
Pirma dalis. KICELSTEINAS 


Drįstu tvirtinti, kad užgimti man padėjo visas tankų pulkas, taip, tasai 
tankų pulkas, kuris 1968 metų rugpjūčio 20 dienos vakarą riedėjo 
Čekoslovakijos kryptimi žlegėdamas ir pro mažytį Bruno kaimelio vieš- 
butį, kuriame būdama devintame nėštumo mėnesyje atostogų buvo 
apsistojusi mano motina. Kriokė varikliai, grindiniu džerškė tankų 
vikšrai. Apimtas panikos, aš pramušiau gemalo pūslės sienelę, nuslin- 
kau gimdymo taku ir dribtelėjau ant paprasčiausio viešbučio kambario 
stalo. Buvo naktis, buvo pragaras, žlegėjo tankai, o aš jau buvau čia: 
oras dvokė ir grasiai virpėjo, o pasaulis, į kurį atėjau, buvo politinis 
pasaulis. 


Kaip matot, misteri Kicelšteinai, aš, puikiausiai suvokdamas istorinę 
atsakomybę, jau pradėjau užrašinėti savo gyvenimo istoriją, nors ir 
turiu pripažinti, kad per dvejus metus nenusikapsčiau toliau pirmo- 
sios pastraipos. Man dingojos tokia autobiografija, kurioje regiu 
save, kupiną šventos pagarbos sau pačiam, biografija, kur esu d la 
Europos istorijos liudytojas, dėl kurios verta prabilti ir apie literatūri- 
nę, ir apie Nobelio taikos premiją (noriu nedelsdamas supažindinti 
Jus su savo įstabiomis savybėmis, savąja didybės manija). Kas žino, 
kiek dar būčiau tupėjęs prie tos savo autobiografijos, jei Jūs nebūtu- 
mėt paskambinęs ir paprašęs interviu savo New York Times. Kaip aš 
susidorojau su Berlyno siena. Pirmučiausia leiskit man paaiškinti 
keletą nesusipratimų. 

Tikėjausi, kad mano dalyvavimas anos nakties įvykiuose kurį laiką 
liksiąs neatskleistas, bet pasirodo, aš tiesiog neįvertinau investigaty- 

vinio amerikietiškos žurnalistikos užsispyrimo. Kai tos sienos staiga 
nebeliko, tauta trynėsi akis ir galop privalėjo įtikėti, 12d ji pati 
nuvertusi sieną. O man buvo aišku, kad legenda Tauta išsprogdina 
sieną ilgai netvers. Kažkur ta legenda, kad tauta galėjo išsprogdinti 
sieną, turėjo prapulti bet kur? Juk iliuzijų atsikratę stebėtojai galop 
nuspręs, kad nebuvo jokios sieną sprogdinusios tautos. Tik kas tai 
padarys? Šioje vietoje prisimenamas Šabovskis ir pasakėlė, esą jis 
paskelbęs sienos atvėrimą; ji man pasirodė labai patogi, nes užtvėrė 
kelią tyrinėjimams manąja kryptimi, trukdė prieš akis aiškiausiai 
regint manęs laukiančią Nobelio premiją nekliudomai rašyti savo 
autobiografiją. Be to, visuomet žinojau, kad jei tapčiau autsaideriu, 
su ta spaudos konferencija susidoročiau, ko gero, be jokio vargo. 
Tereikia tik atidžiau įsiklausyti, ką tuomet pasakė Šabovskis. Kai 
žurnalistai apipylė jį klausimais pranašaudami pabėgėlių antplūdį, 
jis užtikrino, kad visiems tuoj pat bus leista be jokių kliūčių išvykti į 
Federacinę Respubliką; tikriausiai jam buvo skaudu, kad visas pa- 
saulis linksminasi, televizorių ekranuose regėdamas kilometrines 
automobilių eiles prie čekų ir Vakarų Vokietijos sienos. Apie nieką 
daugiau, išskyrus šitą nesensacingą pabėgėlių antplūdį, ir nebuvo 
kalbama. Reikia pripažinti, kad po valandos bundestago deputatai 
nutraukė tuos debatus dėl susivienijimo įstatymo ir atsistoję sugie- 
dojo Vokietijos himną. O prie pačios sienos iki tol dar ničnieko 
nebuvo nutikę ir toliau ten nieko nesidarė, išskyrus tai, kad susirinko 
galybė smalsuolių ir laukė. Ir tada pasirodžiau aš. Telefonu Jūs pats 
sakėte, kad analizuodami vaizdo įrašus užsirovėt ant manęs. Tai kam 
čia dar meluoti. 

Taip, tikra teisybė. Aš ten buvau. Tai aš ištaškiau į druzgus Berlyno 
sieną. Tik, deja, tai toli gražu dar ne viskas - kad ir kaip ten būtų, 
istorikų ir publicistų recenzijų antraštės skamba taip: „Galas Vokie- 
tijos susiskaldymui“, „Galas pokarinei tvarkai Europoje“, „Trumpo 
XX amžiaus pabaiga“, „Moderno pabaiga“, „Šaltojo karo pabaiga“, 
„Ideologijų galas“ ir „Istorijos pabaiga“. Kaip tas narsus siuvėjukas: 
septynetą vienu kirčiu! Aš Jums papasakosiu, kaip iki to buvo prieita. 
Pasaulis turi teisė išgirsti manąją istoriją, juolab kad ji prasminga. 

Sienos virtimo istorija yra mano pimpio istorija, tik kaip čia šitą 
priedurą įterpti į knygą, kuri tarsi Davido Copperfieldo ir Laiko 
apžiūros sintezė sumanyta nei daugiau, nei mažiau, tik Nobelio 

premijai. Dvejus metus aš skrupulingai ir bergždžiai ieškojau spren- 
dimo - dabar Jūs pats susekėt mane. Ar suprantat, kad esate man 
pasirodęs nevisiškai patogiu metu? Jei jau aš negaliu apie savo pimpį 
rašyti, tai bent pakalbėsiu apie jį. Patikėkit, tai ne pagyrūniški kokio 
gimnazistėlio tauškalai, o istorinės tiesos mozaikos akmenys, taigi 
jeigu Jūs nenorit, kad klausimas liktų atviras, privalot bent pripažinti, 
kad man rašyti kliudo pimpis. 

Tai, kad savo pimpio istoriją aš pasakoju būtent Jums, kalta ne 
jusli Jūsų nosis, o pirmučiausia Jūsų vizitinė kortelė. Ne taip jau 
dažnai pasitaiko proga atsiverti New York Times korespondentui! 
Juolab klausiu savęs, kur Jūs tą medžiagą su mano, kaip nusikaltėlio, 
požymiais - „Moderno galas“, „Istorijos pabaiga“ ir taip toliau - kur 
Jūs ją dėsit? Aišku, tai gali būti pati svarbiausia numerio tema! Kur 
dar kitur? Nuostabu: aš, Istorijos Užbaigėjas, antraštiniame New 
York Times, liberaliosios pasaulio sąžinės garsiakalbio, puslapyje. 
(Dėl tokių formuluočių aš niekad nesutrinku.) Tai būtų jau antroji 
mano prezentacija viršelyje: mat, būdamas vos devynerių, aš patekau 
į NBI, Neue Berliner Illustrierte, didžiausiu tiražu leidžiamo iliustruo- 
to savaitinio žurnalo, pirmuosius puslapius. Tai nutiko man mokantis 
trečioje klasėje, kai pas mus atėjo naujas direktorius. Jo galva, 
mokiniai laisvalaikį gali leisti tik darbo bendrijose, o kadangi daly- 
vavimas šiose bendrijose rūpėjo ir statistikams, mūsų direktorius 
iškėlė sau kovinį tikslą: darbo bendrijose turi plūktis visas šimtas 
procentų jo moksleivijos. Grynai iš jausminių paskatų mane traukė 
AB buriavimas, bet mano motina nenorėjo, kad aš trinčiausi ten, kur 
galima prisižnybti nagus — „Aš tai jau Žinau, kaip tame buriavime 
būna!“ — ar įsivaryti rakštį. Man buvo tvirtai įkalta į galvą, kad šipuliai 
bei rakštys sukelia kraujo užkrėtimą, amputacijas ir mirtį; buvau 
išmokytas visuomet laukti blogiausio, šiuo požiūriu jutau nuoširdų 
artimųjų rūpinimąsi, šitai pas mus buvo įprasta. Autoritariškas ir 
moralus mano tėvas tokiais pašaliniais dalykais nesidomėjo; jis su 
manimi beveik niekad nesikalbėdavo, o jei kalbėdavo, tai tik pačius 
būtiniausius dalykus: „Susikišk marškinius!“ arba „Patylėk!“, arba 
„Nagi, eikš čia!“ Beje, jis buvo iš tų žmonių, kurie vakare įlindę į 
treningo kelnes ir sumerkę kojas į dubenį su šaltu vandeniu kiurkso 

prie televizoriaus. 

„Daryk ką tik nori, bet buriuot tu neisi!“ Taigi, sudie burės, vietoj 
jūsų - AB Jaunieji gamtininkai. Buvo toks paprotys šitas varginančias 
darbo bendroves užkrauti jauniausiems mokytojams, tad ir mūsų 
bendrijai buvo priskirtas fizikos mokytojas — tas vyrutis vadinosi 
Kiūferis ir būdamas dvidešimt septynerių metų — pasak jo, „nuo 
begalinio mąstymo“ — turėjo solidžią plikę. Nenumaniau, kas yra 
fizika. Maniau, kad jaunieji gamtininkai šers vėžlius ar ką nors 
panašaus veiks. Ponas Kiūferis, daug nekvaršindamas galvos, projek- 
toriumi suko nuo galo į pradžią mums mokomuosius filmus apie 
pasaulinę ekonomikos krizę arba Pilietinį karą Ispanijoje. Tai buvo 
nepamirštami vaizdai, kad ir, pavyzdžiui, kaip dulkanti griuvenų 
krūva virsta namu arba tarsi įmagnetinti lėktuvai įsitraukia jau išmes- 
tas bombas... (Po poros metų tas iš mokyklos išguitas Kiūferis, be kita 
ko, buvo apkaltintas ir tuo, kad nuo galo sukdamas karinius filmus 
žadinęs pacifistines iliuzijas.) Vėliau aš mačiau televizijos laidą, 
kurioje buvo kalbama apie metro aukštumo betonines sienas, triukš- 
mingose gatvėse atliekančias triukšmo slopintojų funkcijas. Kadangi 
toje laidoje dukart išgirdau žodį „fizikinis“, ėmiau ir paklausiau poną 
Kiūferį, kaipgi funkcionuoja toji triukšmą sugerianti siena. Dėkingas 
ponas Kiūferis, mano paskatintas, tuoj pat ėmė gilintis į akustikos 
teoriją. Po poros savaičių „AB Jaunieji gamtininkai“ jau turėjo 
„Eksperimentinę akustikos žaislų dėžutę“, kurią mes pateikėme 
mugės „Rytdienos meistrai“ atidarymui. Tik tuo viskas nesibaigė - 
buvome deleguoti į apskrities mugę, o iš šios - į apygardos. Aš buvau 
paskirtas mūsų stendo kuratoriumi! Trečiokas - akustinių eksperi- 
mentų ekspertas! Nagi, ką čia pasakys mano tėvas? Tėvas, kuris taip 
menkai tikėjo manimi, kad net neprisiversdavo iki galo ištarti kojas 
pakertančio sakinio: „Ak, iš to vaiko vis tiek nieko nebus!“; ištaręs 
tik: „Ak, iš to vaiko...“ beviltiškai numodavo ranka. Jis net nevadin- 
davo manęs vardu! Niekad negirdėjau jį tariant mano vardą! Beje, 
mano vardas daugiau negu liūdna - vadinuosi Klausas (juokinga, ar 
ne? rimuojasi su Maus-as ir Haus-as*), bet tai, kad jis mano vardą 


Maus - pelė ir Haus - namas (vok. ). 

absoliučiai ignoravo, mane, šiaip ar taip, žeidė. Dabar panorau 
aplankyti jį tarnyboje, kad jis galėtų mane iškilmingai pristatyti savo 
kolegoms kad ir tokiais žodžiais: „Žiūrėkit, čia mano sūnus, jis atėjo 
man pranešti, kad yra paskirtas mugės stendo kuratoriumi, Žinot, 
tokios mokslo srities, apie kurią aš, deja, ničnieko nenuraukiu...“ 
Niekad nebuvau savo tėvo tarnyboje - jis dirbo Užsienio prekybos 
ministerijoje, - tačiau miesto plane aš susiieškojau, kur yra toji minis- 
terija — dvidešimt minučių kelio metro. Nuėjau ten pas šveicorių ir 
šis įvairiausiuose žinynuose ėmėsi ieškoti mano tėvo kabineto nume- 
rio. Aišku, mano vardas kelia vien apmaudą, bet dar blogiau su 
pavarde: ją nuolat tenka tarti paraidžiui ir ir ji, žinoma, neištariama, 
bent jau iškart, vienu gaistu; esu taip laimėjęs jau ne vienas lažybas. 
Ulcštas. Atmintin man įstrigo „drėgna“ Užsienio prekybos ministe- 
rijos šveicoriaus tartis; kiekvienąkart jam tariant Ulcštas, mus 
skiriantis langelis aptikšdavo seilėmis. „Jokio Ūlešto pas mus nėra.“ 
Tuojis pradėjo, tuo ir užbaigė. Tokios pavardės jis niekad negirdėjęs 
ir niekur negalįs jos rasti. Nusiminęs parvažiavau namo, o kai savait- 
galio vakarą paklausiau savo tėvą, kur jis vis dėlto dirba, tas kažką 
murmtelėjo apie ministerijos filialą. Sukrėstas, gal net šokiruotas, 
nudūlinau į savo kambarį. Viskas aišku! Filialas! Galiausiai paaiškėjo 
amžinos tėvo niūros priežastys: nugrūstas į filialą, niekad nepadarys 
didelės, kvapą gniaužiančios karjeros! Mano tėvas, užsienio preky- 
bos filialo autsaideris, širdies gilumoje vienišas kaip švyturio prižiū- 
rėtojas, sumaitotas jį apvylusių ar blogų Žmonių, šaltakraujiškai iš- 
trėmusių į tarnybą filiale. Žinoma, mano tėvas yra didžiausias šūdo 
gabalas, kokį tik esu matęs, tačiau tai visiškai neteikia pagrindo 
galvoti apie jį blogai! „Ei, o kas čia vėl neužtraukė užuolaidos?“ Tai 
galėjau būti tik aš, bet kokią užuolaidą jis turėjo galvoje? Išlindau iš 
savo kambario. Jis stovėjo nutaisęs grėsmingą veido išraišką ir pate- 
tiškai rodė į batų lentyną, kurios užuolaidėlė buvo neužtraukta. Ką 
gi, iš savo filialo jis parėjo namo, ir dabar tai jau žinodamas žvelgiau 
į jį visai kitokiomis akimis. Užtraukiau užuolaidėlę, jis išsispyrė iš 
batų, vėl atitraukė užuolaidėlę, padėjo batus ant lentynos, užtraukė 

deleguoti į apygardos mugę, ir kai ašjam galop išdidžiai papasakojau, 
kad esu paskirtas aš, devynmetis! stendo kuratoriumi, žinot, ką jis 
pasakė? Jis spragtelėjo pirštu mano marškinių sagą ir pareiškė: 
„Tikiuosi, kad iki tol tu išmoksi tvarkingai apsirengti“. 

Pamirškit visa tai. Mugė turėjo būti atidaryta „svarbiausiųjų rep- 
rezentantų“ apžiūra. Pagal protokolą tokio vizito turėjo sulaukti ir 
mano stendas. Mano mokyklos direktorius ir dar pora man nepažįs- 
tamų Žmonių paruošė mane toms kelioms akimirkoms ir be persto- 
gės kalbėjo apie garbę bei reikšmę. Jie galėjo būti ramūs — mano 
marškiniai buvo kuo kruopščiausiai užsagstyti. Apie svarbiausią įvykį 
pamenu tik tiek, kad prie mano stendo priėjo du sumurę storuliai — 
tai mane begal sutrikdė, nes buvo sakyta, kad ateis reprezentetos, ir 
aš tikėjausi turėsiąs reikalų su moterimis. Mano atmintinai iškalta 
prezentacija būtų nuėjusi šuniui ant uodegos, nebūtų nuskambėjusi 
taip įtikinamai, kaip buvo planuota, bet vienas tų vyrų, manau, pats 
svarbiausias, neleido man išsimušti iš vėžių ir skėlė sąmojį — aš jo 
nesuvokiau, tik supratau, kad jis pajuokavo, nes kiti vyrai tiesiog 
varžėsi tarpusavy, kuris garsiau nusikvatos. Pozicijas prie stendo 
užėmė du fotografai, pokštininkas paplekšnojo man per pečius ir 
reziumavo: „Ir toliau ta pačia dvasia!“ Visas pasirodymas užtruko 
dvi minutes, o kai jie pasišalino, aš susimąsčiau, kodėl tuos vyrus 
vadina reprezentetomis? 

Kitą dieną aš pasirodžiau Berliner Zeitung. Mano motina nusipirko 
trisdešimt egzempliorių iškart ir pasiuntė mane nupirkti dar dešimtį. 
O dar po kelių dienų aš atsidūriau netgi NBI viršelyje: aš, devynmetis, 
didžiausiu tiražu leidžiamo iliustruoto žurnalo viršelyje šalia vieno 
galingiausių šalies vyrų! Telefonas nesiliovė čirškęs. Tai Klausas? 
Taip, Klausas. Sakyk, Klausai, taigi matai, Klausai, ar teisybė, Klau- 
sai... Uolusis mano direktorius surengė iškilmingą sueigą. Visur 
mane persekiojo žvilgsniai. Kužduliai: „Tai jis, jis“. Kol aš lankiau tą 
mokyklą, tol vestibiulyje kabojo įrėmintas tasai NBI viršelis. Kai 
žurnalu pasekė ir pionierių laikraštis Trommel, išspausdinęs apie 
mane straipsnį per visą puslapį, mano motina buvo jau tiek atbukus, 
kad nusipirko tik aštuonis Trommel. 

Būčiau galėjęs apsimesti, kad visa tai šūdas, bet buvo kitaip: 
išsipildė karščiausias mano troškimas. Aš nebuvau nevykėlis - štai 
viršelis, įrodymas! Aš, jaunasis gamtininkas, ant didžiausiu tiražu 
leidžiamo žurnalo viršelio, aš- rytdienos meistras. Juk jie tai jau Žino, 
kodėl būtent mane pasirinko viršeliui. Ar tikrai aš daug Žadantis 
rytdienos meistras, ar tikrai esu išankstiniuose Nobelio premijos 
kandidatų sąrašuose? Ant šito debesėlio aš ir plevenau per kasdie- 
nybę. Būsimasis Nobelio laureatas yra mandagus, būsimasis nobelis- 
tas atsainiai užtraukia batų lentynos užuolaidėlę, būsimasis nobelis- 
tas išklauso, kas jam sakoma. Kas man dar gali nutikti? Anksčiau ar 
vėliau gatves vis tiek pavadins mano vardu. Pradėjau rašyti dienoraš- 
čius. Nors juose kreipiausi veikiau į būsimąsias kartas, visuomet 
surasdavau keletą žodžių ir savo amžininkams ir laikiau tai didžiu 
savo nuopelnu. 

O mano motina! Pagaliau galėjau pažvelgti jai į akis! Ne, ne veltui 
aštuonerius metus, užuot tobulinusi savo profesinius įgūdžius, ji 
paaukojo mano auklėjimui. Ji išugdė ne tik eilinį mandagų, stropų, 
švarų, protingą, žodžiu, ne tik pavyzdingą berniuką - ji išugdė būsi- 
mąjį Nobelio premijos laureatą. Aštuonerių įtemptų auklėjimo metų 
rezultatas, per kuriuos aš į visus klausimus atkakliai atsakinėjau 
„pilnutiniais sakiniais“ — antraip viskas, kad ir ką sakyčiau, būdavo 
ignoruojama —- aštuoneri metai, per kuriuos ji žaidė su manimi tik 
didaktiškai vertingus žaidimus, tokius kaip Greit įsidėmėk! ir Malūną, 
ir master mind, bet niekad Nepyk, žmogau, niekad Juodojo Peterio ar 
bukumo viršūnės - Karo ir taikos. 

Dėl viršelio aš pats pradėjau kurti antraštes apie save. Štai su savo 
biču Bertramu praleidęs malonią popietę, kitos dienos Neues 
Deutschland antrame puslapyje laukdavau antraštės „Draugiškas 
Klauso ir Bertramo susitikimas“. O kaip iš nekantros spragsėdamas 
pirštais laukdavau, kol dėmesį į mane atkreips mokytojas: „Žodis - 
mūsų mokslo pamainai“. 

Taip truko ne vienerius metus, kol aš akis į akį susidūriau su vienu 
originaliu Bild egzemplioriumi. Visiškai nepasirengusio jis manęs, 
tiesa, neužklupo; kartkartėmis išvysdavau Bild viršelių faksimiles, o 
viena mokytoja dažną sykį pavartodavo pasakymą vakarietiški leidi- 


10, 
7 
d 
- 
a 


(ABBIdŲy, 
DT 


12 


niai. Iš tokio apibūdinimo aš nutariau, kad tie leidiniai ne kas kita, o 
šis tas panašaus į laikraščius. Vyliausi sulauksiąs ko nors ypatingo, 
ko nors tokio, kas atrodo kaip laikraštis, o iš tikrųjų yra klastingas 
leidinys. O tuomet jau antraštė, bet prieš išduodamas nepamirštamą 
antraštę, norėčiau ją pristatyti: kokios riebios raidės! Tarsi iš uolienos 
luitų nukaltos raidės! Sąvoka raidžių blokai netikėtai įgavo kažką 
vaizdingo! Dar būtų pusė bėdos, jei antraštė būtų skelbusi tik P4- 
SAULIO PABAIGA!, bet ji skambėjo kur kas siaubingiau: SEKSO 
SKANDALAS POLICIJOJE! Siaubas! Kad policija, įstatymo sergė- 
toja, skaisčių piliečių gynėja, dienąnakt besirūpinanti ramybe ir tvar- 
ka, šitaip būtų rišama prie gėdos stulpo! Nejau tiems Vakarų leidi- 
niams išties viskas leidžiama? Kaip jie drįsta kiršinti žmones prieš 
policiją? Juk policija grumiasi su nusikaltėliais! Tas, kuris įžeidinėja 
policiją, pats atsiduria nusikaltėlių stovykloje! O gal Jums kitaip 
atrodo? Ir kodėl gi sekso skandalą sukelti turi būtent policija - nejau 
tiems vakarietiškiems leidiniams nėra nieko švento? Bet labiausiai 
mane, tada trylikametį, trikdė mintis, kad Nobelio premija man gali 
būti įteikta kaip tik tuo momentu, kai mano pimpis netikėtai ims ir 
pasistos. Kas tuomet? Nejau viskas baigsis SEKSO SKANDALU 
ĮTEIKIANT NOBELIO PREMIJĄ! 

Šiaip ar taip, aš geidavau matyti savo pavardę, kad ir kokia nemiela 
ji būtų, išspausdintą — ir, tiesą sakant, kuo dažniau. Dalyvaudavau 
skaitytojų diskusijose. Ir premijuojamuose konkursuose. Ant mano 
rašomojo stalo — nuo pirmos klasės turėjau nuosavą rašomąjį stalą — 
visuomet gulėdavo šūsnis atvirukų. Tyrinėjau visos man aprėpiamos 
spaudos skelbiamus konkursus ir nuo to laiko niekas manęs nebūtų 
sumovęs tokio pobūdžio klausimais, kaip, pavyzdžiui, Kiek griovelių 
turi ilgai grojanti plokštelė? Antroji strategija, garantuojanti, kad 
mano pavardė mirgėtų masinio informavimo priemonėse, buvo nuo- 
latinis dalyvavimas Trommel ir Frosi skaitytojų diskusijose — galima 
sakyti, rašiau visiems laikraščiams, kurie spausdindavo skaitytojų 
laiškus. Savo nuomonę aš turėjau kiekviena tema ir sugebėdavau ją 
tinkamai suformuluoti. Savo prezentacijoms masinio informavimo 
priemonėse turėjau atskirą knygą, ir jei šešias, aštuonias savaites, O 
kartais net ilgiau nei tris mėnesius mano pavardė nepasirodydavo 

spaudoje, aš kaip reikiant imdavau nerimauti. Aš, apsikakojęs prot- 
maišis, jau įsivaizdavau kažkas esąs su tais savo skaitytojo laiškais, 
kuriuos visus garsiai perskaitydavau motinai - suprantama, tik tada, 
kai jie jau būdavo išspausdinti. Buvau įsitikinęs, jad juose slypi tiesa! 
Kaipgi būčiau galėjęs tuo abejoti? Vaikystė yra metas, kai žmogus 
dėl nieko nedvejoja. Viešpatie, man išsprūdo aforizmas! Bjauriuosi 
aforizmais! Ypač savaisiais. Bet kita vertus, juose esama to, kas tinka 
storašikniams, lėtaeigiams dramblotiems klausytojams, aha aha, įdo- 
mu, šito tai aš dar niekad nemačiau... Pradėjęs rašyti skaitytojų paštui, 
įsigudrinau kurti aforizmus, jie byra iš manęs be paliovos, jie eina iš 
manęs kaip plonas švilpesys. Kame aš buvau? Vaikystė, dvejonės, 
štai - kai vaikas ko nors nesupranta, jis privalo tikėti tuo, kas sakoma, 
bet pradėjęs dvejoti, jis nustoja buvęs vaiku. Argi ne aforizmas? Be 
jokių abejonių, pasiekiau lygį baigiamajai diskusijai „Per jaunas būti 
suaugusiu? Per senas būti vaiku?“ Jaunystė - dvejonių metas; kai 
baigiasi dvejonės - galas jaunystei. Tai kas, kad čia tik plonas švilpesys, 
be konsistencijos, be svorio — mano galva knibždėte knibžda tokių 
minklių. Nepulsiu čia daug pasakot, nes tie aforizmai nuolat klykė: 
„Ei! Išreikšk mane! Padaryk mane dvasingą! Juk tu trokšti būti 
dvasingesnis! Tu juk trokšti būti įžymybe! Visi žymūs Žmonės yra 
dvasingi! Tad būk dvasingas ir išreikšk save!“ Norėčiau nors kartelį 
ką žioptelėti nejausdamas, kad šneku į atkištą mikrofoną. O Jūs sėdit 
dabar man priešais su savo diktofonu, priešais Istorijos Užbaigėją, ir 
aš turiu šansą patekti į New York Times viršelį. Jūs nujaučiate, kas su 
manimi darosi. Galėčiau kalbėti taip, kaip visuomet troškau, galėčiau 
kalbėti, tarsi daryčiau pareiškimą spaudai ar išreikščiau savo asme- 
ninę poziciją. Galėčiau reziumuoti, paskelbti, įvertinti, bet galop 
tokia plepalynė gali tapti žiauria lemtimi. Jūs dar pasirūpinote įrašo 
kokybe, o aš koketavau su savo viršelio sindromu ir iki ko prisikaps- 
čiau? Iki nuoskaudos ir pavojingų dvejonių. Nieko nuostabaus, kad 
po dvejų metų svarstymų aš galiausiai užbaigiu pirmąją gyvenimo 
aprašymo pastraipą. Kas mums belieka, - tik tęsti tokia pačia dvasia, 
kaip ir pradėjome? Leiskit man įsivaizduoti, kad mes vis dar tik 
repetuojam pašnekesį, kad tai tik bandymas, ir, būkit geras, Jūs bent 
kartkartėmis dėkitės, kad sukaliojat mano sagą — tada aš viską pasa- 

kysiu iki galo. Tai bus pats garsiausias bandomasis pokalbis žmonijos 
istorijoje! Tai šį tą reiškia, nes tema „Garsiosios bandomosios kal- 
bos“ man visuomet primena Ronaldą Reiganą ir jo iš širdies ištartus: 
„Džiaugiuosi galėdamas jums pranešti, kad aš ką tik pasirašiau 
įsakymą bombarduoti Rusiją“. Tą patį padarykime ir mes: aš sakysiu 
viską, kas tik man šaus į galvą, visiškai nejausdamas už tai atsakomy- 
bės - juk čia tik bandomasis pokalbis. (Po visų tų „žodinių pareiški- 
mų“, „sąšaukų“, „protokolų“ bei „apklausų“ mums gresia medžiagos 
paskelbimas su paantrašte „bandomasis pokalbis“. Tikriausiai jau ir 
šiaip esama bent pustuzinio auklėjamųjų romanų, kurie irgi taip 
pavadinti.) Tik prašau patikėti: nebūčiau toks nuodugnus, jei nejus- 
čiau būtinybės. Aš nepliurpiu, kas ant seilės užeina, aš begal susikau- 
pęs atsakinėju į Jūsų klausimus. Man nuolat šmėsčioja pokalbio 
pabaiga, ir tai, kas iš pradžių Jus trikdo, dar įgaus savo prasmę. Nes 
vieną naktį ima ir susieina visi galai. Taip, tai aš ten buvau - bet kas 
toks aš buvau? Na, norėdamas trumpai ir tiksliai pasakyti ir patikėti 
Jums savo svarbiausių išvedžiojimų mintį, štai ką pareiškiu: aš bėgau 
nuo savo pimpio, ir visai atsitiktinai skersai kelio atsistojo toji siena... 
Ką Jūs darot? Ak, Jūs keičiat kasetę? 


Antra dalis. PASKUTINIS TARP 
BESIKAPSTANČIŲ PLAUKIKŲ 


Aš iš tikrųjų atėjau į šį pasaulį labai staigiai — kaip akmenukas 
iškritau ant paprasčiausio stalo Brune prie Auerbacho, Fogtlande, 
„nedalyvaujant kvalifikuotam personalui“ (čia mano pedantiško tė- 
velio formuluotė, jis norėjo pasakyti „be pribuvėjos“). Šiaip jau mano 
tėvai gyveno Berlyne, Lichtenbergo Pfarštrasėje, sename name, iš 
kurio, kai man sukako ketveri metukai, išsikėlėme į aštuoniolikos 
aukštų daugiabutį prie metro stoties Magdalėnenštrasėje, tiesiai 
priešais Valstybės saugumo ministeriją. Ši vieta vadinosi Frankfurter 
Allee Sūd, sutrumpintai - FAS. Tik nesitikėkit, kad jau įsikeliant apie 
šią gyvenamąją vietą turėjau kokią paminėjimo vertą nuomonę - 
žinau tik, kad mane sužavėjo mūsų liftas. Dabar man nereikėjo eiti į 
vaikų darželį, sėdėjau sau patenkintas namuose ir spalvotais pieštu- 
kais piešiau paveikslus, kurie visi tiesiog pakerėdavo mano motiną — 
ji švytėjo, ji juokėsi, ji gyrė, o savaitgaliais, grįžus tėvui, ji be saiko 
demonstruodavo jam mano „tapybą“. Jo, aišku, toji „tapyba“ nė 
truputėlio nedomino, ir aš visuomet pajusdavau, kad tai yra ne tas, 
ko jis iš manęs tikisi. Kad jis visąlaik būdavo surūgęs, tikriausiai 
siejosi su jo darbu; ausenhendleris, taigi kas nors tokio, ką aš labai 
konkrečiai įsivaizdavau — tas, kuris yra ausenhendleris, prekiauja 
gryname ore, taigi tėvas mano akyse buvo kaip ir koks gatvės parda- 
vėjas'. Man tai atrodė pati apgailėtiniausia iš visų profesijų nuo tada, 


Žodžių žaismas: Aussenhūndler reiškia užsienio prekybos tarnautoją; vaikas šią sąvoką su- 
pranta paraidžiui: „gatvės prekybininkas“. Vert. 

kai Kalėdų mugėje išvydau sustirusi, su tarp dantų barškančia arba- 
tos stikline cukraus vatos pardavėją. Bėdinas vaizdelis. Man buvo 
aišku, kad iš gatvės pardavėjo nėra ko laukti geros nuotaikos, juk jų 
būtis tokia rūsti — nori nenori reikia daug ko atsižadėti. Kai aš, įnikęs 
į savo paveikslėlius, sėdėdavau namie, tėvas, kalendamas dantimis 
ar mirkdamas lietuje, stovi gatvėje, o aš dar stebiuosi, kodėl jis niekad 
negrįžta namo, kaip derėtų laimingam šeimos galvai: „Sveiki, svei- 
kučiai, nagi, ką šiandien nutapė mūsų mažasis indėnas?“ Būdamas 
aistringas pasakų plokštelių klausytojas, akyse nuolat regėjau likimą 
Jonuko ir Grytutės, kurie buvo išsiųsti į mišką, nors jų tėvas, panašiai 
kaip manasis, triūsė iki devinto prakaito, kad tik įstengtų išmaitinti 
šeimą. Kai išgirdau motiną telefonu kažkam aiškinant: Atvirai sakant, 
aš nenoriu Klauso atiduoti į darželį, baisiausiai pasipiktinau, nes vaikų 
darželį maniau esant tokį sodą, į kurį siunčiami šių laikų jonukai ir 
grytutės. 

Nesu tikras, kad vaikystėje patyriau kokį nors įsimintiną išgyve- 
nimą; didžiausią įspūdį iš vaikystės laikų man paliko mano tėvo 
peštynės. Jei jau norite žinoti teisybę: jis mušėsi dėl manęs. Mano 
tėvas, dorybingumo įsikūnijimas, susipešė, nors mažvaikis supranta, 
kad peštis negalima. Kas gi tada nutiko? Vieną popietę tėvas nusi- 
vedė mane į naujos žaidimų aikštelės atidarymą, ir aš, supdamasis 
sūpynėmis, kliudžiau mažą mergytę; nieko negalėjau padaryt, lėkiau 
kaip tik žemyn ir pasipainiojo toji mažytė. Kažkoks svetimas vyras, 
tikriausiai jos tėvas, vienu šuoliu prišoko prie manęs ir įsiutęs ėmė 
mane purtyti, bet čia pat priėjęs mano tėvas atplėšė nuo manęs tą 
vyriškį. Tada ir kilo peštynės. Abu vyrai kibo kits kitam į atlapus ir 
grėsmingai žvelgė vienas į kitą. Man pasirodė, kad tame vaidinime 
buvo daug šiurkščios jėgos. Ir kad viskas vyko rimtai. Jiedu niovėsi ir 
stumdėsi po smėlio dėžes, jų veidai buvo tokie įsiutę, tokie persikrei- 
pę-— savo tėvo tokio aš dar niekad nebuvau matęs. Mane dėl jo suėmė 
baimė. Galiausiai tas tipas pakišo mano tėvui koją. Tėvas nulėkė į 
smėlį. Kitas tėvas bato galu žerstelėjo ant mano tėvo smėlio. Mano 
tėvas pasikėlė ir tarė man: „Eikš!“ Grįždami namo, nepratarėme 
vienas kitam nė žodžio. O, aš visiškai nenorėjau, kad taip išeitų! Jam, 
gatvės prekijui, ir taip visko iki kaklo, o čia per mane dar buvo 

parblokštas žemėn! Ir apžertas smėliu! Ar dabar išsiųs mane į vaikų 
darželį? 

Deja, į vieną situaciją aš įpainiojau ir motiną. Nepaisant visų 
elgesio taisyklių, ji turėjo man padėti; tą istoriją aš tiek kartų paskui 
girdėdavau, kad šiandien beveik neįstengiu atskirti pasakojimų nuo 
savo paties prisiminimų. Kai aš buvau penkerių, persivalgiau braškių, 
už ką turiu būti dėkingas vien tam faktui, kad sekmadieninės išvykos 
metu motina rado progą kelkraštyje nupirkti tris pintines braškių. 
Braškės buvo sukrautos į „Vartburgo“ bagažinę, kur jos - kelionė 
pirmyn atgal, vasaros šutra, kratymasis per „kačių galvas“ — virto 
įspūdinga pliurze (dar ir šiandien ji man asocijuojasi su žodžiu 
biomasė). Būtų buvę galima iš tos tyrės pagaminti marmeladą, bet 
stigo cukraus — teisybė, juk tai nebuvo sekmadieninė išvyka, buvo 
šeštadienis, mama ir kitądien nebūtų gavusi cukraus, - tad mums 
neliko nieko kito, kaip tas braškes „labai spontaniškai“ suvalgyti. 
(Argi mes ne nuostabiai spontaniški? Šeštadieniais susirengiame į 
sekmadienines išvykas, o kai nieko kito nebelieka, kertam braškes 
kiek tik lenda.) Kai naktį nuo niežulio aš nebegalėjau užmigti ir 
motina veltui mano rūbuose ir lovutėje ieškojo parazitų, ji diagnoza- 
vo dilgėlinę, alergiją bulviniams augalams, kuriems priklauso ir braš- 
kės, ir paskambino į budinčią ligoninės tarnybą sužinoti, ar ten esama 
reikiamo serumo. Tėvas tąvakar buvo išgėręs kiek vyno, ir tai - juk 
minėjau jo moralumą? — teisiškai kliudė jam nugabenti mudu į 
ligoninę. Mano motina iškvietė taksi ir padarė, ką visuomet dary- 
davo - ji perspėjo mane: Klausai, tau negalima kasytis, susiimk ir būk 
tvirtas, jei kasysiesi, bus tik kaskart blogiau, kasymasis nepadeda, dar 
niekam nepadėjo, tu kasai tik odą, ir niežai prasiskverbia į organizmą, 
kyla bendras uždegimas, būk geras, sukąsk dantis ir galvok apie ką nors 
gražaus, be to, viskas juk greit praeis... Kaukiau iš baisios nevilties, ir 
net vairuotojas murmtelėjo: Nagi duokit jam pasikasyt; į tai motina 
atkirto, kad ji tikrai žino, ką reikia daryti, šiaip ar taip, ji čia gydytoja. 
Taksistas pasuko dešinėn ir pareiškė: Oaš čia vairuotojas. Tada mano 
motina iš visų galių riktelėjo: „Vežkit mano vaiką į gelbėjimo 
tarnybą!“ 

Galutinis, motinos įteigtas, mano įspūdis: mama rėkė tik todėl, kad 
jos vaiką —- mane! — reikėjo kuo skubiau nugabenti pas gelbėtojus. 
Teisybė! Aš pats liudytojas! Jeigu jos vaikui reikėjo kuo greičiau į 
gelbėjimo tarnybą, ji iškart pamiršo savo manieras, savo savitvardą, 
savo cotenance, žodžiu, - viską! Tasai sakinys buvo taip išrėktas, kad 
net šiandien jį prisiminus mane perbėga šiurpuliukas: Vežkit mano 
vaiką į gelbėjimo tarnybą! Nevilties apimtos motinos klyksmas, kur 
dar tokį išgirsi? Pietų Italijoje? Nežabotų aistrų sklidiname kino 
filme? Tik josios altruizmu (0 gal tiesiog narsiu aukojimusi) ir tebuvo 
galima kliautis: kai man buvo jau devyniolika ir pusantro mėnesio 
abi mano rankos buvo sugipsuotos, tai ji šluostydavo man užpakalį. 
Taip, velniai parautų! Buvau bejėgis kaip kūdikis, bet ką būčiau daręs 
be jos? Gal būčiau kiekvienąkart maudęsis ir sukiojęsis ant kulnų 
nerasdamas vietos? Gal būčiau sumeistravęs specialų įrenginį? Ką 
daryt, kai abi tavo rankos sugipsuotos? Bjauri situacija, tačiau mano 
motina ir šįkart sugebėjo įsijausti: „O kas čia tokio?“ — sakydavo ji 
arba: „Juk tai turi būti atlikta!“, arba: „Juk aš tavo motina!“ Ir kaip 
ji aukojosi! Kiekvienąkart aš privalėdavau nusigręžti, nusigręžti su 
nuleistomis kelnėmis koridoriuje, kur pakako vietos abiem. Tada 
atkišdavau jai užpakal)į, ir ji nušluostydavo jį, tarsi šis būtų buvęs jos 
pačios. 

O, misteri Kicelšteinai, nejau aš niekad nebegalėsiu kalbėti apie 
savo motiną nejausdamas slegiančio dėkingumo? Kad esu jos karje- 
ros duobkasys, nereikia nė pirštu rodyti: kai aš atėjau, jai teko 
nutraukti savo, kaip gydytojos, tobulinimąsi. Savaime aišku, ji nė 
žodeliu apie tai neprasitarė, niekuo neišsidavė, tokias aukas dėjo 
tylomis. (Nors ir šiandien jai netyčiomis vis išsprūsta žodžiai „kaladė 
prie kojos“.) Tik dešimtį sukakęs jau susivokiau ir pripažinau, kad aš 
atėmiau iš jos daktarės vardą. Jos darbas teikė jai džiaugsmą, ji buvo 
Lichtenbergo higienos inspektorė, šioms pareigoms atsidavusi, ji 
turėjo savo specialybę, turėjo baltą chalatą, kabinetą, telefoną, tuziną 
asistentų ir galybę posėdžių... Higienos inspektorė — tai tik pusiau 
teisybė. Ji buvo higienos deivė. Ji inspektavo geležinkelio stoties 
tualetus ir didžiąsias virtuves, užkandines, šaldymo patalpas ir plau- 
kimo baseinus, maisto produktų skyrius ir dušines. Ji buvo garsesnė 

už Lichtenbergo burmistrą ir turėjo tokį charakterio bruožų kom- 
plektą, kokį paprastai turi tik kokių trylikos serijų televizijos serialo 
pagrindiniai herojai: jos patikimumas! Jos kompetencija! Jos anga- 
žamentas! Jos nepaperkamumas! Sensacingiausias jos poelgis buvo 
Alfredo Brėmo namų uždarymas; tropinė halė Berlyno zoologijos 
sode buvo uždaryta metams ir dviem mėnesiams. Mano motina 
pasiekė, kad sodo lankytojai būtų apsaugoti nuo iš aukštybės drim- 
bančių paukščių išmatų. Beje, aš pats kartą dalyvavau motinos vyk- 
domoje akcijoje ir turiu Jums pasakyti: ji buvo nuostabi! Ištisos 
higienos inspektorių kartos lygiuosis į šią moterį! 

O, misteri Kicelšteinai! Taip mes nė per plauką nepasistūmėsime 
priekin! Argi įmanoma apie ją kalbėti be jokių įžangų, negiedant 
šlovės himnų? Ar galiu savo motiną vertinti be liaupsių? Sakot, kad 
neįmanoma nejusti manosios ironijos? Gerai, aš jau ramus. 

Jei jau mano tėvas buvo mėšlo tona, o motina - tikra jo priešin- 
gybė, tai ir mano logika, ir jausmai man kužda, kad ji turėjo būti gera! 
Suprantat: GERA! Jaučiu, kad dabar man jau teks pažvelgti faktams 
į akis, esu priverstas papasakoti istoriją, kuri įtikina, kaip aš dievinau 
mažesniąją blogybę. Kas man belieka, - tik vaizduoti savo motiną 
kaip tikrą tėvo priešingybę? Ak, kaip čia viskas beviltiška... Juk 
negalėjo viskas būti vien blogai, jei jau užsimanai tokius herojus kaip 
mes parodyti nutviekstus spindulių, jei nieko daugiau nebenorime 
žinoti. Juk vis dėlto reikia apie mano motiną pasakyti ką nors ypa- 
tingai, nepakartojamai mielo. Jeigu aš jai jau nebepalieku jokių 
šansų, tai bent privalau dėtis, kad ji tokių šansų turėjo. Nagi, pažiū- 
rėkim, nejau ji mano atmintyje neturėjo bent trijų be jokių išlygų 
teigiamų savybių? Bent trijų! Leiskit man dabar truputėlį įsisvajoti, 
kad paskui galėčiau ją grynai nešvaria sąžine apjuodinti. Pasaulis 
tegul būna ramus ir žino, kad čia šneka nedėkingas sūnus, kuris gali 
pasirodyti truputį trenktas, jei drabsto savo tėvus purvais! Jau minė- 
jau, kad kitados ji man buvo higienos inspektorių etalonas. Aš tada 
ėjau į antrą klasę, - tik staiga vidury pamokų atsidaro durys ir jose 
pasirodo dvi baltos kaip angelai moterys. Ir viena tų moterų - mano 
motina! Tarsi kokia pasakų fėja ji atsistojo prieš visą klasę 1r mums 
papasakojo, kad esama tokių mažų gyvūniukų, utėlių, kurios yra 

kenksmingos, kelia niežulį ir kandžiojasi, slapstosi kai kurių vaikų 
plaukuose arba deda ten visai mažyčius kiaušinėlius. Todėl mes 
galime tik džiaugtis, kad jos šiandien mus aplankė, norėdamos ap- 
žiūrėti mūsų galvutes ir paieškoti tų utėlių. Tik tegul niekas nesibijo, 
kad skaudės; ji, teisybė, gydytoja, bet ne iš tų, kurios ginkluotos 
švirkštais. Tada ji kaip tikra pasakotoja - o kuris gi vaikas nemėgsta 
pasakotojų? — paaiškino, kad nė vienas vaikas, kuriam galbūt jos ras 
utėlių, dėl to nekaltas; taip gali nutikti kiekvienam iš mūsų, todėl iš 
tokio utėliaus visiškai nedera šaipytis, o kas šaipysis, tai tik parodys, 
koks jis pats yra kvailas. Mes kaip ir anksčiau galime su tokiu vaiku 
žaisti, siausti, visiškai nereikia tokio šalintis, nes utėlių apniktam 
vaikeliui jau šiandien popiet bus išnaikintos utėlės - irgi be jokių 
skausmų, jam tik „pagal slaptą receptą bus ištrinkta galva“. O, po 
tokios kalbos mes stačiai trokšte troškom turėti tų utėlių! Slaptieji 
receptai greta lobių skrynių ir senų žemėlapių aštuonmečiui atrodo 
tikrieji šio gyvenimo dalykai. Tereikia turėti utėlių! Jei kuriam nors 
iš mūsų atrastų utėlių, tas kitądien taptų didvyriu, amžinu išminčiu- 
mi, senu, slaptą receptą patyrusiu kariu. Pašokom nuo kėdžių, puo- 
lėm pirmyn ir kišom savo galvas mano motinai ir jos asistentei: 
„Turiu?“ —- „O aš?“ —- „Gal man rasit?“ Šitą šturmą mano motina 
atrėmė savo šiltu juoku, susodino mus atgal į vietas ir pradėjo apžiūrą 
iš eilės, beje, nepraleisdama ir mūsų mokytojos. Nė vienas nebuvom 
pasiekęs slaptojo recepto vertos utėlėtumo kvalifikacijos, deja, užtat 
kiekvieną vaikelį inspektuodama pamalonino kokia nors vien jam 
skirta pastabėle: „Oho, kokios gražios tavo sruogos!“ arba: „Kur 
užsidirbai tokį puikų guzą?“, arba, žvilgtelėjusi į sąsiuvinį su uždavi- 
niais, kuštelėdavo į ausį: „Ar tu tikrai įsitikinęs, kad iš penkiolikos 
atėmus šešis bus tik aštuoni?“ 

Visi man pavydėjo mano geraširdės, draugiškos, protingos ir Žy- 
mios motinos, slaptojo recepto paslapties saugotojos ir visiškai be 
skausmų gydančios gydytojos! Ką čia, aš pats sau pavydėjau savo 
motinos! Šis jos pasirodymas buvo nepranokstamas, man iki šiol 
svetima mintis, kad būti utėlėtam yra šiek tiek nepadoru. Kita pagar- 
bą kelianti mano motinos savybė buvo jos gebėjimas įžengti į patalpą. 
Neperdedu: čia ji buvo tikra karalienė. Viskas prasidėdavo švelniu 

rankenos nuspaudimu ir lengvu durų truktelėjimu. Tada ji kiek 
praverdavo jas ir smalsiai, širdingai, tarsi žengdama prie dovanomis 
apkrauto stalo, kyštelėdavo pro tą plyšį galvą. Per kokias dvi sekun- 
des ji viską apžvelgdavo, o tada nusišypsodavo ir atidarydavo duris 
taip plačiai, kad jau galėtų įžengti. Įstabu! Tokia maniera ji kasryt 
įeidavo į mano kambarį žadinti manęs. Lygiai taip pat ji įžengė mūsų 
klasėn, kai buvo atėjusi tikrinti utėlių. Taip ji įžengdavo į kiekvieną 
patalpą. Ji būtų galėjusi tapti įžengėja į patalpas, taip padūkusiai 
šauniai tai darydavo. Būtų galėjusi skelbtis miesto laikraštyje: Įžengiu 
į jūsų patalpas, kaina pagal susitarimą. Priešingai jai, tėvas bet kurias 
duris atplėšdavo taip, tarsi ketintų išvaduoti įkaitus... Trinkt -— ir jis 
jau viduj. Kai savaitgaliais pareidavo namo, aš niekad nebūdavau 
tikras, ar jis tik atsirakino buto duris, ar jau įėjo. Užtat mano motina... 
Man labai apmaudu apšnekėti žmogų, kuris taip svajingai atidarinėja 
duris! Nesu vertas tų seilių, kuriomis turėčiau būti apspjautas! 

Ir trečia: argi jūs patikėtumėte, kad aš iš tikrųjų savo motiną triskart 
paimčiau į dangų? Na gerai, ji turėjo dovaną — kartais, nedažnai, 
retsykiais, bet vis dėlto — ji turėjo dovaną kartais taip apibūdinti 
daiktus bei reiškinius, taip aiškiai ir paprastai, kad sunku net įsivaiz- 
duoti, jog paprastas žmogus gali turėti tokį kvapą užimantį analitinį 
protą. Jos laiko portretą atitinka vos prieš kelias savaites rodytoje 
talkshow, „III po devynių“, kažkieno atsidūsėjimas: „Nebeliko nė 
vieno, kuris dar turėtų kokią idėją“. Po tų žodžių ji išjungė televizorių. 
Beje, ji parodė būtiną nepagarbą diskvalifikuoti teležiūrovus kaip 
beprasmiškai spoksančią masę. Arba šit ji pareiškia, kad egoizmas 
esąs pikčiausias laisvės priešas — man prisireikė ištisų metų, kol 
perkandau šią pastabą ir galiausiai įtraukiau ją į asmeninį tūkstančio 
išminčių archyvą. O, misteri Kicelšteinai! Viskas, ką ji sakė, buvo 
gryni principai. Principai, suprantat? Vieninteliai žodžiai, kuriuos iš 
tikrųjų buvo verta ištarti, buvo principiniai Žodžiai. Čia ji nežinojo 
pasigailėjimo, tie žodžiai būdavo kalami kaip kuolai. Štai trejetas 
žodžių, kuriuos ji pasiimtų į negyvenamąją salą: ČIA! TAIP! GERAI! 
Dar gerai pamenu jos kryžiaus žygį prieš džinsus. Iš kur tie prasima- 
nymai, kad džinsai puošniai atrodo. Anksčiau ar vėliau nuo jų išsiplečia 
venos, kam tada rūpi tasai tariamas puikumas. Apatinės kūno dalies 

drabužiai privalo itin gerai praleisti orą. Medvilnė tam visiškai netinka. 
Ypač jei gausiai pakaituojama. Ant kūno atsiranda dedervinės. O jau 
kvapas! Niekaip nesuprantu, kaip žmonės lenda į kelnes, kurios veržia. 
Kurios trukdo natūralų virškinimą. Ir būtent vyrai. Kaip jie patys kenkia 
sau. Ar žinot, kodėl JAV prakišo Vietnamo karą? Ogi todėl, kad su 
į džinsus įvilktais klipatomis nelaimėsi jokio karo. Arba kaip ji nirš- 
davo ant tatuiruotųjų. Kaip kalbėdavo apie futbolininkus. Juk visi jie 
suaugę žmonės. Ir nesugalvoja nieko geresnio, kaip tik lakstyti paskui 
vieną kamuolį. Į galvą netelpa. Bet labiausiai ją piktindavo nesiprausę 
žmonės. Formuluotę „Tasai buvo ne-si-prausęs“ ji galėdavo ištarti 
su pasipiktinimu, su tokia neviltimi, kuri užliedavo ją kaip užuojautos 
banga - pakakdavo tik jos kely pasitaikyti ne-si-praususiai personai. 
„Man rodos, jog nebūtų pernelyg daug reikalaujama, kad tas žmogus 
šiandien pat nusipirktų gabalą muilo ir apsiplautų bent tai, kas 
būtiniausia!“ Ir kaip čia jai paprieštarausi? 

Ir jos kišimasis į mūsų namų higieninę aplinką visuomet prasidė- 
davo arba: „Juk aš tikrai nereikalauju neįmanomo...“, arba: „Perne- 
lyg daug aš, atrodo, nereikalauju, tačiau...“ Jos dėka prieš mums 
gresiantį nevalyvumą buvome apsiginklavę sudvejintu dulkių siurbliu 
tam atvejui, jei didysis 1100 vatų galingumo siurblys sugestų ir būtų 
išgabentas taisyti. Niekad nepamiršiu, su kokiu karingumu ji perse- 
kiojo mikrobus! Virtuvėje ir vonioje buvo „antspauduojamas“ kiek- 
vienas „plyšys“, kadangi ten paprastai „mikrobai sukasi lizdus“ arba 
„deda gemalus“. Neįmanoma įsivaizduoti apsilankymo restorane be 
jos komentaro: „Kaip ten viskas atrodo jų virtuvėje, man verčiau 
nežinoti!“ Su sąvokomis „kraujo užkrėtimas“, „inkubacinis perio- 
das“, „infekcija“, „bakterijos“ ir „jodo tinktūra“ aš susipažinau pa- 
kankamai anksti, kad galėčiau įvertinti, koks rizikingas yra gimdymas 
ant viešbučio kambario stalo, juolab vasaros naktį, zujant musėms, 
„apie kurias niekas negalėtų pasakyti, kur jos ką tik buvo nutūpu- 
sios“. Apie tai pagalvojus, man kiekvienąkart pasidaro nesmagu. 
Nejau vien tai, kad aš „niekad negaliu palaukti kaip žmogus“, privedė 
ją iki kraštutinumo? „Ne, verčiau aš apie tai negalvosiu.“ Dar buvau 
kaip reikiant neatėjęs i šį pasaulį, o ant savo sąžinės jau turėjau 
motiną. Juk ji metė darbą, apsaugojo mane nuo vaikų darželio ir, vos 

mano noselė imdavo be perstogės varvėti, tuojau atkišdavo nosinę. 
Argi buvau to vertas? 

Kas būčiau dabar be jos? Tereikia tik pagalvoti apie pirmąją dieną 
mokykloje. Visi vaikai buvo atvesti į aktų salę ir susodinti priekyje; 
tėvai sėdėjo už nugarų. Tuomet pirmukart patyriau, kaip sunkiai 
ištariama mano pavardė; mokytoja, skirsčiusi mus į klases ir be jokio 
vargo iš sąrašo bėrusi vieną pavardę po kitos — skaitymas, mano 
akimis žvelgiant, atrodė kone antžmogiškas sugebėjimas, - staiga 
ėmė ir užsikirto. „Klausas Ul... Ūl... Ūlč...“, miknojo ji, o aš, nenu- 
jausdamas, kad mano pavardė sunkiau iššifruojama nei visos kitos ir 
ji čia mane bando įvardyti, sėdėjau kaip sėdėjęs. Mokytoja parodė tą 
sąrašą direktoriui, ir jiedu abu išstenėjo šį tg panašaus į Klausą 
Ūlcštą - aš vis tebesėdėjau, kol išgirdau motinos balsą, gelbėtojiškai 
pasigirdusį iš paskutinių eilių: „Klausai, čia tave paminėjo“. Tuomet 
jau pakilau ir išėjau priekin puikiai suvokdamas, kad jei ne motina, 
taip ir būčiau palikęs sėdėti kur sėdėjęs ir iš priėmimo į mokyklą būtų 
išėjęs šnipštas, taigi niekad nebūčiau galėjęs lankyti mokyklos ir visą 
gyvenimą taip ir būčiau kvailys. Ir kodėl toji mokytoja nežinojo mano 
pavardės, o visų kitų žinojo? Aš ir kiti tikriausiai buvom ne vieno 
lizdo paukščiai. Tie kiti, visi ik vienam, suprantama, buvo vaikų 
darželio auklėtiniai ir išugdyti taip, kad juos vardu, pavarde bet kas 
gali pašaukti. Į klausimą, ar mano santykiai su aplinka už mūsų buto 
sienų buvo „kaip beglobio“, o aš pats save laikau šiek tiek geresniu, 
savaime aišku, būčiau atsakęs teigiamai. (Širdies gilumoje iš esmės 
ir iki šiol niekas nepasikeitė.) Kas dar labiau stiprino mano įtarumą? 
Ogi tai, kad tie vaikai kalbėjo man visiškai nesuprantama kalba. 
Visąlaik nuosekliai saugotas nuo gatvės purvo ir neartikuliuotos 
kalbos, dabar patekau į aplinką, kur buvo tauškiama berlynietiškai. 
Ten, iš kur atėjau, buvo kalbama nepriekaištinga literatūrine kalba. 
O dabar? Stačiavau nuo vienos kojos ant kitos ir nieko nesupratau. 
Pasijusdavau visiškas bejėgis, kai priėjęs koks bendraklasis atsukda- 
vo man nugarą ir paleisdavo tiradą: Nušlostik mania merškinius iš 
nugaros, kad mana motka paskum nemekentų! Kaip? Ką? Mislingi, 
bet draugiškai ištarti žodžiai ir ūmiai atsukta nugara? Tokio ritualo 
aš dar neišmaniau. Tik kai vaikas tą misterišką situaciją užbaigė 

žodeliu Šikna!, aš kiek prašvitau. Pagaliau! Pagaliau pasigirdo žodis, 
kurį aš supratau: Šikna! Juk tai apatinės mūsų krosnies durelės! Tik 
argi tai norėjo pasakyti mano bendramokslis? Kuo čia dėtos apatinės 
krosnies durelės? 

Panašias istorijėles man tekdavo sekti vakarieniaujant, dienos įvy- 
kių forumo metu, nes mes, kaip ir dera padoriai šeimai, vakarieniau- 
davome visuomet kartu. Mano tėvas turėjo įprotį be jokių komentarų 
į mano lėkštę švystelėti dar vieną riekę duonos, taigi, motinai ištarus 
Tu juk nori užaugti didelis ir stiprus, man nebelikdavo nieko kito, tik 
užsitepti ją ir suvalgyti. Vėliau aš, būdamas įsitikinęs, jog man vis tiek 
priverstinai bus mestelėta dar viena riekė, suvis neėmiau duonos. 
Vieną kartą kažkodėl pamiršau susiraukti, tad nuo tol tėvas vis 
dažniau patiekdavo man antrąją riekę. Tai buvo toks metas, kai 
valgant mane suimdavo mirties baimė. Ar girdėjot ką nors apie bolus 
mirtį? Ar Jūsų motina Jums kartkartėmis garsiai nepaskaitydavo 
Medicinos terminų žodyno? Pasirodo, savo gerklose mes turime nervų 
raizginį, kuris užsikimšus maitinimo kanalams gali priversti sustoti 
širdį, kalbant glaustai - mano motina viską aiškindavo tik glaustai — 
mirtinas gali tapti kiekvienas kąsnis. Tai gal, versdamas mane valgyti 
daugiau, nei aš pats noriu, tėvas norėjo mane nugalabyti? Jūs nesi- 
juokit! Tada man buvo septyneri ar aštuoneri metai, taigi metas, kai 
kamuoja vaiduoklių ir audros baimė, o mirtis valgant tapo kasdieny- 
be, paprasčiausia mirties priežastimi, panašiai kaip žmogžudystė ar 
mirtis įsivarius rakštį. Mano mirties baimę dar labiau stiprino tai, kad 
aš beveik visuomet valgydavau perdžiūvusia gerkle — taigi rydavau 
gabalais, kurie, aišku, užkimšdavo virškinamąjį traktą ir buvo mirti- 
nai pavojingi gyvybei. Nes kai man tekdavo prabilti, turėdavau jų 
neapvilti, kaip nors liautis valgyti, todėl vakarieniaujant mano burna 
visuomet būdavo perdžiūvusi, mat buvau priverstas gabalais kimšti 
valgį. Gabalais! Menkiausias virškinamojo trakto užsikimšimas ga- 
lėjo reikšti ūmią mirtį! Vieną popietę per televizorių aš Žiūrėjau 
dramatišką filmą apie teismo procesą, paskui turėjau eiti prie stalo, 
bet ir čia manęs laukė tas pats. Prie mūsų pietų stalo vykdavo tikros 
amerikietiškos prisiekusiųjų teismo scenos! Aš, kaltinamasis, sėdė- 
davau prieš savo tėvus, kurie buvo ir kaltintojai, ir teisėjai, ir liudy- 

tojai, ir dvylika prisiekusiųjų dviejuose asmenyse. Būdavo, kad mo- 
tina kartais užtardavo mane geru žodžiu, kartais tėvas arba ir motina 
pareikšdavo kaltinimą, neretai viskas baigdavosi netgi išteisinimu, 
bet šiaip ar taip, aš visuomet būdavau kaltinamasis, kuriam gresia 
mirties bausmė. Kadangi su manimi tėvas beveik nesikalbėdavo, 
mano bylas jis svarstydavo tarpininkaujamas motinos, tuomet aš 
buvau vadinamas jis - juk sakiau, kad mano vardo jis niekad netar- 
davo? „Taip“, sakydavo jis, padėdavo peilį ir apžvelgdavo teisėjus 
pradėdamas pocesą, „tai kas šiandien vėl pamiršo uždaryti buto 
duris?“ Aš, suprantama. Kartais man tiesiog knietėte knietėdavo 
visus savo nusižengimus surašyti paieškos lape: Ieškomas dėl tėvų buto 
durų neuždarinėjimo... Surasti gyvą ar mirusį! 

Ji: (gailaudama) Eberhardai... 

Jis: (kaprizingai) Kiek kartų tu jam buvai sakiusi... 

Ji: Argi jis tyčia... 

Jis: Tarsi tai būtų... 

Ji: Jis daugiau taip nedarys... 

Jis: Oi, kiek sykių jis žadėjo... 

Bausmė man būdavo skiriama ne iškart, misteri Kicelšteinai, pir- 
mučiausia būdavo diskutuojama! Visiškai atvirai, man pačiam daly- 
vaujant! Ir koks nesutarimas! Ir dar kaip! Kurgi čia savivalė? Dėl 
tokio pedantiško tikslumo man nebelikdavo nieko kito - tik visus 
kaltinimus imti į širdį. Juolab kad buvo kalbama apie rimtą dalyką — 
buto užrakinimą. Ką, gal maža įsilaužėlių? O kur tie nesiskutę, 
kaukėti vyručiai su prožektoriais ir raktų ryšuliu, vagiantys visur kur 
auksines žvakides! Tai buvo ganėtinai siaubinga, bet labiausiai mane 
šiurpino tai, kad tokio tipo žmonės įsilaužinėja į butus, nors įsilauži- 
mas draudžiamas įstatymais! Kokie gi tie žmonės, jei nesibijo įstaty- 
mų! Aš pats pasijuntu užkluptas, vos tik išvystu lentą su draudžia- 
muoju užrašu. Aš viso labo triskart susikirtau per egzaminą 
vairuotojo teisėms įgyti, kai mane dar iš tolo pasveikino skydas 
Įvažiuoti draudžiama! O kai mano motina, pasitelkusi citatą iš drau- 
džiamojo skydo „Tėvai atsako už savo vaikus“, įtikino, kokie pavojai 
gresia paukšteliams, aš buvau taip sukrėstas, kad ištisus ketverius 
metus, galima sakyti, likau impotentas. Jei degant raudonai šviesai 

aš kada nors einu per gatvę, tai tik ir laukiu, kad koks partizanas ims 
ir nupils mane į nugarą — niekas nedrįstų pasakyti, kad aš nebijau 
įstatymų! Bet jau tie įsilaužėliai! Spjaut jiems ant įstatymų ir - reikia 
tikėtis blogiausio — jie, ko gero, netgi tatuiruoti!/ Jei tokie kaip aš 
pamiršta užrakinti butą, tai tiesiog kvieste kviečia tuos padarus į savo 
namus! Vienintelė paguoda buvo tasai keturkampis kitoje gatvės 
pusėje — Valstybės saugumo ministerija. Kur dar valstybėje gali 
saugiai gyventi, jei ne priešais Valstybės saugumo ministeriją? Buvau 
mažas berniukas ir bijojau Juodojo vyro, bet juk negyvenau gūdžioje 
girioje, o tik per laimingą atsitiktinumą gyvenau ten, iš kur galėjau 
matyti ministeriją, pasišovusią saugoti valstybę. Nelaimės atveju aš 
imsiu šaukti pagalbos, Valstybės saugumas išgirs ir atskubės pagal- 
bon. Daug metų praėjo, kol pradėjau manyti ir galvoti visai kitaip, 
bet anuomet tikrai buvo taip - S/asi' aš dievinau kaip didžiulį anoni- 
minį sergėtoją. Šitaip bijodamas įsilaužėlių, aš iš tikrųjų maniau, jog 
yra neatleistina išeiti iš namų neužrakinus durų. O kadangi pats 
laikiau tai nepateisinamu dalyku, man kliūdavo visuomet tik teisin- 
gos bausmės, - ir toji bausmė būdavo vis tokia pati. Turėdavau 
valandą sėdėti ant kėdės kambario viduryje ir apmąstyti, ką esu 
neteisingai padaręs. Tačiau vieną kartą, kai parėjau namo vėliau nei 
buvo leista, buvo padaryta išimtis, buvau nubaustas spontaniškai — 
neįsileido į namus, taigi dvidešimt minučių turėjau pratūnoti laipti- 
nėje galvodamas apie tai, ką blogai padariau. Tik nemanykit - niekad 
nebuvau nei prikultas, nei aprėktas, ir netgi tuomet, kai bausmė 
būdavo neišvengiama, mano tėvams, kaip dera prisiekusiųjų teismo 
procese, tekdavo prieiti prie vieningos nuomonės, 0 tai kartais bū- 
davo ne taip jau paprasta. 

Ji: Bet juk negalima visąlaik taip griežtai... 

Jis: Nori jam viską leisti... 

Ji: Bet jeigu jis prisižadės... 

Jis: Aišku, jis vėl išsigelbės be... 

Jei ne aš, jiedu būtų sugyvenę kaip du balandėliai. Galbūt aš tikrai 
buvau besiožiuojantis berniukas, „kuris nežino, kaip jam gera“, ir 

vis tiek „kelia savo tėvams vien rūpesčius“, kuris „nenori klausytis, 
kas jam sakoma“, toks, sakykim, „Misteris Išpuikėlis“, kuris „niekad 
negali pakentėti ir palaukti“. 

Argi mano tėvas koks atkaklus ginčininkas? Jis tiesiog turi teisę 
reikalauti, kad butas būtų rakinamas! Jis nori tik gero! Galiausiai — 
pats gi mačiau! — jis dėl manęs susimušė! Taigi ar jis toks jau blogas? 
Gal aš jo tiesiog kaip reikiant neįvertinu? Galbūt jis tik neturi progos 
tinkamai pasireikšti? Kokie dramatiški jausmai turėtų draskyti jo 
širdį: jo, maitintojo ir gynėjo, nepripažįsta vienintelis sūnus. Nors ir 
koks nemielas jis man buvo - viduje buvo geras. Slogus konfliktas. 
Aš jį mylėjau, bet negalėjau jo pakęsti. 

Kadjis bent būtų buvęs man tuščia vieta - ne, taip nebuvo. Misteri 
Kicelšteinai, jei aš kokiam Žmogui pažvelgdavau į akis, tai tik jam 
vienam. Mano tėvas darydavo tokius stebuklus, kad mane vėl suim- 
davo baugi pagarba. Vieną vakarą prie mūsų durų pasigirdo krebž- 
desys, o mano tėvas stovėjo viduje tarsi materializuota Ketvirtoji 
dimensija; mat mano motina prie durų krapštydavosi taip ilgai, kad 
aš visuomet spėdavau išlėkti iš savo kambario ir ją pasitikti. Arba kad 
ir tai, kaip mano tėvas sėdėdavo priešais televizorių pasiraitojęs Virš 
blauzdų treningo kelnes, kojas teliūškuodamas dubenyje su vande- 
niu. Tai, girdi, kad kojos nedvoktų, taip patyriau aš. Kokia magija! 
Jis atsineša paprasčiausio vandentiekio vandens, kad pranyktų kojų 
dvokas! Tas vyras sulig kiekviena diena darėsi vis reikšmingesnis. Ar, 
kai užaugsiu, ir aš sugebėsiu taip mikliai rakinėti buto duris? Arba 
daryti laboratorinius bandymus su kojų dvoku? O kaip jis susitvarko 
su barzdos ražiena — nors ir kasdien skutasi, juk barzdaplaukiai vis 
tiek atauga. Arba štai jis vairuoja automobilį: tėvas ne tik kad papras- 
čiausiai kojomis pasiekia tuos pedalus, bet netgi žino kada ir kokį 
nuspausti. Visuomet, kai reikia sustoti, mūsų automobilis sustoja ir, 
mano galva, čia tik jo nuopelnas! Automobilis paklusdavo jo valiai! 
Ir apskritai jis įstabiai gebėdavo suderinti kai kuriuos dalykus! Pa- 
vyzdžiui, jis galėdavo miegoti ir tuo pat metu knarkti. Ir jeigu aš savo 
noselę šnypšdavau dar į korėtą servetėlę, kurią motina, sakydama: 
„Nagi, eikš, išsišnypšk!“, laikydavo prikišusi man prie veido, tai tėvas, 
jausdamas asmeninę atsakomybę, darbuodavosi su didžiule kaip 

pagalvės užvalkalas nosine. Ne, ilgiau aš netylėsiu! Štai kaip mano 
tėvas šnypšdavosi: išskleisdavo tą nosinę per abu delnus, įbesdavo 
ten nosį ir tuomet pasigirsdavo tam tikri akustiniai akompanimen- 
tai — paprasčiausiai pasakysiu: jis 7žaumodavo į tą nosinę, tik ar 
įmanoma riaumoti nosimi?.. Na, nesvarbu. Jis plėšdavo savo nosį 
taip, tarsi norėtų ją nusitraukti, o kai garsinė šnypštimosi dalis būda- 
vo baigta, apžiūrinėdavo prišnypštą nosinę, tarsi galėtų įžvelgti joje 
savo ateitį... 

Bet netgi po daugelio metų, kai aš jau galėjau įsivaizduoti, kad 
vieną dieną išvysiu ir savo kojas apžėlusias, jis man taip ir paliko 
mįslingas. O gal Jūs galėtumėte man paaiškinti, kas dedasi žmogaus 
viduje, kai jis, sutelkęs žvilgsnį į duris, vejasi autobusą? Tokiais 
atvejais mano motina stengdavosi susitikti akimis su vairuotoju ir 
garsiai sušukdavo: „Dėkui!“, jei autobusas jos luktelėdavo. Tėvas 
niekad nedėkodavo; galbūt jis manydavo, kad tik jo savigarba ir 
garbėtroška pakreipė likimą jo naudai? Tikrai neprisimenu, kad 
tėvas kada nors būtų pasakęs frazę: Vairuotojas dar akimirką luktelė- 
jo. Tuo tarpu motina niekad nesakydavo: Vos vos suspėjau į autobusą. 
Gal jis jautėsi vienišas užsispyrėlis, kuris kliaudamasis vien savo 
jėgomis braunasi per brūzgynus? 

Galėčiau be galo ir be krašto pliurpti apie savo tėvą, kad tik 
nereikėtų pasakyti paties svarbiausio. O būtent štai ko: jis manė esant 
mane nevykėlį. Kad ir ką aš tik būčiau sakęs, galvojęs, jautęs, ko 
troškęs, kuo nors tikėjęs, rašęs, reikalavęs, dovanojęs, kad ir ką tik 
aš būčiau daręs — visuomet už nugaros girdėdavau jo nebylų: Pamiršk 
visa tai! Dar taip nebuvo, kad ištikus nesėkmei, tegul net pačiai 
menkiausiai, aš nepagalvočiau apie tėvą, kuris visuomet viską jau 
žino. Jis galėtų į mane pažvelgti tokiu žvilgsniu, nuo kurio imtų vysti 
gėlės. Dėl ne pagal instrukciją pakabinto gesintuvo kurio nors vieš- 
bučio priimamajame jis galėjo leistis į ugningiausią diskusiją, kuri 
būdavo ilgesnė už visas man skirtas jo kalbas per ištisą septintąjį 
dešimtmetį. Ak, ir ko jis iš manęs norėjo? Nejau nėra žmogaus, kuris 
man galėtų pakuždėti, koks aš turėčiau būti, kad tarp manęs ir šito 
demoralizuojančio tėvo atsirastų nors šis tas panašaus į atmosferą! 
Būčiau įmanęs, būčiau apvertęs visus akmenis jūros dugne vildamasis 

taip rasti atsakymą. Ko jis iš manęs tikėjosi? Kokios gi buvo tos 
slaptos jo viltys? Kodėl jis manimi visiškai nesidomėjo? Ką gi aš ne 
taip dariau? Mintis, kad jis ko nors galėtų man pavydėti, man niekad 
į galvą nešovė. 

Antroje ir trečioje klasėje, kai aš su savo bendramoksliais pradėjau 
lankyti plaukimo pratybas - tuolaik iš savo motinos sužinojau viską, 
kas privaloma žinoti apie nagų grybelį, - plaukimo mokytojas suskirs- 
tė mus į visai nemokančius plaukti, į besikapstančius vandenyje, į 
pusėtinai plaukiančius ir į tikrus plaukikus. Man tai atrodė nė kiek 
nesąmojinga, nes aš buvau besikapstantis, tokiu ir palikau. Kiti tokie 
patys plaukikai pakilo į pusėtinus ir tikrus plaukikus, tik aš nedariau 
jokios pažangos, ir kai tėvas vienąkart vakarieniaujant pasiteiravo 
motiną: „Na, kaip ten jo tas plaukimas, stumiasi pirmyn?“, turėjau 
prisipažinti: „Esu paskutinis tarp besikapstančių“. Tiesa, dar buvo 
trys visiškai nemokantys plaukti, vadinasi, nebuvau pats didžiausias 
netikša, tačiau nebuvo nieko gėdingesnio, kaip prisipažinti, kad esu 
paskutinis tarp besikapstančių. Esu paskutinis besikapstantis. Esu 
vienintelis besikapstantis plaukikas. Pabandykim įsivaizduoti, kaip 
einasi tokiam plaukikui grimztant „Titanikui“: kokią pusę minutės 
jis dar beviltiškai kapstosi Atlanto vandenyne, o tada gėdingai prige- 
ria. Nemokantiems visiškai plaukti einasi kitaip: jie Žino, kas jų 
laukia, todėl sėdi salone apsivilkę smokingais, siaubia barą, papsi 
cigarus, paskutinįkart pažeria dosnius arbatpinigius ir atsainiai šyp- 
sodami nugrimzta drauge su laivu. Tai daro įspūdį! Kiek prakutę 
plaukikai laikosi vandens paviršiuje, kol atskuba gelbėtojai, o tikri 
plaukikai, tie, kurie suvis nesugebėtų nuskęsti, plaukia tol, kol pasie- 
kia krantą. Ką noriu tuo pasakyti: esama mėgėjų, esama kovotojų ir 
esama gebančių. Ir dar esama besikapstančių. Tai tie, kurie iš pas- 
kutiniųjų beviltiškai stengiasi. Vienas tokių esu ir aš. Nieko nuosta- 
baus, kad tėvas mato esant mane nevykėlį. Kaip jis turi jaustis kolegų 
pietaujant paklaustas — į tą laiką aš jau perpratau, kad užsienio 
prekyba ir gatvės prekyba yra skirtingi dalykai, tik mano suvokimas 
apie pasaulinę rinką dar gerokai šlubavo - taigi kaip turėjo jaustis 
mano tėvas paklaustas, kaip sekasi jo sūnui baseine, ar darąs jis ten 
kokią pažangą? Jis paskutinis tarp besikapstančių — toks būtų buvęs 

teisingas atsakymas, tik ar jis pakeltų tėvui ūpą? Jeigu aš įveliu jį į 
tokias keblias situacijas, tai ar nuostabu, kad jis su manimi niekad 
nesikalba? Savaime aišku, jis būtų visiškai kitoks, jei duočiau progą 
jam pajusti, kad manyje viskas kunkulais verčiasi. Kad jis galėtų 
didžiuotis būdamas mano tėvu. O kas gi norėtų būti paskutinio tarp 
besikapstančių tėvu? Todėl visai logiška, kad aš, norėdamas pasigirti 
savo šlovingu delegavimu į rytdienos meistrų mugę, nieko nelaukda- 
mas susiruošiau pas tėvą į Užsienio prekybos ministeriją. Troškau 
pagarbos, aš buvau ne paskutinis besikapstantis, aš buvau rytdienos 
meistras! Ir dabar jis turėjo uždėti ranką man ant peties ir pakelta 
galva pristatyti mane savo kolegoms, jis - rytdienos meistro tėvas. 

Tai mat, misteri Kicelšteinai, čia turbūt ir būtų toji akimirka, kai 
Jums patikėta mano sielos metafizika, ir aš nerandu sau kitos išeities, 
kaip tik dar kartą priminti Jums savo vardą ir pavardę: Klausas 
Ūlcštas. Čia viskas ir slypi, viskas. Pats sau tinkamo vardo aš negaliu 
pasirinkti. Mano vardas toks nelaimingas, toks nedviprasmiškai ne- 
vykęs vardas, kad blogiau nė negaliu įsivaizduoti. Pats vardas dar. 
būtų pusė bėdos, bet nuo jo visos nelaimės ir randasi. Toks puikus! 
Ir toks banalus! Rimuojasi su Maus ir Haus" Kai kartą dėl to vardo 
pasiguodžiau motinai, ji gal penkerius metus kalė man į galvą 
pavardes garsių Žmonių, kurie irgi buvo Klausai. Ne kaži kokia 
gausybė: Klausas Feldmanas, Klausas Manas, Klausas Kinskis. Ne, 
bet jeigu pats Tomas Manas pavadina savo sūnų Klausu, tai tame 
varde vis dėlto šio to esama. Betgi tai labai gražus vardas, nuolatos 
kartodavo ji. 

Bepigu jai kalbėti! Ji pati turi įstabų vardą. Jos, aš sakau tai be 
menkiausios ironijos, toks vardas, kokio tik begali trokšti moteris. 
Liucija. Minkštas, skambus, ne koks pasaulinis vardas, bet ir ne 
prikišamai egzotiškas. Liucija. Jeigu aš būčiau ji, tai mano rūbų spinta 
būtų prikimšta marškinėlių su užrašu: „Valio! Mano vardas Liucija!“ 
Bet Klausas... Jūsų vardas Oskaras — gal keičiamės vardais? Gerai, 
negalvokit nieko tokio. Mano pavardė primena man tėvą, nes Ūlcštas 
turi iškart du garsus, kurie priklauso mano tėvui: pirmiausia čia eina 

Ū-ū-ū! - taip jis sustena išgirdęs apie mano kvailus nusižengimus, o 
kitas garsas primena pleškenimą jam mirkant kojas ir gatvėn išpilamą 
vandenį - cšttt... Šios asociacijos yra tik juokas, palyginti su tuo, ką 
tuojau išgirsite. Teisybę sakant, UŪlcštas yra įspėjamasis ženklas, jei 
jau noriu įterpti mėgstamą ir gerbiamą savo motinos posaki. Atk- 
reipkit dėmesį į tą vienišą balsį, dejuojantį po priebalsių našta. 
Vargšas U jau nieko nebejįstengia, bet vis tiek ant jo užkraunama 
krūva priebalsių. Ir šiuo principu motina mane ir auklėjo; jos ambi- 
cijos niekad nenuslūgo. Tai, kas iš to išėjo, štai sėdi dabar priešais 
Jus ir virkauja. Taip jau, matyt, buvo lemta, kad auklėjimą aš painio- 
jau su dėmesiu; ji taip pat. Tėvui aš jau buvau prarastas; motinai dar 
neprarastas. Jis mane laikė nevykėliu, ji - ne. Bet kas bus, jei ir ji 
pakeis savo nuomonę? Jei aš netikėtai pasielgsiu taip, kad ir ji manys 
esant mane nevykėlį? Šito aš nenorėjau ir šitaip aš tapau tuo, ką 
galima nuspėti iš mano vardo: Klausas patvirtina mano aistringą 
puikavimąsi (kaukti norisi, bet taip jau išėjo - mano vaikystė buvo 
besaikis puikavimasis), o Ūlcštas yra tarsi nuošliauža, priedėlis, nors 
aš iš paskutiniųjų, ne, tikrai iš paskutiniųjų, dariau viską, kad tik 
nenuvilčiau savo motinos. „Klausai, - kartą pasakė ji, kai aš, kaip tik 
norėdamas atlikti didelį reikalą, įėjau į vonią, - ar tu nieko nepaste- 
bi?“ Ką ji turėjo galvoje? Kas man turėjo kristi į akį? Gal aš ką nors 
pamiršau padaryti? Šįkart įžengusi vonion, ji kaip paprastai nešvytė- 
jo. Ji tik smarkiai suraukė kaktą. Kas gi nutiko? Ką aš padariau? 
„Nejunti?“, - vėl paklausė ji, užvertė nosį ir keliskart šniurkštelėjo 
orą. „Kažkas šniurkščia!/“ Daugiau niekados motinai nesuteikiau 
progos užuosti mano šūdą, bet kiek man tai kainavo! Kaip, sakykit, 
tapti vyru, jei turi gėdytis net savo paties iškakoto šūdo? Nuo to laiko 
aš kiekvienąsyk, kai tik tai pliumptelėdavo, tuoj pat nuleisdavau 
vandenį ir keldavausi nuo unitazo — aš negalėjau pakęsti, kad ant 
manęs užtikštų bent menkiausias lašas. Pakeldavau ir unitazo dangtį, 
nes nenorėdavau sėstis ant aptaškyto. Nieko sau vaizdelis: susilenkęs, 
su nuleistomis kelnėmis derinu savo užpakaliu vandens nuleidimą ir 
keliu dangtį. Daug sutikčiau sumokėti savo engėjams už šiuos nema- 
lonius dalykus. Paskui viskas pasidarė dar blogiau: dėl man pačiam 
nesuvokiamų priežasčių visuose tualetuose, kurių nuolatinių naudo- 

tojų aš netujinu, unitazo dangtį aš rūpestingai apvynioju tualetiniu 
popieriumi. Taip, vynioju. Visuomet. Nesinaudoju dangteliais, kurie 
įrengti aukštesnės klasės ir aviakompanijų tualetuose, - nuo jų gali- 
ma nuslysti. Užbaigęs savo reikalą, popierių nuplėšiu ir nuleidžiu 
vandeniu, kiek tai įmanoma padaryti. Per mane užsikimšo jau šimtai 
tualetų. Bet tęsiu šią savo veiklą! Kaip koks apsėstas! Born to be a' 
tualetų užkimšėjas! Kiekvieną kartą, susiruošęs į Rytų Europą, imuo- 
si galybę tualetinio popieriaus ritinėlių, kad ir ten galėčiau užkimši- 
nėti tualetus. Kada nors pereinant sieną jie mane suims: „Nagi, 
išlipkit! Prieš tris dienas jūs įvažiavote su keturiais ritiniais tualetinio 
popieriaus, o dabar neturit nė vieno. Kur tas popierius?“ Kur, kur 
daugiau, jei ne penkiolikoje užkimštų tualetų. Tikra tiesa, penkio- 
likoje. Juk net mažą reikaliuką aš atlieku sėdom, o tam irgi reikia 
tinkamo apipavidalinimo. Juk negaliu stovėti prie tualetinės vazos, 
Dieve mano, juk kas nors gali eiti pro šalį? Tik pačiuose šūdiniausiuose 
Rumunijos geležinkelio stočių tualetuose aš vėl esu tikras savo mo- 
tinos sūnus. O prie vazų ir latakų aš niekad nestoju. Aš varžausi. Ne, 
aš pasislepiu už durelių ir nenuilstamai vynioju popierių, narsiai 
sėduosi ir vienąkart iš trijų užkemšu tualetą. Dėl viso šito man būtų 
galima daug ką prikišti, tik ne tai, kad aš rimtai neatsižvelgiau į savo 
motinos pastabą - Kažkas šniurkščia! Didžiam palengvėjimui jokių 
pastabų dėl to daugiau nesusilaukiau. O jei būtų iš tikrųjų prisireikę, 
ji būtų man priminusi: Klausai, aš tikrai nereikalauju neįmanomo, 
tačiau... 

Neduok Dieve, kad visąlaik jausčiausi draskomas tokių vidinių 
prieštaravimų! Kad nuolat galvočiau, jog jei aš netapsiu genijumi, 
būsiu nevykėliu! Ar suprantat, kaip aš džiūgavau, išvydęs save, ryt- 
dienos meistrą, didžiausiu tiražu leidžiamo iliustruoto žurnalo virše- 
lyje? Aš jau nebe besikapstantis plaukikas, nebe nevykėlis, ūmai aš 
tampu viršeliu, rytdienos meistru, būsimu Nobelio premijos lau- 
reatu —tik tai visai nereiškia, kad aš įgijau imunitetą visiems naujiems 
įžeidinėjimams bei nuoskaudoms. Vieną kartą, gulėdamas dviaukš- 
tėje vasaros stovyklos lovoje, užgniaužęs kvapą klausiausi pokalbio 

savo dvylikamečių grupės bičiulių, nuosekliai rutuliojančių mintį, 
kad žmogus gimsta tik po devynių mėnesių nuo apvaisinimo. Be to, 
čia buvo kuriami įstabūs scenarijai: Tai nutiko romantišką vasaros 
naktį - O aš esu pavasarinio jausmų antplūdžio kūdikis - Mane padarė 
apsnigtoje kalnų trobelėje ir taip toliau. Anie vaikiščiai turėjo pašėlu- 
sią vaizduotę, 0 aš vis dar neįstengiau susitaikyti su mintimi, kad 
mano tėvai apskritai dulkinasi, bent jau vienas su kitu. Apimtas 
prieštaravimų, ėmiausi skaičiuoti: iš rugpjūčio atėmus devynis mė- 
nesius išeina lapkritis. Kokie įvykiai susiję su lapkričio dvidešimtąja? 
Atsakymas man buvo iškranktas taip garsiai, kad jį išgirdo net tryli- 
kamečiai kaimyniniame bungale: „Tu - Mirusiųjų sekmadienio“ 
nuopisa!“ Kitąryt per pusryčius jie susigrūdo prie mūsų stalo norė- 
dami sužinoti, kuris čia tas Mirusiųjų sekmadienio nuopisa. Ir iškart 
pasigirdo varnų krankimas ir atkišti rodomieji: „Va, va jis- Mirusiųjų 
sekmadienio nuopisa!“ Aišku, po tokių riksmų į mane sužiuro visa 
valgykla. Blamabilitetas (jei tokio žodžio nėra, tai aš jį imu ir sugal- 
voju, nes man jo reikia), galintis konkuruoti su besisielojančio pas- 
kutinio besikapstančio plaukiko įvaizdžiu. Po kelių mėnesių aš ap- 
skaičiavau, kad lapkričio dvidešimtoji iš tikrųjų yra Mirusiųjų 
sekmadienis, tik ne 1967-aisiais, manęs padarymo metais. Tais me- 
tais Mirusiųjų sekmadienis išpuolė lapkričio dvidešimt pirmąją. Bet- 
gi ar tai ne įrodymas, kad viena bėda ne bėda? Buvau sukrėstas iki 
sielos gelmių: nejau aš tikrai Mirusiųjų sekmadienio nuopisa? 

Vis dėlto posakis „sukrėstas iki sielos gelmių“ čia yra tik nerimtas 
pasiteisinimas. Misteri Kicelšteinai, jei aš kas vasarą nebūčiau vykęs 
į tas stovyklas, niekad nebūčiau tapęs tuo, kas dabar esu. Kiekvienais 
metais manyje viskas sukildavo iš naujo: tikrieji žmonių santykiai 
šiame pasaulyje buvo kur kas piktesni, nei aš galėjau nujausti. Visada. 

Prieš pirmąją tokią kelionę man buvo įkalta savo lagaminą atida- 
ryti tik tuomet, kai tai neišvengiamai būtina, ir visuomet jį atidarinėti 
tik taip, kad „niekas“ negalėtų pažvelgti į jo vidų. (Žodelis „niekas“ 
buvo toks įsakmus, jog iš pradžių pamaniau, kad net aš pats neturiu 
teisės žvilgtelėti į savo lagamino vidų.) Kelionės išvakarėse pats tėvas 

ėmėsi mane mokyti, kaip laikyti ranką ant lagamino dangčio, kai kita 
ranka jame reikia ką nors susiieškoti — plyšys neturėtų būti pernelyg 
mažas, tai, girdi, tik sužadintų vaikų smalsumą. Be to, lagaminą 
visuomet privalu gerai uždaryti. Tai buvo pirmas kartas, kai tėvas 
skyrė man tiek laiko, matyt, vasaros stovykla buvo rimtas dalykas. 
Kad aš buvau miklinamas kaip žmogus, kuriam tris savaites teks 
praleisti tarp vagišių ir niekšų, manęs nė kiek nestebino - juk pasaulis 
pilnas pavojų, kur įsilaužėliai, tatuiruotieji ir šokolado nuodytojai, 
aišku, tik aisbergo viršūnė. Viena vertus, tariausi esąs per didelis 
glaustyti savo pliušinį meškiuką, kita vertus, šiurpau nuo įsilaužėliais 
knibždėte knibždančio pasaulio. Man buvo užginta iš nepažįstamojo 
rankų imti šokoladą, „nes jis yra užnuodytas“. Siaubą varė mintis 
tapti eismo nelaimės auka. O ką jau kalbėti apie bolus mirtį ir medžio 
rakštis. Man buvo sakoma: jei pusę tavo daiktų nukniauks, tai kitą 
pusę tu pats išmėtysi. Buvau pelnęs lėgendinio daiktų praradėjo 
šlovę. O kaip dažnai daiktų praradimo tema buvo diskutuojama prie 
vakarienės stalo! Aš netekau visko, ko tik įmanoma netekti. Prara- 
dau net tokius daiktus, kurie iki tol buvo laikomi neprarandamais. 
Netekau visko, kas buvo mano kuprinėje, nors ši tabalavo ant mano 
pečių. Praradau sandalus, nors buvau jais apsiavęs. Nė nepastebėjau, 
kaip paradau net vieną savo dantį. Kai toks žmogus išvyksta trims. 
savaitėms — ko mes galime tikėtis jam sugrįžus? Ar patirsime, kad 
posakis „Jis turėjo mažiau nei nieko“ yra gryna teisybė? Bet, kaip 
sakyta, aš buvau lavinamas, tarsi būčiau siunčiamas į požemių pasau- 
lį, tarsi man būtų tekę dantimis ginti visą savo gerą. Ir iš tikrųjų, kai 
kitą dieną buvau įtrauktas į vaikų grupę, pirmoji man šovusi mintis 
buvo nepasitikėjimas. Kuo čia pasitikėsi? Visais? 

O tada nutiko baisiausias įvykis mano gyvenime - aš buvau atskir- 
tas nuo motinos. 

Ji atvedė mane prie į stovyklą vykti pasirengusių autobusų. Nė 
nepagalvojau apie atsisveikinimo ašaras. Bet kai ji pristatė mane 
grupės vadovei ir kategoriškai pareiškė, kad dėl dilgėlinės man 
negalima nė į burną imti pomidorų ir braškių, kai ji įteikė man 
atsarginį raktą nuo mano lagamino, kai ji pasilenkė norėdama atsis- 
veikinant apkabinti mane ir jos veidas atsidūrė taip arti manojo, 

mane suėmė bemaž siaubas: Ką čia mudu darom? Kaip aš galiu be 
jos egzistuoti, be jos, kuri man vadovauja, giria mane, saugo ir 
guodžia? Kas aš toks be jos? Kas dabar nieko nebos, jei prisireiks 
mane skubiai gabenti į gelbėjimo tarnybą? Ją, kuri viską apie mane 
žino, kuri nuolat mano paslaugoms, kuri mano labui daro viską viską 
viską, kuri ir darė, ir darys viską, ją aš dabar turėjau palikti vieną, o 
pats atsidurti tarp svetimų? Tarp tų, kurių iki šiol nė akyse nesu 
matęs. Kurie pirmučiausia turės įsidėmėti mano pavardę? Ak, kelio- 
mis atsisveikinimo ašaromis šitokio skausmo nenuplausi. Kaukiau 
apsėstas tokių minčių ir visos kelionės metu paikai troškau ir puose- 
lėjau viltį, kad vairuotojas galbūt suminkštės, apsigalvos ir apsisukęs 
grįš ten, kur aš priklausau — pas mano mamą, mamą, mamą. Net 
atvykus stovyklon, mane purtė mėšlungiškas verksmas, nusiraminau 
tik tada, kai išvažiavo paskutinis autobusas. Kur aš atsidūriau? Vie- 
nas tarp septynių vaikiščių, kurie visi tikriausiai vagys. Šiaip ar taip, 
visi jie buvo apleisti vaikai, antraip būtų kur kas labiau prisirišę prie 
savo motinų ir nebūtų taip be jokių dramų su jomis atsisveikinę. 
Jaučiau: aš čia svetimas, aš kitoks. Dabar, per laiko nuotolį, tą savo 
jausmą galėčiau palyginti su baltojo madišiaus, įmesto nakčiai į vieną 
kamerą su juoduku valkata, potyriais. Tie vaikiščiai man atrodė 
kažkokie kraupūs. Jiems buvo nė motais, kad juos atskyrė nuo 
motinų. Tikriausiai taip buvo įpratę jau nuo vaikų darželio. 
Skirstantis lovas — miegojome dviaukščiuose gultuose - kiekvie- 
nas, aišku, stengėsi įsitaisyti viršuje. Man pavyko užimti antrąjį aukš- 
tą, bet kai porai minučių išėjau iš bungalo ir vėl sugrįžau, mano lovą 
jau buvo okupavęs kitas. Pasakiau, kad čia mano lova, jis atkirto, kad 
jo. Tai buvo draugiškas tipas, tokie visada skirsto kitus į komandas. 
Dar nespėjus mums viens kitam kibti į čiuprynas, jis jau pasiūlė man 
štai ką: tas, kuris toliau nusičiurkš, tam ir klius viršus. Jis pasakė tai 
kaip paprastų paprasčiausią dalyką. Aš tik nusistebėjau: nejau tokiu 
būdu stovykloje sprendžiami visi klausimai? Tas, kuris toliausiai 
numyža, gali sėdėti prie vairuotojo, kuris toliausiai nuvaro savo 
srovę, gauna didžiausią meliono gabalą... Jeigu jau taip, pamaniau, 
man reikėtų pasistengti. Kiti vaikai tuojau vienas kitam pranešė: „Ei, 
klausykit, jiedu varžysis, kuris toliau numyš!“ Matyt, įsivėliau į ne- 

kasdienines varžybas. Be to, rodos, buvau čia vienintelis, neišmanan- 
tis šito žaidimo. Ar iš tikrųjų viskas čia buvo taip paprasta, kaip jis 
sakė? Gal man reikėtų su tuo pasidarbuoti? Kartą jau buvau panašiai 
pasielgęs universalinės parduotuvės Centrum vaikų kambaryje, kur 
mane valandėlei prižiūrėti paliko mama, susiruošusi čia kalėdinių 
pirkinių. Dėl nesuvokiamų priežasčių mane po savo sparneliu pri- 
glaudė gal metais už mane vyresnė mergaitė. Mudu nušliaužėme už 
didelės medinės dėžės, ir ji man pasiūlė parodyti savo, jei aš parody- 
siu savo. Nieko blogo nepamanęs, tuoj sutikau; rekordas nesumuštas 
ir šiandien: man niekad daugiau taip nenutiko, kad po dviejų minučių 
pažinties būtų pageidaujama mano strampuko. Kai motina mane 
atsiėmė ir aš jai pakeliui viską papasakojau, ji kaipmat grįžo atgal ir 
labai griežtai šnektelėjo su vaikų kambario tetule. Mano motina netgi 
luktelėjo mano mažosios bičiulės motinos, kad ir su ja pakalbėtų. O 
namuose, žinoma, vakarieniaujant, ji prabilo į mano sąžinę: ar man 
neatėję į galvą, kad tai, ką mes darėme, yra nelabai gražu, jeigu jau 
teko net slėptis. Ir kad aš daugiau nedaryčiau tokių dalykų. O kaipgi 
dabar? Ar čiurškimas į tolį priskirtinas tokiems dalykams? Trauktis 
nebuvo kur, tai man buvo aišku, bet ar visa tai moralu ir higieniška? 
Kur aš įsivėliau? Nejau niekas man nepadės? Kur aš pakliuvau? 

Mano varžovas draugiškai mane pakvietė: „Eime!“, ir mudu nuė- 
jome už bungalo. Kiti vaikiščiai nusekė mums iš paskos. Vienas jų 
koja užbrėžė liniją. Varžovas nusismaukė kelnes. Aš pasekiau juo. 
Stovėjome greta kits kito. 

Jis paklausė: Pasiruošęs? 

Aš atsakiau: Mm. 

Jis pasiteiravo: Su prilaikymu ar be? 

Atsakiau: Man tas pat. 

Jis: Tada su. 

Jis suėmė savo daiktą. Aš irgi suėmiau. 

Jis paklausė: Su trajektorija ar be? 

Atsakiau: Man tas pat. 

Jis: Tada be. 

Plieskė saulė. Mes markstėmės. 

Jis išsižergė ir pasiteiravo: Pradedam? 

Aš atsakiau: Galim. 

Jis pradėjo, atsilošė taip, kad klubai išsikišo priekin. Jo srovė mušė 
toli į viržius. Jokių šansų, pamaniau, toks spindis... 

Aš užtrukau akimirką. Žiūrėjau tik, kad neapsišlapinčiau kojų. 

— Prakišai, — taikiai pasakė jis, kai viskas buvo baigta. 

Keistas tas Žaidimas, pamaniau. 


Misteri Kicelšteinai, viena mano gyvenimo keistenybių yra ta, jog 
viskam, kad ir kas man nutiktų, aš stengiuosi suteikti teigiamą pras- 
mę. Bent jau dabar. Mano gyvenimas toks skurdus mįslių ir nesusi- 
pratimų, kad man beveik nepatogu. Todėl tegul tasai įspūdis, kurį 
man anuomet padarė myžimas į tolį, kuo ilgiau išlieka. Praėjo gal 
pora valandų, kol aš susivokiau, kas man nutiko, o tada mane suėmė 
ūmus siaubas. Į kokį nuosmukio verpetą aš pakliuvau! Tėvas taip 
stengėsi mane apsaugoti nuo nusikaltėliškų tokių stovyklų manierų, 
bet vis dėlto tai atsitiko: aš tapau šitų vagių auka! Jie pavogė viršutinį 
mano gultą! O atsikovoti jį turėjau žaidimu, kurio aš visiškai nemo- 
kėjau žaisti - priešingai tiems šaknų neturintiems vaikiščiams, kurie 
atsisveikindami su savo motinomis nė akimi nemirkteli. Ką man tada 
galvoti apie tokių vaikų žaidimą? Tikra tiesa, tai negeras žaidimas, 
čia įveltas ir mano pimpis. Būtumėte mano nuodėmklausys, mudu 
galėtume išdidžiai paplekšnoti vienas kitam per pečius: juk aš savo 
daiktą panaudojau išimtinai ne mažam reikalui, ir kas išėjo: tai buvo 
klaida, tai buvo blogybė, aš tapau demimondo bendrininku! Atliki- 
nėjau jo ritualus! Ką apie mane pamanys mama? Juk aš turėjau 
žinoti, kad taip negalima! Juk apie tai ji kalbėjo su manimi vakarie- 
niaujant! Namuose aš kuo puikiausiai apsieidavau be tų myžimų į 
tolį, niekad nebūčiau patikėjęs, kad taip išeis. O jeigu jis pasakys: Šok 
pro langą? Ir čia buvo motinos teisybė. Ką tu apskritai galvojai šitaip 
elzdamasis? Nieko. Ne, taip negerai. Kažką tu vis dėlto pagalvojai. 
Klausai, aš tikrai noriu žinoti, ką tu tuomet galvojai. Juk žinai, kad 
negalima dėtis prie tokių dalykų. 

Mano motina - įžvalgaus žmogaus pavyzdys. Net jos septynmetis 
sūnus tiksliai žino, ką ji pasakys. Kai tik prabylu apie savo motiną ir 
savo pimpį, tuoj prisimenu, kaip ji vadindavo jį - ne, palaukit, pats 
spėkit! Kaip jį vadino mano motina, absoliuti kalbos valdovė, įdiegusi 

man literatūrinę vokiečių kalbą, dėl kurios aš visur buvau įtarinėja- 
mas arogancija... Ji vadino jį kutu. Kai aš klausdavau ją, apie ką gi 
buvo kalbama tėvų susirinkime, ji kaskart atsakydavo: „Tas renginys 
skirtas tik tėvams. Jis ir vadinasi tėvų susirinkimas!“ Matot, šita 
moteris puikiausiai suvokė kiekvieno žodžio prasmę. Per kalbos 
brūzgynus ji brovėsi kaip tikra džiunglių užkariautoja, niekad nesi- 
bodėjo pasikapstyti ir po etimologijos pomiškį. O mano mąstysenos 
plotams tai padarė nepataisomą žalą. „Klausai, ar tu bent suvoki, už 
ką norėtum atsi-prašyti?“ Mano motinai, šitai murmeklei, niekad 
neišsipirksi tardamas „tsiprašau“, aš visuomet privalėdavau kuo gra- 
žiausiai atsi-prašyti. Ką tai turi bendra su kutu? Stalius vadinasi 
stalius, nes jis obliuoja, siuvėjas vadinasi siuvėjas, nes siuva, o kutas 
vadinasi kutas, nes jis kabo. Nereikia tik kelti dėl to triukšmo, kutas 
naudojamas tualete, ir tik koks paršas dar kaži ką su juo išdarinėja, 
juk, kaip žinoma, higieniniu požiūriu kutas yra delikatus daiktas, juo 
pasinaudojus kiekvieną kartą reikia plautis rankas. Tuo tikslu na- 
muose visada būdavo specialaus muilo luistelis —- Raudonasis muilas. 
(Kitų rūšių muilas vadinosi arba Mėlynasis muilas, arba muilas 
rankoms plauti. Kai kartą vienoje parduotuvėje man į rankas pakli- 
uvo gabalas įpakuoto muilo su užrašu tualetinis muilas, aš pamaniau, 
kad tai tik parafrazė Raudonajam muilui, ir tuomet nusprendžiau, 
kad skirtumas tarp Raudonojo ir Mėlynojo muilų, nors ir kitaip 
pavadintų, yra įprastas dalykas.) Apskritai viskas logiška, viskas 
aišku, o dar po metų aš vėl patenku į vasaros stovyklą ir iškart 
atsiduriu tarp devynių ekspertų, kurie kutą sutartinai vadina pimpiu 
ir jau pirmąjį vakarą diskutuoja apie savo tėvų pimpių dydį. Patį 
pirmąjį vakarą! Tada jau buvau tvirtai nusprendęs niekad nebedaly- 
vauti myžimo į tolį varžybose, bet šito aš nebuvau numatęs. Kad jie 
apie tai kalbėtų! Ak, man ir vėl pasidarė klaiku. Su kuo aš čia 
susidedu? Iš kur jie tokie čia atsirado? Mano akyse tėvas niekad 
nesirodydavo nuogas. Net jeigu jis taip darytų, nė nežvilgtelėčiau jo 
pusėn! (Aišku, kad ne.) Tai kas gi darosi tų vaikių namuose? Nė žinot 
nieko apie tai nenorėjau. 

Taigi vakarais mes suguldavom į savo dviaukštes lovas, aš, veng- 
damas myžimo į tolį varžybų, savanoriškai miegojau apačioje ir 

ničnieko nenutuokiau apie savo tėvo rykštę. Tačiau kai buvau pak- 
laustas: „O tavo tėvo?“, išsisukau paminėdamas per televiziją rodytą 
filmą, kuriame lakstė „nuogi Afrikos negrai, 0 vyrų tai buvo va tokio 
ilgumo“. 

— KOKIO ILGUMO? 

— Va tokio, - pasakiau ir parodžiau. 

— Neką ilgesni kaip mano tėvo, - nusivylęs pasakė kažkuris. 

— Toks ir mano tėvo. 

— Ir mano tėvo toks. 

Kaip, kaip? Tie vaikiai nori man skiesti, kad jų tėvų kotai kaip 
afrikiečių? 

— Bet kokie jie buvo stori! — dar išsprūdo man. — Tokie va, — 
pasakiau ir parodžiau, kokio storio. 

— Kaip ir mano tėvo. 

— Ir mano. 

— Mano tėvo irgi. 

Tada susimąsčiau. 

Jeigu jau visų tų tėvų... Galir mano tėvo toks pat kaip kokio negro? 
Ar kai aš tapsiu vyru, irgi vieną dieną atrodysiu kaip afrikietis? Mano 
dailutis mažytis pimpeliukas nespėja augti drauge su manimi, tai argi 
jis kada nors taps bent kiek solidesniu pimpalu? Ir manasis prilygs 
tam laukiniui, kuris šoka aplink laužą ir svaido ietis? Prislėgtas 
paklausiau virš manęs miegantįjį: ar ir mano kada nors toks bus? 

— Aišku! - atsakė šis. 

Kodėl jie taip viską išmanė? Iš kur jie visa tai žinojo? O po poros 
savaičių aš, apsuptas vyrų, pirmukart stovėjau plaukimo baseino 
duše. Garų čia buvo kaip skalbykloje, ir aš, dėdamasis ieškąs laisvos 
kabinos, iš padilbų svaidžiau žvilgsnius į juos ir stebėjausi. Po dušais 
stovėjo vyrai, liejo ant savo kūnų putotus šampūnus, prunkštė ir 
šnopavo, kišo krūtines po dušo srove. Atsistojau šalia vieno vyriškio, 
kuris mėgaudamasis muilinosi savo impozantiškus kiaušius ir kabantį 
kotą vis pakaitom: dukart kairiąja, dukart dešiniąja ranka. Tikra 
teisybė: visiškai normalūs vyrai, kokius kasdien bet kur gali sutikti 
gatvėje, turi pimpalus kaip Afrikos laukiniai! Afrikos! O kuriam 
vaikui Afrika nėra įstabiausias kontinentas: ten ir saulė karštesnė, ir 

žvėrys labiau laukiniai, ten margesni drugiai, nuodingesnės gyvatės... 
Tad aš buvau įsitikinęs, kad Afrikoje ir kutai ilgesni. Ir ką išvydau? 
Afrikietiški dydžiai Berlyno plaukimo baseine. Ko tik nebūna. 

Vakarieniaujant, taigi tuo metu, kai tėvas turėdavo progą pade- 
monstruoti savo išmanymą, aš ir pasukau kalbą ta tema: 

— Kai suaugsiu į vyrą, ar aš irgi turėsiu didelį kutą? 

Tėvas taip pastūmė savo lėkštę, kad ji džerkštelėjo, ir su pašaipiu 
triumfu pažvelgė į mano motiną - Nagi, gerbiamoji ponia teisėja, ar 

Jums dar reikia įrodymų, kad mūsų kaltinamasis yra tikras nevykėlis? 
Rodos, sakiau jau, kad per tokias vakarienes aš visuomet būdavau 
mažas, kvailas, nieko nenutuokiantis, amžinai klystantis, vargšas, 
niekam nevertas, jausdavausi nenuovokus, negrabus ir silpnas, ar ne? 
Šalia tėvo, prokuroro, pavyzdingų piliečių ramybės ir tvarkos saugo- 
tojo, ir šalia išmaningos teisėjos, kuri bausdavo nenoriai, bet visąlaik 
nenuilstamai ugdė mano sąmoningumą. Netgi tuomet, kai paklau- 
siau, ar mano kutas vieną dieną irgi bus didelis. 

— Kaip tau tai šovė į galvą? 

Tikrai, kaip čia man šovė į galvą. 

— Tie stovykloje viską apie tai žinojo. O baseine ir pats mačiau. 

— Mat kur, stovykloje, - ji įprastai šyptelėjo: „Ak, tu mano kvai- 
liuk!“ - Jiems atrodo, kad tai įdomu? 

— Jie išmano apie tai! O aš ničnieko nežinau. Ir aš noriu tai Žinoti! 

— Betgi mes tiek kartų su tavim ėjom į muziejų! 

Galvoje ji turėjo beveik neįmanoma patikėti! - antikines statulas! 
Betgi ten tie daiktai begal sumažinti - rodos, dievai ką tik būtų išlipę 
iš ledinių bangų. 

— Ten jų daiktai daug mažesni, negu yra iš tikrųjų, - sumurmėjau. 

— Mat kaip? Tai jie tau labiausiai rūpi? - paklausė ji pašaipiai. 

Va čia tai bent motina! Ne toks jau mažas sūnelis užduoda klau- 
simą, ar visi vyrai turi didelį kutą, 0 ji, užuot pareiškusi, kad tasai 
kutas - tai dar tik pusė teisybės, pradeda, ne, na taip, pavyzdžiui, 
bitės arba skruzdėlės, ar ne tiesa, skruzdė patinėlis ir skruzdė patelė 
ir taip toliau - juk tai, ko klausia sūnus, toks patogus įvadinis pačios 
jautriausios seksualinio švietimo dalies klausimas, ar ne? Bent jau ne 
toks sudėtingas, kaip tasai — iš kur pilve atsiranda vaikai? Būtų taip 

nesunku paaiškinti, o ką daro mano motina? Ji atsikerta pamoky- 
mais. Ji ginasi pašaipa. Ji apskritai smogia atgal. Bet ji nebūtų mano 
motina, jei visko neužbaigtų kokiu nors visiškai viską sujaukiančiu 
paaiškinimu. 

— Statulų kutai muziejuje tokie maži todėl, kad menininkai žmo- 
gaus kūną siekė pavaizduoti kuo gražesnį. Tai vadinasi grožio idealas. 

Oho, koksai šuolis! Negali būti! Aš klausiu apie anatomiją, o ji 
atsikerta iš meno istorijos. Nė žodelio apie tai, kad pažinčių skelbi- 
muose kaskart randasi damų, kurios savo troškimus įslaptina žodžiu 
didelis agurkas, nė iš tolo neminėdamos svarbiausio Woody Alleno 
atradimo, kuris vadinasi pavydas, kad vyras turi penį, ne, jau senieji 
graikai žinojo - small is beautiful, tad net šiandien tūkstančiai plūsta 
į muziejus pasigėrėti šiuo grožio idealu. 

Iš knygų spintos ji ištraukė enciklopediją ir atvertė straipsnį Grai- 
kija. Štai, parodė ji ir bakstelėjo į įklijas su dievų bei herojų statulo- 
mis. Gryna tiesa: raumeningi atletai su vos prasikalusiu juokingu 
pimpeliuku. 

Viskas buvo begal įtikinama: tie dideli daiktai, primenantys bok- 
serių snukius, kuriuos dėl savo nenuovokumo vis dar tebevadinau 
kutais, iš tikrųjų buvo siaubingi, stačiai sudarkyti — tikra priešingybė 
juokingiems, nudailintiems graikų kūriniams. 

O, kadji visąlaik būtų buvusi tokia sukakota nekaltybė! Nutaisiusi 
nekalčiausią miną, ji ir šiandien tebesako kutas, bet jai nieko nereiš- 
kia katę pavadinti pize; kartą, žaidžiant scrabble, ji netgi įterpė žodį 
VULVA. O, misteri Kicelšteinai, kokia tema - mano motina ir seksas. 
Et, kas tas seksas, jai nebuvo tokio žodžio seksas, žodžio su begarsiu 
„S“, šniojančiu kaip botago kirtis, niekad o niekad negirdėjau jos 
tariant šį žodį. Tokia reikli kalbos dalykams - Prašau kalbėti literatū- 
rine kalba! Prašau ar-ti-ku-liuoti! - bet seksas su savo begarsiu „S“ jai 
buvo tuščia vieta. Šio žodžio ji man niekad neaiškino. Kai pirmukart 
jį iš tikrųjų išgirdau, pats pajutau, ką jis reiškia. O mano motina: žodį 
„Sex“ tardavo tik su aiškiu „S“: sechs, 6idol, homo6uel, 6film“. 


Žodžių žaismas: Sex (seksas) ir sechs (6, šeši) vokiečių kalboje skamba beveik identiškai. 
ert. 

Šiurpiausias jos darinys buvo - norit išgirsti? — prašom, šiurpiausias 
jos darinys buvo: 6i. Jos čia nepranoktų net labiausiai užkietėjęs 
keikūnas. 61. Bet kokioje situacijoje mano motina galėjo operuoti tuo 
Žodeliu: seksi. Pavyzdžiui, per 1988 metų Olimpines žaidynes Kalga- 
ryje, Katarinai atliekant savo didžiąją laisvąją programą, ketvirtą 
valandą nakties mes visi tebesėdėjom prie televizoriaus. Katarina Vit 
kaip tikra princesė skraidė ledu - viską pasaulyje užmiršusi, švytėda- 
ma, viskas jai tąsyk sekėsi, po jos pačiūžomis nuolankiai slydo ledas, 
net prožektoriai halės aukštybėse spinduliavo sužavėti ir didžiavosi 
galėdami nutvieksti Kati... - ir tada mano motinai pasirodė, kad kaip 
tik dabar atėjo toji akimirka, kai galima žvilgtelėti į pačias gūdžiau- 
sias vyriškos sielos gelmes. 

— Na, kaip? Ar ji tau atrodo 6i? — bičiuliškai paklausė ji. Kas čia, 
po galais, darosi? Mama susidomėjo tuo, kas visąlaik jai rūpėjo, tik 
lig šiolei nedrįso paklausti: ar aš sugebėčiau išdulkinti Katariną Vit? 
Pagaliau tegul būna aišku: aš šito tikrai nepabūgsiu. Tačiau mano 
gašlumo idealas buvo neįžvelgiamas - kodėl būtent Katarina! Tarsi 
seksą įkūnyti galėtų tik jaunos, dailaus sudėjimo, dažnai fotografuo- 
jamos žvaigždės, tarsi tą seksą-seksą-seksą primintų vien jų daromos 
„kregždutės“ ir trumpučiai sijonėliai... Anuomet tariausi esąs vienas 
didžiausių iškrypėlių visame Žemės rutulyje, ir žinot kodėl? Ogi 
todėl, kad turėdamas devyniolika metų aš nuolat galvojau tik apie 
seksą, kad nieku gyvu neįstengiau atsikratyti tų minčių, nors niekad 
konkrečiai negalvojau nei apie Katariną Vit ar džinsais aptemptą 
pasakišką užpakalį ant butelio etiketės. Aš mąsčiau tik apie fenome- 
ną, kurio vardas buvo seksas. Jei mano motina būtų patyrusi, kas su 
manimi iš tikrųjų dedasi, tikrai būtų apšaukusi mane seksualiniu 
maniaku. Visas šis mano gašlių minčių srautas užplūsdavo, jei kažkur 
išnirdavo nuogalė su dviem puikiomis standžiomis krūtimis - taip, aš 
tada įsivaizduodavau, kad tuos daiktelius savo širdies džiaugsmui 
(tsss, pimpio džiaugsmui!) galėčiau čiupinėti, tąsyti, grumdyti, tik 
niekad nežinojau, kas man svarbiau — tie papiukai ar tų papiukų 
savininkė, moteris, ir jau visai nesusivokiau, kuo labiausiai turėčiau 
domėtis... 

Savo slyvomis, štai kuo! Kol mano rykštelė iš jų neišlis, nieko gero 
nebus. Ji jau surado savo tikrąją paskirtį, būtent - įsiveržti į mergišką 
kūną ir ten šėlti abiejų akcijos dalyvių džiaugsmui... Bet rykštė to 
daryti neturėjo teisės (o gal vis dėlto turėjo? o gal? bet kaip?) arba, 
kaip pasakė vienas sekso teologas, tai, kas gera tavo pimpalui, negali 
būti gera tau pačiam. 


Trečia dalis. KRAUJO TYRIMAS BEVEIK 
NEVEIKIANT INKSTAMS 


Kai viršelio Klausas, tai yra aš, su savo svaidomąja lėkštute pasiro- 
džiau žaidimų aikštelėje, kur su manimi rungtis veržėsi septyni dyki- 
nėtojai, daviau jiems perkąsti kietą riešutėlį: lėkštutę su manimi galės 
svaidyti tik tas, kuris žino kompaso, atlaso ir leksikono daugiskaitas. 
Nė vienas iš to septyneto, aišku, nežinojo, galbūt pavyko tik su 
kompasu - tai mat kokie AB buriavimo mokslo rezultatai, o ir pati 
buriuotojų bendrovė. Visi ik vienam neteisingai sakė daugiskaitas. 
Neatlyžau, nesuminkštėjau ir nežaidžiau nė su vienu. Paleidau lėkš- 
tutę, ji nuskrido, nulėkiau ten, kur ji nusileido, pakėliau ir vėl svie- 
džiau. Po pusvalandžio nuilsęs pasigedau žaidimo partnerio, bet jie 
jau žaidė slėpynių - lėkštutės jiems neberūpėjo. Jie ir mane norėjo 
įtraukti į žaidimą - viršelis ir žaidimų aikštelėje buvo puikiai vertina- 
mas, — bet kaip aš pasislėpsiu tarsi signalinį plūdurą tampydamasis 
svaidomąją lėkštutę? O gal pasidėti ją? Kad kas nukniauktų? Tai 
jau ne, aš pasukau į namus, kur už tai - neįtikimas dalykas - buvau 
pagirtas. Uoliaregiai mano tėveliai! Tikra tiesa, jie mane gyrė! 
Mane - pasipūtėlį, egoistą, savimylą, tuščiagarbį akiplėšą! Abu! 
Motina ilgai neįstengė atsikvošėti, kai apsakiau savo žaidimo part- 
nerių pasirinkimo istoriją — argi ji ne žavi? Ji tik paskatino savo 
sūnaus pasiryžimą žaisti su tais vaikais, kurie vokia retas daugiskaitos 
(daugiskaitų? pliuralijų?) formas. O tėvas? Pritarimo pagaliau susi- 
laukiau ir iš jo lūpų! Ir vien tik todėl, kad elgiausi, tarsi būčiau vagių 
apsupty? Ir tai viskas? Taip lyg niekur nieko? O ne, tėvas pasivedėjo 

mane į šalį ir išspaudė: „Klausyk, vaike, gyvenime tu visuomet priva- 
lai turėti bičiulį, kuris tavo sviestą lėkštutę atmestų atgal“. O motina 
mane pajuokė kaip tikra Astrida Lindgren: „Ei, tu jau čia? Jau 
nebežaidi? Vyruti, nereikia savo žaislų tausoti, su jais reikia Žaisti! 
Ak, mūsų vokietukai tikri maži vokiečiai...“ 

Dabar, važiuodamas į vasaros stovyklą, NBI viršelis jau nebliovė. 
Autobusui vos pajudėjus, aš susukau iš to viršelio garsiakalbį ir 
paskelbiau: „Čia aš!“ Ir dar kartą: „Tai aš čia esu!“ Tada užbaigiau: 
„Aš, aš čia esu!“ Po tojau visam autobusui: „Matot, čia aš!“ Kalbėjau 
vis garsiau. Kalbėjau dar puikesne literatūrine kalba. Atvykus man 
buvo pasiūlytas viršutinis gultas, o vakare tiems eiliniams vaikeliams 
jaurėžiau referatą apie kamuolinius žaibus ir Bermudų trikampį. Jie 
dar savo anūkams pasakos, kad anuomet, tūkstantis devyni šimtai 
septyniasdešimt devintaisiais, kartu su dešimtmečiu Klausu Ulcštu, 
taip, su pačiu Ūlcštu, kartu stovyklavo ir jis jau tuomet... Nuostabu! 
Nuostabu, kol kažkuris ėmė ir paklausė, kuris iš mūsų matė savo 
tėvus dulkinantis. Ir aš iškart vėl pasijutau esąs kvailiukas — o ką tai 
reiškia? Suprantama, man buvo aišku, kad čia vėl kalbama apie 
kokias nors kiaulystes, apie kurias tie pusiau beglobiai vaikai viską 
kur kas geriau išmano nei aš, vienturtis iš gerų namų, viršelis, pavyz- 
dys, kurio vardu bus pavadintos gatvės... 

Tad man ir buvo paaiškinta: dulkintis reiškia daryti vaikus, apšvie- 
tė mane vienas, o tada nė kiek nesutrikęs tęsė: „Tėvas savo myžeklį 
turi įkišti į motinos putę“. Ką? Tėvo myžeklis kišamas į motinos putę? 
Negali būti! Tokios kiaulystės mano tėvai niekad nedarytų! Niekad! 
Niekados! Niekad ir niekados! Kokios suskystėjusios smegenys ga- 
lėjo išgalvoti tokias siaubingas nesąmones? Kas tų vaikų tėvai? Tai, 
ko mano tėvas niekad nerodo, o motina tai savo vietelei skiria 
specialų muilą, jų tėvai kaišioja vienas į kitą? Kaip tiems jų tėvams 
ir šauna tokie dalykai į galvą? Ką jie prasimano? Ar jie televizorių 
neturi? 

O jeigu tai teisybė? Jei ir šįkart tų vaikėzų viršus? Tada išeitų, kad 
mano tėvas išmyžo mane? Tada išeitų, kad aš kažkada ištekėjau pro 
savo tėvo myžeklį, kaip tik tenai, kur... Pauosčiau delnus. Gal aš dar 
tebedvokiu tuo šlapimu? Gal to myžalo nuosėdos dar prilipusios prie 

mano porų? Nors naktinio poilsio metu mums buvo draudžiama 
išeiti iš bungalo, aš nuskubėjau į dušą: užspeistas į kampą net ir aš 
drįstu nepaisyti draudimų. Išmyžtas! Ar aš dar dvokiu? Ar aš čiulpiau 
kada savo nykščius? 

Kai sugrįžau, vienas, kuris dar nemiegojo, man, kaip vyras vyrui, 
paaiškino, kad viskas pirmiausia yra pas tėvą, tada apvaisinama 
moteris, kur vaisius auga, kol ateina į šį pasaulį. Jis kalbėjo apie sėklą, 
o aš Žinojau tik apie gėlių sėklas, kurios sėjamos į motiną žemę, bet 
nuo tol tvirtai įsisąmoninau, kad vaikas pirmiausia būna pas tėvą. 
Ilgus metus neįstengiau tuo atsikratyti, bijojau nužudytų kūdikių 
klyksmų... 

Ilgai gulėjau atmerktomis akimis ir sugalvojau šiai istorijai pabai- 
gą. Mano tėvai dulkinosi. Dulkinosi mano mokytojai. Visa žmonija 
buvo tik begalinio dulkinimosi produktas - tik aš, Klausas Viršelis, 
mokslo prieauglis, prie kurio su kiekviena diena artėja ir artėja 
Nobelio premija, nieko apie tai nežinojau! Nebuvo jokio pagrindo 
abejoti dulkinimosi teze! O ar pirmykščiai vyrai savanoriškai kišo 
savo pirmykščius myžeklius į pirmykštes putes? Ar jie suvokė, kad 
šitaip daromi vaikai? Nejau pirmykščiai žmonės nutuokė daugiau nei 
viršelyje atsidūręs Klausas? Vargu! Ir kaip Žmonija nuo viso to 
neišmirė? O! Aš sudrebinsiu dulkinimosi tezės pamatus! Mokslas, 
kuriam aš atstovauju, netrukus padarys galą prietarui, kad norint 
padaryti vaiką būtina kišti pimpį į putę! Visas pasaulis iškart lengviau 
atsidus: daugiau jokių dulkinimųsi! Jokio krušimosi! Triumfuoda- 
mas — savaime suprantama — paklausiau motiną, kaip dulkindavosi 
pirmykščiai žmonės. Vėl dėkingas klausimas, kaip kitados apie pim- 
palo dydį, ir vėl, misteri Kicelšteinai, toks atsakymas, kad nors kauk! 
Iš kur mūsų protėviai išmoko dulkintis? Dažniausiai jie trindavosi 
atitinkamomis kūno vietomis, ypač glaustydavosi vienas prie kito 
savo šaltuose urvuose. Beje, aš galėjau pasinaudoti enciklopedija. 
Taip ir padariau. Sąvokų dulkintis ir kruštis joje nebuvo. Penkiolikos 
tomų enciklopedijoje! Pamaniau, jog tai netiesioginis įkaltis, kad 
pimpio ir putės teorija yra prietaras. Jeigu jau enciklopedija apie tai 
nieko nežino! Bet aptikęs nėštumą, per apvaisinimą ir sėklos ląstelę 
bei lytinius organus prisikasiau iki spermatozoidų. Apie dulkinimąsi 

nė žodelio, apie spermatozoidus - pilna! 

Niekados nekvaršinau galvos dėl tezės, kad žmogus kilęs iš bež- 
džionės, bet iš visų galių priešinausi minčiai, kad esu kilęs iš besikru- 
šančių tėvų, arba, teisingiau, iš besidulkinančių žmonių, kurie turi 
teisę tave auklėti. Gan ilgai, trejus metus tai tikrai, vienas slaptų 
mano troškimų buvo patirti, kad esu įsūnytas vaikas. Mano tėvai 
vieną kartą turėjo prisipažinti, jog pasiėmė mane iš kūdikių prieglau- 
dos, kad tik jiems nereikėtų vienas su kitu baksnotis. 

Jau net nebežinau, kaip visa tai baigėsi, tikriausiai tik begaliniais 
priekaištais ir atsidūsėjimais, kaip antai: Aš juk visada su tavimi kalbu 
tik geruoju! arba Mes juk norime tau tik gero! Aš susitaikiau su mintimi, 
kad ir mano tėvai dulkinosi. Aišku, jie linkėjo man tik gero ir troško 
man tik gero — ir dulkinosi tik todėl, kad norėjo turėti mane. Jų 
troškimas turėti mane buvo didesnis nei sąžinės graužatis dėl tos 
didžiausios kiaulystės, apie kurią išgirdo mano ausys. Savaime su- 
prantama, mano tėvas visai nenorėjo savo myžeklio - žinoma, tokį 
jis tikrai turėjo — kišti į motinos putę, o ir motina tuo visiškai 
nesižavėjo — bent jau taip turėjo būti. Šitaip jiems nutiko tik dėl 
manęs! Dėl manęs mano motina ne tik aprėkė taksi vairuotoją, dėl 
manęs mano tėvas ne tik mušėsi - prispyrus reikalui, jiedu dėl manęs 
net dulkinosi. Nieko negaliu pakeisti, bet gal turiu ką nors padaryti, 
kad aš nebūčiau čia įpainiotas? Man buvo gėda, man buvo tikrai gėda, 
kad dėl manęs tėvai turėjo dulkintis! Aš pajutau poreikį jiems atsily- 
ginti ir įrodyti savo dėkingumą. Kaip neprarandant orumo jiems 
įrodyti savo altruizmą, o gal net pasiaukojimą? Jeigu jie tik dėl manęs 
pasiryžo dulkintis, tai aš privalau tapti toks, kokį jie trokšta mane 
matyti. O gal tai pernelyg didelė auka? 

Įsivaizdavau, kaip jiedu tai darė. Kaip jiedu pareiškė norą? Kaip 
jiedu susidorojo su šiuo uždaviniu? Kuriam jų kliuvo didesnioji 
našta? Mano droviajam tėvui ar mano higieniškajai motinai? Kaip 
ilgai visa tai užtruko? Sekundės daleles? O gal net keletą sekundžių? 
Arjie tai darė vonioje? O po to abu lindo po dušu? Vaizdavausi, kad 
mano tėvas savo slaptąjį daiktą į jos putę grūdo ne plikomis rankomis, 
o užsimovęs gumines pirštines arba su žnyplėmis kepsniui vartyti... 
Ir kad abu narsiai kentėjo, kol įvyko apvaisinimas. Dabar ir niekad 

daugiau! Po viso šito jiedu, be abejo, abu pasiprašė poros savaičių 
atostogų. Beje, man net nešovė į galvą mintis, kad visa tai galbūt 
nutiko lovoje. Juk lova - higienos bastionas! Aš pats niekad nenu- 
metu savo kelnių ant lovos, o ant apvilktos lovos net neprisėdu, nes 
lovoje nedera daryti to, kas daroma visuomeninio transporto prie- 
monėse, kur tave nori nenori liečia svetimi užpakaliai. Aš kovoju už 
savo lovos švarą! Aš nemiegu įlindęs į svetimą užpakalį! 

Gal Jūs geriau įsivaizduosite, koks vienuolynas buvo mūsų namai, 
jei aš Jums išduosiu, kad - kaip čia geriau pasakius? Na, pirmąkart 
man pasistojo išvydus Dagmarą Frederik. Kad būtų aiškiau jūsiškiam 
Amerikos skaitytojui: Dagmara Frederik yra televizijos šou modera- 
torė, daugmaž tokia pat nepriklausoma kaip Nensi Reigan. Niekšin- 
gos moterys mūsų ekranuose nešmėsčiodavo! Dagmara Frederik ir 
O.F. Vaitlingas vedė laidą „Margas katilas“. O.F. uždėjo savo letenas 
ant Dagmaros klubų ir nė truputėlio nesivaržydamas įsiterpė: „Dag- 
ma, gali pristatyti kitą mūsų komentatorių“. Ji reagavo šypsenėle - 
„Kitą mūsų svečią aš pristatau su ypatingu malonumu“ - ir tuo pat 
metu akies krašteliu taip vylingai žvilgtelėjo į O.F., kad mano piža- 
mos kelnėse kažkas krustelėjo. Aš buvau tam nepasirengęs! Kas gi 
nutiko? Kas, kas - vylingas Dagmaros Frederik žvilgsniukas ir šan- 
sonjetę primenantis jos balso tembras sukėlė man pirmąją erekciją! 
Man pirmąkart iš tikrųjų kaip reikiant pasistojo! Koks pojūtis! Jis 
pasidarė karštas ir šiek tiek panūdęs leistis į avantiūras, ir aš iškart 
susivokiau, kaip būna vyrams ir moterims: vyrai nuolatos bando 
daryti tai, už ką moterys atsilygina žvilgsniais, kurie visa tai ir lemia. 
Tuose nuobodžiuose filmuose apie meilę tik apie tai ir būdavo 
rodoma! Dabar jau žinojau, kur čia šuo pakastas! Bet pirmučiausia 
panorau savo vamzdį ramiai apžiūrėti. Tad nusprendžiau sprukti į 
vonią, kad iškilusios palapinės nepastebėtų tėvai. Juk sėdėjau tarp jų 
ant kušetės. Taigi savo strypuką aš dar šiaip taip nuvilkau į vonią, 
užsidariau, nusismaukiau kelnes ir apstulbau. Po perkūnais! Jis su- 
gebėjo pakilti, jis mokėjo pasidaryti didelis ir kietas. Jis netgi sprag- 
sėjo! Aš jau rengiausi pakabinti ant jo kokį daiktą - pavyzdžiui, savo 
sandalus, — bet motina jau spaudė durų rankeną. 

— Klausai, kodėl užsikabinai? 

Kodėl aš užsikabinau? Kodėl einu į tualetą pasigėrėti savo 
sustandėjusiu strampuku? Kodėl nenuėjau į savo kambarį pagaliu 
pasidžiaugti stalinės lempos šviesoje? Todėl, kad tą daiktą galima 
liesti tik tada, kai užsimanai šlapintis. Todėl, kad higienos požiūriu 
delikatiems reikalams tvarkyti tinkama vietelė yra tik tualetas. Todėl, 
kad už tualeto sienų mano daiktelis apskritai neturi teisės egzistuoti. 

Nuleidau vandenį, narsiai šuktelėjau: „Tuojau baigiu!“, tačiau 
neturėjau nė menkiausios nuovokos, kaip atsikratyti erekcija. 

— Eikš čionai, atidaryk! — paliepė motina už durų. Jos balsas 
skambėjo griežtai. - Juk tu šiaip jau niekad neužsidarai. 

Atidariau ir pabandžiau prasmukti pro ją, bet ji pastojo kelią ir 
įgrūdo mane atgal į vonią. Tada išvydo tai, ko jai nereikėjo matyti, ir 
pasakė: 

— Tai vėl čia išsidarinėjai? 

— Ne! - patikinau aš. - Tai atsitiko savaime! 

— Nepasakok niekų! - dabar jos balsas atrodė pašaipus. 

Koks siaubingas įtarimas prislėgė mane! Kad aš žaisčiau su savo 
gulbinu! Bet ar pamenat, kaip žeidė mane ana jos pastaba - šniurkš- 
čia! Taigi galit puikiausiai įsivaizduoti, kad kitais metais aš be per- 
stogės dariau viską, kad tik nuslopinčiau savo erekcijas — puiki 
medžiaga veikalui Pubertatinės erekcijos ir kaip jų išvengti. O jeigu jau 
nepavykdavo pimpio sutramdyti, trokšdavau bent jau niekieno ne- 
pastebėtas nešiotis tai, kas ypač pirmaisiais metais rodėsi dvigubai 
pasunkėjęs, nes pimpis visuomet stengdavosi atsistoti 90" kampu 
darkydamas mano korto kelnes raukšlėmis. Apie vadinamąją zuikio 
letenėlę aš galėjau tik svajoti; tampydavausi su savimi tikrą ietį. 
Įgrūsdavau kišenėn Rubiko kubą, kad jis taip lengvai nepakiltų. 
Teatre per pertraukas likdavau sėdėti savo vietoje. Įsirašiau į šach- 
matininkus ir ne tik todėl, kad šachmatai, matematika ir Nobelio 
premija tarpusavyje susiję dalykai, o pirmučiausia dėl to, kad žaisda- 
mas partijas galėjau sėdėti. Nustojau gėręs skysčius, nes kaži kaip 
atėjo į galvą (o gal kas nors man įkalbėjo), kad toks susilaikymas 
padės įveikti manąją problemą. Kiekvienas katalikas, vartodamas 
tiek skysčių kiek aš, būtų buvęs paskelbtas šventuoju. Unikalus 
savanoriškos gyvo kūno mumifikacijos atvejis. Manau, kad netgi 

Nobelio taikos premijos laureatas Mahatma Gandis nebuvo taip toli 
nuėjęs. Gėriau tiek mažai, kad mano kraujo tyrimas rizikingai kito; 
ištisus metus grėsė, kad nustos veikę inkstai. Bėgdamas 2000 metrų 
distanciją, lapsėjau nuo visų atsilikęs, vos vilkdamas savo išsekusiį 
kūną, visų aplenktas besikapstantis plaukikas. Mano populiarumas 
vis smuko, juolab kad fizinio lavinimo mokytojas labiausiai vertino 
futbolą ir spyrė, „kad jį Žaistų net didžiausias nevykėlis“. Užtat man 
vis geriau sekėsi matematika, galvosūkiai nuostabiai atitraukė nuo 
kitų rūpesčių ir beveik visuomet padėdavo kovoti su erekcija. Iš 
pradžių tenkinausi keldamas kvadratu nedidelius skaičius — argi 
Nobelio fizikos premijos laureatas Albertas Einšteinas, turėdamas 
vos vienuolika, mintyse nepakeldavo 2“7 - vėliau mano galvutėje 
lengvai tilpdavo visi kvadratai 10 000 ribose. 

Ir išvis toji mokykla! Amžinas pavojus būti pakviestam prie lentos 
arba prie kokio nors nebylaus žemėlapio, o kur dar žodinė apklausa, 
kai klausiamasis privalo atsistoti, arba kai rašydavom rašto darbus ir, 
kad nenusirašinėtume, būdavome persodinami, arba dar žaisdavome 
tokius neva pedagoginius žaidimėlius kaip suolų perstumdinėjimas, 
o per muzikos pamokas dainuoti tekdavo irgi atsistojus... Arba pertrau- 
ka. Per pertraukas mano pagaliukas sukietėdavo tiesiog fatališkai. Ką 
daryt, sakykit, kai čirškia skambutis pertraukai, o tavo kelnėse - agur- 
kas, kietas kaip iš šaldymo kameros? Ir esi priverstas išeiti iš klasės! 
Gimnastika per fizinio lavinimo pamokas! Baimė prisitraukiant prie 
skersinio: tu kabai, o tavo kotas styro. 

Literatūros klasėje virš lentos kabojo sparnuota frazė, literatai, 
žinot, mėgsta visokias formuluotes - pas mus buvo Maksimo Gorkio 
žodžiai. Žmogus tai skamba išdidžiai! Tik, užuot pasijutęs išdidžiu 
žmogumi, aš jaučiausi kamuojamas erekcijų. Kur kas geriau būčiau 
jautęsis šalia paminklo, kur išdidus žmogus stovi su styrančiu kotu, 
tokiu kaip mano kelnėse. Maksimas Gorkis su maksi agurku. Beje, 
spręsdamas savo problemą, šioje literatūros klasėje atradau kitų 
neblogų priemonių: stengiausi įsivaizduoti nelaimingus atsitikimus. 
Iš „Odisėjo“ kiklopų scenos sužinojau apie milžiną, kuris du jūrinin- 
kus sutraiškė į uolas ir tada abu surijo. Man.susuko vidurius. Išblyškęs 
pasiprašiau mokytoją trumpam išeiti ir tik tada susivokiau, kad dabar 

jau neišvengiamai susikompromituosiu. Bet kelio atgal nebebuvo, 
tad stojausi iš paskutiniųjų stengdamasis neužsikabinti savo kotu už 
stalo krašto. Kurgi jis buvo, tas mano kotelis? Ką tik stovėjo, o štai 
ėmė ir nulinko, ir viskas, kas čia tuo tarpu dėjosi, tebuvo kraugeriška 
istorija. Tikrai viršelio Klausas jau ne kartą buvo girdėjęs sakant: 
atkakliems tyrinėtojams didžiuosius atradimus padaryti visuomet 
padeda atsitiktinumas. 

Iš pradžių prisireikus aš dažnai prisimindavau Kiklopų sagą, bet 
pamaži nustojau nuo jos šiurpti, tada pats ėmiau kurti siaubo istori- 
jas, kurios visada didžiulėmis kaip blokai raidėmis išrašytose antraš- 
tėse puikuodavosi vakarietiškuose leidiniuose: VELAIMĖ PLIENO 
LIEJYKLOJE - ŽMOGUS ĮKRITO Į AUKŠTAKROSNE! TRAGE- 
DIJA LENTPJIUVĖJE: UŽMIGUSĮ DARBININKĄ PERPJOVĖ 
PJŪKLAS! NELAIMINGAS ATSITIKIMAS MANEVRINĖJE STO- 
TYJE - SUKNEŽINTAS TARP BUFERIŲ, RATAIS PERRĖŽTAS Į 
TRIS DALIS! Tik nesakykit, kad aš neturiu jokio skonio! Tai vis 
mano fantazijos, kurių, esu tikras, niekas nepranoko. Klaikiausia 
mano sugalvota nelaimė atrodė štai kaip: dvi sudraskytos arklių 
maitos su ištiestais kaklais ir negyva senė rausvu apatiniu abipus 
geležinkelio pylimo: DYZELINIO LOKOMOTYVO SUTRAIŠKY- 
TAS DAUGIAVIETIS EKIPAŽAS! 

Per visą savo brendimo laikotarpį aš nieko daugiau neveikiau, tik 
malšinau erekcijas. Kai per abiturientų išleistuves išėjau laukan 
įkvėpti gurkšnio gryno oro, priemenėje susidūriau su Ilona Pole, 
bendramoksle iš paralelės klasės, įžūliausia mokyklos mergše, tiek 
aš apie ją ir težinojau. Niekad nė žodeliu nebuvau su ja persimetęs, 
bet kai dabar susitikau priemenėje, ji, ketindama eiti toliau, atsisvei- 
kino tokiais žodžiais: 

— Geriausios kloties gyvenime, Klausai! - šūktelėjo ji, kilstelėdama 
butelį šampano. — Ypač tau linkiu sėkmingai susidoroti su intymiai- 
siais refleksais! 

Misteri Kicelšteinai, šita Ilona Polė nebuvo mano suolo draugė, ji 
mokėsi paralelėje klasėje! Ir šit - netgi ji žinojo slapčiausią mano 
problemą! Kaipgi taip? Kai aš viską o viską dariau norėdamas išlai- 
kyti ją paslaptyje! Šešerius metus įtemptai stengiausi, ir viskas veltui, 

visos pastangos bergždžiai. Tai buvo pats nesėkmingiausias mano 
stengimasis. 

Kaip Žinoma, dvi priemonės garantuotai padeda nuslopinti erek- 
ciją: pirmučiausia peštynės, paskui šaltas dušas. Manęs nė kiek negąs- 
dina šiurpus šaltas vanduo - bet ši priemonė, deja, trumpalaikė. O 
pagalvojęs apie masturbaciją, prisimenu, kad kai man buvo vienuo- 
lika, vasaros stovykloje aš buvau susibičiuliavęs su vienu keturiolik- 
mečiu, vardu Martinas. Su juo kasdien žaisdavau šachmatais, jam 
patikėjau savo „techniką“, ir vieną dieną jis man pasiūlė, jei mane tai 
kiek domina, išgauti šiek tiek spermatozoidų. „Oho, žinoma, paro- 
dyk ir man!“, sušukau tikėdamasis, kad jis juos kažkaip išspaus ir aš 
pamatysiu ką nors panašaus į sliekus ar mažyčius kirminėlius, o gal 
buožgalviukus ar vandens blusas. Ne, valčių nuomos punkte Marti- 
nas pasiėmė irklinę valtį ir išsiyrė su manimi į ežerą, po to perdavė 
irklus man įsakęs irtis kuo toliau nuo kitų valčių. Jis įsitaisė valties 
priekyje, taigi už mano nugaros, ir ėmėsi darbo. Kai aš sykį grįžtelė- 
jau, išvydau jį įnirtingai onanizuojantis: šito tai aš visiškai nenorėjau! 
Aš maniau, kad jis radijo mėgėjas. Kartą jis keliais įgudusiais judesiais 
man parodė, kaip automobilyje įsijungti policijos radiją. O jo balso 
tonas, kai jis manęs klausė, ar noriu pamatyti spermatozoidus, buvo 
lygiai toks pat kaip tada, kai domėjosi, ar noriu pasiklausyti, ką 
kalbasi policija. Tad aš tikėjausi, kad tai tikrai labai rimta, juolab kad 
su savo kotu nevalia taip darkytis — ir še tau! Martinas tai darė ne 
mokslo labui. Pakreipęs galvą ant šono, jis stipriai buvo sukandęs 
apatinę lūpą. Mat kilo komplikacijų. Martinas padarė pertraukėlę ir 
paprašė manęs užsivilkti marškinėlius su ABBA, bet atbulai, kad 
paveikslėlis atsidurtų ant nugaros. Misteri Kicelšteinai, matot kokiu 
tikslu aš buvau panaudojamas! Blondinės, štai ko jam reikėjo, galėjau 
lažintis, jis smaukėsi tik dėl blondinės! Jis vėl pagavo ritmą, tęsė ką 
pradėjęs ir dalykišku „Jau!“ pranešė apie finalą. Aš sudėjau irklus į 
valtį ir pažvelgiau, kas gi išėjo... Tai šitai? Ne vandens blusos? Ne 
sliekai? Tai, kas buvo dribtelėję ant jo šlaunies, atrodė kaip snargliai! 
Ir iš šito atsiranda gyvybė? Tiesiog neįtikėtina! Kurgi, sakykit, tie 
spermatozoidai, apie kuriuos tiek kalbama? Kurgi dūksta tie gyvū- 
nėliai? Ir čia, misteri Kicelšteinai, aš iškart prisiminiau savo seną 

teoriją, kad dulkinimasis neturi nieko bendra su dauginimusi ir yra 
grynas prietaras. Dar prieš metus aš kėliau sau klausimą apie pir- 
mykščius žmones; dabar šit atsidėjau spermatozoidams - fu! - taria- 
miems spermatozoidams: tai, ką išvydau, ničnieko man neįrodė. O 
jeigu tai, kas ištekėjo iš Martino galo, yra negyva kaip torto kremas, 
tai mums nereikia jo ir vaikams daryti. Kartais jis būna kaip ašaros, 
pūliai ar snargliai. Tačiau šio produkto reikšmė paprasčiausiai per- 
dedama - vieną dieną aš ateisiu ir pranešiu žmonėms, kad jiems visai 
nereikia dulkintis, tegul nesibijo, jog išmirs, jei to balkšvo skystimo 
nepanaudos. Dabar jau galėsiu vienąkart baigti įtarinėjęs savo tėvus, 
kad jiedu vienas su kitu. 

Su visa savo diplomatine išmone norėjau priversti motiną prisipa- 
žinti: tai kaip — darėte taip ar nedarėte? Kai atsargiai parinkęs 
Žodžius pareiškiau, kad visą tą dulkinimosi tezę laikau grynu prasi- 
manymu nuo tol, kai pamačiau spermą... 

- KĄ4-Ą-Ą tu matei? - dramatiškai paklausė ji, o jos akys iššoko ant 
kaktos. Ko gi ji taip pasibaisėjo? Juk aš tenorėjau išvaduoti ją nuo 
įtarinėjimų dėl dulkinimosi. Ką čia tokio padariau? Ką padariau ne 
taip? Aš viską pasipasakojau. Ji tik pasakė: 

— Mes vėliau apie tai dar pasišnekėsim. 

Aš ėmiau vartyti enciklopediją ir labai karčiai sau priekaištavau: 
suprantamas dalykas, kad iš spermos atsiranda žmogaus gyvybė, 
tokia kaip ir manoji. Tai, kas nutekėjo ant Martino šlaunies, galėjo 
tapti žmogumi, o tas žmogus galėjo kaip aš pakliūti į žurnalo viršelį, 
tapti Nobelio premijos laureatu, jo vardu galėjo būti pavadinta gatvė. 
Tik Martinas juk nė negalvojo suteikti spermai tikrąjį pašaukimą — 
Nobelio premiją, jis žudė tokius žmones kaip aš, o aš tik skatinau jį 
tokioms žudynėms, jam nuolaidžiavau, nestvėriau už rankos - prie- 
šingai, netgi atvirkščiai užsivilkau marškinėlius su ABBA. Vienu 
kirčiu Martinas nužudė apie penkiasdešimt milijonų sėklos ląstelių, 
vadinasi, jis nudaigojo penkiasdešimt milijonų žmonių! Nuostolius, 
kurie nutekėjo dešiniąja jo šlaunimi, galima lyginti su Antrojo pasau- 
linio karo aukomis! O aš jam padėjau! Man grėsė ne tik Amerikos 
prisiekusiųjų teismas, man grėsė Niurnbergo procesas! Ir iš tikrųjų, 
kai mano motina jau parengė pranešimą ir prakalbo su manimi apie 

tai, patyriau, kad tai, ką darė Martinas, kriminalinis nusikaltimas - 
jeijis nebūtų trylikametis, galėtų būti apkaltintas už ekshibicionizmą! 
O aš, darant jam nusikaltimą, sėdėjau šalia! Netgi asistavau jam! 
Skatinau! Su tokia padugne lipau į viena valtį! Tai kur nusirisiu 
toliau? Beveik girdėjau džerškant sunkių geležinių durų sklendę... 
Pirmuosius lytiškai santykiaujančių žmonių paveikslėlius pama- 
čiau vasaros stovykloje - kurgi daugiau? - stovėdamas Šlovės girai- 
tėje po Gagarino biustu, juos varčiau. Jie buvo ypatingi ir, atvirai 
sakant, teturėjo maža panašumo su mano isivaizdavimais apie besi- 
dauginančius žmones; nei žnyplių kepsniams vartyti, nei užgesintų 
šviesų. Kurgi jų drovesys? Nė vienas ten nebuvo užsimerkęs ar 
užsirišęs akių juodu raiščiu. Laikraščiai kasdien rašė, kad žmonija 
geba kariauti, steigti koncentracijos stovyklas, įteisinti apartheidą ir 
gaminti atomines bombas. Tik ne apie tai, kad išdidžiai skambantis 
žmogus gali tą smagų žaislelį imti į burną. O gal jį priverčia taip 
daryti? Graibiausi pistoleto, nutaikyto į tuos žmones. Ieškojau net to 
pistoleto šešėlio. O gal jie buvo prisiriję narkotikų? Juk Vakaruose 
nė vienas neišsiverčia be narkotikų, yra priklausomas nuo jų. Vėles- 
niais metais vienas toks, susipažinęs su Vakaruose išleistu sekso 
elementoriumi; man pasakojo, kad esą egzistuoja vadinamasis G 
taškas, sukeliantis moterims itin greitą ir pasiutusiai smarkų orgaz- 
mą. Jis bandė man tai nupasakoti, ir aš rytojaus dieną liepiau jam 
nupiešti panašiai kaip žmogaus anatomijos atlase tą apatinę pilvo 
dalį su pažymėtu G tašku. Aš pasilikau eskizą. Kas žino, kur gali 
praversti. Jaučiausi kaip koks kapitonas Flintas. Tačiau prieš ieško- 
damas tokio lobio, pirmučiausia panorau susipažinti su Rytuose 
išleistu sekso elementoriumi ir įsitikinti, kad tasai legendomis api- 
pintas G taškas iš tikrųjų yra ten, kur turėtų būti (ar bent patirti, kad 
jis teoriškai galėtų egzistuoti; juk Einšteinas Nobelio premiją gavo už 
teoriškai paremtą spėlionę apie šviesos lūžį patvirtinęs ją eksperi- 
mentais). Taigi aš apsirūpinau dr. Zygfrydo Šnablio „Intymiu vyro ir 
moters gyvenimu“, tuo čionykščiu sekso vadovėliu. „Apsirūpinau“ 
čia tinkamai pavartotas žodis, nes tokio nemalonaus leidinio aš 
nenorėjau pirktis knygyne už kampo, kur būčiau galėjęs sutikti Ilonos 
Polės tipo pažįstamą, kuri smalsiai būtų pasiteiravusi: „Oi, ką tu čia 

skaitai?“ ir jau mėginusi kišti nagus į mano pirkinių krepši. O ir savo 
bibliotekoje visiškai netroškau pasirodyti bibliotekininkėms — vis 
pažįstami veidai — kaip tokios lektūros gerbėjas. Isirašiau į naują 
biblioteką, tačiau bibliotekininkė, sutvarkiusi priėmimo formalu- 
mus, kartu su manimi kokias dešimt minučių pildė formuliarus ir per 
tą laiką pasiteiravo: „O kokias knygas tu ketini paimti šiandien?“ Ir 
aš neišdrįsau tiesiai išdrožti: „Intymų vyro ir moters gyvenimą“ - aš 
tik brendau į vyrą, o ji buvo moteris, ir tokiomis aplinkybėmis šis 
mano noras galėjo pasirodyti jai įžeidus. Taigi turėjau antrą skaity- 
tojo bilietą, bet tos knygosdar neturėjau. Todėl vieną dieną nukulnia- 
vau į stotį, sėdau į priemiestinį iškylautojų traukinį ir nuvažiavau į 
Naueną — buvau beveik tikras, kad čia niekas manęs nepažins. Kny- 
gyne, nutaikęs momentą, kai pasijutau niekieno nestebimas, išsitrau- 
kiau iš lentynos „Intymaus vyro ir moters gyvenimo“ egzempliorių ir 
pažvelgiau į kainą. Tada su tiksliai atskaičiuota suma saujoje patrau- 
kiau prie kasos. Padėjau knygą viršeliu į viršų, o jos nugarėlę taip ir 
norėjau spausti prie kūno, kad stovintys už mano nugaros nematytų, 
ką aš čia perku. Tik nepagalvojau, kad kasos stalas toks žemas, taigi 
„Intymų gyvenimą“ teko spausti prie savo kapšelio! Tikriausiai, pa- 
maniau, šitaip elgtųsi vienas iš potencialių sekso elėmentoriaus ža- 
gintojų — gal aš toks jau ir buvau, tik nežinojau šito? Ar galėjau drįsti 
reikalauti, kad pardavėja tokią knygą, kurią ką tik spaudžiau prie savo 
kiaušinių, imtų į rankas — ar tai įeina į seksualinės prievartos kaip 
nusižengimo sudėtį? Iškaitęs kaip liepsna išėjau iš knygyno, o knygą 
įsidėjau į patikimą nepermatomą plastikinį krepšelį, prieš tai ją dar 
įkišęs į kitą garantuotai nepermatomą tokį pat krepšelį - dvi savaites 
ruošiausi šiam pirkiniui, tad turėjau laiko įsitikinti, kad krepšeliai 
tikrai nepermatomi. Deja, šioje knygoje neradau nė užuominos apie 
garsųjį G tašką. Tai kaip - yra toks ar nėra? O gal toksai taškas 
egzistuoja tik Vakaruose? Gal tik Vakarų moterys gali pasigirti tuo 
G tašku? Tai kaip čia yra? Ir dar: ar šios mįslės įminimas bus 
atlygintas Nobelio premija? 


Kaip čia dabar? Visi kiti visuomet viską Žino, išmano, o aš niekad 
neturiu nė menkiausios nuovokos! Jei aš apskritai ką nors patirda- 

vau, tai, be jokių dvejonių, paskutinis. Bet tai tik įprotis. Kada nors 
žmonės susivoks, kad visuomet prasčiausiai informuotas asmuo yra 
begal plačių pažiūrų. Kitąryt po tėvų susirinkimo mano bendraklasiai 
žinodavo viską, o aš - nieko. Mano tėvai tuo netgi didžiavosi: „Tai 
ne veltui vadinasi tėvų susirinkimas!“ Tad ar nuostabu, jog aš pasku- 
tinis patyriau, kad ponas Kiūferis, tasai fizikos mokytojas, kurio 
globojamas aš patekau į viršelį, dėl politinių priežasčių įkrito į mėšlą; 
vėliau tai buvo prisimenama tik: Na taip, juk buvo tas tėvų susirinki- 
mas. Klausinėjau savo bendramokslius, klasės auklėtoją, netgi tėvus: 
„Tai kas gi ten buvo?“ Bet visi tik išsisukinėjo sakydami: Bus matyt 
arba Na taip, buvo toksai susirinkimas. („Taip, bet kas ten nutiko?“ - 
Aš ten nebuvau.) Mano bendraklasių tėveliai nusprendė, kad ponas 
Kiūferis nuėjo pernelyg toli. „Ką reiškia: nuėjo pernelyg toli?“ Ką jis 
padarė? Na, pavyzdžiui, su tais filmais šiandien tiesiog nevalia šitaip 
elgtis, prie keturių akių galop pareiškė man rusų kalbos mokytoja, 
mūsų sąžinių sąžinė. Aha. Aš nežinau, kas dar ten buvo, niekad taip 
ir nesužinojau, kas nutiko, bet visa toji atmosfera vertė mane mąstyti. 
Tie tėveliai, įvarę Kiūferį į kampą, buvo bendradarbiai — taip save 
apibūdindavo Stasi darbuotojai, kurių laikantis principo - butas kuo 
arčiau darbovietės mūsų gyvenamajame kvartale buvo kiek tik nori. 
Per vasaros atostogas jam buvo surengtas disciplinarinis procesas, ir 
ponas Kiūferis buvo atleistas. Kiek aš, kaip blogiausiai informuotas 
žmogus, galėjau spręsti, niekas prieš tokį sprendimą neprotestavo. 
Aš irgi neprotestavau, kad ir dešimt kartų jis būtų mane įkišęs į 
viršelį: man tai atrodė normalu. Kodėl gi ne! Man buvo trylika ir aš 
maniau, kad jei mokytojai ir tėvai, jei vyresni, labiau patyrę ir geriau 
informuoti Žmonės neprotestuoja, tai jie tikriausiai žino, ką daro. Bet 
kad visi šitaip nieko nesakytų! Čia jau buvo kažkas siaubingo - čia 
kvepėjo šantažu. Greičiausiai bus įsikišęs Stasi. Didžiausias pastatų 
kompleksas, ir niekas nežino, ką jie daro. Tik kužduliai. Ant laužo 
supleškinamas mokytojas, ir neatsiranda nė vieno, kuris man pasa- 
kytų už ką. Neatsiranda netgi nė vieno tokio, kuris pripažintų, kad 
kažkas sudegintas. Su tuo Stasi kas nors ne taip. Taigi aš Stasi 
paverčiau savo slaptu priešu. Kvadratinį pastatą anapus gatvės dabar 
vadinau Blogio ministerija. Atsiribojau nuo bendradarbių vaikų. Pri- 

sidėjęs prie akių žiūroną, kai kada popietėmis ištisas valandas stebė- 
davau, kas veikiama jų kontorose, ir man kildavo demoniškos mintys. 
Vedžiau netgi savo stebėjimų protokolą - stebėjimus įtraukdavau į 
savo paties išrastą fasadinį protokolą: fasado su visais langais schema, 
į kurią surašydavau visus reikiamus stebėjimų rezultatus. Laikiau 
save teisėtu Zoro įpėdiniu ir belaukdamas savosios keršto valandos 
privalėjau kurstyti savo neapykantą, slapta sekti priešą ir kaip Egonas 
Olsenas kurti planą. Tik vienądien tą mano protokolą aptiko tėvas. 
Net nežinau, ar įmanoma aprašyti jo reakciją... Jį ištiko smegenų 
mėšlungis. Ar įstengiate suvokti šiuos mano žodžius? Žinoma, jis 
visuomet laikė mane paikšiu, tačiau aptikti nuoširdūs mano fasadi- 
niai protokolai jam įrodė, jog aš kur kas didesnis prietranka, nei jis 
galėjo įsivaizduoti. Kam aš jau išsiplepėjęs apie šiuos protokolus? 
Kieno tai buvo idėja? Nuo kada aš stebiu Stasi? Ar dar kur nors 
esama tokių protokolų? Jis neįstengė suvokti, kad trylikos metų 
bernas galėtų krėsti tokias kvailystes, iš dyko buvimo stebėti Stasi ir 
dėdamasis nekaltu avinėliu viską protokoluoti. Taigi jį ištiko smege- 
nų mėšlungis: jei tai, girdi, paaiškėtų, tik aš vienas būčiau kaltas, kad 
tėvai kaip agentai būtų pasodinti į kalėjimą. Aplinkybėms taip susi- 
klosčius, aš, žinoma, nutraukiau Stasi stebėjimus. Ir vis tiek negalėjau 
tos įstaigos pakęsti. Ji dirbo juodus darbus, apie kuriuos nutuokiau 
tik tiek, kad ničnieko nenutuokiau. O, kad visąlaik taip ir būčiau 
palikęs kaip kvailys! Stovi sau kvadratinis pastatas, karė, bet nieko 
daugiau aš kaip ir nežinau. O kiti, suprantama, Žino daugiau! Jie 
visuomet žino daugiau už mane. Man jau iki soties pakako nuolatos 
būti nemaloniai apstulbintam. Kad mano tėvai neatsidurtų kalėjime, 
man buvo uždrausta tirti Stasi veiklą, tad aš pasinėriau į seksą. Nes 
mano nenuovokumas buvo tiesiog žodžiais nenusakomas. Pavyz- 
džiui, iš Martino komentarų valtyje aš nusprendžiau, kad dirginima- 
sis, ekshibicionizmas ir lytiniai santykiai sudaro vieną visumą. Kol 
išvydau pirmą tikrą ekshibicionistą - penktą valandą ryto tuščiame 
miesto traukinyje. Baisiausiai užsimiegojęs įlipu į vagoną ir regiu 
kokių devyniasdešimt vienerių metų senį, išsilupusį iš kelnių savo 
galingą lazdą ir kaip reikiant duodantį į kumštį. Ir dar kreivai šypso- 
damasis žvelgia į mane! Ir manęs nė neatsiklausęs! Martinas valtyje 

elgėsi truputėlį kitaip. 

Seksas darėsi man vis kraupesnis. Kraupesnis? Ne, verčiau ištrinkit 
tą žodį. Jis šokiravo mane! Prisižiūrėjęs porno, seną klausimą — 
kuriam galui skirtas mano pimpis? — nutariau kelti naujai. Kad jis 
skirtas tik nusičiurkšti, buvo iliuzija. Juk jau žinojau: jis kišamas į 
putes, smaukomas rankomis, imamas į burną arba net viešai rodo- 
mas. Kas dar? Taip aš priėjau iki perversijų, t.y. lytinių iškrypimų. 
Turėjau sužinoti visą tiesą. Giliai širdyje aš net misionierišką paskirtį 
laikiau perversija, o dabar štai sužinojau apie seksą su gyvuliais, seksą 
su vaikais, seksą su šimtametėmis senutėmis ir seksą su lavonais! 
Gelbėkit! O dar tie santūrūs žodžiai: sodomija, pedofilija arba nekro- 
filija! Gal ir filatelija tera tik užmaskuotas seksas su pašto ženklais? 
Ar bentjau seksas su pąšk-ženklų rinkėjais? Fellatio skamba kaip koks 
italų kurortas, jį reikėtų įsidėmėti kryžiažodžių sprendėjams. Kas 
dar? Analinis santykiavimas! Piromanija! Mano sąvade pati perver- 
siškiausia iš Visų perversijų buvo atvejis, kai vienas partneris ragauja 
kito šūdą... 

Užtat kai kitąmet susirengiau į vasaros stovyklą, buvau tikras, kad 
manęs jau niekas nebeišmuš iš pusiausvyros. Juolab kad šįkart pate- 
kau ne pas kokius tešlagalvius, o sau lygius: tai buvo matematikų 
stovykla, specialistų stovykla. Už tai, kad buvau į tokią deleguotas, 
turėjau būti dėkingas Lichtenbergo profesijų konsultantei, kuriai 
kritau į akį inspektuojant matematikos pamokas. (Į tai mano motina 
reagavo pastaba — „Lygis visuomet pastebimas“, tuo tarpu tėvas, 
deja, tik Žvilgtelėjo pro laikraščio kraštą.) Tris savaites praleidau su 
„talentais“ ir „pateptaisiais“, o kai atsisveikinant suliepsnojo stovyk- 
los laužas, aš vėl jaučiausi, lyg būčiau patekęs į žurnalo viršelį. Čia 
man sekėsi stačiai viskas: simultane su didmeistriu ašvienintelis įveikiau 
tą šachmatų asą, futbolo turnyro finale su Pankovo matematikais aš, 
vartininkas, sulaikiau lemiamą vienuolikos metrų baudinį - ištraukiau 
kamuolį iš paties kampučio, o mano sprendimas įrodinėjant rato 
geometriją buvo pripažintas elegantišku sprendimu, susilaukusiu 
daug dėmesio. Kuo ne viršelis, ar ne? Taigi prie laužo stengiausi 
sėdėti taip, kad mano amžininkams tai primintų kaip einšteinišką 
kuklumą. Šalia manęs sėdėjo mokytojas, kurio laisva, pasauliui atvira 

prigimtis darė įspūdį. Jis įteigė man savimeilę kutenančią idėją — 
abitūros egzaminą laikyti specialioje Berlyuo Heinricho Herco — 
EOS matematikos mokykloje, mokykloje, kurią mano motina be 
jokių išlygų vadino „elitine“. Tą patį jis pasiūlė dar dviem berniukams 
— vienas jų be perstogės šypsojo, kitas be paliovos krapštė nosį. Taigi 
mes keturiese tysojom prie laužo, tik štai mokytojas ėmė ir paklausė 
tą šypsoklį: 

— O kur, tiesą sakant, dirba tavo tėvas? 

— Tėvas dirba Stasi, - atsiliepė šypsoklis. 

— O tavo? - mokytojas atsigręžė į krapštuką. 

— Mano irgi, - nė kiek nesutrikęs atsakė šis. 

Kur aš patekau? Nejau pasaulis pilnas bendradarbių vaikų? Kiek 
įmanydamas trauksiuosi tokiems iš kelio! Kodėl gi jie iškart, pačią 
pirmąją dieną, nepasisakė, kas jie tokie? Gal jie turėjo užduotį? Gal 
aš pasakiau ką nors kompromituojančio? Gal išdaviau ką? Supran- 
tama, vaikai už savo tėvus neatsako, bet tai manęs galėjo nesulaikyti 
ką nors leptelėti. 

— O kas toks tavo tėvas? - paklausė mane mokytojas. 

— Mano tėvas dirba Užsienio prekybos ministerijoje. 

Mokytojas droviai nužvelgė mūsų ratelį. Šypsoklis šypsojo, krapš- 
tukas naršė po savo nosį. Tuomet mokytojas atsistojo, nusibraukė 
nuo kelnių spyglius ir pasakė: 

— Na, tai aš tada gal... 

Palikęs mane vieną su abiem Stasi sūneliais, jis pasišalino. Apie ką 
gi galėjau su tais kalbėtis? Galbūt ir man reikėjo vengti jų draugės 
kaip ir tam mokytojui? 

Tai buvo įstabi naktis. Ugnyje spragsėjo malkos, kibirkštys spie- 
čiais kilo į nakties dangų, nuo ežero šlamindamas meldus dvelkė 
lengvas vėjūkštis. Į lieptą pleškeno vanduo, o aš tokią vėsią naktį 
sėdėjau prie malonios ugnies ir viskas o viskas buvo taip puiku, kad 
net mano pergalės atrodė visai nesvarbios. 

— Juk ir tavo tėvas dirba Stasi! - tyliai pasakė šypsoklis. 

— Ne! - sušukau. - Ne, nedirba jis ten! 

Žinojau, kad jis sako teisybę. Tie stovyklų tipukai visuomet būdavo 
teisūs, su savo pikta teisybe jie visuomet būdavo pranašesni už mane. 

Vyrai savo pimpius kiša į putes, jeigu tik pimpiai nepridaro jiems 
gėdos — dėl šito net ginčytis neverta. Jeigu jau žmonės savo noru 
ragauja kito šūdą, jeigu viskas įmanoma, tai kodėl ir mano tėvas negali 
dirbti Stasi? 

Aišku, jis ten dirbo! Niekad nesu skambinęs tėvui į darba, o kai 
vienintelį kartą įsigeidžiau jį aplankyti, šveicorius ten tokio nepaži- 
nojo. O žinot, ką tėvas man atsakė, kai aš jį piktai, labai piktai 
paklausiau: Nagi, pasakyk, kur tu dirbi? Jau vien klausimas koks! 
Ašakom apsivemtum! Gal aš atsidūriau gangsterių filme? Laisvadie- 
nio vakarą keturiolikmetis sūnus klausia savo tėvą: Kur tu dirbi? Mes 
sėdėjom už stalo, motina taip susiraukė, tarsi aš būčiau kam numynęs 
pirštus, tėvas pasirąžė, sunėrė rankas ant sprando, nusiviepė - už tą 
vypseną aš jo tikrai nekenčiu - ir pasakė: 

— Na, pagaliau ir tu viską išknisai. 

Šitas šiknius, mano tėvas, laikė mane nevykėliu, nes nupirko mane 
su savo tariama užsienio prekyba. Jis mane laikė paikšiu, nes tiesą 
suvokiau tik sulaukęs keturiolikos. Sakykit, misteri Kicelšteinai, nie- 
ko sau šeimynėlė, ar ne? 

Vieną rytą nubudęs ant savo pižamos kelnių aptikau drėgnumą. 
Penkiasdešimt milijonų... Dabar jau ir aš pasiekiau savo. Su poliuci- 
jomis buvo įmanoma kovoti tik onanizuojantis, tačiau dėl etinių 
moralinių priežasčių aš net nemaniau taip elgtis. Net tuo savo gyve- 
nimo tarpsniu, kai viską, kas tik pakliūdavo po ranka, tuojau kišdavau 
po mokykliniu mikroskopu, aš nesiryžau tyrinėjimų tikslu tąsyti savo 
varpos ir išspausti iš jos kelis lašus. Moralė pažinimo kaina? Ir visa 
tai socializme? Tik ne man tokie dalykai! Verčiau sutepta patalynė 
nei socializmo idėjos niekintojas! 

Tereikėjo luktelėti, kada motina, keisdama patalynę, nužvelgs 
mano puikią švarią baltą paklodę ir manęs paprašys, kaip ji visad 
prašydavo nereikalaudama ko nors neįmanomo: 

— Klausai, tu gali tai daryti, bet nebūtinai kiekvieną naktį. 
nutikdavo kiekvieną naktį, deja! Bet ne dėl mano kaltės! Prasimany- 
mas, kaip ir pirmukart pasistojus pimpiui. Man reikėjo ką nors daryti! 
Pasvarstęs nutariau miegoti su vystyklais, bet paskui šovė mintis į 

pižamos kelnes įsikišti šluostę. Ir ne bet kokią - pilką, ji geriausiai 
paslėps dėmes. Norėdamas ją išdžiovinti - koks malonumas gultis į 
lovą su sėkla permirkusiu skuduru - pamesdavau ant savo dviračio 
ratlankio - būtent tam ir pasistačiau ratlankį šalia savo lovos. Paša- 
linis stebėtojas (čia aš labiausiai galvojau apie motiną) skudurą turėjo 
palaikyti dulkių šluoste. Žinau, tai koktu, bet prašau nesiraukyti - ką 
Jūs manim dėtas būtumėt daręs? Be to, kai senasis skuduras suplyšo, 
aš įsigijau naują. Aš juk ne bet kas, aš - higienos deivės sūnus. 

— Klausai, - vieną dieną pietaujant paklausė motina, - kas ten tavo 
lovoje? 

— Prie mano lovos? 

— Tu juk žinai, apie ką aš šneku. 

— Ne. 

— Klausai, nereikia. Tavo galvūgaly. 

— Tai paprasčiausia šluostė. 

— Tik neapsimetinėk. Juk žinai, ką aš turiu galvoje. 

Kaip reikėtų atsakyti į tokį klausimą? Kur motinos išmoksta užda- 
vinėti tokius klausimus? Nejau ši moteris, tik įvariusi mane į gėdos 
kampą, pasijunta patenkinta? Nejau visąlaik turiu jaustis prasikal- 
tęs? Nejau rodomasis jos pirštas nuolat turi būti iškeltas, kad tik rastų 
į ką bakstelėti? 

Tylėjau kaip sumindžiotas. Ji dar kartą mane suvystė. Tai gal man 
dabar išsikastruoti? Ar vis dėlto duoti į kumštį? 

— Argi mes nesakėm, kad tau visai nereikia važinėtis dviračiu? 

Aha, štai iš kur vėjas pučia! Tas ratlankis užkliuvo! O tuo įmirkusiu 
skuduru ji visai nesidomi! 

— Nesiruošiu važinėti dviračiu. 

— Tai kam į savo kambarį atsitempei tą ratlankį? 

— Ratlankį? Et, šiaip sau. 

Gal man reikėjo pasakyti, kad ratlankis - tai tik priedanga šluos- 
tei? Gal reikėjo prisipažinti, kad naktį kartais sapnuoju drėgnus 
sapnus ir kad nevarginčiau jos žvilgsnio tų sapnų atliekomis, kasnakt 
į savo kelnes įsigrūdu nušiurusią šluostę? 

— Aš nenorėčiau, Klausai, kad tu imtum surinkinėti savo dviratį. 
Dabar tiek daug dviratininkų tampa eismo nelaimių aukomis, aš pati 

mačiau, kaip mikliai vienas dviratininkas pakliuvo po ratais. 

— Aš visai nesiruošiu rinkti dviračio. 

— Tai ir išnešk tą ratlanki lauk. 

Jeigu jau nerenku dviračio, tai kuriam galui turėčiau išnešti rat- 
lankį? Kol tas ratlankis guli šalia mano lovos, niekad nepaklius po 
priekiniais dešinėn sukančio sunkvežimio ratais. Vos išnešiu ratlan- 
ki, tuoj pasigirs šauksmai: Kur ratlankis? Gal tu slapta susirinkai 
dviratį? Lakstai jau su juo? Tuojau pat padėk ratlankį į vietą, antraip 
aš nė bluosto negalėsiu sudėti! 

Labai pripratau prie savo ratlankio; šluostė be ratlankio būtų 
atrodžiusi įtartinai. Porą savaičių motiną sulaikiau tikindamas, kad 
ieškau žmogaus, kuris tą ratlankį pirktų už puikią kainą - o vėliau 
man padėjo atsitiktinumas. 

Kažkoks tekstilės gaminių taurintojas, kuris turėjo būti bene 
geriausiai susipažinęs su mano problematika, sukūrė maskuojamų 
spalvų dizainą: balta patalynė buvo nutaškyta didokomis rusvomis 
dėmėmis, o ir tų dėmių pakako. Ši kombinacija būtų tikrai pelniusi 
pavadinimą Garnizono viešnamis. Galbūt kam nors kiltų visai kitokie 
vaizdiniai gulantis ant dėmėtos pagalvės ir klostantis dėmėtu apklo- 
tu. Bet man tokia patalynė suteikė galimybę jau niekad nebesikišti į 
kelnes sustirusios šluostės. 

Nusipirkau keturis tokius komplektus iškart. Pardavėja nė nemirk- 
telėjo. Ką ji kaži galvoja apie tokį, kuris sandėliuoja štai tokias 
patalynes? Visokį šūdą mėgstančiu iškrypėliu? Gal dėl to ir paėmė 
mano pinigus liesdama tik pirštų galiukais. Gal ji, man su keturiais 
komplektais išėjus iš parduotuvės, tuojau puolė mazgotis rankų? O 
gal, man vos įžengus pro duris, iškart atpažino - ak, čia tas dėmių 
mėgėjas... 

Taigi būdamas šešiolikos metų, neturėdamas savų pajamų, už du 
šimtus šešiasdešimt markių nusipirkau keturis komplektus patalynės 
(už tokią sumą būčiau galėjęs įpirkti aštuonis šimtus šluosčių). Kodėl 
tu pats perkiesi patalynę? - pasmalsautų mano motina, o ką aš galėčiau 
jai atsakyti? Todėl vakarieniaujant papasakojau, kad patalynę laimė- 
jau viename konkurse. 

— Kokiame gi konkurse? — pasiteiravo tėvas. Tikras Stasi tėvas! 
Tardymas! Tikriausiai jis ir dirba tardytoju. Jis toksai žmogus, kuris 
uždegtą lempą atsuka tiesiai į veidą, kuris aukštai atraitojęs rankoves 
straksi po kambarį, toks, pas kurį patekęs turi nusipelnyti, jei nori 
gauti stiklą vandens. O namuose jis irgi kelia savo klausimus. Juk 
išmoko. 

— Šachmatų uždavinys, - paaiškinau. - Matas dviem ėjimais. 

— Kokiame laikraštyje? 

— NB. 

— Ir tu sprendei tą uždavinį, kad gautum patalynę? 

Patalynė! Štai kodėl jis tardo! Jis pamanė, kad žurnale taip ir buvo 
parašyta: Premijos - patalynės komplektai, o tai jau kvepėjo ardomąja 
veikla, kadangi atmintyje dar buvo gyva visai nesena karšta diskusija 
dėl patalynės krizės. Patalynė buvo tapusi planinės ekonomikos silp- 
numo sinonimu. Patalynė buvo įspėjamojo charakterio žodis. Kas 
spausdina skelbimus apie patalynę, tas verčia čiaudėti cenzorius. 
Įžeidžia, skaudina juos. Kiekvienas skaitytojas suvoktų tokią žinią: 
Draugai, žinokit, aš tik sakau: patalynė! 

— Patalynė yra kažkas ypatingo, bet ji neturi būti kažkas ypatingo! — 
ištarė jis atžariai. — Ir aš galiu kitaip padaryti. 

Šito aš ir bijojau. Jis ims ir paskambins į redakciją. O paskambinęs 
išgirs, kad niekad premijos nebuvo skiriamos patalynėmis. Taigi jis 
supras užuodęs siaubingą sąmokslo pėdsaką. Niekas nieko nežino, 
visi tik slepia, visi neigia tai, ką Žino mano tėvas. Savo skyriuje jis 
sukels aliarmą. Jie išnarstys visos Berliner Verlag kaulelius, ir mano 
tėvas apsijuoks per visą pilvą. 

— Aš pats nusipirkau, - prisipažinau. 

— Kaip čia dabar... tu pats perkiesi patalynę? — nustebo motina. 
Ak, nejau ji negali palikti ramybėje? Nejau jai tikrai būtina visko 0 
visko klausinėti? Nejau aš tikrai negaliu ko nors padaryti, dėl ko 
nereikėtų teisintis? Kodėl aš perku sau lyg spermos dėmėmis išmar- 
gintą patalynę? 

— Pirkau, nes patiko raštas, — pareiškiau. 

Na, ko dar ji paklaus? Gal: o kas tame rašte tau taip jau patiko? 
Tarsi aš nežinočiau, ką tas marginys primena? Tarsi nebūtume drau- 

ge sutarę mesti tą netikusį įprotį? Tarsi, kartu paieškoję, nebūtume 
suradę gražesnio rašto? Klausia, kad klaustų. Ji nieko nepaklausė. 
Tik nutaisė skeptišką miną ir tarė: 

— Na, nežinau. Galbūt kaip tapetai... 

Cha! Nieko sau! Pasiūlymas lieti savo spermą ant sienos, užuot 
leidus jai susigerti į paklodę? Kaip tapetai! Ne, iš savo motinos 
išminties aš neįgysiu. 

— Arba kaip laiškų popierius, - smagiai pareiškiau. 

— Taip, tikrai, — atsiliepė ji. - Ji lyg ir gana padori. 

Padori! Galiu prisiekti: tik šitaip ji suvokė patalynės, kurią pak- 
rikštijau Garmizono viešnamiu, dizainą. Padori! Tai, kad aš savo 
motinai nieko negaliu paaiškinti, būtent ir yra mano seksualinio 
išpindėjimo padarinys. Kaip man ją prašnekinti? Jeigu ji niekad 
nesako, ką galvoja? Verčiau jau mes atpraskime nuo šito, pareiškia ji 
apžiūrinėdama mano dėmėtą paklodę. Iš kur aš galiu žinoti, kad ji 
nusistačiusi prieš onanizmą? Galbūt ji tik nenori, kad aš nuleisčiau 
spermą į paklodę, gal ji norėjo mane paskatinti į kumštį duoti tualete 
ar suvaryti spermą į prezervatyvą, dar kur nors — tik jau ne ant 
paklodės! (Aišku, kad ji buvo prieš onanizmą, bet šiandien kuo 
nuoširdžiausiai tvirtintų, kad aš tik įsikalbėjau taip, kad ji sa manimi 
visuomet tik garbingai ir pagarbiai...) Ak, kokia neviltis suima apie 
tai pagalvojus! Jokios išeities! Visada paskutinį Žodį taria ji - O tai 
tik stiprina mano kompleksus! „Juk ekshibicionizmas yra baustinas 
dalykas! Tu privalai tai žinoti!“ (Taip, mama, taip, bet kaip tu visa 
tai man sakai...) „Juk tai vadinasi masturbacija!“ Matot, ar galiu jai 
prikišti, kad pavartojo prasčiokišką gatvės sąvoką? Argi ne jos kaltė, 
kad masturbacija skamba kaip Baudžiamojo kodekso 412-as para- 
grafas ir yra įsiterpusi tarp 411-0 (korupcija) bei 413-o (kolaboravi- 
mas) paragratfų. Lygiai kaip ir onanizmas, jį pavartojo vos keliskart, 
bet kaip, tarsi iškalbos būtų mokiusis Freislerio Liaudies teismo 
rūmuose: O! Na! Nizmas! Tarsi tai būtų kokia pažanga. Ne, misteri 
Kicelšteinai, nė žodžio apie seną gerą savęs patenkinimą, niekad. 
Kodėl esu taip prisirišęs prie šios sąvokos? Suprantama, manęs, jos 
galva, jau buvo nebeįmanoma išgelbėti netgi kokiu nors kitu žodžiu, 
bet leiskit man su Jumis dar kiek papliaukšti anuo murmeklės Liu- 

cijos Ulcšt stiliumi, įterpkime tarp tų žodžių brūkšnelį: savęs-paten- 
kinimas. Nuostabu, ar ne? Tai skamba kaip koks užsiėmimas, kurio 
kurorto svečiai griebiasi po vakarienės. O jei dabar pavartosime dar 
žodį pasitenkinimas: kas mums ten šypsos tolumoje? Matot? Girdit? 
Kaip panašiai skamba: tenkinti - taika! Ar galima tai sieti su krimi- 
nalistika? Juk tai šiek tiek panašu į ša/lom!/ Primena Nobelio taikos 
premiją! Džono Lenono dvasią! Bažnytines giesmes! 

Taigi, o dabar paskutinis paslapties atskleidimas, ir vėl matemati- 
kų stovykloje. Tada man buvo šešiolika ar septyniolika ir dviaukštėje 
lovoje gulėjau su vienu tikru erfurtiečiu, kuris perdien puikuodavosi 
savo kiek trenktais išvedžiojimais iš erdvinės geometrijos, o vakarais 
pasakodavo apie vidinį politbiuro gyvenimą - jis su tuo politbiuru 
buvo kažkaip neaiškiai susijęs. Kartą jis papasakojo istoriją, kaip 
vienas politbiuro narys (pavardę jis buvo pamiršęs) buvo pašalintas 
iš biuro, nes keliuose laikraščiuose ir net viename NBI viršelyje buvo 
nufotografuotas vis su tuo pačiu jaunuoju pionieriumi mugėje „Ryt- 
dienos meistrai“, o paskui prasimanytuose skaitytojų laiškuose buvo 
piktai užsipultas — nejau mūsų partijos vadovybė informuoti apie 
mokslo bei technikos galimybes pasirenka būtent devynmečius vai- 
kus... Jo varžovas minėtus laiškus panūdo išplatinti viename polit- 
biuro posėdyje ketindamas įrodyti, kokį nuostolį patyrė partija dėl 
taip sunkiai įgyto liaudies pasitikėjimo, tada jau pasipylė ir kitos to 
nario politinės klaidos ir trūkumai - o šito ten, aukštybėse, kur oras 
toks retas, neištveria joks politikas... Mano viršelis — apgavystė! 
Vienintelis dalykas, kėlęs man ūpą, leidęs šį tą įsivaizduoti —- gryna 
intriga! Taigi aš tapau tik viršeliu, greta kurio kažkas susikompromi- 
tavo! Gal čia buvo įsikišęs mano tėvas? Prasimanė detales? Tai aš vis 
dėlto tik mėšlo krūva? Žmogų, kuris drįsta fotografuotis su manimi, 
ištinka nelaimė? Siaubas politbiure: ar fotografavimasis su tuo (taigi 
su manimi!) nebūsiąs to draugo instinkto praradimas? Koks nuver- 
tintas aš tada pasijutau! Žinoma, tėvas čia buvo prikišęs nagus, jam 
buvo pavesta užduotis surasti tam politbiuro nariui tokį skandalingą 
fotopartnerį kaip aš, kad net buvo apstulbęs visas politbiuras. O 
mano tėvas, pasirengęs tą užduotį kuo geriau atlikti, pasirinko patį 
apgailėtiniausią iš visų nevykėlių, blyškiausią nacijos atstovą, pasku- 

Nuo to laiko aš buvau žmogus. praradęs savo vertės pojūtį, kol 
vieną dieną tėvas suskliaudė laikraštį ir tarė: 

— Sakyk, juk ir tu ateisi pas mus? 

Jis kalbasi su manimi! O jeigu jis mano, kad ir aš sugebėsiu daryti 
tą patį ka jis, tai jis, ko gero, manimi tiki? Tuomet aš atsistosiu greta 
jo ant to paties laiptelio? Aš? Ką, ar jis iš tikrųjų taip apie mane 
mano? 

Aš turėjau patį atkariausią vardą, aš buvau blogiausiai informuo- 
tas Žmogus, aš buvau tualetų užkimšinėtojas, daiktų praradėjas, 
Mirusiųjų sekmadienio nuopisa ir paskutinis iš besikapstančių plau- 
kikų. Žemiau ristis nebebuvo kur. Kaip antitipas vertinau ir savo 
pasirodymą viršelyje. 

Taip, tokios tokelės. Ir aš atėjau į Stasi. 


Tiesą sakant, pats gerokai stebiuosi, kad aš, neišdėstydamas Jums 
nuodugniai savo anuometinės pasaulėžiūros, priėjau iki šio atskaitos 
taško. Tai reikštų, kad ji nevaidino jokio vaidmens. Bet apsimeskim, 
kad buvo kitaip. Aš neturėjau vienos politinės pasaulėžiūros, aš 
turėjau jų visą ketvertą — jei pasaulėžiūrą Jūs suvoksite pažodžiui. 
Mano politines pasaulėžiūras lėmė 1914, 1922, 1949 ir 1975 metai. 
Pasaulinis socializmo žygis pirmyn ir imperialistinės kolonijinės siste- 
mos žlugimas Azijoje ir Afrikoje. Mokykliniame pasaulio atlase buvo 
keturi pasaulio žemėlapiai. Socialistinės šalys, suprantama, ten buvo 
nudažytos raudona spalva - raudona - juk darbininkų vėliavos spal- 
va, 0 ir darbininkų judėjimo, ir dar, ir dar, ir dar. „Jaunos nacionali- 
nės valstybės“ buvo nudažytos žaliai - labai viltingas paženklinimas, 
labai viltinga spalva. Žalia - tai beveik tas pat kas raudona, nes juk 
ir pomidorai iš pradžių būna žali ir tik vėliau jie savaime parausta. 
Kaijau kaip reikiant sunoksta. Be to, „Jaunos nacionalinės valstybės“ 
skamba kaip „Jauniėji pionieriai“, kurie, Žinia, irgi stengiasi viską 
daryti taip pat gerai kaip suaugusieji, kaip tie draugai, subrendę 
socialistai. Dabar pažvelkime į negatyviąją spektro pusę: kapitalisti- 
nės šalys atlase buvo nudažytos tamsiai mėlyna spalva, o kas išmano 
spalvų spektrą (kaip, pavyzdžiui, aš, būsimasis Nobelio premijos 

laureatas), tas žino, kad infraraudona ir ultravioletinė spalvos sudaro 
priešingus spektro polius. Taip ir čia: raudona ir mėlyna - tarp jų ir 
verda tikroji kova. Žydra spalva buvo atspaustos kolonijos, o tai aš 
aiškinau šitaip: tos šalys priverstos būti kapitalistinės, bet iš tikrųjų 
jos šito visai nenori, širdyje nesutinka su tuo, jas tik verčia būti 
kapitalistinėmis, jos mielai būtų kitokios, jeigu tik kas leistų. Ir 
galiausiai „Priklausomos šalys“. Jos buvo ochros spalvos. Tokia pri- 
klausomybė man atrodė gerokai įtartina. Tai, žinoma, buvo tokios 
šalys, kur sosto įsikibęs laikėsi koks korumpuotas monarchas. Be to, 
toms priklausomoms grėsė išnykimas. 

1914 metų pasaulis buvo milžiniška dykra, tamsiai mėlyna nuo 
Atlanto iki Ramiojo vandenyno, su didžiuliais ochros intarpais, Af- 
rika mirgėjo pavandeniavusia žydruma, tik Liberija ir Etiopija - 
ochrinės; kraštelis pačioje apačioje buvo tamsiai mėlynas. Ir Azija 
buvo sėte nusėta kolonijomis; Kinija buvo priklausoma. Kokia gėda! 
Tokia didžiulė, o vis dėlto priklausoma! Iš pirmo žvilgsnio buvo 
matyti, koks apgailėtinas tasai 1914 metų pasaulis. Bet pažiūrėkit į 
1922 metus. Čia jau kai kas nutikę. Atsirado Sovietų Sąjunga. Paga- 
liau pagausėjo spalvų! Iškart raudona. Tai buvo daugiau, nei galima 
tikėtis. Kokia puiki pradžia! Jau ne koks drovus taškelis. Neįmanoma 
buvo nepastebėti, kad socializmas atėjo ne vienai dienai. Tik prie 
vakarinės Sovietų Sąjungos sienos grūdosi daugybė tamsiai mėlynų 
valstybėlių. Optiniu požiūriu Sovietų Sąjunga atrodė keliom galvom 
pranašesnė. Ko gero, ačiū reikėjo sakyti tik tėviškam rusų gerumui, 
kad jis iškart neprarijo to pikto pikto mėlio. Raudonasis pasaulis 
visuomet buvo gerai išauklėtas; tikriausiai ir Jūs esate girdėjęs apie 
taiką mylinčias Sovietų Sąjungos tautas? Ir štai ji — prieštara tarp 
mėlynos ir raudonos spalvų. Šiaip jau 1922 metų pasaulėvaizdis 
paliko koks buvęs, ypač tai pasakytina apie Afriką - ochrinės buvo 
tik Liberija ir Etiopija. Bet 1949 metais mėlis pasaulio žemėlapyje 
atrodė išties liūdnai, raudona spalva gerokai pasistūmė į Vakarus, 
galop paraudo ir Kinija. Tikrai, socializmas pamažu vis labiau įsitvir- 
tino. Tuolaik atsirado ir daugiau žalumos, gerokai daugiau: Indija, 
Pakistanas, Indonezija. Ochros dar reikėjo truputėlį atidžiau pasi- 
dairyti, deja, ochrinės vis tebebuvo ir Liberija su Etiopija, kaip ir visa 

Afrika - tokia pati apgailėtina kaip ir 1914 metais. Bet ir čia viskas 
turėjo pasikeisti: 1975 metais žalias jau beveik visas kontinentas! Net 
Liberija ir Etiopija! Nedidelis langelis atsivėrė ir Amerikoje - pirmas 
raudonas taškelis: Kuba! Rodės, jau nebeilgai teks laukti, kol to 
mėlio nė kvapo nebeliks. Greit iš jos nieko nebeliks, net to, ką dar 
turi. Tačiau mėlis griebėsi visokiausių bjaurių triukų: štai Namibijoje 
atsirado ochriniai tamsiai mėlyni dryžiai - nelaisvės dryžiai žemėla- 
pyje. Buvo akivaizdu, kad ši vienintelė šalis nepanoro persidažyti iš 
mėlynos į žalią kaip kitos, jai labiau patiko tamsiai mėlyna spalva. 
Tik tam nepakako galios. Ne, už mėlyną spalvą būčiau nedavęs nė 
grašio. Čia ir buvo mano požiūrio taškas, misteri Kicelšteinai: aš 
buvau raudonojoje, pergalingoje pusėje. Aš jau buvau ten, kur kiti 
dar tik turėjo būti. Tai kas, kad bėgant ilgus nuotolius visuomet 
būdavau paskutinis, jei suvis baigdavau distanciją, aš buvau paskuti- 
nis iš besikapstančių plaukikų, o žaidžiant futbolą mano komanda 
beveik visada prakišdavo. Užtat mane guodė žvilgsnis į tuos keturis 
pasaulio žemėlapius: aš priklausiau pažangiajam, Raudonajam pa- 
sauliui. 

Pirmoje klasėje tapau Ernsto Telmano pionierių organizacijos 
nariu. Šitoks sakinys pasitaiko beveik visose mano kartos biografijo- 
se; mano klasėje visi ik vienam buvo pionieriai. Prieš priėmimo 
ritualą, kurio metu pionierių vadovė užrišo mums pionieriškus kak- 
laryšius ir įteikė pionierių pažymėjimus — gavau pirmąjį savo gyveni- 
me pažymėjimą, jei neminėsiu skiepų pažymėjimo, bet jis juk nesi- 
skaitė, nes ten nebuvo nuotraukos, — taigi prieš priėmimo ritualą 
mūsų mokytoja papasakojo apie Ernstą Telmaną. Ji pradėjo sakiniu: 
Kas buvo Ernstas Telmanas. Iš to pasakojimo jau nieko nepamenu, 
išskyrus tai, kad darbininkai jį vadino Tedžiu. Ir dar sakinys - dėlioju 
jį iš prisiminimų nuotrupų - įstrigo: kai Tedis buvo nužudytas Bu- 
chenvaldo koncentracijos stovykloje, kaliniai vienas kitam praneši- 
nėjo: Fašistai nužudė mūsų Tedį. Kaip sakiau, šitą sakinį aš įsidėmė- 
jau. Jis mane labai sujaudino. Buvau septynerių metų ir labai mylėjau 
savo Tedį. Suaugusieji, taigi subrendę žmonės, kuriems viskas galima 
ir kurie apie viską gali spręsti, irgi turėjo Tedį, mūsų Tedį, kurį nužudė 
fašistai. Viską norėjau sužinoti apie šitą Tedį. Kai tik išmokau skai- 


THOMAS BRUSSIG m HEROJAI KAIP IR MES 69 


tyti, iš vaikų bibliotekos parsinešiau apie jį knygų. Bibliotekininkė 
padėjo jas man susiieškoti. Buvau pirmokas, o imdavau ketvirtokams 
skirtas knygas — vėliau man tai atrodė svarbus mano ankstyvos 
dvasinės brandos požymis. Miela detalė duodant interviu po Nobelio 
premijos įteikimo: „Jau pirmoje klasėje aš įsirašiau į biblioteką ir 
ėmiau ten mano amžių toli pranokstančias knygas“. Bet užvis labiau 
mane domino Tedis. Neišdildomą įspūdį paliko istorija, kur aprašy- 
tas epizodas apie Tedžio pasivaikščiojimą kalėjimo kieme. Jis tuomet 
kalėjo Moabite ir tik po ilgų vienatvės metų pirmukart buvo išvestas 
pasivaikščioti — vienui vienas, suprantama, jis buvo izoliuotas ir 
šitokiu būdu palaužtas; taigi, kai jis suko ratus po kiemą, kaliniai 
stebėjo viską iki menkiausių smulkmenų, jie žinojo, kas toks vaikšto 
kieme. Tame kalėjime tarpusavio kontaktai buvo griežčiausiai drau- 
džiami, be to, tai buvo pavojinga, su fašistais nepajuokausi, jie nuolat 
sušaudydavo jiems prasižengusius žmones. Bet nieko nepaisydami, 
kaliniai pro grotų virbus kuždėjo: Rot Front, Tedi! Šypsena šmėstelėjo 
tada Tedžio veide, jis nežymiai kilstelėjo sugniaužtą kumštį ir savo 
ruožtu sukuždėjo: Rot Front, genose! Tuomet jau iš kitos kameros 
nugirdo: Rot Front, Tedi!' Ir šitam kaliniui, kilstelėdamas kumštį, 
Tedis atsakė: Rot Front, genose! O jam sukant paskutinį ratą, jau iš 
visų langų buvo kuždama: Rot Front, Tedi! ir jis visiems iškart atsa- 
kinėjo: Rot Front, genosės! Tedis sėdėjo kalėjimo mūruose, bet fašis- 
tai jo neįstengė palaužti. Vasaros stovykloje - kaip tik tais metais, kai 
sužinojau apie tikruosius pimpių dydžius — aš išmokau Mažojo trimi- 
tininko dainą. Širdį gniaužianti, liūdna daina apie mažą, smagų draugą, 
kurį vieną tykią naktį sėdint draugų rate pakirto priešo kulka - pataikė 
tiesiai į širdį. Tasai Mažasis trimitininkas - sakau tai vengdamas kičo 
šiandien įprastais žodžiais - buvo Ernsto Telmano asmens sargybinis, 
kuris kilus muštynėms salėse savo kūnu užstodavo Telmaną arba kai 
kas nors, išsitraukęs pistoletą, taikydavosi jį nušauti. Taigi Mažasis 
trimitininkas buvo nušautas, o Telmanui nieko nenutiko. Paskui 
buvo sukurta daina apie Mažąjį trimitininką, kurio gyslomis sruvo 
karštas raudongvardiečio kraujas. Aš buvau mažas, aš buvau linksmas, 
ir žodis raudongvardiečio kraujas man tebuvo vienas iš daugelio 
sudėtingų žodžių, kurių nesupratau, bet galvos dėl to nesukau. Kodėl 

gi negalėjau įsivaizduoti, kad ir aš ar kuris kitas irgi puikiausiai galėjo 
būti Mažuoju trimitininku? Man buvo mielas tas Mažasis trimitinin- 
kas, juolab kad toji daina buvo dainuojama per vakarinę sueigą, 
rugpjūčio šešioliktąją, Tedžio mirties dieną. Vienas dešimtmetis, 
baigus dainuoti paskutinį posmą, užgrojo solo trimitu ir vis kartojo 
tą pačią melodiją, melodiją, kuri, priešingai kitoms kovingoms dai- 
noms, skambėjo visiškai nekovingai, ji veikiau draskė širdį. Vasaros 
naktis, švelnūs trimito garsai, tylios mintys apie Tedį, plieno troselių 
brazdėjimas į vėliavų stiebus... Dieve, kaip man visa tai atrodo dar 
gyva. Misteri Kicelšteinai, aš čia kalbu apie Žmogaus įvaizdį totalita- 
rinėje sistemoje. Aš turėjau aštuonerius ir maniau, kad turi atsirasti 
toks žmogus, kuris savo stiprybe įkvėps visus taurius Žmones visoje 
Žemėje. Už tai mes jam dainuosim dainas, kad jis liktų nemirtingas 
ir jam būtų pakankamai atlyginta. Tokiam žmogui niekad nepakenks 
kokios nors niekingos smulkmenos. Jis gena jas šalin, niekad nenu- 
stoja smagiai žingsniuoti po kiemą ratu ir atsako į kiekvieną sveiki- 
nimą. Toks žmogus nepripažįsta silpnumo ir dvejonių. Niekur nera- 
dau parašyta, kad kankinamas bendražygis būtų pravėręs burną ir 
išdavęs draugus. Kuo rimčiausiai klausiau savęs, kodėl tie fašistai 
nesiliauja kankinę, jei patys mato, kad komunistai nepalaužiami. Kai 
jau galėjau greitai skaityti, kankinimų scenas praleisdavau - ne todėl, 
kad jos man būtų pernelyg kraupios, ne, jos tiesiog visos buvo 
aprašytos pagal vieną šabloną. Nė kiek nesistebėjau ir tuo, kad 
siekdami bent kiek padrąsinti po kalėjimo kiemą vaikštantį Tedį 
kaliniai rizikavo savo gyvybėmis. Visos tos istorijos nežadino mano 
solidarumo jausmo, jos tik teigė: kokia bevertė yra žmogaus gyvybė. 
Kad čia kalbama daugiau nei apie gyvybę. Kad gyvybę galima paau- 
koti ir kilnesniam tikslui. Visi juk taip daro. Ir kai šiandien pasaulyje 
kažkur žudomi civiliai žmonės arba kankinami politiniai kaliniai, 
netgi žudomi — aš neįstengiu kaip kiti piktintis. Brutalumas manęs 
niekad nešokiravo. Visame pasaulyje, išskyrus mūsų idiliškąjį lagerį, 
šaudymai ir panašūs dalykai juk buvo kasdienybė. Galybė sušaudy- 
tųjų, bet jie mirė už didį reikalą. 

Kad ir ta istorija Eislėbene su raudonąja vėliava. Nežinau kodėl, 
bet ši istorija man bene labiausiai įsiminė. Čia buvo kalbama apie 

vieną komunistų kuopelę, kuri per visą nacių viešpatavimo laiką 
slapstė darbininkų vėliavą — čia pas vieną, čia pas kitą partijos draugą 
gresiant, aišku, mirtinam pavojui. O kai Eislėbeną išvadavo sovietinė 
armija, vietos komunistai iškėlė tą vėliavą. Nepaisant to, kad 1945 
metais raudonų vėliavų tikrai nestigo (lygiai taip pat, kaip 1990 
metais nepristigo Vokietijos vėliavų; iš vėliavos su svastika puikiau- 
siai galima pasidaryti raudoną vėliavą, lygiai kaip iš VDR vėliavos - 
Vokietijos vėliavą), toji išsaugota vėliava buvo simbolis, taigi niekis, 
palyginti su žmogaus gyvybe. Ši istorija pamokoma nebent tuo, kad 
tie Eislėbeno komunistai buvo tokie protingi ir valdant fašistams 
neiškėlė tos vėliavos ant aukščiausio miesto pastato, jiems buvo 
svarbiau likti gyviems nei pasiųsti svarbų signalą, ne, iš šios istorijos 
aiškėja, kad Eislėbeno draugai sau pasakė: tegul bent vėliava pergy- 
vena šiuos laikus. O, misteri Kicelšteinai, kaip šiandien lengva viską 
kiaurai permatyti, bet anuomet, kai buvau mažas mokinukas, tą 
istoriją aš skaičiau spinduliuojančiomis akimis, ji man rodės tikra 
nuotykių apysaka, ten buvo pasakojama apie slėptuvę po priemenės 
grindimis, apie pavojų, draugystę ir paslaptį, kurią gerieji slėpė nuo 
blogųjų, ir apie tai, kaip silpnieji ir ujami vieną dieną vis tiek ima ir 
nugali... Kaip aš troškau būti vienas iš jų! 

Su malonumu parodyčiau Jums Lenino paminklą - deja, jis 
nugriautas. Čia, Lenino paminklo papėdėje, sulaukus dešimties, man 
buvo užrištas raudonas kaklaryšis. Jeigu Jūs visa tai būtumėte kada 
nors patyręs, tai šiandien suprastumėte, kas iš tikrųjų yra totalitariz- 
mas: kiekvienas jaučiasi esąs tik nykštukas šalia to giganto, kuris ten 
stovi ir žvelgia į jam vienam užmatomą tolį. Ir šitas dydžių skirtumas 
buvo suvokiamas kaip savaime suprantamas dalykas! Tokiam kiek- 
vienas tų menkų žmogelių postamento papėdėje privalo paaukoti 
savo niekam vertą gyvybę. Panašiam žygdarbiui ruošiausi ir aš. Jei 
jau ne Nobelio premijos laureatas, tai tada - Mažasis trimitininkas. 
Šiuo atveju man bent bus paskirta graži ir liūdna daina. 

Dabar norėčiau priminti abu pažadus, kuriuos esu iš Jūsų gavęs 
mūsų pašnekesio pradžioje — pirmučiausia būkit geras, nenusukit į 
šalį akių, kai pradedu kalbėti apie savo pimpį. Juk nujaučiat, kad ir 
vėl pradėsiu. Žinokit, mano kotelis toks mažas, koks tik gali būti. 

Niekur nemačiau mažesnio pimpalo už savąjį. Tai vertė mane leistis 
Į įvairiausias spėliones, o kai išgirdau apie atgimimo teoriją, įsikaliau 
į galvą, kad manyje įsikūnijo kaip tik Mažasis trimitininkas. O Ma- 
žasis trimitininkas ir trimitą turi mažytį - o mano trimitas ir buvo pats 
mažiausias. Aš nebuvau tuo įsitikinęs, aš nebuvau ir laimingas, bet 
juk ir mūsų laikais savaime privalėjo rastis žmonių, kurie aukotų savo 
gyvybę dėl didžiųjų (šitaip svariai prisidėdami prie didžiojo bendro 
reikalo). Aš mačiau savo pimpį, žvelgiau į Lenino paminklą ir nujau- 
čiau, kad esu Mažasis trimitininkas. Nežinojau tik smulkmenų. 
Žinoma, tos istorijos apie Tedžio pasivaikščiojimą kalėjimo kieme 
arba raudonąją Eislėbeno vėliavą ne amžinai mane kerėjo. Po poros 
metelių aš gvildenau štai tokias teorijas: taikai gresia pavojus todėl, 
kad pastaruoju metu kapitalizmas pasidarė pavojingas ir agresyvus 
kaip į kampą įvarytas žvėris. Prisiminiau anuos keturis pasaulio 
žemėlapius ir suvokiau sąsajas. Kur jau ne, buvo juk tada tasai 
kaubojus prezidentas, kuris siekė, kad Sovietų Sąjunga iki dantų 
ginkluotųsi, tas, kuris bandydamas balsą paskelbė įsakymą bombar- 
duoti Rusiją ir kurio užsienio reikalų ministrui rūpėjo svarbesni 
dalykai nei taika. Tik staiga viskas pasisuko į taiką ir nusiginklavimą, 
aš irgi norėjau gyventi taikoje ir visuomet, kai tik reikėdavo, už tai 
pasirašydavau, dalyvaudavau taikos demonstracijose - ir su deglais, 
ir be jų, eidavau, vos tik nugirsdavau apie rengiamą tokią demonst- 
raciją, net prarėkiau gerklę drauge su kitais skanduodamas taikius 
šūkius, pats dažnai išjudindamas daugiabalsį minios chorą. Per pa- 
mokas mes šnekėdavome apie grėsmę taikai ir ką būtų galima nu- 
veikti dėl tos taikos, be to, ir apie tai, kas jau padaryta - ir kaip tik 
tuo metu, kiekvieną trečiadienį, tryliktą valandą, pasigirsdavo sire- 
nos - čia mokytojai būdavo tinkama proga pasakyti, kad ir tai prisi- 
deda prie taikos įtvirtinimo - kartą per savaitę mes įsitikiname, kad 
mūsų aliarmo sirenos kuo puikiausiai veikia! O kaukiant šaltojo karo 
vėjams, privalome dar labiau suglausti savo gretas ir kliautis Leninu, 
kuris didesnis už mus ir kuris toliau už mus mato. Tokiu pavojingu 
metu neleistinos jokios individualizmo apraiškos ir pliuralistiniai 
pliurpalai. Mes dažnai aptardavome nusiginklavimo derybų padėtį 
ir tai, kad Vakarai, tasai Mėlynasis pasaulis, su ta jų prezidento kad 

ir nevieša replika visada pasirenka tokį patį klastingą ir paviršutinišką 
derybų braižą, vis kišdamas pasiūlymus dėl vadinamųjų žmogaus 
teisių garantijų. Jei jau Mėlynasis pasaulis reikalauja žmogaus teisių 
Raudonajame pasaulyje, tai gero nėra ko tikėtis. Kadangi visuomet 
jutau meilę neapibrėžtam nepadorumui, tai ir tos žmogaus teisės man 
atrodė šiek tiek įtartinos: jie teigė, esą pas mus nėra jokių Žmogaus 
teisių, todėl jie, girdi, priversti toliau ginkluotis ir rengtis karui. Jeigu 
žmogaus teisės priešinamos taikos reikalui, tai kokios dar gali būti 
žmogaus teisės, tada jos neša tik blogį. Visa tai taip juokinga, taip 
pigu — geriausia su tomis teisėmis neturėti nieko bendra. Kaip šian- 
dien lengva pasakyti, kad tų šnekų mes niekad rimtai neėmėm į galvą, 
juolab kad ir Lenino paminklo nebeliko. Tai, kad pas mus „žmogaus 
teisės nuolat buvo trypiamos kojomis“, aš laikau kone pateisinimu. 
Pasakyt Jums, kaip iš tikrųjų čia buvo su tomis teisėmis? Aš nė iš tolo 
nenutuokiau, ką tai reiškia! O to, ko neturiu, niekas iš manęs negali 
ir atimti. Negalima trypti kojomis neegzistuojančio dalyko. Niekuo- 
met neklauskite Rytų vokiečio apie žmogaus teisių pažeidimus anais 
laikais, - mus žemina tokio pobūdžio prasimanymai. Jei jau iš tikrųjų 
norit pažvelgti į bedugnę, tada verčiau paklauskit, kas apskritai yra 
tos Žmogaus teisės. Apie tai mes galime šnekėti taip, kaip aklieji kalba 
apie spalvas - apie žmogaus teises mes žinome tik iš nuogirdų. 
Man rodos, jie mane pasigavo su taistorine misija. Misija! Istorinė! 
Tarsi tokia būtų! Tai buvo tai, ko man reikėjo! Kas prabilo apie 
istorinę darbininkų klasės misiją? Aha, Karlas Marksas (tas, Žvel- 
giantis iš šimto markių banknoto) ir Frydrichas Engelsas (penkias- 
dešimties markių). Tiesą sakant, istorinė misija buvo pačios darbi- 
ninkų klasės reikalas, bet jau vien dėl to, kad materialinės gėrybės 
visą laiką kuriamos begalinėmis pastangomis - reikia tik pažvelgti į 
nuolat paišinus ir suplukusius darbininkus - šią klasę buvo privalu 
suvienyti su kitomis draugiškomis klasėmis ir sluoksniais, kurie pa- 
dėtų darbininkams tą istorinę misiją atlikti. Matot, mes nepalikom 
darbininkų klasės vienos su savo kupra braidyti po pasaulio istoriją. 
Tik patys kilniausieji žmonės — visuomet pasijuntu pakutentas, kai 
apeliuojama į mano riteriškumą - įstengia kovoti už pažangą. Įtikinti 
galiausiai įmanoma kiekvieną, bet kas yra pasiryžęs aukotis? Gal aš, 

tarkim, su savo pasipūtėliškomis pretenzijomis ateityje tapti Nobelio 
premijos laureatu? Tiesą sakant, nobelistu gali tapti kiekvienas, tik, 
žinoma, su sąlyga: jei bus toks genialus kaip aš - bet pirmučiausia 
derėtų įsisąmoninti, kad savęs atsižadėjimas, nuolaidos sau morali- 
niu požiūriu yra beverčiai dalykai, ypač tuomet, kai kalbama apie 
didžius reikalus, apie absoliučią didybę, apie istorinę misiją. Nobelio 
premija gali palaukti, mano genijus visų pirma privalo pasiaukoti 
istorinei misijai ir padėti pasaulį perdažyti raudonai, o tada jau 
prašom — mėgaukis į sveikatą vėžiu, branduoline sinteze ir visa kuo, 
kas ten priklauso. Be to, ta Nobelio premija, šiaip ar taip, susijusi su 
atsiskyrėliais, individualistais. Jie tyliai sau ką nors tiria, bet niekad 
nežinai, ką toks nobelistas iš tikrųjų mintija. O būdamas istorinės 
misijos žvalgu, pasijunti dirbąs šiai žvalgybai ne vienas, pasijunti 
dalele galingo, visą pasaulį aprėpiančio judėjimo, veikiančio kiekvie- 
name Žemės kampelyje, ir netgi kalėjime, netgi vienumoje dėl ano 
Tedžio pasivaikščiojimo po kalėjimo kiemą pajunti bendro tvarto 
šilumą, kurios niekad nepatirs individualizmui pasmerktas Nobelio 
premijos laureatas. Kad ir kur aš gaučiau į kaulus — niekad neliksiu 
vienas. Esama žmonių, kurie manimi kliaujasi, pasitiki, kuriems aš šį 
tą reiškiu. 

Ne tik protas pastūmėjo mane į šį reikalą, bet ir jausmai. Dabar 
būtų nesunku, remiantis savo nežinojimu, savąjį viduramžišką tam- 
sumą suversti protui. Tą ir darau. Bet su jausmais taip elgtis sunkiau. 
Ašjuk žinau, kad jausmai, įtraukę mane ten, buvo tokie jausmai, apie 
kuriuos man nesmagu kalbėti: mano baimės, mano gėda, mano 
didybės troškimas, noras nugalėti ilgose distancijose, mano noras 
viską daryti „teisingai“ ir mano bijojimas tapti nevykėliu. Jeigu šian- 
dien nė vienas nenori prisipažinti ten buvęs, tai šitai sietina su gėda, 
kuri kliudo prabilti ir apie pačią gėdą, ir apie nenorą ten dirbti. 
Tariamo pasipriešinimo riba nutęsiama iki ten, kur pats kitados 
murkdeisi. Logiška, nė vienas nenori būti iš tp, visi kokiu nors būdu 
priešinosi. Bet Kiūferis vis tiek išlėkė iš mokyklos. Bet siena vis tiek 
stovėjo. 

Toji sistema nebuvo nežmoniška. Nebuvo taip, kad žmogus nie- 
kam nerūpėtų. Ji buvo žmogiška, vienokiu ar kitokiu būdu įpainio- 

davo į savo tinklus paprastus žmones, tokius kaip aš ar kuris kitas. Ir 
mes privalome apie tai prabilti. Apie mus pačius. Apie abipusius 
įžeidinėjimus ir nuolankumą. Apie gūžimąsi. Apie bjaurią žmogaus 
prigimtį. Viskas, kas žmogiška, man nesvetima, žmogiškas bjaurumas 
irgi. Sistema nebuvo nežmoniška. Tačiau ji buvo nukreipta prieš 
žmogų. Ji nebuvo linkusi praeiti pro žmogiškumą, ji buvo prieš žmo- 
giškumą. Ji formavo ir performavo žmones. Ji vertė žmogų mylėti 
tai, ko jis turėtų nekęsti. Ir taip intensyviai, kad ir šiandien žmonės 
negalėtų šito nuneigti. Man nereikia skelbti potvarkio „Jūs tik prisi- 
minkite!“, man žinoma - netrukus ir Jūs sužinosite, —- kad ničniekas, 
ką kas nors darė, nebūtų privertęs anos sistemos žlugti. Tik vienas 
toks buvo, ir tai buvau aš. Žinoma, esu tos pačios aplinkos vaisius, 
bet jeigu aš kaip nors turiu įvertinti tos šmėklos indėlį, tada paklau- 
sykit: vienus ji sugadino, kitus paliko vargo vargti — ir kai aš tapau 
pačiu klaikiausiu jos zombiu, tik tada ėmiausi veiksmų. 

Mano pirmoji visuomenės mokslo mokytoja (šio dalyko mokėmės 
nuo septintos klasės) buvo nemėgstamo aktyvisto prototipas; pačioje 
pamokos pradžioje ji nustverdavo pirmą pasitaikiusį mokinį, liepda- 
vo jam atsistoti (mane tai visuomet trikdydavo dėl galimos erekcijos) 
ir imdavo klausinėti iš to, apie ką buvo kalbama paskutinėje pamo- 
koje: „Nagi, išvardyk darbininkų judėjimo Lotynų Amerikoje užda- 
vinius. Koks esminis kapitalizmo prieštaravimas?“ Ji reikalavo, kad 
mes Žodis žodin pakartotume, ką ji buvo padiktavusi praeitą kartą. 
Aš be didelio vargo sugebėdavau sutramdyti savo pasibjaurėjimą ir 
netgi save apgauti, jog esu gerokai kitoks nei ta. Bet vėliau, mokyda- 
masis savo elitinėje mokykloje, turėjau kitą visuomenės mokslo mo- 
kytoją, kuri jau pačią pirmą pamoką pareiškė, kad šiandien laikai esą 
kur kas sudėtingesni, nei mes iki šiol manėme. Taigi privalome patys 
mąstyti ir patys pažinti. Po keleto metų buko kalimo ji nesukėlė 
pernelyg didelio mano susižavėjimo. Juk mes visi ik vienam žinome, 
kas yra bitlai. Ji pati jų mielai klausosi. Džonas Lenonas, girdi, buvęs 
netgi aktyvus taikos judėjimo šalininkas. Taigi reikėtų manyti, kad 
jis esąs pažangos pusėje, tiesa, supamas buržuazinės aplinkos, bet vis 
dėlto puoselėjantis humaniškas nuostatas, nusiteikęs prieš agresyvųjį 
kapitalizmą. O kaipgi yra iš tikrųjų? Tik labai nedaug kas žino, kad 

Džonas Lenonas parašė dainą, kurioje jis iš tiesų panaudojo vienos 
ginklų parduotuvės reklaminį lozungą: Happiness Is A Warm Gun“. 
Ir žinot, tokias slaptas atakas prieš mūsų protą priešas rengia gana 
dažnai; mes nuolatos privalome būti budrūs. Priešo rafinuotumas 
esąs neįsivaizduojamas, patekęs į istorinę aklavietę - čia prisiminiau 
tuos keturis pasaulio žemėlapius ir pritariamai linktelėjau — jis atran- 
da vis tobulesnių būdų, kaip manipuliuoti nuomonėmis, o kad tai 
būtų efektyvu, neturi būti atpažinta. Žinoma, mes ir toliau galime 
klausytis bitlų, bet niekad neturime pamiršti, kad ir jie iš principo yra 
prieš mus. Baigdama ji paprašė, kad kitam kartui kiekvienas pateiktų 
kokį nors apie manipuliavimą nuomonėmis pavyzdį, kuris mums yra 
kaip nors įstrigęs ir kurį tik dabar pradėjome perprasti. Kur priešui 
pavyko pažeisti tavo sielą. Mes niekam nerašom prasto pažymio, išsky- 
rus tuos, kurie nenori pripažinti, kad priešas gali jį suvedžioti. 

Jau pasakojau Jums, kaip aš atėjau į Stasi. Bet tai buvo tik pusė 
teisybės. Aš buvau ne tik savo tėvų vaikas, buvau ir savo mokytojų 
mokinys ir savo bibliotekų skaitytojas. Buvau vienas iš mūsų. 


Laimė yra karštas ginklas (angl J. Vert. 


Ketvirta dalis. SEKSAS, NARKOTIKAI, 
ROKENROLAS 


Būdamas jau abiturientas, tėvo nurodymu apsimečiau norįs tapti 
karininku, bet siekdamas tobulai užsimaskuoti, vieną dieną apsilan- 
kiau tokioje kandidatų į karininkus popietėje. Apklaususi mane, 
tikrinimo komisija ėmė kuždėtis, o vokiečių kalba tokia jau besanti, 
kad žodis kuždėtis prašyte prašosi prieveiksmio reikšmingai. Tiktai ką 
tokio reikšmingo galima apie mane kuždėtis? Aha, tai čia tas pats; 
taip, jau girdėjau apie jį; teisybė, jis buvo iškviestas šiandienai,; tiesą 
sakant, aš jį visai kitokį įsivaizdavau. Galop mane paleido; „Jums bus 
pranešta“. Po poros mėnesių aš vėl sėdėjau karinės apygardos vado- 
vybėje — buvau iškviestas pokalbiui prie keturių akių su Valstybės 
saugumo instruktoriumi. Neužmirštama aplinka, kurioje mudu, slap- 
tieji darbuotojai, šnekučiavomės: didžiulis konferencijų stalas, juk 
žinot, aišku, toks baldas, prie kurio priimami istoriniai sprendimai 
arba vyksta viršūnių susitikimai. Tačiau nuo mano instruktoriaus 
nesklido istorinė aura; jis veikiau buvo panašus į sodo kaimyną nei į 
pasaulio pertvarkytoją. Į akį krito jo batai: balti ir tikrai sportiniai — 
plonais padais, rūpestingai užrištais batraiščiais. Jam kažkaip pavyko 
išlikti panašiam į berniūkštį, kuris didžiuojasi galįs pats savarankiškai 
užsirišti raištelius. Neabejoju, kad batraištis buvo mėgstamiausias jo 
žodis. Pakrikštijau jį ponu Batraiščiu, tikrojo vardo taip ir neįsidėmė- 
jau, nors prisistatydamas jis netgi paukštelėjo atverčiamu pažymėji- 
mu. Vienui vienas ponas Batraištis sėdėjo už konferencijų stalo, o 
man įėjus šyptelėjo - tokia santūri, perkreipta, šuniška šypsena. Bū- 

damas Stasi, šimtus kartų buvau sutiktas tokia pat vypsena - niekad 
nesupratau, ką ji reiškia. „Ta-a-aip, - galiausiai pratarė ponas Bat- 
raištis stengdamasis dėtis sąmokslininku, — jeigu mūsų informacija 
nėra klaidinga, Jūs, atrodo, visai nenorite tapti Nacionalinės liaudies 
armijos karininku“. Jis vėl vyptelėjo ir išdidžiai pridūrė: „O mūsų 
informacija visad teisinga“. 

Išties įmantriai ponas Batraištis padarė man įspūdį, ar Jums taip 
neatrodo? Nesivaržydamas kuo aiškiausiai man parodė, kad jis gerai 
pasikaustęs psichologas. Misteri Kicelšteinai, kad Jūs žinotumėt, 
koks pranašus tuomet pasijutau. Šaudyklos taikinį Stasi siūlo paversti 
kandidatu į karininkus, krisk iš juoko! Suprantama, jie turėjo savų 
išskaičiavimų! Matot kaip: jeigu jiems nepavyksta užverbuoti, pilietis 
prisimena Stasi kaip nė kiek nepavojingą įstaigą. Viešpatie, juokas 
tik ima žvelgiant į tokį darbuotoją, koks buvo tas ponas Batraištis. O 
tai, kad jis sugeba padaryti taip, jog jo vardas išdiltų iš atminties, nors 
jis kuo mandagiausiai pats buvo prisistatęs, kiekvienam, turėjusiam 
su juo reikalų, atrodo grynas atsitiktinumas. Ak, rodos, kaip nesunku 
neprisidaryti sau rūpesčių susidūrus su tais žmonėmis. Bet paskui jis 
mane vis dėlto palaužė, mano siela jau priklausė jam, jis mokėjo 
pataikyti į mano pažeidžiamiausią vietą — Mums reikia tavęs, tu 
priklausai mums... 

- Šiandien pat gausite iš mūsų pirmąją konspiracinę užduotį, 
kušteiėjo jis man, ir viskas buvo baigta. 

Ką? Aš? Šiandien? Konspiracinę? Užduotį? Pirmąją? Iš jų? Tai 
už šito Batraiščio nugaros stovi galingesni, nutarę mano rankomis 
nudirbti didžius darbus? Kurie, atėjus metui, prie dar didesnio kon- 
ferencijų stalo patikės man antrąją ir trečiąją konspiracinę užduotį ? 
Ar jau esu įveltas į slaptųjų tarnybų reikalus? Ar nuo šios dienos 
mano gyvenimas pasidarys kupinas pavojų? Ar jau pradėjau trintis 
galingųjų ir aukščiausiųjų jėgų sluoksniuose? Ar jau galiu dėtis 
tamsius akinius? 

Ar žinot, kokia buvo toji mano pirmoji konspiracinė užduotis? 
„Susikurkite savo legendą!“ Misteri Kicelšteinai, buvo kalbama apie 
tai, kad eilinis kandidatas į karininkus kiekvienų metų rugpjūčio 
viduryje priimamas į aukštąją karininkų mokyklą ir nuo tos dienos 

privalo dėvėti uniformą. O aš? Kas bus susitikus senus pažįstamus, 
kurie mano, kad esu įstojęs į karininkų mokyklą? Taigi man reikėjo 
susikurti legendą, paaiškinančią, kodėl aš nebuvau priimtas drauge 
su kitais kandidatais. Legendą, kuri mane iškart padaro visai kitokį. 
Grandioziška! Eina sau žmogus per miestą, o niekas nežino, kas jis 
yra ištikrųjų. Ar pamenat Brechto jūrų plėšiką Dženį? Jūs net nežinot, 
su kuo kalbate. Aš, gyva istorinės misijos legenda, visuomet troškau 
šito. 

— O ar ilgai toji legenda gyvuos, norėjau paklausti, kada jūs vėl 
pasikviesite mane ir... 

— Nieko neklausinėkite. Viskas, ką jums reikia Žinoti, bus pasakyta. 
Juk žinote, kur esate. 

Supratau: juokų čia nebus. Kaip kine! Aš turėsiu tarnybą. Pone 
Batraišti, pasakykite saviškiams, kad aš esu tas, kurio jums reikia. O 
toliau? Ar man tereikia susikurti legendą ir laukti, kas bus toliau? Ar 
pačiam imti šniukštinėti pašto dėžutes? Galbūt įvykiai ims rutuliotis 
nepaprastai greitai? Ką jie numatę su manimi daryti? Nieko negali 
Žinoti! Kam aš dirbu? Ar jau giliai įklimpau? Kas slypi už jų nugarų? 
Tėvas? Ministras? Kas? Ir kodėl aš? Kodėl jie mane išskyrė iš kitų? 
Ar tasai Batraištis tėra galingų strategų, paėmusių mane į savo 
rinktinę, pasiuntinys? Jeigu taip, tuomet kažkuris užsikrovė sau visą 
mano likimą; aš tesu didžiulio proceso dalelė, aš būsiu ginamas, 
vedamas ir vadovaujamas, aš neklaidžiosiu vienas po pliką vėjuotą 
pasaulį. Mane sergės globojanti ranka. Kad ir kas atsitiktų - aš būsiu 
saugus. 

O manolegenda? Kokia gi istorija pradėsiu savo dvilypį gyvenimą? 
Visą dieną sukau galvą. Visą savaitę! Ar pakaks istorijos „apie šlykštų 
skrandį“? O gal geriau kasos skausmai? Ar tulžies pūslė? Ką nors 
tokio, apie ką kiekvienas yra girdėjęs, bet pats gerai neišmano, apie 
ką kalbama. O gal čia tiktų: Tiesą sakant, aš neturiu teisės apie tai 
šnekėti, telieka tai tarp mūsų, gerai? Paskui galima ką nors pameluoti 
apie nedidelį skandaliuką karininkų mokykloje, sutrikdžiusį visą 
mano miego ciklą? Bet galiausiai apsistojau prie nežiniuko vaidmens, 
nes manimi, garsėjančiu blogiausiu informuotumu, patikės visi, kurie 
tik mane pažįsta. Tobula legenda: Nenutuokiu kodėl, bet jie mane ir 

vėl pavarė namo. Paskelbė aštuonias pavardes ir prižadėjo apie įstojimą 
pranešti paštu. Taškas, baigta. Pats nežinau, kas nutiko. Štai kaip, tik 
šitaip! Kad nesugebu žvelgti kiaurai, žino kiekvienas, kuris tik mane 
pažįsta. Jei imsiu ką nors nuodugniai aiškinti, pasidarysiu tik įtarti- 
nas. 

Nepaisant šių mano pastangų, apie legendą niekas manęs taip ir 
nepaklausė. Sukinėjausi su savo legenda, kuri nieko nedomino. Bet 
ar buvo teisybė? Na kad ėmiau bendradarbiauti su Stasi? Minutėlę, 
misteri Kicelšteinai, aš ničnieko nesirengiu nuslėpti! Apie Stasi ne- 
buvo nė kalbos! Ponas Batraištis visuomet kalbėdavo apie mus; mūsų 
informacija visuomet teisinga ir - Jūs juk suprantate, kur esate. Apie 
Stasi nė žodžio. Ar aš tikrai žinojau, kur dabar esu? Mano tėvas 
tvirtino dirbąs Užsienio prekybos ministerijoje, o kai aš jį tiesiai 
šviesiai paklausiau: Nagi, sakyk, kur tu dirbi? - jis tik atkirto: Na, 
pagaliau ir tu šitai išknisai. Ar esate ką nors girdėjęs apie Stasi? Aš 
nieko. Ir kai tėvas, tardamas: „Juk ir tu ateisi dirbti pas mus“, nusuko 
kalbą į šalį, irgi nė neužsiminė apie Stasi. Jam patarus, turėjau 
apsimesti norįs tapti kandidatu į karininkus, o karinės apygardos 
vadovybės būstinėje sutikau poną Batraištį, kuris irgi nė karto neiš- 
tarė žodžio Stasi. Jeigu dabar manęs gatvėje kas nors būtų paklausęs, 
kaip ten, rodos, priėmimo į karininkų mokyklą terminai jau praėję? — 
kaip aš būčiau galėjęs kažką lementi apie Stasi? Juk apie Stasi niekad 
nebuvo kalbėta! Kaipgi galėjau būti tikras, kad imsiu dirbti Stasi? 
Susiklosčius tokioms aplinkybėms, buvo neįmanoma, kad kas įtartų 
mane bendradarbiaujant su Stasi! Tam ponui Batraiščiui nė never- 
tėjo liepti man susikurti legendą, ir be jo raginimų pats būčiau 
susikūręs. O kai aš pagaliau įstojau į šią organizaciją, vis tiek tebes- 
pėliojau, ar tai iš tikrųjų ir yra Stasi, mat mano padėtis ir toliau 
tebebuvo neaiški. Tik nuvalkiota frazė, kurią nuolat kartojo ponas 
Batraištis: Jūs juk žinote, kur dabar esate. Mums, naujokams, be 
perstogės būdavo primenama, kad bent žinotume, kur dabar esame. 
„Privalote persitvarkyti visais požiūriais. Juk jūs žinote, kur dabar 
esate.“ — „Jokių pokalbių, pastabų ar užuominų apie savo veiklą. Juk 
jūs žinote, kur dabar esate.“ — „Priešas negailestingai pasinaudos net 
pačia menkiausia jūsų silpnybe. Juk jūs žinote, kur dabar esate.“ — 

„Čia galioja kitokie įstatymai. Juk jūs žinote, kur dabar esate“. 
Puikiausiai būčiau nusiraminęs, jei bent vienut vieną kartelį būtų 
užsiminta, kad dabar aš esu jau Stasi. Vien tikrumo dėlei. Teisybė, 
turint galvoje manyje tyliai tebekunkuliuojančią, neišnaikinamą ne- 
apykantą Stasi, tokia Žinia nebūtų džiuginanti, bet ji neužkluptų 
manęs netikėtai. Pakaktų jėgų su ja susitaikyti. Bet kaip? Ką man 
reikia galvoti dabar? Ar aš jau iš tikrųjų dirbu Stasi? O jeigu taip, 
tai ar dar liko manasis Aš? Ar po dvilypio gyvenimo dar esama 
gyvenimo? 

Tik nesakykit, kad visa tai paika. Kas nutiko su informatoriais, kai 
nebeliko paties Stasi? Argi jų nejaudino, kaip gintis nuo įtarinėjimų? 
Jie vis vylėsi ir vylėsi, esą dirbę visiškai ne Stasi, o kai jau nebeliko ko 
viltis, patys pasijuto Stasi apgauti ir sužlugdyti. Kaip jie visa tai 
įsivaizdavo? „Laba diena, pone Šulce, aš esu ponas Mielkė iš Vals- 
tybės saugumo ministerijos, kur jūs, jei tik aš teisingai supratau, pagal 
savo paties ranka parašytą sutikimą bendradarbiauti esate įtrauktas 
į informatorių sąrašus. Ir kol aš tai pamiršiu, norėčiau Jums ir 
šiandien, pradėdamas mūsų pokalbį, parodyti savo Valstybės saugu- 
mo ministerijos darbuotojo pažymėjimą, kad Jūs ir dvidešimt penk- 
tąjį kartą susitikęs su Valstybės saugumu būtumėte tvirtai įsitikinęs, 
jog kalbatės su saugumo bendradarbiu, o ne su policija, apygardos 
deputatu ar Valstybės draudimu - čia vardiju tik pirmas galvon 
atėjusias įstaigas, kurių atstovai slaptai susitikinėja su saugumo ŽžŽmo- 
nėmis.“ 

Tai jau, šitaip niekad nebūdavo. Glaudžiai bendradarbiauti neno- 
rėjo nė vienas, tačiau tas, kuris bandant lipšniai suartėti nesiryždavo 
ištarti delikataus „ne“, turėdavo širdyje susitaikyti, kad nuo šiol teks 
šokti pagal saugumo dūdą. Jūs tik pasiklausykit, ką sako neoficialūs 
bendradarbiai. Aš niekam nesu pakenkęs. Aš tai jau žinojau, ką jiems 
kalbėti. Žinoma, visko tai aš jiems nepasakojau. Tai, ką aš jiems 
pasakiau, jie ir be manęs žinojo. Ką aš jiems pasakojau, jie be jokio 
vargo patys būtų iškapstę. 

Apie Stasi niekad nebuvo kalbos, net kai paštu gavau šaukimą į 
armiją, o ir karinio mokymo stovykloje Freienbrinke, kur šeši šimtai 
rekrūtų lakstė su pilna kovine apranga, ilgas valandas praleisdavo 

pratybų aikštėje ir kur kasdien buvo skelbiami mokomieji pavojai. 
Argi tai galėjo būti Stasi - rūstus, tikras, legendomis apipintas Stasi? 
Argi patekę į Stasi dalinius būtume girdėję ir vykdę tokias komandas 
kaip: „Užimti kovinę parengtį!“ Ne. Patekę į Stasi, mes būtume 
mokomi slaptaraščio, instruktuojami, kaip pasidaryti antrąjį raktą ar 
kur reikia pakišti slaptą mikrofoną. O ne to, kaip teisingai išvalyti ir 
nesulankstyti dujokaukę. Kad ir kur aš pakliūčiau, įtikinėjau save, 
Stasi negali pasakyti, kad tarnauju jiems. Kuo greičiau ištirpti mar- 
širuojančių šimtinių kolonoje! Kai nepraėjus nė mėnesiui (galit tikėt, 
galit netikėt) su /"iperiu buvau paleistas į namus, klausimas, ar aš 
tikrai buvau Stasi, man vis tebebuvo miglotas - užtat pamažu ėmiau 
susivokti, kas dedasi mano tėvo širdyje. Kas gi jam buvo likę - tik 
sekti man pasakėlę apie Užsienio reikalų ministeriją! Diena po 
dienos, metai po metų jis dangstė savo egzistenciją legendomis ir 
išsisukinėjimais; nejau turėjo viską atvirai pasakyti aštuonerių metų 
pypliui vien dėl to, kad tas pyplys visai per apsirikimą yra jo sūnus? 
Ar aš buvo ta priežastis, kad jis užsisklendė? Juokas. 

Freienbrinke gyvenome keturvietėse palapinėse su dviaukščiais 
gultais, ir iš tikrųjų — o likime! - jau pačią pirmąją naktį iš naujo buvo 
užpildytos nežinojimo spragos. „Kodėl trimito signalas“ vadinasi 
signalas?“ — iš viršutinio gulto paklausė virš manęs gulėjęs Raimun- 
das. O kai niekas neįstengė atsakyti, jis pats atsakė: „Ogi todėl, kad 
aš dabar kaip tik glostinėju savo žvakę“. Jis ėmė šlamėti taip, kaip aš 
jau kitados buvau girdėjęs darant valtyje - pliuk pliuk pliuk - nebuvo 
jokios abejonės, kad jis dirginasi tiesiai virš manęs. Dar po kelių 
dienų, mums sugulus, jam pagaliau pavyko iškvosti vienintelį iš mūsų 
vedusį Renė, aštuoniolikmetį Renė, kaip šis tai darąs su savo žmona. 
Kokie potyriai! Argi čia niekas nežino įstatymų? Teisinių konsekven- 
cijų? Raimundas masturbuojasi įtraukinėdamas į savo Žaidimus ir 
Renė - masturbacijos skatinimas - lygiai toks pat nusikaltimas, kokį 
aš padariau tada valtyje, atvirkščiai užsivilkdamas marškinėlius su 
ABBA. Tai argi čia Stasi? Pasklidę grandine, mes perdien trankyda- 


Zapfenstreich - signalas, trimitavimas patikrinimui. Čia žodžių žaismas: Zapfen - varvek- 
lis, ledo žvakė, streichen - elostyti, glostinėti (vok. ). Vert. 

vomės po laukus, o nakčia onanizuodavomės - ir tai Stasi? Be to, aš 
vėl čia sutikau kone visą Heinricho Herco aukštesniosios mokyklos 
kandidatų į karininkus klubą - visi ik vienam jie galėjo būti kuo tik 
nori, bet ne pradedančiais slaptųjų tarnybų agentais (kaip, pavyz- 
džiui, aš). Pažinau juos iš daugybės popiečių, kai jie didžiuodamiesi 
rodydavo savo kišeninius peiliukus dar palydėdami replikomis: Širą 
pirkausi Minske arba: Manasis turi aštuoniolika detalių. O kur dar 
ginklų specialistai! Šie žiūrėdavo visus sovietų filmus apie karą ir, jei 
filmo veiksmas vykdavo neva 1942 metais, tvirtindavo, kad tie filmai 
totališkai netikroviški - mat buvo scena, kur rodė tokį pistoletą, kuris 
tik 1944 metais sovietinėje armijoje jau reguliariai būdavo išduoda- 
mas praporščikams. Arba konstruktoriai, kurie nuolat turėdavo nau- 
jausią informaciją apie jauniesiems modeliuotojams skirtų lėktuvų 
modelių aktualųjį asortimentą. Šitie jau dabar atrodė taip kaip nu- 
galėtojai. Kiekvienoje mokykloje su kiekvienu jaunuoliu vykdavo 
verbavimo pokalbiai - nemalonūs ir įtempti, dažniausiai direktoriaus 
pavaduotojo kabinete — ten užsukdavo du kandidatų į karininkus 
žvalgai, kurių vienas vartydavo asmens bylas ir susidarydavo bendrą 
vaizdą, tuo tarpu kitas kurdavo nevaržomą atmosferą (Na? Turi jau 
draugužę?), kol galiausiai paklausdavo, visiškai paprastai paklausda- 
vo: „Ar Jūs nesibodėtumėte, jei ateityje tektų padirbėti su žmonė- 
mis?“ Paprastų paprasčiausias klausimas. Jūs ir atsakykit paprastai: 
„taip“ ar „ne“. Kaip sakyta, kiekvienas šešiolikos-aštuoniolikos metų 
jaunuolis bent kartą buvo kviečiamas panašiam pokalbiui su verbuo- 
tojais. Ir kuris išdrįs pasakyti „ne“, jei taip tiesiai šviesiai tavęs klausia, 
ar nenorėtum kartais padirbėti su žmonėmis? Juk žmogus tai skamba 
išdidžiai! O ar kada pamąstei: ar nenorėtum tapti Nacionalinės 
liaudies armijos politinio skyriaus karininku ir politiškai prusinti 
žalią jaunimėlį? Argi tai ne indėlis į taikos reikalą? Į socializmą? 
Nejau nenori nieko jų labui nuveikti? Štai Jūsų tėvas, kaip iš rašto 
beria su asmens byla susipažinęs verbuotojas, yra paprastas darbinin- 
kas (arba: Juk Jūsų motina irgi paprastas žmogus!). Nejau pašnekovas 
nejaučiąs jokio dėkingumo visuomenei, kuri suteikė jam progą lavin- 
tis elitinėje mokykloje? Nejau Jūs norite išsisukti nuo didžiųjų mūsų 
meto kovų, netgi čia pat esant protokolą rašančiam direktoriui? Ak, 

norite tapti girininku? Mylite gamtą? Tiesiog nuostabu! Būdamas 
tankų pulko vadu, dėl dažnų ir visais metų laikais vykdomų šaudymo 
pratybų senuose, kariniais tikslais uždaruose miškuose turėsite gali- 
mybę... 

Štai kaip netikusiai ir negrabiai visa tai vykdavo, misteri Kicelš- 
teinai! Ir su tokiais, kurie prisižadėjo, mokydamasis toje elitinėje 
mokykloje, aš turėdavau dalyvauti kartą per mėnesį rengiamose 
popietėse. Su savo Minske pirktais peiliukais ir lėktuvų modeliais jų 
mintys klajojo kažkur kitur - bet tame saugume jie juk nieko nebuvo 
pametę! Tai, kad juos vėl sutikau Freienbrinke, yra ženklas, kad esu 
išskirtinis, įrodymas, kad esu paslaptingiausias iš paslaptingiausiųjų, 
nes jei vieną gražią dieną kaip istorinės misijos vykdytojas imčiau 
komanduoti nuo to milžiniško konferencijų stalo, tie, kurie galėjo 
mane matyti bendraujant su Stasi, tuolab negalėtų manęs išduoti. 
Ten, kur klesti skrupulų nepripažįstantys onanistai ir panašios mūsų 
visuomenės padugnės, ten ne vieta Stasi, kuris norėjo turėti mane, 
Klausą iš viršelio. Kas mane siejo su vienoje palapinėje įsikūrusiais 
vyručiais? Niekas! Aš turėjau savo legendą, turėjau pirmąją konspi- 
racinę užduotį, jau sėdėjau su Stasi už vieno konferencijų stalo, o ką 
kalbėti apie reikšmingus patikrinimo komisijos kuždulius; buvau 
daug svarbesnis, reikšmingesnis, geresnis... 

Ne, misteri Kicelšteinai, atvirai kalbant, aš pasiutusiai pavydėjau 
tam Raimundui, nuo pat pirmos dienos. Aš esu Raymundas. Su 
ypsilon. Raimundas, pasaulio vyras, turintis savo stilių, idealus žen- 
tas: atletiškas, besikvatojantis, mitrus. O dar tan vardan įsiterpęs 
„ypsilon“. Raymundas. Aš gi visą gyvenimą taip ir liksiu Klausas... 
Angliškas žodis Ray reiškia spindulį, kartą paaiškino jis, taigi Ray- 
mundas iš tikrųjų reiškia spinduliuojančią burną. Kokia Dievo dova- 
na! Spinduliuojanti burna ir dar „ypsilon“. O kaip jis kalbėdavo apie 
pažiūras, karjerą, sėkmę — tiesiog pačiam norėjosi taip šnekėti! Kaip 
lengvai ir natūraliai slydo tie žodžiai iš jo švytinčios burnos! Nebuvo 
ko abejoti — štai kur jo pasaulis. Ir jo žavesys! Jo akivaizdoje man 
nuolat apsitraukdavo akiniai - taip pavydėjau jam to žavesio. O kaip 
jis privertė Renė mums atsiverti, kaip jis darąs tą dalyką su savo 
žmona, aišku, norėjo jaunikį pastatyti į savo vietą - pagarba, vien iš 

pagarbos Renė sutiko pasakotis. Renė nuo ryto iki vakaro nervino 
mus kur reikia ir nereikia kišdamas tą - mano žmona, mano žmona. 
Jo žmona buvo penkeriais metais vyresnė, „bet leidimas tuoktis buvo 
duotas iškart“. Cha! Kas buvo duotas? „Taip, /eidimas, jums irgi tokį 
reikės gauti, jei įsigeisit vesti. Bet su mano žmona nebuvo jokių 
problemų“. Į tai Kajus, ketvirtasis palapinės gyventojas, suurzgė: 
„Nuo šiol, ko gero, ir įkišt norėdamas turėsi gaut leidimą“. Kartą tas 
Renė paliko pradėtą rašyti laišką, kad mes jį perskaitytume ir paža- 
liuotume iš pavydo, vajėzau! Tu apsaugosi mane iš flangų, o aš laikau 
aukštai iškėlęs savo vėliavą ir besąlygišką ištikimybę. Prisistatydamas 
Renė pareiškė, kad rašant jo vardą ant antrosios „e“ dedamas toks 
brūkšniukas, o Raimundas jį tuoj pataisė gryniausia parlez-vous-fran- 
caise - prancūzų kalba: „Taip, tai Accent aigus“. Mane supo žmonės, 
turintys ypsilon ir Accent aigus, o mano menkavertiškumo kompleksą 
sustiprino dar ir tai, kad kaip paaiškėjo maudantis duše, Kajaus buvo 
ilgiausias. Aš niekad nedaviau į kumštį ir turėjau trumpiausią. Rai- 
mundas masturbavosi kasdien, nors jo nebuvo pats ilgiausias - kaip 
tai suprasti? Vieni klausimai. 

“Vieną vakarą, jau po signalo miegoti, bet dar nepradėjęs glostinė- 
tis savo žvakės, Raimundas taip pasakė: 

— Klausyk, Renė, o kaip ta tavo pati? Turiu galvoj, duoda, paten- 
kina tave? 

— Koks tavo reikalas! 

- Papasakok, kaip ji tai daro, kai sugulat. Šiaip jau mali apie ją kas 
tik ant seilės užeina. 

— Kas tau darbo! - sušnopavo Renė, jis visuomet, pajutęs panašų 
spaudimą, šnopuodavo. Manė gal, kad šitaip lengviau išsikovos pri- 
pažinimą. 

— Nagi, - paragino Raimundas. - Papasakok mums, kaip tu kru- 
šiesi. Aš dabar kaip tik noriu susimušti grietinės. 

Susimušti grietinės? Taip sakant aš dar nebuvau girdėjęs. Ar tai 
tas pat, ką aš spėju jį darysiant? 

— Ko tyli? - nenurimo Raimundas. - Papasakok mums, kaip tu ją 
paimi. Arba kaip labiausiai norėtum ją paimti. Nupiešk savo svajonių 
sueitį. Ir mudu varžysimės, kuris greičiau nuramdys savo vėzdą, ką? 

Po valandėlės Renė užsikirsdamas prabilo: 

— Na, gerai... atsigultume mudu į lovą. Imtumėme kaip pašėlę 
bučiuotis ir pultumėme vienas kitam atseginėti sagų. 

Raimundas nedelsdamas pradėjo, pasigirdo jau pažįstamas pliuk 
pliuk pliuk pliuk. 

— Tu irgi duodies? — paklausė jis Renė. 

— Ne. 

— O judu? - pasiteiravo. 

— Aš ne, - pareiškiau. 

— Ir aš ne, - pasakė Kajus. 

— Po galais, aš čia vienintelis, kuriam onanija teikia džiaugsmo! — 
šūktelėjo Raimundas. 

— Na, gerai, - nusileido Kajus. Neįtikėtina! 

— Tai kur čia aš sustojau? - paklausė Renė. 

— Prie sagų. 

— Visąlaik paliktų degti šviesa. Ir tada aš ją visą kaip reikiant, iki 
galo - iščiupinėčiau. Sa malonumu stipriai pagniaužyčiau jos krūtis, — 
Raimundas pradėjo šnopuoti. 

— Tai puiku, - šniokštė jis. 

— Tuomet dešiniąja ranka apčiuopčiau jos makštį. 

— Aha, imtum krapštyti jos piziutę! 

- Išsiaiškinčiau, kur jos gėdos lūpos pačios jautriausios. Žaisčiau 
su jos vilna. Galbūt... - jis užsikirto. 

— Nagi? - sušvokštė Raimundas. 

— Galbūt aš netgi... 

— Na? Sakyk! 

— Apuostyčiau jos makštį! Ne šniurkštelėčiau nosimi, o kaip rei- 
kiant įbesčiau ten savo knyslę, - jis giliai įkvėpė. - Tuomet jau 
praskėsčiau kojas... 

- Šlaunis! - pataisė Raimundas. 

— Gerai, šlaunis. Tuomet imčiau.... 

— Ją krušti! - sušuko Raimundas. - Įsibrauti į ją! 

— Su ja miegoti, - pasakė Renė. - Išbandyčiau porą pozų... 

— Nusuktum savo senutę į sieną ir paimtum ją iš užpakalio, ar ne? 

Renė nusijuokė. 

— Taip, nugręžčiau senutę į sieną... 

- Ir įkištum jai savo menką lazdelę? 

— Aš vėl skėsčiau jos kojas į šalis. 

— Kad pamatytum, kokia švelni ir rausva jos putė! — užbaigė 
Raimundas. 

— Taip, tikrai, — ir sužavėtas, ir nusivylęs atsiliepė Renė. Tuomet 
kiek patylėjo. Buvo girdėti tik pliuk pliuk pliuk pliuk, o aš galvojau, 
ar manyje esama ko nors to, kas verčia tuos bernus šitaip elgtis — 
smaukytis visai manęs nesivaržant. Kuo aš ypatingas? Kuo skiriuosi? 

— O kaip tu tai darai iš tikrųjų? — pasiteiravo Raimundas, tyliai ir — 
prakeikimas! - be galo žmogiškai. 

- Šviesą mes visuomet užgesinam. Tamsu kaip šiknoj. Ir ji nenori, 
kad aš žiūrėčiau, kaip nusirenginėja. Taip. Mes darom tai nedažnai. 
Netgi labai retai. 

— Kaip retai? —- paklausė Raimundas taip tyliai, kad galėjo būti ir 
neišgirstas. 

— Retai, retai, - atsakė Renė. - Nuo to laiko, kai esam pažįstami, 
galbūt kokius šešis ar septynis kartus. 

Ir, atrodo, jis vis tiek padidino tą skaičių. 

— Tai tu kaip reikiant net krūtų nepagniaužai? 

— Ne. 

— Ir movos neapuostai? 

— Ne. 

— Bet kodėl? 

— Nežinau. Bijau, kad tai jai nepatiktų. 

Raimundas turėjo Dievo dovaną ir uoslę, kaip iš kito ką nors 
išgauti. Pavyzdžiui, mane užklupo šveičiant dantis; jis netikėtai atsi- 
stojo man už nugaros, žvilgtelėjo į mano veidrodėlį ir sukuždėjo į 
ausį: Klausai, tu juk irgi dar nė karto nesi bandęs! Aš persigandęs 
išskalavau burną ir išstenėjau: Ne. Ne kam kitam, o būtent Raimun- 
dui šovė į galvą idėja surengti iškylą mėnesėtą naktį. „Moterys jaučia 
silpnybę romantikai“, — pareiškė jis, lyg būtų išmaišęs visą pasaulį 
tarsi pats Kazanova, ir aš vėl pažaliavau iš pavydo. Suraukiau nosį 
visai panašiai kaip anomis vasaros stovyklų naktimis, kai trylikame- 
čiai berniukai naktį nulįsdavo į mergaičių bungalą. Nėra ko abejoti, 

kad Raimundas tuomet buvo savo bungalo lyderis, tuo tarpu aš su 
savo geru išsiauklėjimu visada likdavau dviaukštėje lovoje ir tramdy- 
damas kūniškuosius geidulius demonstruodavau charakterio tvirtu- 
mą ir sau pačiam, ir visam likusiam pasauliui. 

Raimundas, kaip patyręs specas, pagal kalendorių nustatė arti- 
miausios pilnaties naktį, padavė paraišką grupiniam leidimui į miestą 
ir užsakė kelionę „Vilhelmu Piku“, Baltojo laivyno flagmanu. Rug- 
sėjis šiemet švelnus, sakė jis, mūsų laukia mėnesėta naktis su virš 
denio siūbuojančiais lampionais, saldžia muzika ir bangų pleške- 
nimu. 

— Tiesą sakant, - sakė Raimundas, - laive aš dar niekad nesu 
bandęs, — bet juk tiesiog /furi pavykti! 

Kodėl man tai neatėjo į galvą? Kaip jis viską taip sumano? Kodėl 
jis toks lankstus, o aš ne? Kai jam prisireikia, jis save patenkina, o iš 
kitų išmelžia geidžiamus tekstus. Kaip jam taip viskas išeina, o aš 
nuolat bėgu nuo savo pimpio. Aš į pižamos kelnes kemšu šluostę, o 
jis drabsto sėklą ant paklodžių, kiek tik jam patinka. 

— Ir tu gali po to ten miegoti? —- nesusivokdamas paklausiau jį (po 
to ten tikriausiai turėjo reikšti — kaip jis gali miegoti tarp žuvusių 
penkiasdešimt milijonų ikrų? Nejau galėtum užmigti baseine, iš kurio 
išleistas vanduo, tarp penkiasdešimties milijonų žiopčiojančių ir veltui 
orą gaudančių karpių ?). 

— Pora lašų... Kur nors tai jie turi pasidėti, - pareiškė Raimundas. 
Genialu! 

Leidimas grupinei išvykai buvo gautas, į Berlyną plaukėme barka- 
su, lydimi tokio majoro Šenko, kuriam buvo patikėta mus prižiūrėti. 
Jis pats veržėsi mus lydėti, buvo mat išsiskyręs ir norėjo, pasak jo, „iš 
naujo užmesti tinklus“. Vos atsidūrė laive, iškart ėmė vaidinti jūreivį 
vartodamas tokius posakius kaip „paskuigalis“ ir „užgrobti barą“. 
Siekdamas įtvirtinti savo rūsčiai žavaus vyriškio įvaizdį, neapsakomai 
prisisiurbė ir prieš galutinai nugriūdamas po stalu ištarė paskutini- 
uosius žodžius: leidimas dulkintis duotas! 

Ji užsikeberiojo į mūsų denį norėdama bufete nusipirkti cigarečių. 
Raimundas iškart kumštelėjo man. 

— Kokia figūra! — sukuždėjo jis. — Ji, aišku, užsiiminėjo ritmine 
gimnastika. 

Žiūrėk tik, pamaniau, moterys turi ir figūrą, apie kurią galima 
pakalbėti ir turėti savo nuomonę. Ko tik nebūna! 

— Ką galvoji? - paklausė Raimundas. 

Ką aš galvojau? Ji vilkėjo juoda megzta suknele - trumpa, glau- 
džiai aptempta, avėjo ryškiai raudonais laivelio formos bateliais, su 
kuriais niekaip neįstengė susitvarkyti. Nors nuolat žvilgčiojo į savo 
kojas, klupinėjo kas antras žingsnis. 

— Tikriausiai ji dirba fabrike ir kasryt keliasi penkiolika po penkių, — 
sutrikęs ištariau. 

Bent jau jos vardas būtų padaręs garbę bet kurios septynių asmenų 
darbo Žmonių šeimos vaikui: Marina. Vos gavusi cigaretes, vieną 
tuojau užsidegė, o kadangi klaidžiojantis jos Žvilgsnis apsistojo ties 
mūsų staliuku, pajutau pareigą peleninę nuo mūsų stalo nunešti prie 
bufeto - ten jos nebuvo. Koks aš atidus ir pasirengęs ateiti pagalbon! 
Ji šyptelėjo man, ir aš pamaniau, kad ir man visai pritiktų šyptelėti. 
Ir tikrai: ji dar kartą nusišypsojo! Aš irgi, ir taip toliau. Ji truktelėjo 
mane už rankovės, ir aš nusekiau iš paskos į jos denį, kur ji iškart 
kranktelėjo kelneriui: „Šampanja!“ Kelneris atnešė butelį, Marina 
paėmė jį, įsikišo tarp kojų... Misteri Kicelšteinai, aš vadinsiu daiktus 
tikraisiais vardais: ji onanizavo butelio kaklą savo ranka! Ji įspraudė 
butelį tarp šlaunų, smailiais pirštais atsuko vieliukę ir juokdamasi vėl 
ėmė trinti kaklą - greitai ir tvirtai. Keliskart nykščio nagu krepštelėjo 
kamštį, tr jis iššovė. Iš butelio plūstelėjo putos, ji greit prisikišo butelį 
prie lūpų, tačiau nė nesistengė sergėtis varvančio ant suknelės šam- 
pano. Putoms nuslūgus, Marina kvatodama iškėlė butelį aukštyn ir 
ėmė išdykėliškai jį bučiuoti. Tada parėmė galvą rankomis, išdidžiai 
nužvelgė mane, sudėjo lūpas ir švilptelėjo kaip fleita: „Tiū de liū diū 
diū, tiū de liū diū diu...“ Ji žinojo, ką darė! 

Netikėtai prisiminiau, kaip su šampano buteliu elgdavosi mano 
tėvai. Ir kada: tik per Naujuosius metus, kurie neatsiejami nuo 
pagundos alkoholiui. Naujieji metai primena kažką tokio, kai atsilei- 
džia varžtai ir, kaip įrodyta daugybe eksperimentų, žmogus tampa 
agresyvus, taip, būna tokie išimtiniai atvejai. Vienąkart per metus ribą 

leista peržengti. Putojantis taurus gėrimas (nieko bendra su šampan- 
ja) saugumo sumetimais atšaldomas. 0 atidaromas virtuvėje. Tcisę 
atidarinėti šampaną mūsų šeimoje turėjo tik tėvas: jis pastatydavo 
butelį ant grindų, įsprausdavo tarp koju ir - įsidėmėkit! — ant butelio 
užmesdavo indų šluostę. Per šluostę apčiuopdavo vieliukę, atsukda- 
vo ją. galiausiai lėtai ir atsargiai išjudindavo kamštį, tarsi iš butelio 
operuotų kokį svetimkūnį. Kamštis niekad net nepokštelėdavo. O 
jei, nepaisant visų atsargumo priemonių, tų putų kiek ir nuvarvėdavo, 
viskas susigerdavo į šluostę. Kaip tai vadinasi? Safer Sekt?' Jei žmo- 
nės taip ir dulkinasi, kaip atidarinėja šampano butelius - ne, aš 
nevengiu tęsti savo minties! O jau tie šampano kamščiai! Misteri 
Kicelšteinai, Jūs nepatikėsit, kol savo akimis neišvysite. Ant saugiai 
ištrauktų kamščių pas mus būdavo užrašomi atitinkami metai, ir jie 
būdavo saugomi šalia šeimos fotografijų kaip slenkančių metų prisi- 
minimas. Štai kaip būdavo pas mus! Elgėmės kaip sudužusio laivo 
keleiviai, kurie negyvenamoje saloje pjaustinėja įrantas! Štai kur 
buvo šaknys! Štai mano tėvai! Tai jie mane - tik neklauskit kaip! — 
padarė! 

Kai aš jau begalę kartų šyptelėjimu atsakiau į Marinos šyptelėji- 
mus, pagaliau ir pats įsidrąsinau — pirmas šyptelėjau jai ir - koks 
netikėtumas! - ji man atsakė! Tai bent! Kodėl man niekas anksčiau 
to nepasakė! Ar šitas dalykas turi kokią prasmę, ar viskas išties yra 
taip paprasta, kaip atrodo? Ir kai aš, kokias dešimt minučių intensy- 
viai svarstęs, pasiūliau jai pašokti, ji stryktelėjo švytėdama, tarsi tik 
to ir būtų laukusi. Pakilome į viršutinį denį ir ėmėme šokti, ir kai ji 
pakibo man ant kaklo ir prigludo visu savo šiltu minkštu kūneliu, man 
ėmė drebėti kinkos, taip susijaudinau. Virš denio švietė lampionų 
girlianda, dvelkė vėsus vėjukas, mes suglaudėme skruostus ir šokom 
tylėdami. Jei aš neklystu, esama tokio žodžio tam, ką mes darėme: 
mesglaustėmės. Tai buvo taip nuostabu, jog pamaniau, kad gali plyšti 
širdis. Muzikantai, keturi prastai išsimiegoję bulgarai, grojo vieną 
sentimentalią melodiją po kitos: Yesterday ir Strangers in the Night, ir 
Tu pereisi septynis tiltus. „Mėgstamiausia mano daina“, - svajingai 

sukuždėjo Marina ir dar stipriau prigludo prie manęs. Ji turėjo savo 
mėgstamiausią dainą! Nieko panašaus nebūčiau galėjęs pasakyti, 
nebent paminėti kokią mėgstamą operą, ir tai tik siedamas ją su 
atitinkama inscenizacija. Kuo dar apstulbins mane šitas tankiakailis 
kvepiantis žvėriukas? Kad jis turi mėgstamą spalvą? Ar mėgstamą 
patiekalą? Mėgstamą žodį? Tiū de liū diū diū? 

Laivui prisišvartavus, mes paėmėm taksi ir nuvažiavom pas ją. Ji 
padėjo galvą man ant peties ir ėmė graibytis apie kiaušiukus. Net 
neatsiklaususi manęs! Neįtikėtina! Netgi aš neliečiu jų be būtino 
reikalo! 

Namuose ji stvėrė man už kelnių diržo, pažvelgė tiesiai į akis ir 
nusitempė virtuvėn. Ten atsisėdo ant virtuvinio stalo, persibraukė 
savo smailiais piršteliais krūtis ir ėmėsi segioti mano marškinius. 
Nenorėdamas pasirodyti stuobrys, pradėjau vilkti jos suknelę. Čia ir 
iškilo aikštėn mano neįgudimas: kaip tą suknelę nuvilkti? Per galvą? 
O gal ji nutempiama žemyn? O gal man reikia Mariną išlukštenti 
kaip šokoladinį Velykų kiškutį? Juk buvau tikras, kad man tiesiog 
nelemta atsidurti panašioje situacijoje. Ar aš, keturių bibliotekų 
pažymėjimų savininkas, bent skaitęs ką nors apie nurenginėjimą? O 
jei taip, tai ką? Kad tokiais atvejais visuomet atsiranda kliūvantis 
užtrauktukas. Ir kad tokiais atvejais, apakinus geiduliui, suknelė 
perplyšta. Kol aš suradau tą galintį užstrigti užtrauktuką, greitu 
judesiu pati jį ant savo nugaros atitraukė. Atsargiai nuvilkau per 
galvą suknelę - ir šventa teisybė: išvydau dvi krūtis! To ir tikėjausi! 
Taigi niekas nemelavo: kai moteris palieka nuoga, gali gėrėtis jos 
krūtimis! O kai Marina papurtė savo šukuoseną, jos irgi krustelėjo. 
Buvau priblokštas. Kad šitie legendomis apipinti varpai tokiu papras- 
tu būdu paklustų traukos dėsniui! Nuostabu! Abu nutraukėm jos 
kelnaites, kurias ji buvo prisėdusi, o kai aš apkvaitęs tebestovėjau 
prieš ją su varnų galvomis aplikuotomis apatinėmis, ji atliko savo 
paskutini nepamirštamą numerį: ištiesė kojas ir nykščiais tvirtai 
įsikibo į mano kelnių gumą, ėmė traukti jas žemyn švelniai slysdama 
savo kojytėmis per mano blauzdas. Be to, sinchroniškai glostinėjo 
mano kotą. Kur ji viso to išmoko? Ar visos moterys taip gali? Buvau 
taip pakerėtas - sugriebtas, kad visai pamiršau savo ketinimą ieškoti 

kažkokio G taško; o kaip dažnai aš mintyse ir pasitelkęs pagalbon 
aštuntos klasės anatomijos vadovėlį kurdavau pozas, kurios mano 
strampui būtų suteikusios judėjimo laisvę - dūrio gelmė ir lietimo 
kampas sistemingai ieškant G taško. Kaip aš supratau sąvoką Įytiniai 
santykiai? Kas nors tokio, kai žmogus privalo būti begal atsargus, 
panašiai kaip imamas iš akies įstrigęs svetimkūnss. arba įsivaizdavau 
tai kaip šokių mokyklą, bejausmį glaustymąsi vienas prie kito. Tik jau 
ne šitokį šampano kamščio pojūtį! Kad visa tai gali būti palikta 
savieigai! Ir iš tikrųjų: po valandėlės iš mano pryšakio kai kas išvar- 
vėjo. Netgi man! Tai štai kaip vadinasi tasai Happiness Is a Warm 
Gun. 

Marina atsistojo, užsimetė marškinius ir užsidegė cigaretę. Tuo- 
met paleido grotuvą. Ji prisėdo virtuvėje ant kėdės ir atkišo man 
cigaretę. Aš paėmiau ir užtraukiau. Vau! Mudu pasidulkinom, pasi- 
dalijom po to cigarete, o kur dar muzika. Kiek nuotykių! Sex and Drugs 
and Rock'n' Roll! Mano biografams teks šį tą įterpti: Klausas iš 
viršelio įžengė į hipių gyvenimą. Išsaugosiu tą cigaretės nuorūką, kad 
po mano mirties Klauso Ūlcšto muziejus savo fonduose turėtų pirmą- 
ją po to surūkytą cigaretę. 

Buvau įsitikinęs, kad prieš, paties dulkinimosi metu ir po to būtina 
sakyti: aš tave myliu. 

— Aš tave myliu, - pabandžiau. 

— Dabar jau nusiramink, gerai? - pasakė ji. 

Ką? Jokios meilės? Vien grynas seksas? 

— Juk nieko kaip nebuvo, — tarė ji ir išpūtė dūmą. Sėdėjo ant 
sulankstomos virtuvinės kėdės įlindusi į ilgus marškinius, susegusi 
ant pilvo vos dvi ar tris sagas, atsainiai ištiesusi kojas ir padarė mane 
vos ne sekso mašina! Susigėdęs nudelbiau akis žemyn - ir ką išvydau? 
Po virtuvės stalu stovėjo žiurkėno narvelis! Šiaip ar taip, man ir 
šiandien pasidaro nesmagu, kad mūsų sueitį stebėjo žiurkėnas, apsk- 
ritai žiurkėnas virtuvėje, anot manęs, - neįsivaizduojamo aplaidumo 
išraiška. Tokios detalės gali netgi sukelti mano užuojautą Trečiajam 
pasaulini. Virtuvėje, taigi patalpoje, kur gaminamas maistas, o paskui 
valgomas, laikomas žvėrelis, kailinis žvėrelis, kurio kailyje gali kas 
nors įsiveisti. O juk žiurkėnas yra graužikas, kaip ir žiurkė! Bakterijos, 

terpė parazitams, užkratas, epidemijos - gali kilti net Žiurkėnų 
maras. 

Po kelių dienų mano numylėtas organas nebekėlė jokio džiaug- 
smo, ypač tualete. Tas, kuris kaip aš nuolat būdavo perspėjamas dėl 
sekso, žino, ką reiškia skausmai šlapinantis. Man kone palengvėjo: 
teisybė dar egzistuoja! Apsilankiau pas štabo gydytoją, visų ligų 
specialistą su šiurpą varančia pavarde Rychfingeris' - puikus papildy- 
mas tam žodynui, kuris per kitas savaites knibždėjo mano galvoje: 
tepinėlis... gonokokgi... gonorėja... penicilinas... gleivės... 

Gonorėja neįėjo-bendrosios medicinos specialisto dr. Rychfinge- 
rio kompetenciją; jis pasiuntė mane namo ir išrašė nukreipimą į 
ministerijos polikliniką, kur praktikuoja odos ir lytinių ligų gydytojas. 
Atsisveikinimas mokomojoje stovykloje buvo jaudinantis; pirmoji 
triperio infekcija tarp šešių šimtų rekrūtų visuomet kelia pagarbą, 
susilauki padūkusio patino šlovės. Pripažinimą patyriau iš visų pusių, 
sulaukėję vyrai kovine apranga plojo man per pečius ir džiūgavo, tarsi 
patys būtų gavę triperį. 

Persirengęs apžiūrėjau save veidrodyje. Siaubas! Tai, ką kiti žmo- 
nės vadina skudurais, mūsų šeimoje buvo vadinama apranga, taip aš 
ir atrodžiau: smėlinė impregnuota striukė, juodos plono korto kel- 
nės, šviesžaliai mišrios sudėties marškiniai ir pusbačiai su paminkš- 
tintais puspadžiais. Atrodžiau ne kaip gavęs triperį, o kaip kaliausė. 
Berlyne nusipirkau porą laikraščių su skelbimų skyriais ir BZ am 
Abend“, aptikau man reikiamo dydžio džinsus, kuriuos įsigijęs čia 
pat užsitempiau. Pirmoje pasitaikiusioje parduotuvėje dar nusipir- 
kau raudonais ir violetiniais langais flanelės marškinius, jų raštas 
man priminė tuos, kuriuos Marina užsivilko po to. Vokiečių kalboje 
flanelė rimuojasi su maištu“*! O džinsai - James ir Dean koncentra- 
tas. Ar mane dar įmanoma atskirti nuo teroristo? Iki šiol visus 
dėvėtinus drabužius man parinkdavo motina. Dabar tam atėjo galas! 
Galas! Galas! Sakinys: Mama, nuo rytdienos tu nebesivargink su mano 


„„Uodžiamasis pirštas (vok. ). 
„Berliner Zeitung“ vakarinė laida (vok. j. 4 
Flanell ir Rebel! - flanelė ir maištas (vok.). 

drabužėliais, buvo jau suformuluotas, jį tereikėjo ištarti. Traukiant 
namop, galvoje knibždėjo ir kiti šokiruojantys sakiniai - tai buvo visai 
nesunku, nes mano motina buvo iš tų moterų, kurios neskiria roadie 
nuorowdy',irvieni, ir kitijai „vienodai rodo“. Mama, jei aš rytoj eičiau 
pasiurbti alaus ir iš menkų sumelių kiek palošti skatą ir čia pas mus 
užsuktų vienas iš mano naujų bičų, žinai, toksai ant kaklo išsitatuiravęs 
undinę, jis norėtų pasiimti Sex-Pistols plokštelę, kurią aš palikau stoty, 
mat kai šventėme Union pergalę išvykoje, supranti, buvau apspangęs. 
Tu tik nebijok, jis yra policijos priežiūroje ir puikiai žino, kad niekur 
negalima kišti nagų, jei vėl nenori įkliūti. Žvelgiau į savo atvaizdą 
vitrinos veidrodyje. Čia aš? Iki šiol vaikštinėdavau kaip koks Jehovos 
liudytojas, nedrįsdamas net rankovių atsiraityti - o dabar iš veidro- 
džio į mane žvelgė kone pats Elvis - čia aš? Nejaugi? Sunku patikėti, 
kaip lytinė sueitis gali pakeisti žmogų. Nepaisydamas, kad galiu 
susigriebti bronchų uždegimą, netgi atsisagsčiau viršutines naujųjų 
marškinių sagas. Spragsėjau pirštais ir pusbalsiu dainavau A-wop- 
Bop-A-lo0-Bop... 

Kai motina atidarė man duris, jos akyse išvydau klaikų siaubą: Čia 
ne mano sūnus! Į klausimą, kodėl aš jau čia, atsakiau probėgšmais: 
„A, taip jau išėjo“. Tryniausi po namus ramstydamas durų staktas, 
Žiovavau net burnos delnu neprisidengdamas, dribau į krėslą ir netgi 
stumtelėjau jį iš vietos — rimta priežastis netekti palikimo. Nuo šiol 
aš nebesilankstysiu, kai susipainios dulkių siurblio laidas! Spirtelsiu 
į jį stačias, paskui užversiu kojas ir drybsosiu, o su visais sveikinsiuosi 
tik Hi/ Darinėsiu duris nebenuspausdamas rankenos! Ignoruosiu 
šventas sofos pagalves ir visą tą jų tvarką! Mano ateitis - džinsai! 

Nudūlinau į svetainę, kur skaitydamas laikraštį sėdėjo tėvas. Hello, 
pasisveikinau ir, kaip sakyta, dribau į krėslą. O juk anksčiau būčiau 
nuolankiai prisėdęs šalia ir laukęs, kol jis teiksis į mane žvilgtelėti, o 
gal netgi pasuks ausį ir aš galėsiu pasipasakoti apie savo gyvenimą 
nuolat skatinamas paikos vilties, kad tėvas galbūt pagaliau priims 
mane į savo širdį, galiausiai įveiks save, pajus mane kaip savo kūno 
dalį... Ė 


Roady - bastūnas, tranzuotojas; rowdy - įžūlėlis, chuliganas (angl J. Vert. 

Viskas! Baigta! Tegul sėdi sau ir šiugždena tą savo begal reikšmin- 
gą laikraštį. Motina. baisiausiai susirūpinusi, slankiojo po namus 
dėdamasi, kad būtinai reikia palaistyti gėles. Oi, ta mano motina! Kaip 
ji su mažu laistytuvėliu šlaksto savo augalėlius! Kaip ji dūsauja, kad ir 
vėl tenka per pusę buto eiti vandens. Kaip ji, tiesindama šakeles, užmeta 
akį į atverstą „Augalų priežiūros ABC“! Kaip timpčioja lapelius! Kai ji 
aukodamasi stengiasi sudrėkinti labiausiai pasislėpusius lapus - tikra 
kambario augalijos Motina Teresė! Po dešimties minučių ji surengė 
man testą. Sušukusi: „Man reikia stipraus vyro virtuvėje!“, laukė, ar aš 
kaip visuomet lėkte atlėksiu - ir tik žiūrėk: aš jau čia! Kaip jai paleng- 
vėjo! Nors ir su tais džinsais, reagavau į jos šauksmą! Ir to dar negana 
— kaip buvau, taip ir likau šaunus sūnus, kuris nė neprašytas pašoka 
prisireikus apversti Malerio plokštelę. Pasirengęs eiti į kompromisus, 
netgi prisėdau prie pietų stalo ir nutvėręs šakutę „leidau sau“ pasimė- 
gauti Frankfurto pyragu, kurį „tokios dienos proga“ spėjo nupirkti 
motina. Kodėl gi ne? Ko gi dar galėtų prie manęs prikibti? Ne, 
daugiau aš nebesileisiu bauginamas prie šito stalo! Taip galvojau, kol 
motina drebančiomis lūpomis ištarė: 

— Klausai, kišdama tavo aprangą į skalbimo mašiną, šį tą radau. 

Siuntimą į polikliniką! Ji rado pažymą, kad sergu triperiu! Ji viską 
žino! 
pyragas ėmė veltis. 

— Kas ten buvo? Ar mes ją pažįstam? - paklausė motina. 

- Ji Marina, - sušnabždėjau, o iš burnos krito pyrago trupiniai. 

— O pavardė? - pasiteiravo tėvas. 

— Marina Pagė. 

— Ką galėtum mums papasakoti apie savo ponią Pagę? - paklausė 
motina. 

Gūžtelėjau. Ką galėčiau savo tėvams pasakyti apie ponią Pagę? 
Kad ponia Pagė parodė man kur įkišti? Gal apie tai, kaip dulkinamasi 
ant virtuvės stalo? Kad pas tą ponią Pagę iš svaigulio aš vos nepa- 
kvaišau? O gal apie tai, kaip ponia Pagė įgudusiu judesiu kojų 
nykščiais nutraukė mano apatinukes? Kad ji moka elgtis netgi su 
buteliu šampano? 

— Ar seniai judu pažįstami? — vėl paklausė motina. 

— Porą valandų, - sugargaliavau, o iš burnos dribo ir dribo pyragas. 
Kadangi mano motina tylėjo, pamaniau, kad mano atsakymą ji 
suprato savaip - atseit tik po „poros valandų“ galėsiu apie tai kalbėti. 
Argi man nebuvo nuolat primenama, kad atsakinėti reikia „pilnuti- 
niais sakiniais“? 

— Porą valandų, ir į lovą? — motina ėmė grąžyti rankas. 

Kad ji būtų žinojusi! Juk mes krušomės ant virtuvės stalo, kur 
pjaustomi svogūnai ir barstomi miltai. 

— Na, netylėk, pasakok, kaip ten buvo! - riktelėjo ji. 

— Galbūt tai nutiko truputėlį per anksti. 

Nebeistengiau daugiau išlaikyti burnoje sprangaus pyrago - išspjo- 
viau jį į savo lėkštę. Jokių priekaištų, jokių riksmų. Atvejis buvo toks 
rimtas, kad net išspjautas pyragas atrodė niekis. 

— Klausai, — graudino mane motina, - tai nutiko iš tikrųjų per 
anksti. Ar tu žinai, kur ji galėjo jį susigriebti? Tikriausiai iš kokio 
tolimųjų reisų vairuotojo. Arba užsieniečio. 

— Teisingai, - parėmė motiną tėvas. 

— O jeigu ji infekuota ne tik - ak! - jei ji būtų užsikrėtusi AIDS! 
Tuomet, - o mama! Pasilik tai sau! - tuomet tu būtum kaip ir miręs! 

— Taip, — iš paskutiniųjų išpūčiau orą ir net šiandien tebemanau, 
kad įvyko tikras stebuklas: pasidulkinau ir likau gyvas! O mano 
likimui. Juk ji man linki vien gero! Ji visuomet linkėjo man tik gero! 
Bet gal palikim tuos lėkštus sąmojus ramybėje, misteri Kicelšteinai, 
imkimės šito reikalo iš esmės. Sakykit, kame slypėjo jų aura? Kodėl 
jų akivaizdoje pasijusdavau it suparalyžiuotas? Gal Jūs man galit tai 
pasakyti? Kaip jie padarė, kad, nepaisydami manosios neginčytinos 

seksualinės patirties, su manimi elgėsi kaip su mažvaikiu, o aš nič- 
nieko neįstengiau pakeisti - kaip? Galjie į mano smegenis inplantavo 
procesorių, teigiantį: Klausyk savo tėvų? Kada jie suvoks (aš pats to 
niekad nesuvoksiu, esu įsitikinęs), kad tai mano pimpalas, kad grynai 
mano reikalas, kur aš jį kišu ir kas ištraukus prie jo prikimba. Nejau 
turėčiau juos dėl šventos ramybės nušauti? 

Aš irgi norėčiau šį tą pasakyti. Na mat, ir tėvas pasakys. Sąžinė, 
suprantat, jis nebegalėjo ilgiau tylėti. Jis kaip visuomet kalbėjo mo- 
tinai, galvoje, žinoma, turėdamas mane. 

— Galbūt toji ponia Pagė trokšta apleisti mūsų respubliką? Galbūt 
jos interesai nesutampa su respublikos interesais? Galimas daiktas, 
taip ir yra, tik jis jos beveik nepažįsta. 

Aš be garso suvaitojau. Tėtuk, mėgstamiausia jos daina Tu pereisi 
septynis tiltus! Ji nėra svetima mūsų respublikai! Tačiau nepertrau- 
kiau jo, ir tėvas prabilo apie piktus pokštus, kuriuos vienas štai jau 
patyrė savo kailiu. 

— Pati įsivaizduok, - jis vėl kreipėsi į motiną, — ta ponia atsiduria 
Vakaruose ir neišvengiamai kalbėdamasi su priešo slaptosiomis tar- 
nybomis pareiškia turėjusi intymių santykių su saugumo organų 
darbuotoju Klausu Ulcštu. Savaime suprantama, tie žmonės panorės 
viską kuo smulkiausiai sužinoti. Taigi jis jau gali būti šantažuojamas! 

Daug sakančia veido išraiška tėvas pažvelgė į mane. Ką jis turėjo 
galvoje? Kaip aš galėčiau būti šantažuojamas? Su savo mažyčiu 
trimitu? „Ūlcštai, mes turime žinių, kad Jūsų pimpis yra pats 
mažiausias. Rytoj pat tai atsidurs Bild Zeitung viršelyje - arba Jūs 
pranešite mums, kur dislokuoti jūsų agentai“. Ar ne tai turėjo galvoje 
tėvas šitaip mane perspėdamas? 

— Galimas ir kitas atvejis, — tęsė jis. 

— Eberhardai, prašau! 

— Ne! — užsispyrė jis. — Jis juk pakeliui į didžiulę klaidą! Jis 
neįvertina priešo pavojingumo! Eklektika! 

Jis ėmė dėstyti motinai slaptųjų tarnybų įdiegtas išvadas, o aš 
bejėgiškai, pilamas prakaito, leisgyvis muisčiausi kėdėje. 

— Arba ji nuo jo pastos, atkulniuos čia ir užsipuls: „Tai ką, nenori 
būti tėvu? Tuomet papasakok man šį tą apie savo darbą ir dar apie 
šį bei tą - arba aš išnešiosiu vaiką, ir tu dvidešimt metų mokėsi man 
kaip didelis“. 

— Ji ne tokia, - sukuždėjau. 

— Būtent! — triumfuodamas sušuko tėvas. - Būtent tai ir turiu 
galvoj! Tu pats pamatysi! Jis neįvertina priešo. Šitaip sako visi — ak, 
ji ne tokia! - o paskui ašarų liūtis ir dantų griežimas. 


0 
“4 
ė 
£ 
S 


(AIK, 
P 
Jų ' 


98 


— Eberhardai, jis daugiau taip nedarys, - maldavo motina. 

— Tikėsimės, - pasakė tėvas. 

Ką tai turėjo reikšti? Ko aš niekad - tikėsimės! - nedarysiu? 

— Na taip, - taikingai pareiškė motina. - mes juk neprieštaraujame, 
kad kitą kartą tu mums pristatytum tą merginą, kuri, galimas daiktas, 
taps tavo partnere. Kaip manai, Eberhardai? 

— Mm, - murmtelėjo tėvas. Motina nušvito. Argi ne puikūs mano 
tėvai! Kaip jie viską supranta ir geba įsijausti! Sveika, mama, sveikas, 
tėti, kitą sekmadienį norėčiau jums pristatyti panelę Rosbaum, galimas 
daiktas, ji taps mano partnere. Susipažinome muziejuje, ji man iškart 
krito į akį, kai išvydau jos sniego baltumo nosinaitę. Mudu kasdien 
lankome fortepijono koncertus, o kai lyja, sklaidom enciklopediją, 
tačiau kai mums pastarąją savaitę šovė į galvą mintis užsiprenumeruoti 
„Sinn und Form““, nutarėme, kad jau išmušė valanda jus supažindinti. 

Misteri Kicelšteinai, juk aš atlikau nepaprastą triuką ir, nepaisy- 
damas visų velniavų ir mano kuklučio pimpio, įkišau jį į fantastišką 
putę - taigi ar nesu išganytas? Kodėl? Kodėl aš neturiu teisės patikėti 
tuo, ką pats atlikau? Vien dėl to, kad jie sako, jog tai pavojinga 
gyvvbei? Kadjie teigia, jog tai gali pakenkti mūsų didžiajam reikalui? 
Nes aš esu šitų tėvų vaikas? Nes aš turiu mažiausią pimpalą? Nes 
mano vardas Klausas, nes aš buvau paskutinis tarp besikapstančių 
plaukikų, kad mane tik muša prakaitas ir aš nieko nesugebu įžvelgti? 
Nes turiu įgimtą polinkį visuomet ką nors padaryti ne taip, netgi 
tuomet, kai nieko nedarau? 

Jei Jūs manote, kad aš su savo triperiu atsidūriau ministerijos 
poliklinikoje, kaip buvo pataręs dr. Rychfingeris, klystat. Juk galėjo 
nutikti, kad išėjęs iš Odos ir veneros ligų kabineto būčiau pakliuvęs 
tiesiai į ministro Mielkės glėbį. Ministras Mielkė įtaria blogiausia — 
ir iš tikrųjų: talentingas prieauglis, į kurį sudėta tiek vilčių, elitinės 
mokyklos absolventas, buvęs pretendentas į Nobelio premiją, NBI 
viršelis susigavo triperį! 

Tai kur man gydytis tą savo triperį?2 Sužinojau tokį adresėlį Greif- 
svaldo gatvėje. Greifsvaldo gatvė! Pačiame Prenclauer Bergo vidury! 


VDR leistas literatūros ir kritikos žurnalas. Vert. 


THOMAS BRUSSIG w HEROJAI KAIP IR MES 99 


Kur vien seni pastatai. Kur išvietės kiemuose! Kur knibžda žiurkės! 
Savo triperį teks vilkti į Žiurkių kvartalą! Tikėkimės, viskas bus gerai. 

Prieš įžengdamas į tą namą, pirmučiausia pro jį pravažiavau tram- 
vajumi. Pažiūrėti tas namas atrodė visiškai nekaltai - priešingai mano 
būgštavimams, prie jo durų nesivoliojo sifilitikai su aiškiais šios ligos 
požymiais, 0 tarp jų nešmirinėjo Žiurkėnai. Žmonės pro tą namą 
traukė savo keliais, tarsi nieko neiprasto jame nebūtų, tarsi savaime 
suprantama, kad stovi toks namas, o jame susitinka Žmonės, kurie 
pasidulkinę buvo infekuoti. Nebuvo ten nė ryškaus raudono skydo, 
įspėjančio praeivius lanku aplenkti vartus - juk čia gresia susidūrimas 
su venerinių ligų kamuojamais žmonėmis. Kaip aš patekau į vidų? 
Slinkau pačiu pasieniu ir jau norėjau pranykti vartų arkoje. Pirmas 
bandymas nepavyko: tarpuvartėje šlavinėjo kiemsargis. Tad nors jau 
buvau žengęs žingsnį į vartus, šokau atgal ir patraukiau toliau. De- 
maskavau pats save — kaip apmaudu! Ar kas nors, ėjęs iš paskos, 
pastebėjo pirmykštį mano ketinimą? O jei pastebėjo, tai ar atkreipė 
kitų dėmesį? Greičiau iš čia, kol užpakalyje nesusikaupė piktdžiugos 
kupinas žmonių tumulas. Patraukiau į gretimą gatvę ir tą kvadratą 
apsukau ratu. Kaip tik ėjau pro kažkokią užeigą. Gal reikia ko nors 
maktelėti? Alkoholis atpalaiduoja, o man kaip tik šito ir reikėjo, jei 
norėjau, kad išdrįsčiau nueiti pas gydytoją, kuris man paskirs penici- 
liną. Betgi egzistuoja menkai teištirta alkoholio ir medikamentų 
sąveika! O kąjau kalbėti apie mano išskirtinį kraujo tyrimą! Kas žino, 
kas gresia, jei man, išgėrusiam svaigalų, bus suleista penicilino! Gal 
mane suparalyžiuos ir likusį gyvenimą praleisiu invalido vežimėlyje 
kažką leliuodamas ir vartydamas akis! Mane stumdys po mokyklas 
ir rodys vyresniųjų klasių moksleiviams, kurie ant kartono lakšto, 
pakabinto ant mano kaklo, perskaitys: Jis troško tik malonumų negal- 
vodamas apie padarinius. 

Aplink tą kvadratą sukau ratą penkiolika minučių, tada jau patrau- 
kiau į vartus. Tarpuvartė buvo tuščia. Ar gyvena čia žmonės? Ar 
susivokta, kad netgi pačiame Prenclauer Berge, lytinių ligų šventovėje, 
būtų šventvagiška apgyvendinti niekuo dėtus žmones? Man teko 
pereiti kiemą. Jeigu čia gyvena Žmonės, tai jie, aišku, stovi dabar už 
užuolaidų ir piktdžiugiškai stebi triperio aukas, ir jeigu man nepa- 

vyks, jie tarsi pagal komandą visi iškart atplėš langus, stvers į rankas 
megafonus ir ims iš manęs tyčiotis. Štai ir laiptinė, nuojauta neapga- 
vo. Tokiose laiptinėse žmonės nori nenori susiduria! Kas tuomet? 
Susiplėšyti į gabalus? Pasikarti? Užsitraukti ant galvos striukę? Išeiti 
iš čia bus paprasčiau: galiu ir pro langą iššokti. 

Centrinė kovos su venerinėmis ligomis tarnyba buvo pirmame aukš- 
te. Ten, už didžiulių durų, kuriose nebuvo nei zirzeklio, nei pasikal- 
bėjimų per uždaras duris įrenginio — kiekvienas infekuotasis pats 
galėjo jas atsidaryti... Užtat rankena! Ar turiu teisę nuspausti tą 
rankeną, kuri skirta venerikams? Paliesti lytinėmis ligomis sergančių 
ligonių nučiupinėtą rankeną? Aš? Plikomis rankomis? Be būtino 
reikalo rankomis neliesdavau savo pimpalo, o dabar lyg niekur nieko 
čiupsiu už tokios rankenos? Kur milijonai bakterijų tik ir tyko užpulti 
mane? Pasinaudojau voku, kurį atsitiktinai turėjau su savimi. Už 
durų stovėjo šiukšliadėžė, tad tuojau pat atsikračiau suglamžytu 
voku. Atsidūriau koridoriuje, kuriame buvo gal dešimt ar dvylika 
durų. Tiek daug? Nejau triperis buvo taip smarkiai paplitęs? Tapęs 
net ūkiniu veiksniu? Gal dėl neatsakingo dulkinimosi prarandama 
begalė darbo jėgos, kuri taip skubiai reikalinga liaudies ūkiui? Gal 
gonorėja kvepia kontrrevoliucija? Gal manęs dar laukia svarstymas 
partijoje? Nutipenau į registratūrą, padėjau savo siuntimą ir gavau 
numeriuką. Laukiamasis nebuvo tuščias. O aš taip vyliausi būsiąs 
vienas, niekam nebadantis akių. Kai atėjau kitą kartą - man buvo 
liepta ateiti priešpiet —- tada laukiamajame buvau vienas, ir mane 
prislėgė kaltės pajauta: tai aš sėdžiu, aš, kuris su savo bakterijomis 
kelia tiek rūpesčių už durų triūsiantiems žmonėms! 

Laukiamajame stovėjo kėdės. Ar galiu priglausti sėdynę prie kė- 
dės, kur... Aš, žmogus, kuris nedrįsta prisiliesti prie unitazo krašto, 
kuris ant paklotos lovos niekad nenumeta savo kelnių, dabar sėsis 
ant tokios kėdės? Kiek paklydusių bakterijų knibžda ant šios kėdės? 
Tūkstančiai? Milijonai? Penkiasdešimt milijonų? Tupi ten ir laukia 
nieko neįtariančių pacientų. Kiek klastos! O ir šitas laukiamasis. 
Kiekvienas, patekęs čia, žinojo, kad visi supranta, ko čia ateinama, 
bet niekas nieko tikslaus apie kitą nenutuokė... Nespiginkit taip į 
mane! - širdyje maldavau. Aš neplatinau šios ligos. Aš pats tik užsik- 

rėčiau! Aš nekaltas! Nekaltas aš! Nekaltas! Jaučiausi pražuvęs tarp tų 
tipų, su kuriais nebūčiau važiavęs net viename kupė. Čia kitas pasau- 
lis, venerikų pasaulis. Pavyzdžiui, aš pamačiau du rokerius, garsiai ir 
linksmai svarstančius, kur ir kaip įsigyti atsarginių dalių. Štai mano 
naujieji draugai: savo makaules garbanojantys rokeriai, tie, kurie net 
per gyvenvietes laksto viršydami greitį! Jie, aišku, buvo ir tatuiruoti! 
Tatuiruoti, įstatymus laužantys, triperiu apsikrėtę smagus gerkliūgai! 
Kampe tupėjo nedidukas raumenų kalnas, tikriausiai kultūristas, 
kuris prošal einančiai į priimamąjį dažytai blondinei pliaukšėjo lie- 
žuviu. Jis buvo užsikrėtęs triperiu, ji irgi, mergina buvo atgrasi, 
apsmukusiomis kelnėmis, — ir vis tiek jis bandė ją verbuoti! Kas 
dedasi tokio žmogaus viduje? Kai pasirodė vyriškis su kostiumu ir 
portfeliu po pažastimi, kultūristas jam šūktelėjo: „Nagį, dabišiau, tai 
vėl grįžai iš komandiruotės?“ 

Kaip įmanydamas stengiausi išlaikyti atstumą nuo tokių išsišokėlių 
ir tyrinėjau ant sienų iškabintas aiškinamąsias lenteles apie lytines 
ligas. Piešiniai pasižymėjo detalių gausa biologijos vadovėlis niekad 
jiems neprilygs. Raumenų kalnas pareiškė: „Anksčiau reikėjo Žiūrėti, 
taigi“. Iškaitau kaip liepsna. 

Rokeriai atsisveikino. „Sėkmės, dički!“ - šūktelėjo vienas ir jiedu 
savo ypatingu būdu paspaudė vienas kitam rankas. „Duosis matyt“. 
Palaukit! Kaipgi tie draugeliai čia susitiko? Kodėl būtent čia? Gal 
gonokokus jiems padovanojo ta pati moteris? O gal vienas jų užkrėtė 
tą moterį, o paskui nuo jos užsikrėtė ir kitas? Gelbėkit! Kur aš 
patekau? Nejau čia visi duodasi su visais? Tai čia Prenclauer Bergas? 
Kur žmonija? Argi vokiečių humanizmas nesukūrė tokių veikalų 
kaip „Lytinis žmogaus auklėjimas“? Nejau viskas buvo veltui? O jei 
čia atsidurtų pats Gorkis, ar jis galėtų sušukti tą savo - Žmogus tai 
skamba išdidžiai"? 

Pagaliau mane pakvietė. Eidamas iš laukiamojo buvau toks įsitem- 
pęs, kad kabineto rankeną vos paliečiau. Tačiau tai buvo ne gydytojo 
kabineto rankena. Aš pakliuvau pas tam tikrą socialinę darbuotoją. 
Niekad nė nesapnavau, kad aš šitaip nusirisiu, kad tapsiu Prenclauer 
Bergo socialinės rūpybos objektu... Ir apskritai tie socialiniai darbuo- 

grąžinimu į visuomenę? Kitaip tariant, misteri Kicelšteinai: vos iš- 
traukiau pimpalą iš skylutės, iškart buvo griebtasi resocializacijos 
priemonių. 

Darbuotoja pasiteiravo, ar aš daugmaž nutuokiąs, nuo ko užsikrė- 
čiau. Daugmaž nutuokiąs! Kokia subordinacija! Savaime aišku, žino- 
jau, kas mane užkrėtė: Marina Pagė, kažkokia gatvė, aštuonioliktas 
numeris. Apgailėtina, bet mano smegenys susiraizgė į tokį mazgą, 
kad aš, pamiršdamas gatvę, įsidėmėjau tik numerį. Jis išliko mano 
atmintyje todėl, kad aš, kaip buvęs elitinės mokyklos mokinys ir 
būsimasis Nobelio premijos laureatas, šachmatininkas ir skaitmenų 
fetišistas, vos įžengęs į aštuonioliktą numerį, buvau persmelktas 
asociacijos: tai, ką mes dabar darome, sudauginsime vieną iš kito ir 
padalysime iš dalyvaujančių asmenų skaičiaus, taigi 6x6' sandaugą pada- 
lijus iš dviejų - jos namo numeris. Tokie niekai man niekad neišeina iš 
galvos, jie kruta ten be paliovos, visą laiką, be pertrūkių — niekas manęs 
iš to neišvaduos. 

— Tikriausiai Dunkerštrasė aštuoniolika, - garsiai svarstė mano 
skaistybės sergėtoja. Tikrai! Marina taip ir sakė taksi vairuotojui. 
Kokia sarmata! Gerai, aš buvau visų blogiausiai informuotas žmogus, 
kokį tik įmanoma įsivaizduoti, bet kad socialinė darbuotoja pati man 
pasakytų moters, kuri mane pavertė vyru, adresą... Kodėl visi viską 
žino — viską, ko nežinau aš? Viso savo nežinojimo dydžio aš niekad 
nepatyriau, bet tokiais atvejais mane užplūsta bent neaiški nuojauta. 

Paskui mane pasiuntė į gretimą kabinetą pas gydytoją, kuri paėmė 
tepinėlį. Teko prieš nepažįstamą moterį apnuoginti savo mažąjį tri- 
mitą. Pimpalą, ant kurio galo knibždėte knibždėjo bjaurios bakteri- 
jos. O ji ėmė ir palietė jį. Savo pačios rankomis! Plikais pirštais! Kaži 
kiek tokia moteris gauna už savo darbą? O galją kas verčia čia dirbti? 
Gal paskutiniais studijų metais ji prakišo kokias nors lažybas? Ar jos 
kaimynai kaži žino, ką ji per dienas daro? 

Man suleido vaistų ir vėl nusiuntė pas tą pačią socialinę darbuo- 
toją. Toji iškart paskyrė tris kitus apsilankymus. Tris! Tai man teks 
dar triskart gūžtis šitame laukiamajame? Kol ji sklaidė stalinį kalen- 

dorių, į aki krito telefonas. Raudonas telefonas! Raudonas telefonas 
ant Centrinės tarnybos rašomojo stalo — gal tai tiesioginis ryšys su 
Centro komitetu? Su ministerija? Gal dabar dėl netikusio mano 
elgesio bus sukviestas skubus posėdis? Ir mano krikštatėviai praras 
maninii bet kokį pasitikėjimą? Net tai, kad prie konferencijų stalo aš 
jau gavau savo pirmają užduotį, nebeturės jokios reikšmės? Ką, aš 
jau pasmerktas žlugti? 

Matot, kaip viską o viską aš ėmiau į galvą! Juk buvau Centrinėje 
kovos su venerinėmis ligomis tarnyboje. Tasai šios institucijos pavadi- 
nimas man buvo kaip smūgis kuoka. Dar blogiau! O Jūs nors kartelį 
to paragaukit! Jie ne tik kovojo, bet kovojo centralizuotai! Ką tokio 
siaubingo aš padariau? Juolab kad visąlaik troškau būti įstatymus 
gerbiantis ir jiems ištikimas pilietis. Tai būtų galėję tapti net mano 
hobiu - laikytis įstatymų. O kas iš to išėjo: kvietimai į Centrinę kovos 
su venerinėmis ligomis tarnybą. Dėl visko čia buvo kalta tik Marina! 
Privalėjau žinoti tai! Kaip aš galėjau! Ant virtuvės stalo! Kur dedami 
valgyti maisto produktai! Ir kad ji būtent virtuvėje laikė tą naminį 
gyvunėlį, kai kiekvienas mažvaikis žino, kad tokiuose gyvuliukuose 
knibžda erkės, užkratai ir bakterijos... Galėjau išeiti ne tik su triperiu, 
bet ir raupsais! Tokiomis sąlygomis su tais keliais gonokokais dar 
palyginti lengvai išsisukau. 

Per vieną tokį apsilankymą mano globėja pakvietė mane prie 
mažyčio staliuko ir pasiūlė kavos. Gal ašką nutuokiąs apie radiotech- 
niką? Ji norinti pirkti radiją su grotuvu, tačiau nieko apie tai neišma- 
nanti. Nieko nesupratau. Ji klausia manęs? Ko ji tikisi klausdama 
manęs, triperiu sergančio, patarimo asmeniniu klausimu? Gal tai 
klasta? Čia dar kas nors slypi? Bet kas? Kodėl aš nieko neįžvelgiu? 
Gal ją kas nors instruktavo tuo raudonuoju telefonu liepdamas 
išbandyti mane įveliant į radiotechnikos reikalus? Man neliko nieko 
kito, kaip i jos klausimą atsakyti visiškai normaliai, nors ir atrodžiau 
truputėlį manieringai. Man pradėjus pasakoti apie Dolby B, ji per- 
traukė mane, norėdama išsiaiškinti, kas tai yra. Triukšmų slopinimo 
sistema, pasakiau. Ir kaipgi ji veikia? Vėl ėmiausi aiškinti, o ji kiken- 
dama prisipažino, jog visuomet maniusi, kad triukšmus slopinanti 
sistema malšina narkotikų prisirijusiųjų psichines būsenas, atsiran- 

dančias besiklausant muzikos. Pavyzdžiui, važiuojant automobiliu 
tokie muzikos trikdžiai gali būti pavojingi. „Visalaik maniau, kad 
triukšmo slopinimo sistemos kaip nors susijusios su eismo saugumu“, 
— sakė ji. Ir kaip ji drįso kikenti čia, tokioje gėdingoje vietoje? „Eismo 
saugumas“ jos lūpose skambėjo kaip „saugus seksas“. Baigęs savo 
išvedžiojimus ir nebežinodamas ką toliau daryti, žvilgtelėjau į jos 
darbotvarkę. „Galim dar truputį paplepėti, - tarė ji. - Kitas ateis tik 
apie pusę trijų“. Mes čia plepame? Ačiū, aš sujaudintas! Bet juk taip 
ir buvo! Jau buvau šį tą apie tai girdėjęs, tik nežinojau smulkmenų — 
man jų niekas niekad nepatikėdavo. Tai viskas gali įvykti paprastų 
paprasčiausiai? Sunku patikėti! Ir būtent čia, kur, tiesą sakant... Ne, 
ką aš čia... Mes plepam! O aš maniau, kad čia kovojama su veneri- 
nėmis ligomis! 

Ne, ne, misteri Kicelšteinai, aš nesuteikiau jai nė menkiausios 
dingsties plepėti su manimi. Jei būčiau atsipalaidavęs, tas jos many- 
mas apie triukšmų slopinimo sistemas man, ko gero, būtų pasirodęs 
begal juokingas, ir aš tikriausiai irgi būčiau ėmęs pasakotis savo 
paikus manymus: juk kitados maniau, kad premjeras yra toks minist- 
ras, kuris būtinai lanko visas visas premjeras, Užsienio prekybą laikiau 
gatvės prekyba, pasaulinė rinka atseit ne kas kita, tik didžiausias 
daržovių turgus pasaulyje. Ko gero, mes būtume mielai paplepėję. 
Tik kur čia tau bus miela ir malonu, jei aš spaudžiausi į krėslo plyšį 
ir nė neprisiliečiau prie jos kavos. 

O jeigu aš manau, kad taip ir turėjo būti? 

Išvykstant iš karinės Freienbrinko stovyklos, mokomosios kuopos 
vadas pasikvietė mane į savo baraką, pasikniso savo sąsiuviniuose ir 
tardamas žodžius: „Čia Jūsų paskyrimo įsakymas!“ įteikė voką, ku- 
riame buvo kvietimas atvykti į Berlyno apygardos centrinę saugumo 
valdybą. Po poros dienų aš ten prisistačiau ir iš vieno kadrinio 
karininko gavau pažymėjimą bei tolesnes instrukcijas. 

— Vyksite dabar į Rygos gatvę septyniasdešimt penki, Berlynas 
dešimt trisdešimt penki. Ten prisistatysit Spaudos platinimo tarny- 
bai, Bendrojo atsiskaitymo skyriui. 

— O ką ten turėsiu daryti? 

— Pirmučiausia — mažiau klausinėti. Juk jūs žinote, kur esate. 

Viltingai skambėjo jo žodžiai! Bet ką aš veiksiu Spaudos platinimo 
tarnyboje? Lauksiu specialios pamainos? Išnyksiu iki X dienos? 
Gyvensiu kaip visi, pirksiu ir viską darysiu, kol vienądien jie mane 
išsikvies, padarę plastinę operaciją pakeis mano išvaizdą ir po trijų 
savaičių įsakys šokti su parašiutu virš Mėlynojo pasaulio? 

Rygos gatvėje septyniasdešimt penki, pasak lentelės ant durų 
pirmame aukšte, tikrai radau Spaudos platinimo tarnybą. Paskam- 
binau. Atidarė į ketvirtą dešimtį įkopęs vyriškis. 

— Laba diena, - pasisveikinau. - Man liepta čia prisistatyti. 

— Kas gi taip liepė? — paklausė jis. 

— Aš nežinau... - atsakiau. Laužiau galvą: nežinojau, kur esu- Stasi 
ar Spaudos platinimo tarnyboje. 

— Koks reikalas? - ėmė nekantrauti jis. 

— Man atrodo, kad čia aš turiu pradėti dirbti. 

— Dirbti? Pas mus? Jūs įsitikinęs? 

— Martinai, čia juk jis! - pasigirdo vyresnio, iš kitų durų koridoriuje 
pasirodžiusio vvro balsas. - Įleisk jį. 

Kai durys už manęs užsivėrė, vyresnysis tik pasakė: „Vunderli- 
chas“' ir padavė man ranką. Ką jis turėjo galvoje? Kur aš esu? Kas tie 
vyrai? Kodėl man niekas nieko nesako? Kodėl aš visuomet lieku 
kvailio vietoje - visuomet! Visuomet! VISUOMET! Nors buvau jau 
beveik Nobelio premijos laureatas. Vyresnysis vis nepaleido mano 
rankos ir jau pabrėžtinai pakartojo: „Vunderlichas Haraldas, majo- 
ras“. Ak štai kaip. 

Tuomet pristatė man ir tą duris atidariusį vyriškį: 

— Martinas Oilertas, vyresnysis leitenantas. 

Mudu paspaudėme vienas kitam rankas. 

Trečiasis koridoriun įžengęs vyras pats prisistatė: 

— Gerdas Grabsas, kapitonas. 

Vėl rankų paspaudimas. Tariausi perpratęs čionykščius papročius 
ir pasisakiau: 

- Klausas Ūlcštas, karininkų mokyklos kursantas. 

- Puiku, - tarė majoras Vunderlichas. - Čia mes vienas kitą 
tujinam ir vadinamės vardais. 

Jis ėmė žingsniuoti po kambarį, paskui pamojo man sekti jam iš 
paskos. 

— Tai mat. Iškaba skelbia, kad čia Spaudos platinimo tarnyba, 
Bendrojo atsiskaitymo skyrius. Reikia juk kažką užrašyti, antraip 
Žmonės pastatys ausis. Mūsų telefonų nerasi jokioje knygoje. O vis 
dėlto žmonės. dažniausiai mūsų kaimynai, užsuka pas mus ir teirau- 
jasi dėl prenumeratos. Arba skundžiasi, kad neteisingai apskaičiuota 
sąskaita. Tuomet mes pasiunčiame juos tikruoju adresu. Kas nori ką 
užsiprenumeruoti, gauna užsakymo formuliarą ir nurodymą, kur jį 
reikia atiduoti. 

— Tai turėtų atrodyti panašu į tiesą, - pridūrė vyresnysis leitenantas 

Oilertas. 

— Be abejo, - patvirtino majoras Vunderlichas ir iteikė man tris 
permatomus aplankus. — Todėl iki rytdienos tu atmintinai išmoksi: 
A - kur yra tikrieji paštininkai, B- prenumeratos pradžios ir pabai- 
gos terminus ir C - kaip abonentas itraukiamas į banko sąskaitą. - 
Jis patapšnojo kartono aplanką. 

— Čia yra formuliarai, kuriuos mes kartais esame priversti dalyti 
kaip dekoracijas, pavyzdžiui, kai užsuka amatininkai. Viskas privalo 
atrodyti absoliučiai tikroviškai. 

— Tai yra neigimo neigimas, — paaiškino leitenantas Oilertas. — 
Atrodo neginčijamai įtikinamai, bet iš tikrųjų taip nėra. Neigimo 
neigimas, cha cha. 

Tarpdury jis man dar šnipštelėjo: 

- Šiaip jau aš įklimpęs į filosofiją. 

Jie visi rodė savo geranoriškumą, norą, kad būčiau savas; pavyz- 
džiui, netgi atidėjo tarnybinį pasitarimą, kad spėtų mane, naujoką, 
supažindinti su savo planais. Be to, majoras Vunderlichas pusiau 
oficialiai ėmėsi globėjo vaidmens, buvo man tarsi koks mentorius ar 
dzeno meistras. 

— Bet mes visi čia tavimi rūpinsimės, — pasakė jis. Kapitonas 
Grabsas linktelėjo, o leitenantas Oilertas sušuko: „Žinoma!“ 

Tarnybinis pasitarimas vyko ankštame kambarėlyje prie mažo 
klibančio stalo - pasijutau kiek pažemintas, nes pirmąją užduotį 
buvau gavęs prie tikro konferencijų stalo. 

— Pirmučiausia, - pasakė majoras Vunderlichas dėdamas ant stalo 
sūdytų pirštelių, - pas mus visuomet turi biiti tokių sūdytų pirštelių. 
Mes visi privalome: A - būti budrūs, kad B - niekad nepristigtų 
sūdytų pirštelių. 

- Sūdytų pirštelių, - pakartojau. 

— Taip, iš tikrųjų. 

Tada jau buvo pateiktas ilgesnis majoro Vunderlicho pranešimas, 
kuriame jis kalbėjo apie įsakymui prilygstantį įsitvirtinimą darbe, apie 
referatus ir 595-u0sius numerius. Jei teisingai supratau, jis aiškino tai, 
kas, jo galva, man žinotina apie Stasi. Taigi aš iš tikrųjų atsidūriau 
Stasi — nė pats to nejusdamas! 


GABBi4Ky, 
uni" 


108 


— A, gerai, kad prisiminiau, - baigiantis dienai kreipėsi majoras 
Vunderlichas, kai aš su laikraščių prenumeratos popieriais jau ren- 
giausi išeiti. - Rytoj sportuojam. Apsukam porą ratukų aplink sta- 
dioną. Atsineškit: A - sportinę aprangą, B - dušo reikmenis. 

Kąąą7! Sportas? Čia? O aš maniau, kad čia Stasi! Aš tikėjausi čia 
atlikti istorinę misiją. Kaipgi čia - bėgioti? Ar maža dar aš per savo 
gyvenimą prisilaksčiau! Aš netgi daugiau laiko praleidau lakstyda- 
mas nei visi kiti, juk visuomet būdavau paskutinis, tad ilgiau užtruk- 
davau distancijoje — ar atsižvelgiant į tai nebūtų galima manęs pagai- 
lėti? Nejau tai niekados nesibaigs? Porą ratukų aplink stadioną? Ką 
reiškia — porą? Ratu daugiau ar ratu mažiau — tai gali būti man 
lemtinga! Kas bus, jei aš neištempsiu tų ratų? Kas nutiks su mano 
karjera? 

Sportas buvo kažkoks liguistas dalykas, juolab kad bėgiodavome 
milžiniškame Pasaulio jaunimo stadione. Dešimtys tūkstančių Žiūro- 
vų būtų galėję ateiti pasijuokti iš manęs! O Bild jau kurpia savo viršelį: 
RYTŲ BERLYNAS KVATOJA: STASI KLIPATŲ KLIPAČIAUSIAS 
BEGIMAS! Ir, aišku, įdeda mano nuotrauką. Tie lakstymai stadione 
mane labai slėgė, tiesiog purtė. 

— Įsivaizduok, - sakydavo Vunderlichas, - kad stadionas pilnutėlis. 
Kiekviena sėdima vieta yra potencialus Žiūrovas. - Ir mostelėdavo į 
tribūnas. 

Misteri Kicelšteinai, kartais aš ištisas valandas vaizduojuosi savo 
šlovingus pasirodymus džiūgaujančioms masėms, bet sportuojant vi- 
suomet nugali kiti. Stovėjau prie starto linijos, turėjau bėgti viduriniu 
takeliu, o iš tribūnų girdėjau šešiasdešimt penkių tūkstančių nesančių 
žiūrovų kvatojimą. Kodėl negalėčiau apsijuokti paprasčiausioje 
sporto aikštelėje"? 

— Ar tai bus grupinis bėgimas? — paklausiau majorą Vunderlichą. 

— Kiekvienas bėga savo tempu, - mano siaubui pareiškė jis. - Į mus, 
iškaršėlius, gali net dėmesio nekreipti! 

Sakydamas „porą ratų“, majoras Vunderlichas galvoje turėjo pen- 
kis. Po pusantro rato aš pajutau kiekvieną raumenėlį, po pustrečio — 
nebenorėjau gyventi, bėgant ketvirtąjį, mane ratu aplenkė Vunder- 
lichas. Lenkdamas jis pūtavo ir užsikirsdamas švokštė man: 

— Vaike!.. Reikia rankas... A - toliau atmesti atgal... ir B - lygiag- 
rečiai su kū... su kūnu... taip! 

Majoras Vunderlichas, Spaudos platinimo tarnybos Bendrojo at- 
siskaitymo skyriaus vyriausiasis, buvo ir greičiausias, jis mėgo pajusti, 
kad gali išspausti iš savęs viską, ką gali. Toli nuo jo atsilikęs stoiškai 
bėgo kapitonas Grabsas, visąlaik vienoda veido išraiška: kietai, kaip 
indėnas, sučiaupęs burną, bereikšmį žvilgsnį nudelbęs į šlako takelį. 
Nuo leitenanto Oilerto aš neatsilikau du ratus, paskui jau buvo 
baigta. 

— Tu gali bėgti! - drąsino jis mane, ir nuo jo žodžių ėjo šiurpas. Aš 
žiopčiodamas gaudžiau orą - bet prieš atsiplėšdami jie dar skaitė 
man pamokslus! Prakeikiau savo egzistenciją, tą dieną, kai gimiau, 
likimą ir vieno tetroškau, kad ir veltui - neatbėgti paskutinis. Kaip 
aš galiu nuvilti šešiasdešimt penkis tūkstančius įsivaizduojamų Žiū- 
rovų? Mėgaudamasis dušu, majoras Vunderlichas pareiškė: „Puiku 
taip palakstyti!“ Puiku? Šniokštė vanduo, aplink aidėjo balsai - gal 
aš ne taip nugirdau? Gal palakti? Arba pasiklausyti? Majoras Vun- 
derlichas su šampūnu mazgojo savo kiaušius, kurie, savaime aišku, 
buvo didesni už manuosius, ir tęsė: 

— Ir žinot kodėl? Sportuojant kūnas išskiria mortiną, o jis suteikia 
tau palaimą. Tai įrodė ir mokslas. 

— Kai pasidaro sunku, reikia tiesiog bėgti toliau, - pareiškė savo 
nuomonę kapitonas Grabsas. — Vis toliau, toliau ir toliau. 

— Teisingai, - pritarė Vunderlichas. - Atlygis už tai - morfinas. 

— Tai yra neigimo neigimas, — pasakė vyresnysis leitenantas Oiler- 
tas. - Kankiniesi tol, kol pasijunti laimingas. Neigimo neigimas. 

Tai ir kitą savaitę mes suksim porą ratukų. Ir dar kitą. Ir taip toliau. 
Ir taip toliau. 

Nejaugi aš jau iš tikrųjų atsidūriau Stasi, tikrame, neišgalvotame, 
legendomis apgaubtame Stasi? Ar tik buvau kažkokioje draugijoje, 
kuri tik apsimeta Stasi - kad tikrasis Stasi, kuris vieną dieną mane 
pasišauks, galėtų kaip įmanoma geriau užsimaskuoti? Tikrame Stasi 
man nereikėtų atmintinai kalti prenumeratos reglamento ir bėgti 
rutina tapusių poros ratukų. Kur aš patekau: čia negali būti Stasi, 
Stasi, kuris viską žino, kurio rankos pasiekia kiekvieną ir apie kurį 

kalbama tik pakuždom. Čia tik keletas vyrų, kurie kramsnoja sūdytus 
pirštelius ir kartą per savaitę pasimuisto stadione. Nieko nuostabaus, 
kad majoras Vunderlichas', kartą sklaidydamas Neues Deutschland, 
atkišo man sporto puslapį, kuriame buvo išspausdinta VDR 800 
metrų distancijos rekordų chronologija. 

— Viskas mano galvoje, - išdidžiai pareiškė jis. - Nori paklausyti? 

— Noriu, - patvirtinau, o pats savęs klausiau gal šimtajį kartą: 
nejau čia iš tikrųjų Stasi? Kai Vunderlichas kaip žirnius imdavo 
berti visus tuos juokingus VDR 800 metrų bėgimo rekordus arba 
stengdavosi sublizgėti panašiais efektais, aš vis laukdavau ir tikė- 
davausi, kad šitaip stengiamasi sukelti slaptųjų tarnybų naujokų 
susižavėjimą, pavyzdžiui, pagalvodavau, kad skaičių virtinė, reiš- 
kianti rekordo augimą nuo 1950 iki 1972 metų, iš tikrųjų tėra 
raktas į sudėtingą kodų sistemą, kuria naudodamasis majoras 
Vunderlichas 1978 metais palaikė radijo ryšį iš Vyriausiosios NA- 
TO būstinės Briuselyje rūsio... Bet Vunderlichas tik išpildavo 
statistiką, ir baigta! Jis troško, kad kiti stebėtųsi fenomenalia jo 
atmintimi! Kurių galų aš čia? — kaskart vis klausdavau savęs. Ką 
aš čia pamečiau? Aš trokštu dirbti didžius darbus, aš noriu padėti, 
kad pasaulio žemėlapis suraudonuotų, aš laukiu progos pasireikš- 
ti, aš apmaučiau patį NATO planavimo viršininką - kuriems ga- 
lams aš turiu klausytis, kaip mano šefas, tarsi būtų šešerių metų 
vaikas, kaip žirnius beria rekordų suvestinę? 


Gerdas Grabsas ir darbe dažniausiai sukinėdavosi tvirtai sukandęs 
dantis. Jis buvo vedęs mokytoją ir turėjo su ja du vaikus. Savo 
garbėtrošką jis patenkino abiem vaikučiams suteikdamas vienskie- 
menės šaknies G prasidedančius vardus. (Žinot, ką pasakė mano 
motina, kai aš jai, suprantama, diskretiškai anonimine forma apie tai 
papasakojau? „Kaipgi jie skiria savo rankšluosčius? Visur tie patys 
inicialai?“ ) Sūnus buvo Giocas Grabsas, dukra - Grita Grabs. Misteri 
Kicelšteinai, jei aš vadinčiausi Grabsas, tai, žinoma, būtų geriau nei 
Uleštas, nors vis tiek nekas, aš džiaugčiausi bet kokia pavarde, kuri 
užgožtų vardą. Grita Grabs — skamba kaip dvigubas pataikymas 


Žodžių žaismas: wunderlich - nuostabu (vok). Vert. 

svaidantis apelsinais! „O kuo, sakyk. vardu tavo žmona?“ - paklau- 
siau jį kartą. ir jis susigėdęs atsakė: „Julija“. 

Jam buvo nemalonu, kad ji iškrenta iš jo sistemos. Be Gioc-o, 
Grit-os ir Gerd-o, Grabsas nebežinojo nė vieno G prasidedančio 
vienskiemenės šaknies vardo, ir kai į pasaulį ėmė belstis trečiasis 
vaikas, jis darėsi vis neramesnis. Likus trims savaitėms iki numatyto 
gimdymo, norėdami padaryti kratą, mes įsibrovėme į vieną butą, kur 
man į rankas papuolė knyga Pasaulis pagal Garpą. Kratos metu buvo 
įprasta ką nors subtiliai pakeisti, kad namuose įsiviešpatautų grėsmės 
pojūtis. Kartais būdavo sudaužoma kokia vaza, kartais užtraukiamos 
užuolaidos ar ant stalo sukraunamos kėdės. Atsižvelgdamas į oficia- 
lius reikalavimus, Grabsas galėjo šią knygą Pasaulis pagal Garpą 
pateikti kaip įrodymą civilinių aktų įrašų biure, prikišamai parody- 
damas, kad Garpas yra toleruotinas vardas. Bet jis niekaip nesiryžo, 
ir čia paskutiniu momentu jam padėjo Vokiečių-sovietų draugystės 
namuose surengta parodomoji scenos diskusija, turėjusi peraugti į 
salės diskusiją - glasnost laikais tai negalėjo būti palikta savieigai. 
Grabsas buvo tos diskusijos dalyvis su išankstine nuomone, kurią jam 
buvo pavesta įteigti ir kitiems. Vienas scenos svečias, beje, sovietų 
kultūros atašė, visiškai nereikšmingomis aplinkybėmis paminėjo 
Glebo Panfilovo vardą, kurį išgirdęs Grabsas tuoj sunerimo ir nusi- 
kalsdamas visiems savo įpročiams prasiveržė prie mikrofono: „Ko- 
kia, sakėte, to sovietų kino menininko pavardė?“ Kultūros atašė 
pusiau klausė, pusiau atsakė: „Turit galvoje Glebą Panfilovą?“ O 
Grabsas švytinčiomis akimis kartojo: „Gleb-as? Su G?“ labai nuste- 
bindamas svečią, bet tą vakarą ir Grabsas, ir aš kaip tik turėjom 
užduotį viską trikdyti ir skatinti netikrumą. 

Ir dar buvo Martinas Oilertas. Buvo įprasta vadinti jį tiesiog Oile", 
Martinas visai nepyko. „Mano draugai irgi vadino mane Oile.“ Kai 
tik turėdavau su juo kokių nors reikalų, man pasidarydavo aišku, kad 
dirbu netikrame Stasi. Ten, kuris yra, jokio tikro Stasi nė negali būti. 
Svarbiausi Martino Oilerto išgyvenimai ginė tokią mintį šalin. Nuo 
ko pradėti? Nuo jo painios kalbos? „Atsišaukimai ir jų bendrininkai 


Eule - pelėda (wwk.). Vent. 

Vakarų platumose.“ Jo politinės strateginės koncepcijos? „Ir mūsų 
visuomenėje gali sutarti koncesiškai susieti žmonės, pavyzdžiui, pri- 
žiūrėdami ir slaugydami ligonius.“ („Ar norėjai pasakyti konfesiš- 
kai?“ — „Na, tai šiek tiek susiję su tikėjimu. Ta prasme.“ ) Filosofiniai 
jo paistalai? Jo visu šimtu procentų nevykę pavyzdžiai, kuriuos jis 
dažniausiai pateikdavo su nuoroda, kad visuomet privalu turėti pa- 
ruoštą pavyzdį — šito jis, girdi, išmokęs kažkokiuose pokalbio psicho- 
logijos kursuose. Kai jis su Raimundu ir manimi sustojo prie vieno 
namo Vilhelmo Piko gatvėje ir mes, sėdėdami automobilyje, ėmėme 
stebėti patys nežinodami ką ir kodėl, aš jį paklausiau: 

— Ką mes, tiesą sakant, stebime? 

— Per anksti nori viską žinot, — atsakė jis. - Bet stebėjimas yra 
svarbus. Nusikaltėlį visuomet traukia į nusikaltimo vietą. Tai įrodyta 
moksliškai. Be to, tai yra neigimo neigimas. 

— Kas gi yra tas neigimo neigimas? — neiškenčiau. Jau seniai 
rengiausi paklausti. 

— Neigimo neigimas? O, tai labai paprasta. Tu, aišku, girdėjai apie 
Leonardo Siksto madoną ir jos šypseną? Pagalvok apie tai, o aš dabar 
einu nusičiurkšti. 

Kurgi čia tasai neigimo neigimas? Leonardo Siksto madonos 
šypsena. Kas nors čia ne taip. Galjis turi galvoj Leonardo Monos Lizos 
šypseną arba Siksto madoną (tačiau šią - aš, savo motinos sūnus ir 
keturių bibliotekų skaitytojas, žinojau — nutapė Rafaelis)? Gal Oilė 
supainiojo Siksto madoną su Mona Liza? O gal jis Siksto madonai 
atidavė Monos Lizos šypseną ir todėl Leonardą sumaišė su Rafaeliu? 
O gal jam pasivaideno Siksto koplyčia? Tuomet čia jau atsiranda 
Mikelandželas, ir šypsena jokiu būdu netinka, vadinasi, jis bus supai- 
niojęs ne tik madoną su koplyčia, bet ir Mikelandželą su Leonardu. 

O gal visa tai buvo tyčia rafinuotai sumanytas paradoksas siekiant 
išryškinti neigimo neigimą? (Tuomet Martinas Oilertas būtų save 
supainiojęs su Umbertu Eku.) 

Neširstat, kad aš taip logiškai (kol mano stebėjimo mokytojas 
čiurškia) stengiuosi viską išsiaiškinti, kaip Jums atrodo? 

Kai Martinas sugrįžo, aš ji paklausiau, kaip čia yra. 

— Taigi, — nutęsė jis, — tu juk žinai Leonardo Siksto madonos 
šypseną. Ji šypsosi Dresdene. 

Ar neigimo neigimas yra tai, kad padaryta klaida kompensuojama 
kita klaida? Kad tas, kuris mala šūdą, dar labiau pasistengęs, primala 
dukart tiek šūdo? Neigimo neigimas. Ji šypsosi Dresdene. Jei jau kas 
yra Siksto, tai yra Siksto koplyčioje Romoje. Taip, Dresdene yra Siksto 
madona, bet ji kabo Senųjų meistrų galerijoje, kur ji šypsos lygiai taip 
pat, kaip Siksto koplyčia Romoje. Štai laisva Martino Oilės renesan- 
so interpretacija: Dvylikos apaštalų, Poncijaus Piloto šypsena. Visa tai 
Babelėje. Pasėdėkit šalia Oilės porą savaičių automobilyje, tuomet ir 
sužinosit, ką jis taip sakydamas turi galvoje. Dvylika apaštalų jis 
painioja su Paskutine vakariene, Poncijų Pilotą su Leonardu da 
Vinčiu, Babelę su Biblija, o renesansas esą ir sukėlęs tą šypseną; Oilė 
tiki, kad visi renesanso šedevrai... šypsena. 

— Siksto madoną nutapė Rafaelis, - neryžtingai pratariau. 

— Ar ne tas pats! - atkirto Oilė. - Aš tų vyručių vis tiek neskiriu! 

O dabar, misteri Kicelšteinai, neigimo neigimas, vyresniojo leite- 
nanto Martino Oilerto formuluotė - jis ištarė ją neskubėdamas, žodį 
po žodžio: 

— Tapytojas, sukūręs šį meno kūrinį, buvo labai religingas. O mūsų 
žmonės yra nebereligingi. Bet, šiaip ar taip, jie žavisi tuo kūriniu ir 
džiaugiasi jo grožiu, - jis triumfuodamas pažvelgė į mane ir iškilmin- 
gai pranešė: 

— Tai ir yra neigimo neigimas. 

— Taip, - bailiai sutikau aš. 

— Jeigu nori ką daugiau sužinoti apie filosofiją - nesivaržyk, drąsiai 
klausk manęs. 

Ką dar Jums papasakoti, kad patikėtumėte, jog Oilė buvo tik 
slaptosios tarnybos darbuotojo muliažas? Ir kad aš /furėjau manyti, 
jog ten, kur jis yra, negali būti jokio Stasi, bent jau tikro Stasi? 

Oilė ilgai netverdavo automobilyje, dažnai rasdavo dingstį ir dė- 
davo į kojas. Jis nužygiuodavo kupinas pasitikėjimo savimi, filosofiš- 
kai pasikaustęs, Žmogus tarp žmonių, o kadangi jis buvo ir praktiškas, 
tai avėjo su neslidžiu kulnu plokščiapadžius batus, kurie teikė negin- 
čijamų pranašumų sprunkant, persekiojant ir tykojant. O viską sudė- 

jus daiktan: išdidus žingsniavimas plokščiapadžiais batais, vėliau 
pavadintas legenda tapusia lengva kaip plunksnelė Stasi eisena. 

Oilė kalbėjo neaiškiai, užuot sakęs kimis, sakė kirmis, o mudu su 
Raimundu ištisas savaites sukom galvas, ką reiškia tas jo famfertal. 
Ši žodį jis nuolatos vartodavo, vos tik kur išvysdavo moterį, vediną 
savo šuniu Gasi. (Kol susiprotėjom, Oilė gal dvidešimt ar trisdešimt 
kartų buvo ištaręs tą famfertal.) Galop mudu su Raimundu vargais 
negalais atknisom, kad famfertal reiškia Fernme fatale“ ir kad Oilė šią 
sąvoką atrado, kai viena tikra Fernme fatale ėmė ir išsivedė pasivaikš- 
čioti savo šunį — tai jam sukėlė asociaciją, kad Fermime fatale yra 
moteriškutė su šuneliu. 

Atsiradus kažkokiai progai nusilakti - atrodo, tai buvo atsisvei- 
kinimas su senaisiais metais, — girtas kaip pėdas Vunderlichas 
prisėdo šalia manęs, uždėjo ranką man ant peties ir ėmė pasakoti 
istoriją apie vyresnįjį leitenantą Klamerį ant Neįskaitomo Klame- 
rio“. Kaip visuomet aš ničnieko nesupratau. Bet kad ten ir nebuvo 
ko suprasti! Vunderlichas buvo mano globėjas, o tai jau Šį tą 
reiškia, kai vapama apie kažkokį vyresnįjį leitenantą Klamerį. Ką 
jis čia blevyzgoja? Kodėl aš nieko nesuprantu? Gal jis, nors tai ir 
draudžiama, atskleidžia man kokią slaptą užduotį, kuri man iš 
tikrųjų bus patikėta tik po kelių savaičių prie ano milžiniško 
konferencijų stalo? 

— Ar žinai, kad vieną dieną tu su vyresniuoju leitenantu Klameriu 
sėdėjai automobilyje? Tai ar Žinai istoriją apie vyresnįjį leitenantą 
Klamerį ant Neįskaitomo Klamerio? 

Kaip tokiais atvejais dera elgtis? Viską rimtai išklausyti? Kuo 
atidžiausiai? Taip, taip - pritarti? Vunderlichas papasakojo, kad 
prieš dešimt metų Oilė pametė ištisą savaitę trukusio stebėjimo 
užrašus ir ne bet kur - prie pat stebimojo, vieno rašytojo, namų. Ir 
tas juos kaip mat rado. Kupinas vilčių Vunderlichas žvelgė į mane ir 
laukė, ką pasakysiu. 


„Femme fatale - fatališka moteris (pranc. j. Ver. 
Klanuner - sąvaržėlė (vok.). Vert. 

— Nemalonu, - ištariau, kad tik nereikėtų tylėti, nors man buvo 
aišku, kad ši istorija pramanyta. Kad ir koks kvailas buvo Oilė - toks 
žioplas nebuvo nei jis, nei kuris nors kitas. 

— Pala... Leisk man išsikalbėti. 

Ir vis su ta pačia ant mano peties užmesta ranka, dvokiantis alumi 
Vunderlichas toliau vargo stumdamas tą neaiškią istoriją, o aš tikė- 
jausi, kad ji baigsis visišku skiedalu, be to, bus išterlioti staltiesės 
kraštai. Taigi tasai rašytojas rastus užrašus kaip kuriozą perdavė 
Vakarams, kur jie buvo išspausdinti nepakeitus nė vieno žodžio - 
išskyrus Oilės sukraigaliotą parašą, toje vietoje buvo parašyta - 
„neįskaitoma“. Publikaciją perėmė Der Spiegel, su užmoju, su anota- 
cija viršelyje. Širdis man nukrito į kelnes - aš supratau, kad istorija 
nepramanyta. Ji pažadino andainykštes mano baimes: Daiktų prara- 
dėjas - Vakarų leidinių viršeliuose! Šitoks žeminantis likimas tykojo 
ir manęs! Per vieną vėlesnį įsilaužimą Oilė buvo toks lengvabūdiškas 
(o gal jautė - pamatuotai - erzinantį priešiškumą veidrodžiams"*), kad 
vonioje iš rankų išmetė fotoaparatą ir sudaužė veidrodį. Nelaimei, tai 
nutiko kaip tik vienos rašytojos namuose, o kaip patirtis tvirtino, 
dabar vėl reikėjo laukti... publikacijų... skandalo... patyčių... 

- Ir kaip tu manai, ką mes tada padarėm? - vogravo Vunderlichas. 
Bejėgiškai pažvelgiau į jį. - Ką nors juk reikėjo daryt, rašytoja, ir ką 
sakysi. Galėjo būt mums pavojinga. Aš tau pasakysiu, ką mes pada- 
rėm — žemės drebėjimą. 

Ką? Kokį žemės drebėjimą, ir kaip jis daromas, ir kokia nauda 
iš to? 

— Kas yra žemės drebėjimas? — paklausiau. Bet kas tada famfertal? 

— Že-mės dre-bė-ji-mas. Tu juk žinai. Kai kyla žemės drebėjimas, 
nieko nuostabaus, kad sudūžta veidrodis. Taigi mes nutarėm padaryt 
žemės drebėjimą. Nori sužinot, kaip daromas žemės drebėjimas? 
Neturi jokių pasiūlymų? Tai klausyk ir įsidėmėk: laikraštyje pasirodo 
mažytė žinutė, kad vakar mažytis žemės drebėjimas pridarė keletą 
mažut mažyčių nuostolių. Taip daromas žemės drebėjimas. Tegul tik 
ta madam kur nors ima šaukti, kad Stasi sukūlė jos veidrodėlį! 


Der Spiegel - veidrodis (vok), aliuzija į žurnalą „Der Spiegel“. Ven. 

Tuomet mes jai atsakysim: palauk, madam! Jūs ką, laikraščių neskai- 
tote? Ar madam nešovė į galvą, kad jos veidrodėlis nuo sienos 
nukrito per žemės drebėjimą? T'ss tss tss, madam tokia gudri, ne 
veltui rašytoja! Bet kad per žemės drebėjimą dūžta stiklai, galbūt 
nesiginčysim, ar ne, madam? 

— K4-3-ą? Majoras Vunderlichas - žemės drebėjimų sukėlėjas? 
Šitas nusigėręs, vapantis, bejėgis žmogėnas, šlovinantis mokslo įro- 
dytą palaimą pasiekus išsekimo ribą ir atmintinai iškalantis sporto 
statistiką bei kalbantis tik pasitelkdamas A, B ir C, yra drebėjimų 
viešpats? O kaip jis daro Saulės užtemimus? Kaip prikelia iš numi- 
rusiųjų? Jei Vunderlichas gali inicijuoti straipsnius laikraščiuose, tai 
gal mano tėvas tada tikrai galėjo organizuoti NBI viršelius?.. Nejau 
visas gyvenimas tik kulisai, o Stasi — tų kulisų keitėjas? 

Per vieną mano pirmųjų tarnybinių pokalbių kalba pasisuko apie ' 
atsišaukimus. 

- Štai! - tarė majoras Vunderlichas ir paleido per rankas lapelį. — 
Radau mūsų pašto dėžutėje! 

Lapelyje buvo parašyta: Glasnost. 

— Priešas darosi vis įžūlesnis ir atkaklesnis, —- pareiškė Grabsas. 
Prieš savaitę jis kalbėjo dar taip: Priešo įžūlumas darosi vis priešiškes- 
nis. 

— Tai rodo, kad mes neturime teisės užkasti karo kirvio, - pasakė 
Oilė. - Aišku, ir vėl tas OD Individualistas. 

Tada jau kuštelėjo man: 

— Tai slapyvardis. OD reiškia Optimalią Dingstį. 

— Opozicijos Dūrį, - pataisė Grabsas. 

— Operatyvinę Dovanėlę, - tarė Vunderlichas. - Nujaučiat bent, 
ar daug paskleista tokių lapelių? 

— Ne, - atsiliepė Grabsas. - Betgi netruks paaiškėti. 

— Kaip tu šitai įsivaizduoji? — paklausė Vunderlichas. 

— Apklausim gyventojus, - pasakė Oilė. Jis, matyt, irgi buvo iš tų, 
kurie vydamiesi tramvajų dėmesį sutelkia į duris, o ne į vairuotoją. 

— Aha, - tarė Vunderlichas, - apklausime gyvenamojo kvartalo 
piliečius: A - policininkus, B - mokytojus, C —- darbo veteranus, 
patikimus draugus ir mūsų IB. 

— Interesuotus Bendrabėgius, - sududeno Oilė. 

- Intravertiškus Bičiulius, - pataisė Grabsas. - O gal Informuotus 
Bendradarbius? - Jis dėl to nebuvo garantuotas. 

— Informuojančius Bendradarbius, - pasakė Vunderlichas. 

— Jie irgi turi slapyvardžius, — vėl man kuštelėjo Oilė. 

— Dažniausiai tai siejasi su jų profesija ar panašiai, - pridūrė 
Grabsas. 

— IB patys gali susigalvoti slapyvardžius, - tarė Vunderlichas. 

— Identifikacijos dėlei, - pasakė Oilė. 

— Tam, kas ilgisi dvilypio gyvenimo, — nusijuokė Vunderlichas, — 
mes sudarome visas sąlygas. Taigi, kad kiekvienas IB pajustų turįs 
savo dvilypumą, pats gali pasirinkti pirmąjį slapyvardį. 

— Mes tik pateikiame siūlymus. Ir tai siejame su profesija. Aš 
visuomet pateikiu pavyzdį, kadangi esu lankęs pokalbio psichologijos 
kursus. Ten mums buvo sakoma, kad ką nors aiškinant visuomet 
reikia remtis pavyzdžiais, - kalbėjo Oilė kreipdamasis į mane. - Štai 
mes parengėm vieną IB ir pavadinom jį Objektyvu. Mat jis yra 
fotoreporteris. 

— Puikus slapyvardis, juk kiekvienas fotoreporteris turi objektyvą. 
Supranti? — pasiteiravo Grabsas. 

- Žinoma. Ojei tu užverbuosi kokią namų šeimininkę, tai pavadink 
ją IB Samtis. 

— Juk kiekvienoje virtuvėje rasis samtis. 

— Turim netgi poetą, kurs pasivadino IB Helderlynas, - pasakė 
Vunderlichas. 

— Nes kiekviename poete slypi Helderlynas, - pridūriau aš. 

— O ar yra Dievas? - netikėtai paklausė Grabsas. 

— Objektyviai Dievo suvis nėra, - tarė Oilė. - Pasiskaityk Leniną, - ir 
jis pakuždėjo man: - Juk aš kaip tik domiuosi filosofija. 

— Aš turiu galvoje kitką: ar yra toks IB Dievas? — paklausė 
Grabsas. —- Jau porą savaičių verbuoju vieną teologijos studentą. 
Einasi kuo puikiausiai, atsiranda pasitikėjimas, o ir šiaip, bet jis dar 
neturi slapyvardžio. 

- Šventeivoms IB Dievas visai neblogai pritiktų, - pagyrė Vunder- 
lichas. 

— Aišku! - šūktelėjo Oilė. - Nes kiekviename šventeivoje esama 
Dievo, nors objektyviai jo ir nėra, - jis vėl man kuštelėjo: — Tai irgi 
neigimo neigimas. 

— Jei tik nori, tai ir pavadink jį Dievu, - tarė Vunderlichas. 

— Dievas tau kalba... — tariau ir nuėjau atnešti sūdytų pirštelių. 
Virtuvėje nugirdau, kaip piktinasi Oilė: Atsišaukimai ir jų bendrinin- 
kai Vakarų platumose. 

Kai sugrįžau, Vunderlichas laikė iškėlęs atsišaukimą. 

— Tai ką dabar darysim? - klausė jis. - Reikia ko nors imtis! 

— Kaip žiūrėsi, - patylėjęs pasakė Grabsas. - Jei čia Individualisto 
darbas, leiskim jam dar porą kartų pasireikšti. Tai, ką dabar turime, 
tempia iki vienas aštuoni... 

— Gautų metus ir aštuonis mėnesius, - kuštelėjo Oilė. 

— „O jeigu dar kiek luktelėtume, išeitų trys šeši. 

— Hm, - susimąstė Vunderlichas. 

Paskiau Oilė man paaiškino, kad kaliniai, kuriems likę ilgiau 
kalėti, siūlant išsipirkti vėliau atneša daugiau naudos nei tie, kuriems 
tupėti likę neilgai. Aha, ir čia pinigai, devizos; todėl Oilė ir manė, kad 
OD reiškia Optimalią Dingstį. Bet metus tai kiekvienas privaląs 
atsėdėti, nes, pasak Oilės, „tuomet Justicija būtų akla ne viena, o 
abiem akimis“. 

— O jeigu tai ne Individualistas? — paklausė Vunderlichas. 

—- Tuomet turėtume ko nors imtis, - atsakė Grabsas. 

- Ko? - paklausė Vunderlichas, bet staiga jam šovė mintis. - Va 
imkim ir paklauskim mūsų jaunąjį draugą. 

Aš buvau tasai jaunasis draugas. Argi aš turėjau jiems pasakyti, kaip 
užkirsti kelią kiršinantiems atsišaukimams plisti? 

— Taigi, - pradėjau pagalvojęs, - neleisčiau jų dauginti. 

— Labai gerai, - pasakė Vunderlichas. - Konkrečiai? 

— Uždrausti privatiems asmenims parduoti kopijavimo aparatus. 

— Čia tik laikinas dalykas. 

— Uždrausti importuoti kopijavimo techniką. 

- Jau uždrausta. Ir griežtai to draudimo paisoma. 

— Užtikrinti įmonių kopijavimo aparatų kontrolę ir taip toliau, be 
to, prie aparatų turėtų prieiti kuo mažiau darbuotojų. 

— Tai kasdienė praktika. 

- Kai kopijuojama dideliu tiražu, reikėtų vesti apskaitą. Ir tokioms 
partijoms turėtų būti išduodamas leidimas. 

— Visur taip ir daroma. 

Daugiau man niekas nebeatėjo i galvą. Bet tai buvo momentai, kai 
aš brendau Stasi tarnybai. Aš būtinai turėjau ką nors sugalvoti! Taigi 
pirmyn! Pirmyn į naujas nepasitikėjimo aukštumas! Įdiegti naujas 
įtarumo formas! Paskelbti dar neregėtą nepakantumą! Istorinės 
misijos vardan! 

— Ar mes galim būti garantuoti, kad nors ir uždrausta įvežti, kas 
nors vis tiek namuose turi kopijavimo aparatą? 

— Ne, - patylėjęs atsakė Vunderlichas. - Negalim. Tokia galimybė 
egzistuoja. 

— Tuomet uždrauskime pardavinėti popierių! Kurių galų ant pre- 
kystalio laikomi rašomojo popieriaus pakai po 500 lapų? Kam reikia 
tiek daug popieriaus? Tik jau ne niekuo dėtam piliečiui! Tiek popie- 
riaus reikia atsišaukimų platintojui! 

- Šitaip į reikalą dar nebuvau pažvelgęs... - pratarė Vunderlichas. 

— Aišku! - ėmiau švokšti. - Kiekvienas tuščias lapas - potencialus 
atsišaukimas! Visa kita niekis - ką čia reiškia priešą sutvarkyti! 

— Girdit! - sušuko Vunderlichas. - Kiekvienas tuščias lapas - 
potencialus atsišaukimas! Kai kuriems prireikia dvidešimties metų, 
kad prisikapstytų iki tokios minties, - jis kažką pasižymėjo. 

- Taip! -riktelėjau aš. - Kamapskritai mums reikalingas popierius? 
Mokinukams? Ar negali mokytojai padalyti kiekvienam po lapa? 
Mokytojus galima paskatinti, jie juk valstybės tarnautojai! O kai 
priversime juos pasirašyti už kiekvieną paką, nė vienas lapelis nenu- 
skries į šalį, nepakliuvęs sukčiui! 

— Kopijavimo aparatas yra ginklas, o popierius - amunicija. Todėl 
privalome kontroliuoti pristatymą, - pareiškė Grabsas, kuris mėgo 
problemą formuluoti karinio pranešimo stiliumi. 

- Žinoma! - pertraukiau jį persigandęs, kad Grabsui gali ateiti į 
galvą kokia nors dar geresnė nei manoji idėja. - Kuriems galams 
perkamas popierius? Laiškams rašyti? Tuomet reikia pardavinėti tik 
brangų laiškinį popierių! Tada kiekvienas atsišaukimų gamintojas 

susidurs su finansinėmis problemomis. Jei dvidešimt lakštų laiškinio 
popieriaus kainuos tiek, kiek penki šimtai lapų rašomajai mašinėlei, 
tai būsim žengę žingsnį pirmyn! Žinoma, problemos iki galo tokiu 
būdu niekad neišspręsim, - bejėgiškai atsidusau. - Tačiau... 

— Tačiau galėsime priešui nuolat lipti ant kulnų prieš imantis jam 
lemiamo žygio, - pasakė Oilė. - Tai yra neigimo neigimas. 

Popiet išvydau majorą Vunderlichą. Jis stačiomis skambino tele- 
fonu - tai reiškė, kad kalbasi su vienu savo viršininkų iš ministerijos. 

— Jei mes išimtumėme visą rašomąjį popierių... Niekuo dėti pilie- 
čiai, — girdėjau sakant jį. Ir dar: - Kiekvienas tuščias lapas - poten- 
cialus atsišaukimas! Visa kita niekis - ką čia reiškia priešą sutvarkyti! 

Tai buvo mano idėja! Mano idėja gyvuoja! Ji plinta, ji kyla aukštyn! 
Galbūt iki paties ministro Mielkės! Ir jei jis imsis Žygių, jei įgyvendins 
ją, tada veiksmingos taps visos mano idėjos! Tuomet aš pagaliau 
pasidarysiu reikšmingas, tuomet (su nuotrauka) įeisiu į istorijos 
knygas kaip žmogus, padaręs galą atsišaukimams! Ir, galimas daiktas, 
čia tik pradžia, galbūt dabar man bus patikimos didesnės užduotys, 
gal nuo šiol be manęs neapsieis nė vienas šalies konferencijų stalas, 
tikriausiai pats Mielkė pakels antakius radęs mano idėją ant savo 
rašomojo stalo, ko gero, jis netgi nustebs ir puls visų klausinėti - kas 
čia kyštelėjo tokią neįprastai gudrią ir naują mintį: nejau Stasi gretas 
bus papildęs koks iš prigimties talentingas garbėtroška naujokas? Tai 
juk idėja, kurios laukiu nuo pirmos savo darbo šioje įstaigoje dienos! 
sušuks jis (o tai juk šį tą reiškia - jis ten sėdi jau per trisdešimt metų). 
Kas sugalvojo? Atveskit autorių čia, tik greitai, aš noriu tuojau pat su 
Juo susipažinti! O kai aš, kaip tokiais atvejais paprastai nutinka, 
galėsiu pareikšti tris savo norus, tuomet pirmučiausia paprašysiu, kad 
mane, suteikę naują vardą, pasiųstų į Mėlynąjį pasaulį su slapta 
užduotimi, antra, kad kai aš atliksiu pareigą ir grįšiu, mano atvaizdas 
mirgėtų visuose viršeliuose, ir, trečia, kad aš pagaliau sužinočiau, ką 
daro mano tėvas. Bet aš nebuvau pakviestas pas ministrą Mielkę, 
tam, matyt, būta svarių priežasčių. Tikriausiai jis nepanoro, kad kas 
nors sužinotų, jog mudu pažįstami, nors aš jau ir esu slaptasis jo 
sistemos ginklas. Jeigu aš, vos porą savaičių padirbėjęs, tiesiog aki- 
moju galiu eliminuoti visus atsišaukimus, tai ar negaliu viltis, kad 

man bus patikėtos ir svarbesnės, netgi pačios svarbiausios užduotys? 

Galiu jums pasakyti, kaip aš suvokiau savo padėtį. Jūs jau žinot, 
kad buvau pašauktas atlikti didžių darbų. Suprantama, viskas, ką tik 
dariau, turėjo gilesnę prasmę, prasmę, kuri man liko paslaptis. Bet 
juk išmuš valanda, kai toji prasmė paaiškės. Juk kažkas, patupdęs 
mane į šitą skylę ir verčiąs daryti tikro agento nevertus darbelius, 
puoselėja mintį mane tinkamai panaudoti. Koks nors didelę galią 
turintis toliaregis, anas, ant kurio rašomojo stalo stovi daug telefonų, 
anas, į kurio rankas patenka visi siūlų galai, toks, atėjus metui, tikrai 
mane prisimins. Mano uždavinys šiame žaidime — ištverti, vaidinti 
savo vaidmenį ir neišsiduoti, kad esu idealus šnipas. Mano likimą 
lems tik kantrybė ir atsidavimas, ir kuo rūstesni, kuo labiau žeminan- 
tys bandomieji uždaviniai kraunami ant pečių, tuo reikšmingesnė bus 
manoji misija. Kurių galų dar klausinėti? Be to, kaip blogiausiai 
informuotas Žmogus jau turėjau patirties, kaip gyventi nežinioje, 
tenkinantis vien užuominomis. Pakako, jog jis (kas kitas, jei ne 
ministras Mielkė?) ir aš žinom, kad esu šis tas nepaprasto ir kad visa, 
ką aš dabar išgyvenu, tėra tik laikini dalykai. Kažkas sieja savo planus 
su manimi, ir visa, kas su manimi dedasi, tėra mozaikos akmenukai, 
kurie susiklostys į paveikslą ir įgaus prasmę. Jaučiausi tarsi pakylėtas. 
Buvau įsitikinęs, kad turiu daryti tik tai, kas man sakoma, ir kad 
niekas čia nuo manęs nepriklauso. Aš laukiu, o visa, ką dabar darau, 
ne mano sumanyta ir apsvarstyta. Todėl ir aš niekam negalėjau 
pakenkti. Aš nebuvau iš tų, kurie laužiasi į butus, grobia žmones, 
persekioja, drumsčia gyvenimą, gąsdina. Aš tiktai laukiau. 

Vieną lapkričio rytą kažkas paskambino į duris. Per pokalbių 
įrenginį Oilė iš anapus durų susijaudinęs pranešė, kad nuo šiandien 
aš gaunu naują užduotį ir nedelsdamas turiu eiti kartu. Taip aš 
visuomet ir įsivaizduodavau savo dieną X: garsiai neskelbiama akcija 
pilkšvą lietingą dieną. Oilė įsodino mane į savo automobilį ir nuvežė 
į miesto centrą. Važiuodami nepersimetėme nė žodeliu, bet kas 
skaito romanus ar bent matęs „Nematomą stebėtoją“ su Arminu 
Miuleriu Štaliu, tasai žino, kad tokiais atvejais niekas veltui neaušina 
burnos ir netgi visai tyli. Oilė atvažiavo prie Špitelmarkto ir pastatė 
automobilį priešais USIMEX, Užsienio prekybos draugiją su ribota 

atsakomybe. Po minutės iš pastato išėjo Raimundas ir įsėdo pas mus. 
Taip, tas pats švytintis Raimundas, kurio vardas rašomas su ypsilon, 
tas pats beatodairiškas onanistas ir kelionių mėnesienoje organiza- 
torius. Kas gi nutiko? Koks čia dabar spektaklis? Kaip jis lyg niekur 
nieko sėda į mūsų automobilį? Ar galiu parodyt Oilei, kad pažįstu 
šitą Raimundą? O gal šitaip bandomas mano šaltakraujiškumas? 
(Kokia mūsų vilčių teikiančio talento reakcija susidūrus su pažįstamu 
trečiojo asmens akivaizdoje?) Iš pradžių tik žvelgiau pro langą ir 
karštligiškai analizavau situaciją. Aš — pažiūrėti atsipalaidavęs ir 
abejingas, bet viduje budrus ir begal susitelkęs. Iš tokio kaip aš vieną 
dieną privalo kas nors išeiti! 

Oilė užvedė variklį ir nuvežė mus į Leipcigo gatvę. Artėjome prie 
Checkpoint Charlie“. Kad būčiau bent nujautęs. Dabar jie man įteiks 
voką su A4 ir lieps atidžiai perskaityti popierius. Skirs tam gal 
pusvalandį. Tuomet gausiu suklastotą pasą —- su nauju vardu! — ir 
paskutines žodines instrukcijas. Prieš žengdamas per užtvarą, greit 
grįžtelėsiu ir išvysiu, kaip jie iš saugaus nuotolio atsisveikina su 
manimi iškėlę sugniaužtą kumštį - kovos simbolį. O tada ir aš, kaip 
Tedis, sukęs ratus po kalėjimo kiemą, beveik nepastebimai jiems 
atsakysiu sugniaužtu kumščiu. Jei ne dabar, tai šią detalę panaudo- 
sim būsimame filme. 

Tačiau automobilis pasuko ne kairėn, ne į Checkpoint Charlie, o 
dešinėn, į Frydrichštrasę. Aha, jie veža mane į geležinkelio stotį, 
šmėstelėjo mintis. Ten susikerta miesto Rytų ir Vakarų geležinkelis; 
sklido gandai, kad kažkur čia esama agentų pralaidos šliuzo, kaži 
kokių nematomų durelių, niekieno nesaugomų, bet kaip reikiant 
užrakinamų. Už jų - dulkėtas koridorius, iš požeminės miesto trau- 
kinių stoties vedantis tiesiog į gatvę. Matai, pamaniau, tai visai ne 
girdas, juk jie mane šiandien ir pasiųs ta landa Vakarų kryptimi, raktą 
nuo tų bevardžių durelių Oilė, aišku, turi čia pat, mašinoje, ir netru- 
kus aš įsėsiu į metro arba miesto traukinį — jie kas dešimt minučių 
dunda po žeme ir kerta tą mirtinai pavojingą liniją. Meluočiau 
sakydamas, kad tuomet aš nesijaudinau. 


Pralaidos punktas į tuometinį Vakarų Berlyną. Ver. 

Misteri Kicelšteinai, jeigu jau prabilau apie Frydrichštrasę, tai 
noriu Jums pagaliau papasakoti, kaip aš, būdamas jau aštuoniolikos, 
skatinamas seksualinės būtinybės, norėjau žūtbūt patekti į tuos už- 
draustus Vakarus, pajusti juos, uosti, girdėti, pačiupinėti. Aš nelin- 
dau prie Brandenburgo vartų — nuo jų iki Vakarų buvo dar šimtas 
dvidešimt metrų - ne, aš lįsdavau į vieną metro šachtą, ir kai po 
manimi pradundėdavo metro traukinys, iki Vakarų kaskart būdavo 
likę vos keturi metrai. Ištisas valandas praleisdavau ant metro šach- 
tos ventiliacijos grotelių, suprantama, genamas seksualinės būtiny- 
bės, kurią sužadino mano pirmoji pažintis su Ouelle katalogu. Vienas 
bendraklasis tuomet šventė aštuonioliktąjį gimtadienį, suruošė tikrą 
puotą, o tas katalogas ir buvo jo namuose - maždaug aštuoni šimtai 
puslapių su spalvotomis nuotraukomis ant blizgančio popieriaus. Ar 
čia Vakarai? Ar Vakarai tikrai tokie kaip šitame Ouelle kataloge? 
Ar esama skirtumo tarp nuotraukų ir tikrovės? Hi-Fi grotuvai! 
Dviračiai! Fotoaparatai! Pirmą kartą išvydau Vakarus visiškai kito- 
mis akimis. Juk jie gali viską o viską! Suprantama, istoriškai socializ- 
mas pranašesnis už Vakarus, tačiau dviratis su dvidešimt viena pa- 
vara yra tik šitame kataloge! Nuo tol Vakarams pradėjau jausti 
baugią pagarbą, o tą vardą tardavau tik pakuždomis. Nuo tos valan- 
dos buvau įsitikinęs, kad tik Vakaruose elektra tiekiama stabilia 
kintama srove didelio tikslumo 50 Hz dažnumu. Tik Oto Valkės 
anekdoto, kur toks vyrutis su puse kepto viščiuko ateina pas veteri- 
narą ir klausia, galbūt dar galima ką nors padaryti, aš nesupratau. 
Tiesiog patikėjau šia kataloge aprašyta istorija, kad Vakarų veteri- 
naras išgydo tą pusę kepsnio, viščiukas atgyja, vėl ima cypsėti, o 
paskui deda ir deda vakarietiškus kiaušinius. Bet ir dviračiai, ir 
fotoaparatai paliko man tuščia vieta, kai atsiverčiau Ouelle puslapius, 
kur buvo reklamuojami moteriški apatiniai: štai kokios tos Vakarų 
moterys! Tai tokios jos ir iš tikrųjų? Tokios moterys ten vaikšto 
gatvėmis? Neįtikėtina! Tie švytintys veidai! Žaismingai krentantys 
žemyn plaukai! O figūros! Oda! Meile spindinčios akys! Ką jau 
kalbėti apie blakstienas! Sukrečia! Kvapą gniaužia! Žmogų stačiai 
apima kvaitulys! Aš tirpte sutirpau. Jos pavergė mane. Mane traukte 
traukė prie tų neapsakomai puikių Vakarų moterų. Nors per vakarėlį 

tiesiog neįstengiau atsiplėšti nuo tų puslapių su apatiniu damų gar- 
derobu ir galop netgi slapčia išsiplėšiau keturis puslapius — pirmas 
požymis, įrodantis mano seksualinį potraukį, vis dėlto aš troškau būti 
šalia tų moterų, geidžiau užuosti jų kvepalus ir girdėti gruzdant tarp 
jų dantukų traškučius. Tiktai kur Rytuose galima atsidurti šalia 
Vakarų moterų? Taip arti, kad arčiau jau neįmanoma? Kur, kur, 
aišku, kad Frydrichštrasėje, viršum metro. Tik keturi metrai čia mus 
skiria. Teisybė, jų pačių aš nemačiau ir čia, užtat turėjau keturis 
dvigubus į permatomą aplanką įdėtus ir rūpestingai saugomus pus- 
lapius. Ištisas valandas tupėdavau toje šachtoje virš ventiliacijos 
grotelių ir kiekvienąkart, kai po manimi prauždavo traukinys, įsmeig- 
davau savo geidulingą žvilgsnį į iš Oue/le išplėštas moteris ir žinoda- 
vau, kad po manimi dundančiame traukinyje tokių pilna. Uoslė ir 
klausa buvo įtemptos: galbūt oro gūsis iš metro atneš kad ir menką 
tualetinio vandens kvapsnių debesėlį, galbūt ten kiek pravertas lan- 
gelis, pro kurį anos vakarietės odos kvapas pateks tiesiai į mano 
šnerves? O jeigu jau tas langelis pravertas, tai galbūt per ratų dundesį 
iki manęs prasimuš ir nerūpestingas Vakarų moterų juokas? Ir ne tik 
todėl, kad jos atrodo kaip moterys permatomame mano aplanke - 
jos tikriausai turi ir tą legendų ūkuose skendintį G tašką. Ir viskas 
vos už keturių metrų nuo manęs - juokas! Tiesiog neįtikėtina! Jei 
tuomet mane būtų valdžiusi tokia pati nežmoniška varomoji jėga, 
kaip kad nutiko vos po kelerių metų, būčiau tiesiog išprievartavęs tas 
ventiliacijos groteles. Bet būdamas aštuoniolikos, dar turėjau skru- 
pulų. Galiu patikinti: niekad negulėjau Frydrichštrasės vidury ir 
nedulkinau ventiliacijos grotų. 

Na o dabar Oilė ir Raimundas vežė mane Frydrichštrase aukštyn, 
nuo Leipcigo gatvės pasukę miesto traukinių stoties kryptimi, pro 
mano jaunystės troškimų vietas, pro nebylius mano bundančių gei- 
dulių liudytojus. Truputėlį susijausminau, bet tik pats sau tai prisipa- 
žinau. Tikėjausi būti pasiųstas pro tas bevardes dureles į Vakarus ir 
po kelių minučių atsidurti tarp ano katalogo grožybių, tarp moterų 
su G tašku, tarp moterų, kurios nesidrovi fotografuotis su apžiotu 
pimpalu... tokios buvo mano viltys ir prognozės! Ir taip poetiška! 

Tačiau mašina pravažiavo pro Frydrichštrasės stotį. Kąąą? Trile- 
rio su agentu nebus? Ir Ouelle moterų ne? O gal mes riedam į sienos 
perėjimo punktą? Pakeliui bus dar du tokie - vienas Invalidų gatvėje, 
kitas Plento gatvėje, Frydrichštrasės tęsinyje. 

Bet automobilis įsuko į Vilhelmo Piko gatvę, ir visos mano viltys 
patekti į Mėlynąjį pasaulį iškart žlugo. Pavažiavęs dar porą šimtų 
metrų, Oilė pasuko dešinėn, išjungė variklį, padavė mums lenteles 
su spraustukais, popieriaus, po pieštuką ir užsidegė cigaretę. 

— Tai va, - pasakė išpūtęs dūmą, - o dabar stebėkit. 

Kaip? Ką? Ar dabar turi kažkas nutikti? Ką čia galima matyti? Ką 
jis turi galvoje? 

— Viskas čia taip kasdieniškai atrodo, - sutrikęs pasakiau. 

— Tuolab stebėkit, - pasakė jis. - Ir viską užrašykit. 

Valandų valandas taip sėdėjom, tylėjom ir užrašydavom, kas nu- 
tikdavo. Bet čia beveik nieko nenutikdavo. Tik šito visai nederėjo 
paisyti. Aš žinojau, kad tai įėjo į mano bandomąją programą - ištverti 
nuobodį. Pasiaukojęs istorinei misijai, jau atsisakiau Nobelio premi- 
jos, tad dabar privalėjau jiems įrodyti, kad neniurnėdamas galiu 
apsišarvuoti stoiška kantrybe. Juk tikriausiai buvo kokia nors prasmė 
ištisas savaites kiurksoti priešais tą patį namą - veikla, tiksliau, tokia 
neveikla, kuri nupurtytų netgi budistų vienuolius. Raimundas dažnai 
bumbėjo, girdi, čia taip nuobodu ir taip beprasmiška, bet aš buvau 
įsitikinęs, kad tos jo aimanos, turinčios tikslą išklibinti ir niekais 
paversti mano atkaklumą, tėra gryna inscenizacija. Aš buvau budrus 
kaip ir jie, taigi nesileidau provokuojamas ir sąžiningai stebėjau, tuo 
tarpu Raimundas ir Oilė tik krapštė pakaušius. 

— Ko mes čia tupim? Kurių galų reikia net trijų... 

— Stebėjimas yra svarbus dalykas! Pavyzdžiui, yra tokia auksinė 
kriminalistų taisyklė: nusikaltėlį visuomet traukia į nusikaltimo vietą. 

— Nair ką? 

— Tai įrodyta moksliškai. Taigi stebėjimas ir yra svarbus dalykas. 

— Na, gerai! Bet kurgi čia tas nusikaltimas buvo padarytas? 

— Arba įsivaizduok, kad vieną dieną tu imi ir prisikasi prie NATO 
Generalinio sekretoriaus mikrožuvelių. 

Čia Oilė užsikirto ir greit pasitaisė: 

— Ne, čia netikęs pavyzdys, - jis pateikė naują, bet aš nebesiklau- 
siau. Oilė išsiplepėjo. Kaži, ar jis per savo žioplumą ištarė tikrosios 
užduoties tikslą? Kodėl gi jis taip staigiai nukreipė kalbą į kitą šoną? 
Bet ką jis turėjo galvoje? Kas yra tos mikrožuvelės? Kodėl aš nesu- 
prantu šio žodžio? Ar čia vėl kas nors tokio, ką suvokti man dar stinga 
patirties? Mikrožuvelės! Tai gal čia kalbama apie be galo mažas 
žuveles? Tokias mažas, kad jas tik pro mikroskopą gali pamatyti? 
Tuomet NATO Generalinio sekretoriaus mikrožuvelės būtų... O 
varge! Ir vienądien man jas teks sužvejoti, kada nors? Kaip jie tai 
įsivaizduoja? Kaip aš išgausiu ampules su mikrožuvelėmis iš NATO 
Generalinio sekretoriaus? Ir ką mūsiškiai su jomis veiks? Gal gavę 
genetinę informaciją, jie sukurs kitą NATO Generalinį sekretorių? 
Antrininką? Tada pasiųs tokį į Briuselį, kur tasai, būdamas ten 
visagalis, privers NATO kapituliuoti? Tai bent! Per vieną dieną 
beveik visa Europa nusidažytų raudonai, o ir Šiaurės Amerika nu- 
leistų rankas ir pasiduotų! Ir be jokio kraujo praliejimo! Ir man 
tereikia išgauti tik tas mikrožuveles, be kurių niekaip neimanoma 
sukurti garantuotai tikro antrininko? Tikrai? Aš galiu tuo patikėti? 
Suprantama, aš tikėjau, kad galima sukurti dirbtinius Žmones, jei tik 
prispiria reikalas. O ko Jūs tikėjotės? Juk, kad ir ką sakysi, gyvenau 
mieste, per kurį ėjo mirties linija, ir netgi ne išilgai upės, o per patį 
centro tirštį. Ar patikėčiau /uo, jei pats nebūčiau matęs? O po tąja 
mirties linija kasdien, tiksliau, pagal tvarkaraštį kursavo metro ir 
miesto iraukiniai. Ar būčiau /uo patikėjęs, jei pats nebūčiau girdėjęs 
tų traukinių dundesio (ir netraukęs į šnerves jų keliamo vėjo)? Kokia 
niūri fantazija, kuriai ir lemta palikti vien fantazija. O sukurti žmogų 
tėra niekniekis, jei tik jie šito įsigeistų. Kas per normaliai funkcio- 
nuojančio miesto centrą geba nubrėžti mirties liniją, tas gali viską — 
sukurti vieną vienintelį dirbtinį žmogų, palyginti su linija, jiems būtų 
vienas juokas - tereikia man pristatyti reikiamas mikrožuveles. Slap- 
tame bunkeryje ampulės jau laukia komanda - visa kita tėra dienų 
klausimas, čia nebus net lavonų humanizmo ir panašiais sumetimais, 
o Pergalės parade Brodvėjuje aš stovėsiu Garbės tribūnoje ir mojuo- 
siu, mano vardu bus pavadintos gatvės, mano nuotraukomis mirgu- 
liuos viršeliai... 

Savaitgaliui priartėjus, sulyginome savo užrašus. Taip mes buvome 
mokomi stebėti. 

Mus domino toks vyras, kuriam iš pradžių daviau apie keturiasde- 
šimt. Jis buvo nedidukas ir raumeningas, o kaukolės forma kaip tikro 
mokslininko. Jo vardo nesužinojom; Oilė pakrikštijo jį Harpūnu. 
Kam čia toks šiurpus slapyvardis? Gal mes stebime teroristą, harpū- 
nu dobiantį savo aukas? Tuomet šiandienis Mažasis trimitininkas, 
aukodamas savo niekam vertą gyvybę, būtų pervertas harpūno? Ar 
tik nebus čia pernelyg toli nueita? Nenoriu išsisukinėti, bet šiuo 
požiūriu esu kiek kitoks, ir mintis, kad man į krūtinę įsminga ietis, 
kuri išlenda pro nugarą, menkina mano norą aukotis - besąlyginis 
mano atsidavimas tokiu atveju būtų jau nebe toks besąlyginis. O gal 
slapyvardis Harpūnas buvo tik metafora? Gal jis kaip nors siejosi su 
vis tebeaštrėjančia klasių kova? Ar šiaip padėties pablogėjimu? Gal 
Harpūnas buvo vienas iš tų, kurie savo ieties smaigalį bando atsukti 
prieš socialistinę valstybės ir visuomenės santvarką? Krislas akyje? 
Iš vidaus besigraužiantis kirminas sveikame kūne? Aš nieko neklau- 
sinėjau. Juk Žinojau, kur esu. Tačiau viskas paaiškėjo tą dieną, kai 
mes gavome užduotį išimti iš Harpūno pašto dėžutės koresponden- 
ciją. Oilė nenorėjo mums sakyti tikrojo Harpūno vardo, „pažiūrėsim, 
ar patys sugebėsit įspėti, cha cha!“ Raimundas ir aš priėjome prie 
pašto dėžutės ir susidūrėme su Fredu Armbrusteriu. Tai ir turėjo būti 
Harpūnas. Aš zeksavau, Raimundas išgriebė iš dėžutės paštą. 

— Na? - paklausė Oilė mums sugrįžus į automobilį. 

— Nieko, - atsakė Raimundas. - Pora kalėdinių sveikinimų. Laiš- 
kas. 

— Laiškas? Kas ten jame? 

Jis praplėšė voką, išpūtė akis ir po pusės minutės padavė laišką 
man. 

— Gali tai perskaityti? 

Pabandžiau. 

— Na? - nekantravo Oilė. - Kas ten rašoma? 

— O kas ten turi būti parašyta? 

— Kas nors įdomaus. Kartais būna parašyta, kur pagal žemėlapį kas 
nors yra įrengta ar dar bus įrengta. 


Vo, 

— Nieko panašaus čia nėra. 

— O, aš buvau pas patį Peterį Mafį ir Mary and Gordy, - išdidžiai 
pasigyrė Oilė. 

— Ne, apie žemėlapius čia nė žodžio. 

— Vis tiek perfotografuokit. Viską, atvirukus irgi, iš abiejų pusių. 

Jis padavė man fotoaparatą. Dariau kaip lieptas. 

— Vienąkart jūs privalot viską padaryti iki galo. 

Oilė įkišo laišką atgal į sudraskytą voką ir paliepė nunešti Raimun- 
dui ten, kur buvo. Po poros dienų mes aptarėme nuotraukų kokybę, 
jų trūkumus ir gavome fotografuoti naują pluoštą Fredo Armbrus- 
terio korespondencijos. Oilė fiksavo laiką, mums grėsė ceitnotas, bet 
šįkart fotografijos buvo įvertintos patenkinamai. Kaip sakė Oilė, 
dabar mes jau niekad nebeimsim pašto. 

Praėjus dviem savaitėms, Raimundas paklausė, kodėl mes stebime 
Harpūną. 

Oilė tik atsiduso. 

— Pažvelkit dešinėn, - pasakė jis. - Kur mes stovime? 

— Vilhelmo Piko gatvėje. 

— Teisingai. O ką ten matome, ten, prie kampo? 

— Vaikų biblioteką. 

— Teisingai. O dabar jei pažvelgtumėt tiesiai, maždaug už šimto 
metrų nuo mūsų, kairėje gatvės pusėje, ką ten pamatytumėt? 

— Nuolatinę VFR atstovybę. 

— Klysti. Ji stovi toliau, maždaug už dviejų šimtų penkiasdešimt 
metrų. Bet ką tu matai už šimtmetrio? 

— Jaunimo klubą? 

— Taigi. O kas visoje kairėje gatvės pusėje? 

= 142 

— Na, kas gi ten? 

— Namai? 

— Na, žinoma! Ir kaip tau atrodo, ar jie seniai statyti? 

— Jie visai nauji. Daugiausia jiems treji ketveri metai. 

Ir dabar jis prapliupo. Jis, Martinas Oilertas, vyresnysis leitenan- 

tas: 

- Ir nors mes viską darome mūsų žmonių labui - steigiame biblio- 
tekas, jaunimo klubus, statome naujus namus - tarp mūsų vis dėlto 
esama tokių elementų, kurie nusistatę prieš mūsų santvarką, trikdo 
mūsų bendrą gyvenimą. Ir jie kelia mums rūpesčių! 

Raimundas mokėjo priversti žmones prabilti, ir jeigu Oilė jam ką 
mosiose žaidimų aikštelėse: Pažiūrėkit! Mes turime tokias puikias 
sūpuokles, tokį šaunų įrenginį karstytis, visi vaikučiai gali sau kuo 
gražiausiai žaisti - jie ir žaidžia, tik Uvė kartais dar išdykauja ir stumdo 
savo draugus į smėlį. 

Ir vėl Oilė, dėbtelėjęs į tuos prieš trejus ketverius metus statytus 
namus: 

- Ir kodėl šitos padugnės gyvena tokiame puikiame name? Jie net 
nenutuokia, kaip jiems gerai. 

Šitaip pasvarstęs, Oilė visiškai surūgo. Šįkart net neigimo neigimas 
neįstengė jo paguosti. Toksai nemielas atrodė visas pasaulis. 

— Okątas Harpūnas padarė? - paklausė Raimundas. - Arba galbūt 
padarys? 

— Šito aš dar nežinau, - atsiliepė Oilė. - Iš kur aš galiu žinoti? Be 
to, tai neturi jokios reikšmės. Čia kalbama apie jus, o ne apie jį! Tai 
jūs privalot išmokti rašyti stebėjimų pranešimus, ir ne bet kaip, o visai 
nauja kalba. Tupėsit čia tol, kol išmoksit. 

— Argi čia kalba svarbiausia? - paklausiau nieko nebesuvokdamas. 

— O kas gi daugiau? - burbtelėjo Oilė. 

Pirmąją mūsų stebėjimo dieną, praėjus gal dešimčiai minučių po 
to, kai Oilė pasakė: Na, o dabar stebėkit, kažkas nutiko: iš namo išėjo 
moteris. Man sudrėko delnai. Ką man dabar rašyti? Apie ką? Mote- 
ris? Ar moteriškos lyties asmuo? Ar moteriškė? Femina? Moteriškos 
lyties kūrinys? Ar moteriška būtybė? Paprasčiausia ji? Ar vis dėlto 
ponia? Kaip reikia rašyti: iš namo išėjo moteris, jei dirbi Stasi? Ar iš 
namo ji išėjo? O gal iš penkiaaukščio pastato? Ar paliko stebimą 
objektą? Pasirodė Vilhelmo Piko gatvėje? O kaip su laiku — ar jis 
labai svarbus? Kokiu tikslumu jį reikia nurodyti? Ar pakaks „maž- 
daug pusę devintos“, ar reikia nurodyti minutė į minutę? Ar maždaug 
per vidurį? Ar visai nereikia? Ir ar privalau tą moterį aprašyti? Kuo 

vilki? Kad ji, galimas daiktas, ovolaktovegetarė? Ar suvis tai igno- 
ruoti? 

Galop aš taip pasižymėjau: mot. lyt. asm. išėjo į gt. 8.34. 

Kai sužvejosiu tas mikrožuveles ir pasaulis visas bus raudonas, o 
aš - įžymybė, šis įrašas bus eksponuojamas Tradicijų kabinete (arba 
Vokiečių istorijos muziejuje, arba Klauso Ulcšto muziejuje) ir gidė 
smagiai aiškins, kad viskas, girdi, turi pradžią. Bet ar jums neatrodo, 
kad įraše mot. lyt. asm. išėjo į gt. 8.34 juntamas garbės troškimas? 

Kiekviena mokslų diena baigdavosi mūsų užrašų sulyginimu. 

— Nagi, Raimundai, paskaityk, ką užsirašei! - sakydavo Oilė. 

— Septynios valandos penkiolika minučių. Užimam stebėjimo vietą 
Piko gatvėje prie namo numeris 204. 

— Klausai? 

— Septynios penkiolika: tarnybinė parengtis stebint Harpūną. Bu- 
vimo vieta: automobilių stovėjimo aikštelė Vilhelmo Piko gatvėje 
priešais namą Nr. 204. 

— Puiku! Preciziška formuluotė: tarnybinė parengtis stebint Har- 
pūną. Raimundai, tavo įrašas niekam tikęs! Ką reiškia - užimam 
stebėjimo vietą? Ką tu stebi? Saulėtekį? 

— Harpūną. 

— Dėkis galvon, Raimundai, dėkis galvon! Tęsk! 

— Dešimt keturiasdešimt: Harpūnas išeina lydimas maždaug tris- 
dešimt penkerių metų moters, be papų, cha cha... 

Pirmas įrašas po pusketvirtos valandos stebėjimo. Ir visą dieną 
laukė, kol galės paleisti savo sąmojį. Ir tas mėgėjiškas įvertinimas. 
Ne, čia ne Stasi, o jei Stasi, tai netikras. 

— Raimundai, nejuokauk kaip koks šūdžius! Toliau! 

— „be papų, mėlynais džinsais... 

— Be papų! Įsikandai! Čia ne grožio konkursas. Jeigu tau taip jau 
svarbu pranešt draugams, kad toji persona be papų, tai duok jai 
slapyvardį, pavyzdžiui, Lyguma arba Bergždžioji. Raimundai, pasku- 
tinį kartą tau sakau: nekvatok kaip šūdžius! Čia ne kabaretas! O gal 
tu nori protokoluoti Harpūno šiukšlių dėžės turinį? Pažiūrėsim, kas 
tada juoksis! Tu būsi nebe pirmas, kuriam esu liepęs knistis po 
atmatų konteinerį! 

Raimundas giliai įkvėpė. 

— Taigi moteris, trisdešimt penkerių, Blue Jeans, umbros spalvos 
apsiaustas... 

— Kokios tavo spalvos! Siaubas! Tai ne plūčyns, kaip sakai, mes čia 
ne Amerikoje. Tai yra cvilikinės kelnės. O apsiaustas ne umbros 
spalvos, o ochrinis. 

— Tai umbra. 

— Klausyk, čia ne madų salonas! Tarnybiniam naudojimui turime 
spalvų katalogą su trisdešimt devyniomis standartinėmis spalvomis. 
Teisybė, iš kur jums žinoti! Jokios umbros ten nėra! Ši spalva 
vadinasi ochra! Kaip ją vadinsite savo poreikiams reikšti —- jūsų 
pačių reikalas, - Oilė užsidegė cigaretę. - Jeigu jūs draugams pa- 
teiksite, taip sakant, utopines spalvas, kils maišalynė. Pateiksiu jums 
tokį pavyzdį, nes kitados lankiau pokalbio psichologijos kursus, ir ten 
mus mokė, kad ką nors aiškinant visuomet būtina remtis pavyzdžiais. 
Įsivaizduokit, kad gavot užduotį aprašyti futbolo komandą, tarkim, 
Miuncheno „Bavariją“, nes ji atseit žaidžia Europos taurės turnyre 
prieš VDR rinktinę. Ir mums prisireikia priešo marškinėlių. Taigi jie 
turėtų būti aprašyti tiksliai pagal mūsų katalogą. Jei tokiu atveju 
kiekvienas ims vardyti savo spalvas, draugai nieko nesuvoks. 

— Kuriam galui mums Miuncheno „Bavarijos“ marškinėliai? — 
paklausė Raimundas. 

— Na, pavyzdžiui... pavyzdžiui, atsarginiam žaidėjui. 

— Atsarginiam žaidėjui? 

— Taip, atsarginiam. Vieną mūsiškį su „Bavarijos“ marškinėliais 
išleidžiam aikštėn. Bavarai jo neatpažįsta — na, tai galbūt ne pats 
geriausias pavyzdys, bet juk tu supranti, ką aš turiu galvoje, - nusuko 
šneką Oilė. 

— Betgi visai nėra reikalo jį stebėti, - pareiškė Raimundas, - galima 
paprasčiausiai įsijungti televizorių. 

— Nepatarčiau šitaip daryti, - įsiterpiau aš, nes vėl pajutau galimybę 
užsidirbti taškų. - Juk, savaime aišku, priešas, pasitelkęs elektronines 
masinio informavimo priemones, paskleis dezinformaciją, kuri pa- 
sieks ir mūsų šalies gyventojus. 

— Tik jau ne apie marškinėlių spalvas! - šūktelėjo Raimundas. 

— Mes nepakankamai galime įvertinti priešą, to derėtų visuomet 
sergėtis, - atsakiau ir pašnairavau į Oilę, nes jis čia turėjo lemiamą 
balsą. 

— Aš juk sakiau, kad čia buvo ne pats geriausias pavyzdys, - kiek 
nusiminęs pasakė Oilė. Oilė buvo ne Vunderlichas, bet jei jis apie tai 
papasakos Vunderlichui, šis vėl klūpės prieš mane. Kai kuriems 
prisireikia dvidešimties metų, kol pradeda šitaip mąstyti. 

Šiaip ar taip, man kaip dieną buvo aišku, kad kas nors su manimi 
sieja savo planus, ne, tai, ką mes darėme, negalėjo būti beprasmiška, 
kaip galėjo atrodyti iš pirmo žvilgsnio! Plepalai! Atsarginis žaidėjas! 
Spalvų katalogas! Tokie juokeliai niekeliai būtų stačiai neįsivaizduo- 
jami! Už viso to, be jokios abejonės, slypi planas! 

Oilė mums kasdien skaitydavo savo stebėjimų protokolą, o baigęs 
triumfuodamas nužvelgdavo mudu. 

— Šitaip aš niekad neišmoksiu, - sakydavo Raimundas. 

— Tik nėr ko baimintis. Kada nors... - ramindavo Oilė, ir nesunku 
buvo pastebėti, kaip jį slegia atsakomybės našta. - Man rodos, tam 
jūs čia ir tupite. 

Matyt, tik atsakomybės našta vertė jį dalytis su mumis savo patir- 
ties lobynu; grįžtant beveik kasvakar prie Frydricho miesto rūmų mus 
sustabdydavo raudona šviesoforo šviesa, ir Oilė, rodydamas ranka 
aplink, aiškindavo: 

— Ir čia mes esame budėję, - ir atsidusdavo. - Niekur nesinorėjo iš 
čia judintis. Šikininkas šalia, kitoje gatvės pusėje - karštos dešrelės, 
o čia, kur šiandien pasažai, buvo didžiulė automobilių stovėjimo 
aikštelė. Galėjome savo automobilį taip pasistatyti, kad nė galvos 
palenkti nereikėjo. Manau, kad judu tinkamai įvertintumėte tokią 
stovėjimo vietą, patupėję bent porą savaičių. 

— Pora savaičių jau praėjo, - tarstelėjau aš. 

— Na, tada porą mėnesių, - nusižiovavo Oilė. - Arba metų. 


Aš niekad negulėjau Frydrichštrasės vidury ir neprievartavau venti- 
liacijos grotelių. Kas ne, tai ne, bet Plento gatvėje, Frydrichštrasės 
tęsinyje, aš, ieškodamas progos pasidulkinti, praleidau ne vieną šaltą 
žiemos naktį. Privalai parodyti, ką gali, taip man pasakė Raimundas, 

o jis tai jau turėjo šitai išmanyti, be to, turėjo pagrindo, tokio pat 
įtikinamo, kaip būtinybė masturbuotis arba rengti iškylas mėnesie- 
noje. Taip, girdi, darą taksi vairuotojai, o jeigu jau kas pažįsta miestą, 
tai tik taksistai. O ką gi tie taksistai daro? Jie tyko savo automobiliuose 
priešais Altberliner Ballhaus arba priešais Klarchens Ballhaus', ir kai 
į taksi įsėda vienui viena moteris, nesunku suvokti, jog ji kremtasi, 
kad išėjo nieko nepešusi ir jos Žavesys eina vėjais, 0 gyvenimas ne 
toks kaip romanuose apie vargetas - dabar jai reikalingas guodėjas, 
padūkėlis, toreadoras. Dabar aš jau supratau. Kaip čia man pačiam 
tokia mintis neatėjo? 

Pasirinkau Altberliner Ballhaus, tokią į užpakalinį kiemą nugrūstą 
firmą Plento gatvėje, kiauras naktis stypsodavau ten šaldamas, lauk- 
damas ir klausydamas gašlios muzikos iš šokių salės. Ir mano mintys 
buvo gašlios - įsivaizdavau pilną salę rujojančių mergų, tuo pat metu 
po mano kojomis, keturių metrų gylyje, dundant gražuolių prikimš- 
tiems vagonams. Kur dar visame Rytų bloke rastum tokią vietą! 
Stovėjau pačiame karščiausiame ir nešlovingiausiame jo taške. Pa- 
čiame Varšuvos sutarties šalių gašlybės centre! Vos devyniolikos 
metų, O jau toks pagedęs! 

Kiauras naktis laukiau savo progos pasibaksnoti, o turėjau apsi- 
spręsti per keletą sekundžių (taigi situacija tarsi tyčia sukurta tam, 
kad pasijusčiau pranašus arba — neišduokit šito žodžio mano velio- 
niui tėvui —- nevykėlis). Laikas pajudėdavo tuomet, kai atsiverdavo 
durys į kiemą, bet šansas būdavo pražiopsotas, jeigu mano kandidatė 
įsėsdavo į taksi. Pusės minutės pakakdavo, kad visas mano vidus 
sukiltų - nedaryk taip! Vyruti, kaip tu nusinitai, jei tu, spindintis viršelis, 
apie antrą valandą nakties slampinėji po akliną kiemą vien tam, kad 
patykotum kokios nors moters, nepaisydamas jos amžiaus ir svorio 
kategorijos, išdulkintum ją neatsiklausęs nė jos sutikimo... Karjera 
šuniui ant uodegos, šnipštas iš slaptos užduoties, tu verčiau darsyk į ją 
pažiūrėk, vieni kaulai ir oda, aišku, kad užsikrėtusi AIDS, bet tik 
pabandyk tokią užšnekinti! Žvelgia persigandusi, ima šauktis pagalbos, 
o tada tave suima, tik tu pagalvok, kaip buvo paskutinį kartą, kai 

Greifsvaldo gatvėje slampinėjai aplink tą kvadratą, o ir apskritai ką 
pasakytų tavo tėvai, patyrę, kad jų sūnus lengvabūdiškai moja ranka į 
visus patarimus, O ir iš kur tu žinai, kad čia iš tikrųjų dansingas, 0 ne 
užsimaskavusi Spaudos platinimo tarnyba, Bendrojo atsiskaitymo sky- 
rius arba USIMEA, Užsienio prekybos draugija su ribota atsakomybe... 

Bet vos tik taksistas su savo grobiu krustelėdavo iš vietos ir nurūk- 
davo, mane imdavo kamuoti visai kitokie priekaištai: Idiote tu, ko čia 
stovi kiauras naktis kaip baslys, juk ne tam čia stypsai, kad nulydėtum 
akimis nušvilpiančius taksi, būk vyras, imk veikti, dėk skersą ant 
AIDS'0, juk turi įsidėjęs pakutį su trimis „Mondos“, spjauk į tą Greifs- 
valdo gatvę, pameni, tavo globėja buvo labai meili, naujas triperis 
atneštų susitikimo džiaugsmą, nesibaidyk ir dėl tos karjeros - patino 
šlovė padės ministrui lengviau apsispręsti, jis pasiųs tave pas priešo 
sekretorę, dėk, sakau, skersą ant visko, kas kliudo tau tai padaryti, baimę 
važiuoti automobiliu išgydo tik važiavimas juo, ko gi tu dar nori — 
Raimundo patartas stovi pačiame Raudonojo pasaulio gašlumo centre... 

Ji turėjo būti pirma pasitaikiusi - kad tik būtų vienui viena ir eitų 
per tą kiemą. Vienintelis kriterijus! Bet vos tik tokia pasirodydavo, 
savo monologą pradėdavo manyje tūnantis skeptikas, o kai ji pranyk- 
davo — et, nebesikartosiu! Daugumą moterų, jei tik jos neišvirsdavo 
laukan cypaujančiomis grupelėmis, lydėdavo vyriškiai, kurie be pa- 
liovos laidė tokius lėkštus sąmojus, kad netgi pašaliniam Žmogui 
(man, pavyzdžiui) darėsi bloga. Taip aš laukiau savo progos ir 
jaučiausi tarsi žmogaus dvasios skurdo metraštininkas. 

Tai nutiko vieną pilnaties naktį; nieko aš čia nepagražinu. Ji įsiutusi 
klupinėjo per kiemą. Buvo nedidukė ir apkūni, tarsi sudurstyta iš 
įvairių rūšių dešros, mano sąmonėje ji iškart užsifiksavo kaip Dešri- 
ninkė. Amžiaus netgi nenorėjau spėti, man buvo devyniolika, jai... 
Ne! Ne! Nenoriu nieko išsigalvoti! Net šiandien giliai širdy viliuosi, 
kadjitik prieš keletą metų buvo atšventusi savo keturiasdešimtmetį... 

Aš priėjau prie jos. 

— Nagi, kodėl tokia vieniša? - paklausiau. Atsakyti būčiau galėjęs 
ir pats: Todėl, kad esu nuvilta, išsiskyrusi, kaip pelė pilka kontoros 
šliundra, kuri kasvakar iki programos pabaigos žiūri televizorių ir be 
saiko kemša saldėsius. Ji patikliai pažvelgė į mane, buvo pernelyg 

įkaušus, kad atsakytų. Apglėbiau jos lašinius. „Ta-a-aip“, - nutęsiau 
ir pažvelgiau į ją. Dabar ji dar turėjo paskutinę progą sušukti: „Gel- 
bėkit!“ ar ką nors tokio, bet ji ilgesingai pasižiūrėjo į mane ir laiminga 
sukūkčiojo. Kol neprasidėjo bučiavimaisi ir kiti apetito nekeliantys 
dalykai, nieko nelaukdamas ėmiau ją tempti iš kiemo, galima sakyti, 
vilkau kaip buksyras. Ji apglėbė mane savo į dešras panašiomis 
rankomis, klupsėjo šalia ir išdidžiai žvelgė į mane. Tarsi būčiau jos 
išgelbėtojas. Kadras iš filmo apie katastrofą. 

Į savo meilės lizdelį vykome tramvajumi. Belaukiant jo, teko ją 
vadinti „pupyte“ ir leistis bučiuojamam. Norėjo užmegzti švelnų ryšį? 

— Atvažiuoja, - sukuždėjo tokiu balsu, kad iš jo tikrai būtų išėjusi 
arbatinė dešra. 

Vadinasi, toptelėjo man, jeigu jau su tokia galiu, tai galiu su 
kiekviena. Tuksentis su Marina buvo vienas malonumas, bet kaip aš 
galiu savo viršininkams garantuoti, kad įstengsiu ir su kiekviena 
priešo sekretore? Dešrininkė buvo koktumo viršūnė; visa kita, visa 
kita niekis - ką čia reiškia priešą sutvarkyti. If you can make it there, 
you can make it everywhere. 

Padardėję dvidešimt minučių, išlipome Bornholmo gatvės stote- 
lėje. Ji vėl įsikibo į mane ir rodė kelią svirduliuodama iš vieno šono 
į kitą tarsi ant denio besiritinėjanti tuščia statinė. 

Ji gyveno pirmame aukšte. Ant jos durų buvo pritvirtintos siau- 
rapjūkliu išpjautos raidės: Nusigrandyk kanopas! Tai man teks 
dulkinti tokią, kuri ant durų prikala: Nusigrandyk kanopas!? Aš 
duosiuosi, kad mano Rausvojo muilo vertoji kūno dalis panirtų į 
šitos visiškai nepažįstamos, girtos ir daugiau nei dvigubai vyresnės 
kekšių kalvės lankytojos skylę? Dieve, o dar tos asociacijos, len- 
dančios keturių bibliotekų skaitytojo galvon: kai kurie literatai, 
užuot sakę Nusigrandyk kanopas! sako Valykite kojas; tokiam pa- 
sakymui aš būčiau neprieštaravęs, betgi apskritai: kas, nusivalęs 
kojas, prieš mane žengė per šitą slenkstį? Ir argi būčiau galėjęs 
patikėti, kad tas kitas savo batus valėsi užsukęs čia kitokiu tikslu 
nei aš... Kada tai nutiko? Aišku, ne per seniausiai, antraip argi ji 

kaltų prie durų tą Nusigrandyk kanopas!, jei tokie svečiai būtų 
bent kiek retesni? 

Kad ir kaip ten būtų, po kelių minučių jau sėdėjau pasją ant sofos, 
veidu įsikniaubęs į jos petį, kur jaučiausi saugus nuo jos bučinių. 
Vėliau mano rankos čiupinėjo ją visą, ir aš galvojau apie dešrų rūšis: 
pūsta dešra, kumpis prie alaus, slėgtainis — ištisas asortimentas. 
Atsegiojau jos palaidinukę. Ji atsagstė mano kelnes ir ėmė juoktis. 

— Oi, koks mažytis! - kikeno ji. Nemalonu, bet ką darysi. 

— Turi su juo kažką padaryt, - gašliai sušvokščiau. - Tada jis 
pasidarys didesnis. 

Ji nužvelgė jį ir nusijuokė. 

— Na, ko lauki, imkis, - sudejavau jai į ausį ir grabinėjau vildamasis 
aptikti kokią erogeninę zoną, bet ji tik kikeno. Nukrapščiau jos 
liemenėlę, plekšnojau krūtis - šaltieną - vildamasis tokiu būdu suža- 
dinti erekciją. Tik nieko iš to neišėjo. Mano intymieji refleksai jau 
nebeveikė taip kaip anksčiau. 

— Nagy! - šnopavau, stengdamasis suteikti savo balsui geidulingą 
toną. - Nagi, paimk jį. 

Ji sėdėjo šalia, leidosi čiupinėjama, o po akimirkos ištarė: 

— Ak, paleisk gi tu mane. 

— Kaipgi? - nustebau. - Imk ką nors ir padaryk. Na, ko lauki! 

Bet ji irzliai paprieštaravo: 

— Ne! 

Nejau tai turėjo reikšti, kad visi tie man skirti bučiniai, kuriuos aš 
turėjau iškęsti, buvo veltui? Vadinasi, galėjau jaustis seksualiai išnau- 
dotas, pats nieko neišnaudojęs? Ne, taip negarbinga! Be to, ji buvo 
girta, o alkoholis atpalaiduoja! Tai įrodyta moksliškai! Daugybė 
eksperimentų! Tai ką, aš veltui stipau lauke šitiek naktų? Aš, istorijos 
misionierius, siekiantis seksualinio tobulumo, privalau vieną kartą 
pabandyti su žmogiška medžiaga iš kekšių kalvės! Ji būtų taip ir likusi 
ten, niekas nebūtų jos tempęs, jei ne aš! Juk vadinau ją „pupyte“ ir 
netgi padeklamavau į ausį meilės eilių (tvirtindamas, kad jos skirtos 
jai) - taigi su romantika viskas gerai, tik dulkintis ji negali (aš irgi 
ne!). Mane suėmė panika. 

— Be to, juk šiandien pilnatis! Tai irgi... moksliškai įrodyta! 

Kas su manimi darosi, apimtas siaubo, pagalvojau aš. Rėkti be- 
prasmius šūkius! Taip man dar niekad nebuvo! Argi tai meilė? 

Ji pasislinko tolėliau. Tada aš ją ir užgriuvau. 

— Paleisk mane! - ėmė plūstis ji. - Tuoj pat paleisk! 

Mudu ėmėm raičiotis ant grindų, ir galbūt dėl to, kad aš įsileidau 
į tikras imtynes, kurios buvo ne lengvesnės už skerdenų krovimą, - 
tik šit netikėtai ėmė ir pasistojo. Jos krūtis, ko gero, būčiau galėjęs 
čiupinėti iki Paskutinio teismo dienos, ir vis tiek nieko nebūtų išėję. 

— Matai! - aš atsistojau ir parodžiau savo kuolą. - Okei? 

— Dink! - suriko ji. 

Ką? Šita sena kanopų grandytoja, šita Dešrininkė, it musę kandusi 
išėjusi iš Altberliner Ballhaus, alkoholio apsvaiginta, nori mane — 
jauną, geidulingą, be penkių minučių Nobelio premijos laureatą, 
viršelį su kovos parengtimi styrančiu kotu - išgrūsti iš lovos? 

— Ei! - surikau aš. - Mes galim! 

Ji nužvelgė mano pagaliuką ir nusikvatojo. Aš vėl puoliau ant jos, 
ji gynėsi ir mataravo kojomis. Nuo to aš dar labiau įkaitau, tik vyliausi, 
kad jai vėl nešaus į galvą grūsti savo liežuvį į mano burną. 

— Ne! - švokštė ji. - Aš nenoriu! Paleisk mane! 

Liemenėlę jau buvau nutraukęs, dabar vargau su sijonu. Jei ji taip 
spardysis, teks ilgokai sugaišti. O tada dar reikėtų kelnaites. Taip 
mąstant apie manęs laukiančias užduotis, staiga nusmelkė mintis: 
ką mudu čia darom? Ką aš darau!? Juk aš stengiuosi prieš moters 
valią priversti ją lytiškai santykiauti! Juk ji sakė: Ne/ Sakė: Aš 
nenoriu! Kaip visa tai pavadins prokuroras? Išžaginimu! O, aš ren- 
giuosi išžaginti moterį! Aš - žagintojas! Mano fotorobotas sumirgės 
visuose laikraščiuose, o per surengtą akistatą policijoje ji durs į 
mane pirštu ir suriks: „Tai šitas!“ Visi nuovados policininkai susig- 
rūs pasižiūrėti į devyniolikmetį keturiasdešimt ketverių metų Deš- 
rininkės prievartautoją. Psichologai varžysis tarpusavy, kuriam jų iš 
mano bylos gintis doktoratą. O mano tėvai! Ką jie apie mane 
pagalvos? Mintis apie tėvus privertė mane liautis prievartauti. Vis 
dėlto koks aš buvau gero patarimo klausantis sūnelis! „Mamyte, 
tėtuk, šią savaitę aš jau buvau beveik bežaginąs, bet vos tik man 
dingtelėjo galvon, kaip judu tokiems dalykams nepritariate, iškart 

lioviausi prievartavęs“. Kurie gi tėvai nesididžiuotų tokiu vaiku 
kaip aš? 

Stvėriau savo drabužius, išlėkiau basas ir apsirengiau tik už buto 
durų. Neišmaniau visų tų juridinių smulkmenų, bet tikėjau, kad 
blogiausiu atveju prokuroras liaudies vardu būtų galėjęs mane ap- 
kaltinti už bandymą išžaginti. Juk neišleidau nė vienos savo penkias- 
dešimties milijonų mikrožuvelių! Ar suteiks tėvai man dar vieną 
progą pasitaisyti? Ar bent kartkartėmis pasiųs į kalėjimą siuntinuką? 
Ar skaitys mano nevilties kupinus laiškus? Mamyt, tavo sūnui tikrai 
negresia joks pavojus, nes per bučinius AIDS neįmanoma užsikrėsti! 
Tėti, tavo sūnui nėra ko bijotis tėviškos rūstybės! 

Misteri Kicelšteinai, bandydamas apsirengti, kuičiausi toje laipti- 
nėje, o jis tebestovėjo, mano pimpalas sukilo, po savaites trukusio 
laukimo šaltomis Žiemos naktimis pagaliau panoro parodyti ką gali, 
tam tikra prasme aš jį supratau; juk toks kotelis galiausiai irgi žmo- 
gus. Tik savo keturių bibliotekų skaitytojo pažymėjimams turėjau 
dėkoti, kad lemiamais momentais, kaip ir šįkart, į mane plūsteli 
didžioji žmonijos poezija, kad ir epizodas iš „Odisėjos“, kur užpultas 
sirenų didvyris irgi negalėjo, nes moterys būtų tapusios jam tikra 
pražūtimi. Visi žino, kaip ten viskas baigėsi - jam beliko iš nevilties 
tik trintis į laivo stiebą, prie kurio buvo pririštas. Trintis į stiebą... 

Pasileidau laiptais aukštyn, palėpė buvo užrakinta, tad likausi 
viršutinėje laiptų aikštelėje ir - pliuk pliuk pliuk - nuleidau. Mama, 
tėti, atleiskit! Prieš bardamiesi susimąstykit: aš tik todėl onanizuojuosi, 
kad neišprievartaučiau! 

Sunkūs kaip vynuogės lašai krito per laiptų aikštelę su neužmirš- 
tamu kliuktelėjimu ant pakopų. Saulėlydį primenantis gamtos spek- 
taklis. Pirmosios savo rankomis išgautos mikrožuvelės. Akimirką vėl 
sugnybo sąžinė: pora tokių lašelių ir - galva lekia nuo pečių? O jei 
Dešrininkė paskambins į policiją? Nuosavame bute buvau užpulta 
nepažįstamo vyriškio, suraskit jį, jis dar kur nors čia pat - tuomet aš 
sveikas žuvęs! Aš suimamas šimtinės policininkų, apkaltinamas ban- 
dymu išžaginti ir ekshibicionizmu, jie perskaito mano teises ir uždaro 
į kamerą drauge su tatuiruotaisiais! Aikštėn iškyla dvilypis mano 
“ gyvenimas: dieną - pavyzdingas pilietis ir ištikimas Stasi darbuotojas, 

o naktį —- padugnė, moterų niekintojas ir laiptų teršėjas. Pėdsekiai 
nukrapštys nuo laiptų milijonus įrodymų, o kai specialistas pažvelgs 
į juos pro mikroskopą, sukrėstas ištars kraupų sakinį: Tai kada nors 
galėjo tapti žmogumi. O žmogus tai skamba išdidžiai! Žmogumi galėjo 
tapti tie lašai, mielu vaikučiu, „mūsų mažyčiu“, kurį džiugina pienės 
pūkas, kuris visus linksmina ir kuris be perstogės fotografuojamas - 
tai ne, mano genus tiria teismo ekspertizė. 

Nusikaltėlį visuomet traukia į nusikaltimo vietą... Didžiai įsiklausiau 
į save: ar traukia? Iš tikrųjų - mane traukė į nusikaltimo vietą! Į pačią 
viršutinę laiptų aikštelę! O kai ten atsidūriau - ką čia slėpti — aš vėl 
ji išsitraukiau! Tiktai kuriam galui? Ką aš pasakyčiau teismo psicho- 
logams? Ką pasakysiu savo teisėjui, savo motinai, savo ministrui? 
Misteri Kicelšteinai, mano galvoje sukosi labai konkretūs klausimai, 
kai aš saujoje smaginau savo lazdelę. O mano baimė! Galbūt Dešri- 
ninkė pateikė kaltinimą nežinomajam? Galbūt manęs, kaip prievar- 
tautojo, jau seniai ieško policija, pavojingas piktadarys, apie kurį 
niekas nieko nežino —o aš, kaip blogiausiai informuotas žmogus, tuo 
labiau, - ką jis gali vėl iškrėsti! Galbūt paieškos skelbimai kabo visose 
policijos būstinėse, gal šitas namas jau kadai kadės sekamas, gal jis 
jau buvo apsuptas! Tik neklauskite manęs, kodėl aš sugrįžau į nusi- 
kaltimo vietą - iš kur galiu žinoti? Pirma, tai įrodyta moksliškai, antra, 
aš jau buvau beveik įsitraukęs į nusikalstamą veiklą, o čia neprogno- 
zuojami veiksmai savaime suprantami! Bet kaip aš bijojau, kaip 
bijojau būti demaskuotas, ir ši baimė tik vertė mane blaškytis, o tai, 
aišku, tik ilgino pasitenkinimo procedūrą, savo ruožtu susitelkti ir 
nuleisti kliudė ir galimybė būti užkluptam ir tolydžio auganti baimė... 
Tiesiog stebiuosi, kad apskritai baigiau - tačiau galiu prisiekti, niekad 
nuo laiptų nenulipau netrykštelėjęs spermos. Kaip onanistas buvau 
ištvermingas, kaip tas kiškutis iš DURACEL reklamos: kitas onanis- 
tas seniausiai būtų baigęs, tik aš nenuvargdamas tebetrimituoju! 
(„DURACEL su varine galvute.“ ) Baimindamasis būti užkluptas ir 
suimtas, jau bandžiau kurpti pasiteisinimus, kuriuos miknosiu savo 
ministrui, kai jis mane cituos savo kabinete, užvers sieksninėmis 
Vakarų leidinių antraštėmis ir pavers tiesiog sraige. Tikra tiesa, 
smaukydamas savo daiktą, galvojau apie ministrą Mielkę, dar daug 

laiko buvo iki to meto, kai jis su savo: „Aš juk jus visus myliu!“ kažką 
padarė, jog tapo geidulių objektu. Ne, geidulio čia nebuvo, onanizuo- 
damasis aš to jam nejutau, bet negaliu nuginčyti: onanizuojantis 
ministras Mielkė buvo mano fantazijų objektas! 

Draugas ministre, - pliuk pliuk pliuk - leiskite man, - pliuk pliuk 
pliuk - tai buvo, taip sakant, mano proletarinė pareiga, - pliuk pliuk 
pliuk - kadangi mano viršininkai buvo užsiminę, - pliuk pliuk pliuk — 
kad, galimas daiktas, aš vyksiu, - pliuk pliuk pliuk - žvejoti NATO 
Generalinio sekretoriaus mikrožuvelių, - pliuk pliuk pliuk -ir norėda- 
mas susidaryti vaizdą ir sužinoti, kiek tai užtruks, - pliuk pliuk pliuk — 
galbūt aš turėsiu jį apsvaiginti ir pakišti po sofa? - pliuk pliuk pliuk — 
ir žinot, kadangi turiu tiek nedaug laiko, — pliuk pliuk pliuk - tai 
pamaniau, kad čia svarbus kiekvienas judesys, - pliuk pliuk pliuk - ir 
tada aš pagalvojau, jeigu tik jūs suprasite, drauge ministre, - pliuk pliuk 
pliuk - kad gal verta pačiam pabandyti išgauti savų mikrožuvelių, — 
pliuk pliuk pliuk - ir, žinoma, drauge ministre, kodėl aš, - pliuk 
pliuk pliuk - kodėl aš tai darau būtent laiptų aikštelėje, - pliuk pliuk 
pliuk - tai siejasi su ta aplinkybe, kad šitaip darau pirmą kartą - pliuk 
pliuk pliuk - ir tik tada, kai aš beveik, ne, tikrai tik beveik, - pliuk pliuk 
pliuk -£ik per plauką netapau žagintoju, - pliuk pliuk pliuk -atsikvošėjau 
tik tada, - pliuk pliuk pliuk - kai pagalvojau apie padarinius, - pliuk pliuk 
pliuk - kai susivokiau, kad galiu būti represuotas, - pliuk pliuk 
pliuk - neįvertinau priešininko, - pliuk pliuk pliuk - tai, kas būtų 
galėję pakenkti mūsų bendram reikalui, - pliuk pliuk pliuk - 
bet, šiaip ar taip, aš nebuvau gavęs sutikimo dulkintis, - pliuk 
pliuk pliuk - taigi, kaip jau sakiau, iki prievartavimo nebuvo 
prieita, - pliuk pliuk pliuk - Valstybės prokuroras galėtų mane 
apkaltinti nebent mėginimu išprievartauti, - pliuk pliuk pliuk - 
bet jeigu tai nusikaltimas, - pliuk pliuk pliuk - tai iš tikrųjų, - pliuk 
pliuk pliuk - remiantis svarbiausiu kriminalistikos dėsniu, — pliuk 
pliuk pliuk - traukia mane į nusikaltimo vietą, - pliuk pliuk pliuk — 
kas gi man beliko daryti, - pliuk pliuk pliuk - jei nebūčiau ten 
sugrįžęs, — pliuk pliuk pliuk - būčiau paniekinęs savo lavinimąsi 
ir savo mokytojus, — pliuk pliuk pliuk - išeitų, kad jie mane mokė 
nesąmonių, — pliuk pliuk pliuk - ir visa tai, ko kasmet mokomi 

tūkstančiai jaunųjų bendradarbių, būtų vienu kartu virtę niekais, — 
pliuk pliuk pliuk - ne, aš negalėjau leisti, kad mokymo kokybei būtų 
suduotas toks smūgis, - pliuk pliuk pliuk - todėl aš vėl sugrįžtu į savo 
nusikaltimo vietą, - pliuk pliuk pliuk - šitaip patvirtindamas esminį 
kriminalistikos dėsnį, - pliuk pliuk pliuk - mano spermos išsiliejimas 
buvo irgi dėsningas, - pliuk pliuk pliuk - jis tik pabrėžia mūsų mokymo 
efektyvumą, - pliuk pliuk pliuk - marksizmas yra visagalis, - pliuk 
pliuk pliuk - kadangi jis yra tikras, - pliuk pliuk pliuk -drauge ministre, 
matot, kad aš nesu bjaurus paršas, - pliuk pliuk pliuk - tik smaukaus 
mūsų bendro reikalo labui, — pliuk pliuk pliuk - socializmo vardan, - 
pliuk pliuk pliuk - aukštindamas humanistinę tradiciją, - pliuk pliuk 
pliuk - prisiminkit kad ir Odisėją, - pliuk pliuk pliuk - aš onanizavausi 
norėdamas pasirengti, jei reikėtų žvejoti tas mikrožuveles, — pliuk pliuk 
pliuk - ir siekdamas patvirtinti svarbiausios kriminalistikos taisyklės gaju- 
mą, - pliuk pliuk pliuk - mano veiksmai buvo grynas patniotizmas, — pliuk 
pliuk pliuk - aš smaukiausi ne savo paties malonumui, - pliuk pliuk 
pliuk - be to, dariau šitai ne tarnybos, o laisvalaiko metu - pliuk pliuk 
pliuk -ir bejokio atlygio, - pliuk pliuk pliuk — tai buvo tarsi šeštadieninė 
lenininė talka, - pliuk pliuk pliuk - drauge ministre, leiskite man... 

Ir čia aš pagaliau baigiau. 

Viską buvau numatęs: kad būsiu užkluptas, suimtas, nuteistas, 
išjuoktas, sudegintas, kastruotas, paaukštintas ir praradęs teisę į 
palikimą - arba visa tai iškart. Nebuvau numatęs tik, kad gali lūžti 
kaulai. Vos tik ištryško mano užtaisas, vos tik per turėklus nuskriejo 
į žemiau esančią laiptų aikštelę, užgeso šviesa. Paprastai buvau pratęs 
po viso to savo įkaitusias kolbas apsišluostyti gaivia servetėle, kve- 
piančia kaip pavasario pievutė. Šiam reikalui man reikėjo šviesos, 
todėl su neužsegtomis kelnėmis ėmiau leistis laiptais žemyn, pasly- 
dau dešimties milijonų mikrožuvelių balutėje, griuvau ir susilaužiau 
kairįjį nykštį bei dešiniąją alkūnę. Kelnės prasegtos, pimpalas kyšo, 
servetėlė dar neišpakuota - o aš nebegaliu pajudinti nė vienos ran- 
kos! Būčiau buvęs kietas vyrukas, būčiau nusižudęs sulaikydamas 
kvapą, bet kur tau, buvau lepšis, nė iš tolo būčiau neįstengęs šito 
padaryti. Muisčiausi ir sukinėjausi toje laiptinėje kokias dešimt mi- 
nučių. Ne iš skausmo, bet pabandykit kada be niekieno pagalbos, 

sulaužytomis rankomis užsitempti savo apatinukes tuos kelis lemia- 
mus centimetrus į viršų! O neužsegtos kelnės? Ką daryti su atviru 
klynu? Ar dera su tokiomis kelnėmis vykti į Nelaimingų atsitikimų 
kliniką? Paprašyti kokį padorų pilietį, kad padėtų susitvarkyti kel- 
nes? Gal kokį vyrą? Tuomet, žinoma, užtaikysiu ant pikčiausio 
pederastų priešo, ant tokio tipo, kuris yra prisiekęs, kad vos išgirs 
panašų prašymą, iškart smogs į snukį. O su tokiomis rankomis aš 
neįstengčiau net gintis! Tai ką - vėl grįžti į tą pačią laiptų aikštelę ir 
ieškoti pagalbos? Buvo jau vakaras, po dešimtos, visur tamsu. Ką 
pamanytų moteris, tokiu metu paprašyta švokščiančio vyriškio už- 
traukti jam kelnių užtrauktuką, ir dar tokiuose namuose, kurie ką tik 
buvo tapę mėginimo išžaginti vieta! Tikriausiai ji iškart imtų šauktis 
pagalbos, juk mano atveju - to neprognozuojamo piktadario - šitaip 
elgtis, ko gero, būtų protingiausia. Mane turbūt būtų nulinčiavę. O 
jeigu aš imsiu ir paskambinsiu į bet kurias duris? Tai jau ne! Atida- 
riusi jas moteris išvys nepažįstamą vyrą su prasižiojusiu klynu, išmuš- 
tą prakaito - juristams bus viskas aišku: Valstybės prokuroras bes 
rodomąjį pirštą į recidyvistą (tai aš), užkluptą už ką tik padarytą 
nusikaltimą. (Iš tiesų aš įklimpau į savo balutę.) Tai gal geriau 
užšnekinti kelis stotelėje lūkuriuojančius žmones? Tai būtų taip 
kilnu, taip padoru, kasdienė paslauga bendrapiliečiui... Gerhardas 
Šionė ar Reinhardas Meijus kaipmat sukurtų apie tai dainą - bet 
tenai tuojau atsirastų žiūrovų! Toks kaip aš, toks, kuris vyrų tualete 
neįstengia atsistoti prie pisuaro, o užsidaro kabinoje - kaip toks leisis 
stebint žiūrovams, kad jam kas nors užtrauktų kelnes? Visi vėpsotų, 
ojų akyse perskaityčiau: O čia koks dar triukas? Ir jeigu netgi atsirastų 
toks, kuris patikėtų ir pagailėtų manęs, vis tiek jie vėpsotų: Kaipgi tas 
ten? Tikriausiai čiupinėja ano kiaušius? Visą likusį gyvenimą man 
tektų slapstytis nuo šių liudytojų, tektų iškeliauti gal į Australiją, gal 
į Togą, o geriausiai į tokią šalį, kurios suvis niekas nežino ir kuri būtų 
sukurta tik mano tremčiai... Antraip kiekvieną minutę tik ir lauk, kad 
kas nors ims ir perbėgs skersai kelią ir sugriaus tavo gyvenimą 
tardamas: Atleiskite, bet aš jus jau esu kažkur matęs... A, tiesa, juk tai 
Jūs tas pats, kuris amžinai laksto gatvėmis su praviru klynu ir visiškai 
nepažįstamų žmonių prašinėja jį sutvarkyti... 

Nelaimingų atsitikimų klinikos priimamajame apsimečiau slidaus 
grindinio auka - puikus melas, kuriuo, vyliausi, nesunkiai bus pati- 
kėta, kadangi tikrai nemaniau, jog tai tipiškas paslydimo ant spermos 
laiptų aikštelėje atvejis. Atsegiotų kelnių niekaip nesugebėjau į savo 
melą įterpti, tačiau koks buvo man džiaugsmas, kai toje klinikoje į 
jas niekas nekreipė nė menkiausio dėmesio. Abi mano rankos atsi- 
dūrė gipse. Praktiškai aš pasidariau visiškai neveikus. Kai savo ligo- 
nio pažymą pristačiau į Spaudos platinimo tarnybos Bendrojo atsi- 
skaitymo skyrių, majoras Vunderlichas paklausė, kas gi man nutiko. 

— Buvo slidu, parkritau, - sumurmėjau, ir tai nebuvo melas. 

Vunderlichas buvo pakerėtas: kokia paprasta ir puiki idėja! Sulau- 
žytos rankos kur kas veiksmingenis dalykas nei antrankiai! Jei poli- 
tiniam vidaus priešui kokiu nors elegantišku būdu būtų įmanoma 
laužyti kaulus... Su abiem sulaužytomis rankomis niekas nesugebėtų 
spausdinti atsišaukimų. Negalėtų net akompanuoti savo kiršintojiš- 
koms dainoms — nei gitara, nei pianinu, nei akordeonu. Kai abi 
rankos sulaužytos, net telefonu nepasikalbėsi. Pagalvojau: štai imsiu 
dabar ir papasakosiu Vunderlichui viską, kaip buvo iš tikrųjų! Ar jis 
tuomet leis man drabstyti savo sėklą visų kovotojų už Žmogaus teises 
laiptinėse? Būčiau tai atlikęs su didžiausiu malonumu! Gauti licen- 
ciją onanizuotis istorinės pažangos labui visuomet buvo mano troš- 
kimas! Tuomet penkiasdešimt milijonų nebūtų beprasmiškai išmesta 
ir pamiršta, nes jų mirtis įgautų prasmę! Jie mirtų už mūsų reikalą! 
Kaip Mažasis trimitininkas! 

Tačiau didžiausias stebuklas nutiko namuose: mano tėvai nepuolė 
klausinėti, kaip aš sugebėjau susilaužyti abi rankas, tai yra kartą jie 
paklausė, bet aš diskretiškai pareiškiau nenorįs apie tai kalbėti, ir jie 
supratingai linktelėjo. O, misteri Kicelšteinai, argi nenuostabu prik- 
lausyti Stasi? Namuose, kur pirmasis dirbtinis orgazmas būtų įver- 
tintas kaip mėginimas nusižudyti, susietas su valstybės išdavyste ir 
tema pokalbiams apie smegenų auglį, dabar netikėtai viskas pasikei- 
čia, ir man pakanka tik reikšmingai sumurmėti: „Galit patys įsivaiz- 
duoti“ arba „Juk žinot, koks esu ten užimtas“, arba „Supraskite, kad 
ir jums ne viską galiu sakyti“. Ir jokių pasipiktinimo šauksmų! Iš 
virtuvės jau niekad nebepasigirs: Mūsų sūnus linkes daryti ne tai, ką 

reikia! Priekaištas: Kaip tu drįsai mums iškrėsti tokį pokštą! irgi jau 
nebegalioja, kaip ir: Aš tiesiog nerandu žodžių. Dabar man jau nebus 
priminta, kad aš pats save nubausčiau ar represuočiau arba ir viena, 
ir antra iškart — ne, dabar aš buvau atostogų parvykęs sužeistas 
frontininkas. Mama kepė gardžiausius pyragus ir pasiėmė atostogų, 
kad galėtų rūpintis „savo vaikeliu“, irjai niekad nepabosdavo pabrėž- 
ti, kad esu jos vaikas ir visuomet toks paliksiu, net sukakęs šešias 
dešimtis. Dėl savo vaiko! Tai dar kuteno savimeilę. Buvau bejėgis 
kaip kūdikis! Net tualete pats vienas negalėjau susitvarkyti. Kaip aš 
be jos būčiau užsimovęs kelnes? Kiek man buvo metukų, kai aš 
paskutinį kartą sušukau iš tualeto: „Mama, aš jau!“ Ketveri? Penke- 
ri? Dabar man buvo devyniolika, ir kai į mano šauksmą atskubėdavo 
mama, ji neiškart užtraukdavo man kelnes, ne, ji atskubėdavo su 
dėžele vaikiškos pudros, kuri mūsų namuose buvo tarsi savaime 
suprantamas dalykas, kaip kad kur kitur peleninė ar šratinukas, ji 
trindavo mano kutą savo aštriais pirštais sukaliodama jį šen ir ten. 
Kojiieškojo: smaukymo žymių, kurios išduotų esant mane onanistą? 
Kodėl ji mane pudruodavo? Misteri Kicelšteinai, kaip Jums atrodo, 
kodėl? 

— Mama, kodėl?.. 

— Nepakenks. 

Argi čia atsakymas? Pudravo, nes tokiam kaip mano vaikiškam 
pimpaliukui vaikiška pudra labai tinka. Bet kam aš suvis ją klausinė- 
jau, juk ir taip Žinojau, kur esu, tik man buvo šiek tiek nauja, kad į 
mano klausimą ji neatsakė pasitelkdama enciklopediją, neištraukė 
jos iš spintos ir nepacitavo atsivertusi Talkum, pagrindinės sudėtinės 
vaikiškos pudros dalies. 

Aš jos stačiai nesuprantu! Puiku, kai ji pačiomis ryškiausiomis 
spalvomis piešia man paveikslą „Dulkinimasis kelia mirtiną pavojų 
gyvybei“, tačiau kita vertus, kodėl ji žadina mano intymiuosius jaus- 
mus viltingai klausdama: kaip tau atrodo, ar Katarina Vit seksuali? 
Ar Kati dulkinti būtų nepavojinga? Negalvokit apie tai. Neieškokite 
čia kokios nors ypatingos prasmės. Bet kodėl gi aš keliuosi trečią 
valandą nakties ir stebiu olimpinę dailiojo čiuožimo laisvąją progra- 
mą? Moterų vieneto? Todėl, kad po Marinos slapta domiuosi mote- 

rų gabumais gimnastikai? Ar jos irgi tai daro ant virtuvės stalo? Ar 
sugeba nė nežvilgtelėjusios didžiaisiais kojų pirštais nusmaukti part- 
nerio apatinukes? Ir čia naktis stulbinamai pasikeičia; Kati pabaigus 
savo programą ir belaukiant jos įvertinimo, ekranė stambiu planu 
pasirodo kita čiuožėja - Juta Miuler, o mano motina ima kliedėti: 

— Kokia kerinti moteris! Kaip ji geba viską daryti! Ji dar ne vieną 
padarys čempione! 

O! Dėl Dievo! Verčiau aš čia nepasakosiu, kaip ji tai padarė, ši 
kerinti moteris, iki šiol jau ne vieną išmušusi iš pusiausvyros. O 
laukdama įvertinimų, motina tęsiamai šaukė: „6! Na, pirmyn, šeše- 
te!“ Ir visa tai priešais televizorių, kuriame šiaip jau viešpatavo 
Dagmara Frederik! Galas, aš jo nebegalėjau vėl suvaldyti: praėjus 
trims minutėms po to, kai motina paklausė, ar Katarina Vit atrodanti 
man sexy, ir po keleto akimirkų, kai ji, inkšdama: „Šeši! Nagi, šeše- 
te!“, man pareiškė, kad Juta Miuler dar vieną padarė čempione. 
Atkreipkite dėmesį į Jutą Miuler: jau 1988-aisiais, būdama už dau- 
giau nei dešimties tūkstančių kilometrų, ji išmušė iš pusiausvyros 
vieną devyniolikmetį. Taigi dabar Jūs viską Žinote, misteri Kicelštei- 
nai. Ne Dagmara Frederik, ne Dešrininkė, ne, mano seksualinės 
orientacijos viršūne tapo — visiems laikams! — Juta Miuler. Dar 
vyresnės už ją nejaudina. Baigta! 


Kai man nuėmė gipsa, aš pagaliau vėl atgavau savo rankas, kad 
galėčiau pametinėti daiktus. Praėjus vos dvidešimčiai minučių nuo 
gipso nuėmimo, telefono kabinoje palikau piniginę ir nieko nenu- 
jausdamas parvažiavau namo, kur motina, kaip visuomet iki ašarų 
graudžiai, puolė manimi rūpintis. Klausai, kur tavo ligonio pažyma. 
Parodyk man ją. Noriu pati pasižiūrėti. Daugiau nei pusantro mėne- 
sio tu buvai ligonis. Tokiu atveju įsigalioja visiškai kitokios teisinės 
taisyklės. Ligonio pažyma - ne koks popiergalis. Neteisingai išrašyta 
pažyma gali turėti liūdnų padarinių. Dar nesibaiges tavo mokomasis 
laikas. Todėl iškart padarinių gali ir nepastebėti. Viskas pasireikš 
vėliau. Tik bus jau per vėlu. Ir tada jau nieko negalėsi padaryti. Liksi 
stovėti tuščiomis rankomis. Taigi verčiau jau dabar patikrinti, ar 
viskas čia kaip reikiant. Nagi, parodyk man tą pažymą, dabar dar ne 

vėlu. Aš tai jau žinau, kaip išrašinėjamos tokios pažymos. 

— Mama, aš juk buvau charite! Ten tai jau sugeba išrašinėti tokias 
pažymas! 

Nepasakok man apie charite. Aš žinau, ką reikia daryti. Pas juos ten 
baisi netvarka. Kai šitoks ligonių srautas, neįmanoma palaikyti tvarkos. 
Ten paprasčiausiai ima ir pamiršta, kur reikia pasirašyti. Nė per nago 
juodymą jais nepasitikiu. Bet aš niekam nepriekaištauju. Tik niekad 
negali žinoti. O dabar parodyk man tą pažymą. 

— Mama... 

Ką tu čia vaidini? Kodėl viskam toks abejingas? Kartais aš tavęs 
nesuprantu. Tu turėsi tik kalną niekam nereikalingų problemų. Pagal- 
vok apie tai. Visi tie lakstymai. Iki pat pensijos apskaičiavimo. 

Tai šit kaip, misteri Kicelšteinai. Be jos galas mano pensijai — 
mirties teks laukti nekūrentame kambaryje, ką jau kalbėti apie ko- 
kias įplaukas. Reikalui šitaip pakrypus, nutariau parodyti jai savo 
pažymą. Tiktai kurgi ji? 

— Mama, - pasakiau,- man rodos, aš ją pamečiau. 

— Ką-ą-ą? Pa-me-tei? 

— Rodos, kišau ją į piniginę. O piniginė... 

Į kambarį įlėkė tėvas. 

— Kas čia dedasi? — paklausė jis. 

— Klausas pametė savo ligonio pažymą. Viską pametė, - sudeja- 
vo ji. 

— Pažymėjimą irgi? — tėvas griežtai pažvelgė į mane. 

— Jį tai dar turiu, - atsakiau ir vėl pasijutau toks mažas. Pamečiau 
piniginę ir iškart patekau į netramdomų aistrų verpetą. Mirtis ir 
kerštas. Nusikaltimas ir atgaila. Nukryžiavimas ir prisikėlimas. Ko- 
kios gilios baimės šaknys šiame dviprasmiškame pasakyme: Klausas 
pametė savo ligonio pažymą. Viską pametė. Stoviu prieš juos nuogas. 
Ašviską pamečiau. Savo ligonio pažymą. Mėnesinį bilietą. Skaitytojo 
pažymėjimus. Kas bus, jei jie atsidurs nedorose rankose! Aš tapsiu 
baustinas. Juk pasirašiau, kad esu susipažinęs su naudojimosi taisyk- 
lėmis. Jei neįstengsiu susimokėti, išskaičiuos iš algos. Dešimtmečius 
kapstysiuosi, ir vis tiek niekad nebus tam galo. Kai galop išeisiu į 
pensiją, tai ji bus mažiausia, kokia tik gali būti, nes 1988 metų kovo 

mėnesį pamečiau savo ligonio pažymą... Praradęs piniginę, susigadi- 
nau visą gyvenimą - kaip aš dar galiu būti toks abejingas, kai viskas 
prarasta! 

Viskas, išskyrus tą pažymėjimą. 

— Kur jis? — paklausė tėvas. 

— Apsiauste. 

— Parodyk! 

— Aš jį tikrai turiu! Jis visuomet apsiauste, virvute parištas, kaip 
nurodyta instrukcijoje. 

— Vis tiek parodyk! 

Parodžiau. 

— Ar ten buvo čekių? - paklausė motina. 

— Ne, - atsakiau. 

— O tavo asmens pažymėjimas? 

— Tas tai buvo. 

— Su čekiais ir asmens pažymėjimu jie prisiknis iki tavo sąskaitos! 

— Mama, ten nebuvo jokių čekių! 

— Niekad negali Žinoti, - pareiškė tėvas. 

— Greit skambink į taupomają kasą ir užblokuok savo sąskaitą! — 
šūktelėjo motina ir puolė prie telefono. 

— Betgi... 

— Nepakenks. 

Šitaip ji sakė, kai vos prieš kelias dienas vaikiška pudra barstė 
mano pimpalą! Dabar telefonų knygoje ėmė ieškoti taupomosios 
kasos numerio. Bergždžiai slinko brangios minutės. Minutės, per 
kurias su mano skaitytojo pažymėjimais buvo galima ištuštinti ištisas 
lentynas. 

— Ar tavo piniginėje buvo kas nors tokio, kas galėtų įrodyti, jog tu... 
na, tu pats supranti... 

Ką? Kad tarnauju Stasi? 

— Ne. 

— Tu įsitikinęs? 

Ir šitas klausimas mane užmuša, nesvarbu, kokiame kontekste jis 
pasigirsta. Kaipgi aš tokių žmonių akivaizdoje galiu būti kuo nors 
tikras? Nebuvau įsitikinęs, kad iš tikrųjų esu Klausas Ūleštas, Liuci- 

jos ir Eberhardo sūnus, nes nebuvau tikras, ar tarp jų kas nors buvo! 
O jei aš tik galbūt esu aš - tai iš kur galiu žinoti, kas buvo toje mano 
piniginėje! Tu įsitikinęs? Na ir klausimas! Kol egzistuoju tik kaip 
hipotezė, visa kita irgi tėra spekuliacija. 

Todėl ir tylėjau. 

— Kas ten dar buvo? -atkakliai vartydama telefonų knygą paklausė 
motina. 

— Pinigai, atrodo, apie aštuoniasdešimt markių. Asmens pažymė- 
jimas, mėnesinis bilietas, mano skaitytojo pažymėjimai... 

— Dėl Dievo meilės, greičiau skambink į biblioteką! - ėmė verkšlenti 
motina ir atkišo man ragelį. 

— Tai kur pirmiau - į taupomają kasą ar biblioteką? 

— Ir vienur, ir kitur! Kas dar ten buvo? 

— Dar du priėmimo lapeliai - vienas iš triperio centro, o kitas iš 
batsiuvio. 

— Skambink ir tam batsiuviui! 

— Mama, šito tai jau per daug! 

— Tie lapeliai, - pertraukė mane tėvas. - Ar jie... 

Jis nebaigė. Ką jis turėjo galvoje? Triperio centrą? Iš kur žino? 
Kada nors knisosi po mano piniginę? Motina diskretiškai nusisuko į 
telefoną, o, ji tai jau Žino, kaip slegia tokie beatodairiški gestai. 

— Apie ką tu čia? - paklausiau tėvą jusdamas, kaip silpsta mano 
balsas. 

- Ar ant tų lapelių buvo koks antspaudas. įrodantis, kad... 

Ką? Kad aš turiu triperį? Ak, misteri Kicelšteinai, ir vėl ta pati 
atmosfera: kvailiukas Klausas kankinas veltui bandydamas suprasti 
savo tėvus. Kur lenkia mano tėvas? Ką jis galvoja? Ir kodėl tariuosi 
esąs kvailys, jei nesuvokiu tų jo padrikų frazių? Kodėl nebaudžiu jo 
ilgu nebyliu žvilgsniu, o stengiuosi akyse įžiūrėti ką nors tokio, kas 
man padėtų įminti šią mįslę? Tikriausiai ir vėl atrodau toks paikas ir 
bejėgis, kad jam nieko kito ir nebelieka galvoti apie mane: ak, vis 
dėlto koks jis pasigailėtinas nevykėlis. 

— Ar tie lapeliai kaip nors susiję su ministerijos poliklinika ar 
vyriausybine ligonine? — susinervinęs pamokomu tonu iškošė tėvas. 


THOMAS BRUSSIG m HEROJAI KAIP IR MES 149 


Ak štai kas! Jis tik norėjo beatodairiškai, koks visuomet kad buvo, 
bet ne pernelyg aiškiai priminti, jog aš vis dėlto tarnauju Stasi! 

— Ne, - ištariau sukaupęs paskutines jėgas. 

Motina tuo tarpu pamojo rageliu, uždengė jį plaštaka ir dusliai 
šūktelėjo: 

— Taupomoji kasa... 

Užblokavau ten savo čekius, kurių net nebuvau dar pametęs, gal 
dvidešimt minučių sukau bibliotekos numerį - užimta ir užimta! - 
taigi pakako laiko įsivaizduoti, kad bibliotekininkė nukėlė ragelį 
norėdama įrašyti į skaitytojo formuliarus kalnus knygu, kurias mano 
vardu ketino imti tatuiruotas piniginės radėjas... 

Paskambinau ir tam batsiuviui. Deja, mums sunkiai sekėsi suprasti 
vienam kitą. 

— Aišku, gausit savo batus ir be to popieriuko, - pranešė kurpius. 

— Ne, ne, aš turiu galvoj, kad jeigu kas ateitų su popieriuku ir 
pareikalautų mano batų... - aiškinau aš. 

— Klausai, sakyk jam: su kliento kvitu! - pakuždėjo iš šalies motina. 

— Geriau, žinoma, su popieriuku, ten yra numeris, - kalbėjo 
batsiuvys. - Tuomet batus iškart rastume, juk mes turim savo tvarką. 

— Turiu galvoj, - pertraukiau aš, - visai ką kita. Noriu būti tikras, 
kad jūs niekam mano batų neišduosite pagal kliento kvitą. 

— Neduoti pagal kvitą? 

— Būtent. 

- Jei nenorit kvito, tai ir nereikia, atiduosiu ir be jo, koks reikalas? 

— Noriu pranešti, kad pamečiau taisyklos išduotą popiergalį. 

— Kliento kvitą! - priminė motina. 

— „todėl jeigu jį kas rastų... 

— Bet kuo čia dėtas kvitas? - klausė batsiuvys. 

— Turiu galvoje, kad jeigu kas ateitų su tuo popieriumi ir prašytų 
mano batų. 

— Tai tokiam neduoti kvito? 

— Tai batų tokiam neduoti! 

— Kaip išdrįstų. Juk tai jūsų batai! 

— Bet kvitas gali atsidurti pas kitą žmogų. 

Minutėlę buvo tylu. Paskui batsiuvys pasakė: 

- Jei teisingai supratau, jūs pametėte taisyklos popieriuką. 
— Teisingai. 
— Ir dabar baiminatės, kad gali ateiti kitas ir pasiimti jūsų batus? 
- Taip. 
- Šitaip čia dar niekad nebuvo, - suniurnėjo kitame laido gale. 
— Niekad negali žinoti... - murmtelėjau aš. 

— Irjūs norite tai sukliudyti skambindamas man ir informuodamas, 

kad, išskyrus jus, tų batų niekam kitam neduočiau. 

— Taip! - šūktelėjau su palengvėjimu. 

— Jokių problemų! Tik pasakykite savo numerį. 

— Kokį numerį? 

— Kokį! Tą, kur ant popieriuko. 

Man akyse aptemo. 

— Taigi aš jį pamečiau! 

— Tai iš kur aš žinosiu, kad ten būtent jūsų batai? Jei koks klientas 
ateis su tuo kvitu? Kaip aš galiu neduoti? 

Apie tai ir aš buvau pagalvojęs. Dabar beliko tik įkalbėti meistrą, 
kad jis pasiknistų po savo užsakymų knygą, kur šalia numerio įrašyta 
ir kliento pavardė. Taip bus surastas ir mano numeris. Mano pavardė 
beveik neištariama, aiškinau jam, priimant batus, ji garantuotai įra- 
šyta su klaidomis, todėl, ko gero, nebesurandama. Prisimindamas 
ligtolinį mūsų pašnekesį, suvokiau, kad šitoks žingsnis pernelyg įžū- 
lus. Taigi praradau net mažiausią viltį. 

— Na, tuomet labai ačiū, - nusiminęs pasakiau. - Iki kito karto. 

Ir padėjau ragelį. Telefonas sučirškė iškart, motinai nespėjus įver- 
tinti mano nevykusio pokalbio su batsiuviu; nieko nelaukdamas 
stvėriau ragelį. 

- Alio! 

- Alio, - pasigirdo žvalus moteriškas balsas. - Ar aš pakliuvau, o 
pone Dieve, pas Ūl... Uč... Ūči... 

- Ūlcštą. 

— Klausas Ūl... Kaip ten? 

- Taip, Klausas Ulcštas. Klausau. 

— Tikrai? Nieko nepametei? 

Reikėtų įsigyti telefonų numerių fiksatorių, toptelėjo man. Šanta- 
Žistė, siekianti užmegzti ryšį telefonu. 

— Ar jūs radote mano piniginę? 

— Mhm. Ir jau gerą valandą bandau tau prisiskambinti. Mėgsti 
plepėti telefonu? 

Tai buvo Ivona. Su ja viskas pasirodė besą šimtą kartų paprasčiau. 
Kol aš tampausi nervus skambindamas į kasą ir blokuodamas sąskai- 
tas, kuriose nėra nė pfenigo ir joms niekas negresia, kol aš vargstu 
aiškindamasis dėl batų, kurių priklausomybės man niekas nė nemano 
nuginčyti, kol aš rodau - šaunuolis! - savo tėvui tarnybinį pažymėjimą 
ir kaip išgąsdintas kiškutis gaudau jo padrikas mintis, kol klausausi 
gluminamų motinos žodžių, kol drebu dėl savo pensijos ir vaizduo- 
juosi, kaip su mano skaitytojo pažymėjimu išvagiama stirtos knygų, 
kol skambinančio radėjo klausau su Stasi būdingu nepasitikėjimu, 
galvoju apie numerių fiksatorių, formaliai tebesikreipiu „Jūs“, kol 
mano tėvai vaidina sceną iš kino filmo Karštligė Centrinėje telefonų 
stotyje —- motina pernelyg smarkiai čiaupydama lūpas ar-ti-ku-lia-vo 
kažkokias instrukcijas ir reikšmingai vartė akis, tuo tarpu tėvas 
grūmodamas kumščiais lakstė po kambarį trokšdamas pats pasikal- 
bėti su šantažiste, - kol visa tai dėjosi, ji ėmė ir suvirpino mano sielą. 
Koks romumas: „Mėgsti plepėti telefonu? Gal ką pametei?“ 

Susitikti sutarėme kitą dieną, ir ši sutartis visiškai netenkino mano 
tėvo. Nepasitenkinimą jis išsakė motinai, nes su manimi jis nesikal- 
bėdavo. Ir vėl amerikietiškas prisiekusiųjų teismas: jis (Valstybės 
prokuroras) tariasi su dvylika prisiekusiųjų (mano motina) dėl tei- 
siamojo (manęs). Ar tu žinai, ką su asmens pažymėjimu galima nu- 
veikti per dvidešimt keturias valandas? Viska! Svarbiausias jo doku- 
mentas. Bet juk jam visvien. Pameta savo pažymėjimą ir nė piršto 
nepakrutina! Dokumentas svetimose rankose! Nieko, bus dar dantų 
griežimo! 

Bet motina jau surado svarbesnę temą: atlygis už radybas. 

— Klausai, ar tu jau pagalvojai apie atlygį už radybas? 

— Duosiu jai dvidešimt markių. Arba ne, penkiasdešimt. 

— Ką sakai? O Dieve, ką tu turi galvoj? 

— O gal visus banknotus, kurie buvo toje piniginėje? 

— Betgi tai prastos manieros! 

— Manieros! — išsiviepė tėvas. - Jis ir manieros! 

— Eberhardai, būk geras! - švelnino padėti motina, kol galop 
nutarė, kad atlygis bus gėlės. 

— Gėlės už radybas? - nepatikliai paklausiau aš. 

- Žinoma, moterys visada džiaugiasi gavusios gėlių. 

— Na, man tas pats, - nusiminęs pasakiau. 

— Nupirksijjas ryt rytą prie stoties ir ne vėliau kaip septintą valandą, 
kad išsirinktum pačias gražiausias. 

— Septintą? Rytoj juk šeštadienis! 

— Nair kas? Jie ten stovi nuo septynių. 

— O aš? Gal man keltis šeštą vien dėl to, kad nupirkčiau gėlių? 

— Klausai, ji rado tavo as-mens pa-žy-mė-ji-mą! 

— Tiesą sakant, jam reikėtų važiuoti nedelsiant, —- pasakė tėvas. 

— Bet kurgi jis dabar gaus gėlių? — užbaigė motina. 

Beje, tie gėlių pardavėjai Frankfurto alėjos stotyje buvo viena 
mėgstamiausių mano tėvo temų -jis galėjo kiekvienam garsiai skelbti 
ir skaičiuoti, kiek tie gėlininkai užkala pinigo „išsisukinėdami nuo 
mokesčių“. Vis kartodavo skaičių, kurį reikia padauginti iš trijų šimtų 
šešiasdešimt penkių. 

- Žinoma, kurių galų dar dirbti? — filosofuodavo jis. - Jei aš su 
puokšte gėlių atsistočiau gatvėje, kaipmat uždirbčiau tiek, kiek dabar 
uždirbu. - Ir nusivylęs pridurdavo: - Ir mes patys kišam jiems pinigus 
į nasrus. 

Už aštuonias „į nasrus įkištas“ markes iš vienos gėlininkės gavau 
puokštę ilgastiebių gėlių. Aš nieko nenutuokiu apie gėles, nežinau, 
kas tose gėlėse turi būti gražu, kodėl žmonės jas vienas kitam dova- 
noja, tai man mįslė... Gėles su ilgais koteliais pirkau tik todėl, kad jos 
čia buvo pačios brangiausios, tad tikėjausi nesuklydęs. Bet kai su savo 
puokšte myniau per Frėdersdorfą, Berlyno priemiestį, kur stovi 
nuosavi namukai ir kur gyveno Ivona, man šimtąjį kartą įkyriai lindo 
mintis: kodėl būtent gėlės? Ir kaip jas tinkamiausiai įteikti? (Oi, 
kokia bjauri formuluotė, bet taip ir pagalvojau: kaip čia tinkamiau- 
siai...) O jei ka nors padarysiu ne taip? Tik nereikia išsigalvoti! Galbūt 
ji diplomato duktė ir labai paiso etiketo? Kaip tinkamiausiai įteikti 

gėles Frėdersdorfo diplomato dukrai? Kai aš net nežinau, kaip į ją 
kreiptis — „Lu“ ar „jūs“? 

Užbėgsiu už akių: mes tujinomės, ir istorija su Ivona vra vienintelė 
meilės istorija mano gyvenime, tokia iki apsikakojimo liūdna, kad jei 
nereikėtų, aš jos nė nepasakočiau. 

Pažvelkit, šitas atvirukas jos rašytas. Pažiūrėkit, pažiūrėkit! Misteri 
Kicelšteinai, aš turiu galvoje jos rašyseną. Dieve, jos rašysena! Nieko 
panašaus lig tol nebuvau regėjęs! Peteliškės rašysena! Tarsi ji be 
perstogės būtų piešusi peteliškes! (Tuo tarpu mano kampuotas lyg kokio 
atsilikėlio raštas priminė Bauhauzo, naujojo daiktiškumo ir nykštukinio 
pasaulio įtakas). Pasiklauskite grafologų! Argi čia ne užburtos kara- 
laitės rašysena? Imkim kad ir šitą raidelę. Aišku, čia raidė, nors ir 
nelengva tuo patikėti. Atpažįstate? Taip, čia k. Koks puošnumas! 
Kokia prabanga! Koks užmojis! O štai čia, čia ne dviejų ant saulutės 
žiedo besiporuojančių peteliškių eskizas, čia žodis! Žinot, koks? 
Gatvė! Ir viskas savaimingai, be pretenzijų blyksteli dailiausia, pete- 
liškiškiausia ir nepamirštamiausia rašysena. Jai viskas išeina savaime. 
Tai slypi jos viduje, ir šito iš jos niekaip neatimsi. Ji tik dedasi rašanti, 
o iš tikrųjų tyliai pati sau kikena ir piešia peteliškes. Ivona, peteliškių 
piešėja. 

Dabar apie viską iš eilės. Stovėdamas prie jos namų, buvau įsitiki- 
nęs, kad ji - etiketą begal vertinanti diplomato duktė. Ar dabar, kai 
jau paskambinau, man laukti prie sodo vartelių? Gal jai pačiai 
nepatogu išeiti ar iš tolo šūktelėti? Bet ar nebus pernelyg įžūlu vos 
paskambinus pačiam drožti į duris? Aš jau paskambinau ir nepaste- 
bėjau jokios reakcijos - kiek reikėtų luktelėti, kol drįsiu paskambinti 
antrukart? Jokiu būdu nenorėjau pasirodyti įžūlus ir įkyrus. Nors aš 
esu geriausiai išmiklintas FAS auklėtinis, bet kaip elgtis įžengiant 
į nuosavą namelį priemiestyje, manęs niekas nemokė. Kai durys 
galiausiai atsivėrė ir jose pasirodė Ivona, sušukau: „Galima užeiti?“ 
ir parodžiau į namą, paskui įsitvėriau į sodo tvorą ir dar kartą 
riktelėjau: „Ar galima užeiti?“, galop pasiteiravau net prieš nuspaus- 
damas rankeną: „Ar galima?“ Tik ar nereikėjo pirmučiausia pasis- 
veikinti, pasilabinti? Juk taip visų pirma reikėtų, ar ne? Ieškodamas 
kompromiso, „Laba diena!“ ištariau tik jau lipdamas verandos laip- 

teliais, bet prieš keldamas koją ant pirmojo laiptelio, darsyk pakar- 
tojau: „Galima?“ Užlipęs dar kartą pakartojau „Laba diena!“ ir 
padaviau jai ranką. 

— Sveikas! — atsiliepė ji ir nusikvatojo. 

Ir žinot, ką ji pasakė, kai aš keturis kartus pakartojau „Galima?“ 
ir dukart „Laba diena!“? Ji šyptelėjo ir pareiškė: 

— O tu geriau atrodai nei toje nuotraukoje. 

— Kokioje nuotraukoje? 

— Asmens pažymėjime. 

Esu iš tų keistai komunikabilių tipų, kurie - kaip aš dabar - išgirdę 
panašų komplimentą, pasiteirauja: 

— Ar čia reikia nusiauti? 

— Kaip nori, - pasakė ji. 

Kaip nori. Kas man paskutinįkart yra sakęs: kaip nori? Ką 
reiškia „kaip nori“? Ar tai reiškia, kad jai tas pat, ką aš darysiu 
su savo batais — nusiausiu juos ar ne - jai vienas ir tas pat? Gal čia 
ir slypi gilesnė to kaip nori prasmė? Puiku! Tą sakinį aš įsidėmėsiu. 
Kas žino, kur jis dar pravers! 

Padaviau jai gėles. 

— Čia man? -ji nušvito. Pakilo ieškoti vazos, o aš sekiojau ją akimis. 
Mūvėjo džinsus ir vilkėjo minkštą raudonojo vyno spalvos megztinį. 
Tarpdury ji atsigręžė ir šypsodama pamojo man puokšte. Užsimer- 
kiau: įsivaizdavau ją su tomis pačiomis gėlėmis mojant prie metrika- 
cijos biuro - ji moja, o aš šalia. Aš panorau ją vesti. 

Paskui mudu užlipom į jos kambarį pastogėje, kur ant sienos 
kabojo Amsterdamo planas. Iš kur ji galėjo žinoti, kad turiu įprotį 
įdėmiai apžiūrėti kiekvieną miesto planą? 

— Ei, klausyk, tu irgi domiesi Olandija? — susižavėjusi paklausė 
Ivona. Kaip būčiau drįsęs prieštarauti. Ji buvo taip palankiai nusitei- 
kusi, jog būtų galėjusi dvi valandas pasakoti apie žaviają Olandiją. Ji 
mokėjo mėgdžioti jų akcentą, pasakojo apie namus ant vandens, 
laiveliuose, ant kurių stogų žydi saulėgrąžos, apie privalomąją gyny- 
binę profsąjungą ir Alternatyviąją slaptąją tarnybą, apie dviračius ir 
jų futbolo komandą. Tikrai, ji kliedėjo apie Olandijos rinktinę! Ėjo 

iš proto dėl vienuolikos vyrų, kurie nesugalvoja nieko geresnio - tik 

su trumpikėmis vaikytis vieną kamuolį. 

— Tu irgi žaidi futbolą? — užsidegusi klausė ji. Kaip aš tą akimirką 
būčiau norėjęs patvirtinti — taip, žaidžiu. Ir kaip aš staiga nesmagiai 
pasijutau, kad taip pasipūtėliškai nusiteikęs prieš futbolą... 

— Ne, aš žaidžiu tik šachmatais, - nedrąsiai atsakiau. 

— Šachmatais? Janas Timanas! - sušuko ji. 

Iš kur toksai bekraštis žavėjimasis Olandija? Argi ji nežino, kad ši 
šalis yra Mėlynajame pasaulyje? Ką aš pats žinojau apie Olandiją? 
Kad oficialiai ši šalis vadinasi Nyderlandų karalystė, kad jos sostinė 
Amsterdamas, o vyriausybės rezidencija Hagoje. Penkiolika milijonų 
gyventojų, 48 kovos lėktuvai. Tikrai, aš pamirštu tulpes, sūrius, vėjo 
malūnus, dviračius, futbolą, Janą Timaną, ką jau kalbėti apie saulėg- 
rąžas ant namų-laivų - pagalvojus apie Olandiją, į galvą šauna tie 48 
kovos lėktuvai! 

Išklausėme Hermano van Veno plokštelę. Dainų kūrėjas, kurį iki 
tol priskyriau apolitiniam romantizmui, paties susikurta sąvoka, kuria 
baisiausiai didžiavausi; aš, pasaulinio masto genijus, sukūriau galu- 
tinę definiciją, apibūdinančią Hermaną van Veną, užbėgdamas už 
akių estetinės klasifikacijos dimensijoms... 

Ivona apie Hermaną van Veną, apolitinį romantiką, pasak Klauso 
Ulcšto, pasakė: 

— Esu tokia laiminga, kai uždedu šitą plokštelę. Vos išgirstu jos 
traškesį ir jau verkiu iš laimės. 

Misteri Kicelšteinai, kaip Jums apsakyti, kokia man buvo dovana 
pažinti Ivoną, sėdėti šalia jos ir drauge klausytis Hermano van Veno 
plokštelės? 

Tiesa, mano piniginės ji vis dar negrąžino, ir aš pamaniau, kad visa, 
ką čia mudu dabar darome - klausomės plokštelių, gėrimės gėlėmis, 
geriame jos palėpėje arbatą — turi vieną tikslą: padaryti taip, kad 
radinio grąžinimas nebūtų toks nemalonus. Kaip tikras savo tėvo 
sūnus (jeigu tik iš tikrųjų toks esu), aš, suprantama, puikiausiai 
žinojau, kokius neišvengiamus žodžius taria asmens pažymėjimo 
radėjas norėdamas tinkamai pamokyti pametusįji: „Jūs juk Žinote, 
kad asmens pažymėjimas yra svarbiausias dokumentas ir esate įsi- 
pa-rei-g0-jęs policijai jį saugoti. Tiesą sakant, šitą radinį turėčiau 

perduoti liaudies policijai“. Matot, aš netgi laikau tėvą įžvalgiu - jis 
kartais irgi truputėlį prasilenkia su įstatymais. Bet ir jis neištvertų 
nepakėlęs piršto: „Kas būtų, jei neaš būčiau radęs jūsų pažymėjimą!“ 
(Pavyzdžiui, būtų radęs čekių klastotojas. pasų padirbinėtojas. bėglių 
talkininkas, avantiūristas?) O baigiant atlaidus priimtinas ir patari- 
mas: „Taigi ateityje būkite atidesnis!“ Misteri Kicelšteinai, aš nieko 
neišsigalvoju! Tokio pašnekesio aš ir tikėjausi! O Ivona? Prisiminė 
tarp dviejų Hermano van Veno dainų: 

— AK, teisybė, štai tavo piniginė. 

Gal Olandijoje visi taip elgiasi? O gal čia spastai? Jokių priminimų, 
pamokymų, aiškinimų, jokių moralų dėl viso šito ir jokių išvadų? Ar 
viskas šįkart vyksta kaip nors kitaip? (Atleiskite, bet tuomet man buvo 
devyniolika.) O kai miesto traukiniu grįžau namo, vagone ėmiau 
vaizduotis, kaip mudu su Ivona susituokę gyventume Olandijoje: 
isikurtume name ant vandens, ant stogo veistume tulpės, mūsų 
namas-laivas kartu būtų ir radinių biuras, ir visi ką nors pametę 
olandai apsilankytų pas mus paplepėti apie nacionalinės rinktinės 
reikalus ir tik jau išeidami lyg šiaip sau pasiimtų iš kampo savo skėtį 
ar stalčiuje susirastų ryšulį raktų, bet iš tų radinių aš ne kaži ką 
teuždirbčiau, nes kiekvieną rytą dviračiu važinėčiau į savo darbą 
Alternatyvinėje slaptojoje tarnyboje, kad galėčiau kliudyti juodojoje 
rinkoje pardavinėti bilietus į Hermano van Veno koncertus... 


Vieną dieną majoras Vunderlichas šypsodamas įteikė man buto 
orderį. Kuriam galui gegužyje aš gaunu butą Berlyne, jei nuo rugsėjo 
ketverius metus studijuosiu Potsdame? Kas už viso toslypi? Ar mano 
nepažįstamųjų viršininkų planai dabar jau įgaus konkretų turinį? Tas 
butas buvo Helersdorfo rajone, pusantro kambario daugiaaukščia- 
me name. Langai išeina į abi puses - į gatvę ir į vidinį kiemą. Jokių 
abejonių: kažkas parūpino man tokį butą, iš kurio prireikus visada 
paspruksi. Kažkam rūpi, kad būčiau saugus? Nuo ko saugus? Ir kodėl 
visa tai tik dabar? O gal čia buvo tik pradžia? Gal dabar jau buvau 
įtrauktas į glaudų ratą? Gal jau atsidūriau ant tikrojo Stasi slenksčio? 
O gal Stasi buvo ir Antistasi, kuriam dabar privalėjau dirbti? Kodėl 
aš nieko nežinojau? Ko taip šypsosi majoras? Ką jis žino? Gal aš jau 

viena koja karste? Ar tapsiu pačiu svarbiausiu jo parankiniu? Ar 
svarbiausias ano svarbaus vyro Jarbuotojas. o galbūt net svarbiausio- 
jo iš visų svarbiausiųjų, Ericho Mielkės valdinys, kuris savo ruožtu 
(vertinant iš dažnai pasirodančių nuotraukų pirmame Neues Deutsch- 
lind puslapyje) buvo svarbesnis už visus svarbiausius? 

Mano bute buvo įvestas telefonas, aš neturėjau kaimynų. o liftas — 
visai šalia buto durų. Net Alenas Delonas, vaidindamas Lediniarme 
angele, neturėjo tokių puikių buities sąlygų. 

Tai nebuvo koks atsitiktinumas! Tačiau ką tai galėjo reikšti? Kuo 
aš čia dėtas? 

Buvau tikras, kad manęs klausomasi. Kiekvienas mano tėvelių 
apsilankymas galėjo reikšti galą karjerai. Juk ar gali Stasi leisti, kad 
jų geriausiam agentui motina nuolat primintų: negalima visą dieną 
laikyti pradėtos žuvų konservų dėžutės „net ir šaldytuve, net ir 
uždengtos, ten viskas oksiduojasi, ir susidaro toksiniai junginiai. 
Klausai, prižadėk man! Niekad!“ Mama, galvodavau tokių pamokslų 
metu, mama, juk tavęs kažkas klausosi! Kažkas klausosi ir daro savas 
išvadas! 

— Klausai, ar tu reguliariai tuštiniesi? Žiūriu, kad nuo paskutinio 
mano apsilankymo tu beveik nesuvartojai tualetinio popieriaus! 

— Mama, tai buvo užvakar! 

— Tuštiniesi nereguliariai? 

— Taip, bet... 

Jeigu jie tai girdi, niekad manęs nepasiųs į NATO Vyriausiąjį 
štabą. 


— Poststruktūralizmas, — vieną rytą tarnybinio posėdžio metu 
pasakė Vunderlichas. - Ką jūs apie tai Žinote? 
Oilė ir Grabsas ėmė miknoti. 
— Tai tokia grupė... 
— Menininkais jų nepavadinsi... 
— „elementai... 
— Grupė elementų, kurie prisidengę meninės saviveiklos skraiste... 
— „„Šifruoja pranešimus... 
- Šifruoja užšifruotus pranešimus... 

— Taip, jie naudojasi skaitmenimis. 

- Ženklais bei simboliais. 

— Na, gerai, dabar prie reikalo, - pasakė Vunderlichas. — Ženklais 
naudojasi kiekvienas diversantas. Tačiau šitie elementai, visai nesi- 
slėpdami, prisipažįsta, kas juos domina: Post-struktūralizmas", taigi: 
A —- jiems rūpi iššniukštinėti pašto struktūrą, kad B - susidarius 
įtemptai situacijai, efektyviai sužlugdytų mūsų informacijos kanalus. 

— Gal galėčiau pavyzdį? — paklausė Oilė. - Juk aš mokiausi... 

— Žinom, - nutraukė jį Vunderlichas. - Pavyzdžiui... - bet jam 
niekas neatėjo į galvą. 

— Jie gali, pavyzdžiui, į visas pašto dėžutes įmesti kokį dosjė ir tuo 
būdu iššnipinėti pašto išėmimo laiką. Jei padėtis paaštrėtų... Ne, čia 
tikriausiai kvailas pavyzdys. Bet... 

— Pavyzdžiui, jie gali suuosti, kur yra telefono skirstymo dėžutės, 
kad ekstremaliu atveju smogtų telefonų tinklams, - pareiškė Grab- 
sas. 

— Ir tai post-struktūralizmas? — paklausiau aš. 

— Ne tik, - atsakė Vunderlichas. - Mes esame užsimaskavęs Pašto 
ir laikraščių platinimo filialas. Tas, kuriam rūpi pašto struktūra, graso 
ir mūsų maskuotei. 

— Mes nukryžiuosim jų planus, - pasakė Oilė. Jis, matyt, norėjo 
pasakyti - demaskuosim. — Jie gaus savo pelnytus Judo grašius. 

— Paiaukit, — tarė Vunderlichas. - Esama netgi naujausios post- 
struktūralizmo atmainos. Ši grupuotė visai neseniai, netgi nesislėp- 
dama, ėmė vartoti sąvoką Postpoststruktūralizmas. 

Bejėgiška tyla. 

— Skamba visai kaip raketos Žemė-Žemė, - pratarė Grabsas. 

— Arba neigimo neigimas. 

— Aš irgi apie tai galvojau, - pasakė Vunderlichas. - Man rodos, 
jie taikosi iššniukštinėti ne tik pašto struktūrą, bet ir šią struktūrą 
lemiančius veiksnius. 

— Gal galėtum kokį pavyzdį... 


Žodžių žaismas: Post (vok.) - paštas. Ven. 

- Štai pavyzdys. - pareiškė Vunderlichas. - Iki šiol. susidarius 
ekstremaliai situacijai. jie būtų gadinę svarbias telefono skirstymo 
dėžutes. Žala tuoj pat būtų atlyginta. Poststruktūralizme tai visai 
normali situacija. Tačiau postpoststruktūralizme priešas jau tiksliai 
žino: A - kokiam telefonų monteriui turi skambinti, B - kuo turi 
dėtis, kad būtų užblokuotos svarbios teleskirstymo dėžės. Sukūrus 
tikslingos dezinformacijos srautą. visiems ryšių sistemos naudoto- 
jams galėtų susidaryti įspūdis, kad šitokia situacija yra normali. 

— Tokiu atveju žala niekad nebūtų atlyginta, - pasakiau aš. 

- Tr ne tik tai, - tęsė Vunderlichas. - Visiškai nesislapstant, galėtų 
būti fabrikuojami tarnybiniai nurodymai. Pakanka vien įsivaizduoti, 
ką tai reikštų. 

— Užsikimštų netuštinamos pašto dėžutės. 

— Pasikeistų pašto agentūrų darbo laikas. 

— Pašto perlaidoms būtų uždėtas dešimteriopas mokestis. 

- Žlugtų visa valstybė. 

— Paštas dar yra ir tikslaus laiko tarnyba! - pareiškė Vunderlichas. — 
Priešas galėtų manipuliuoti laiku! 

— Susidurtų traukiniai ir imtų kristi lėktuvai. 

— Laikrodžiai pradėtų eiti atgal. 

— O mes visi išsikraustytume iš proto. 

— O priešas jiems už tai gerai, labai gerai sumokėtų, - pasakė 
Vunderlichas. - Turim Žinių, kad postpoststruktūralistai neseniai, 
visiškai nesimaskuodami, Naujuosius metus pradėjo žaisdami „Mo- 
nopolį“. Jie jau dabar mokosi, kaip reikėtų elgtis su krūva būsimų 
pinigų! 

— Haraldai, - kreipiausi aš, — ar gali būti taip, kad tu nesupratai 
postpoststruktūralizmo sąvokos? Tai, ką tu turi galvoje, turėtų va- 
dintis Pašto struktūra - struktūralizmas. 

- Šit kaip? O jeigu ne? Galbūt jie tik ir nori, kad mes galvotume 
taip, kaip tu sakai. Galbūt jie specialiai pasirinko tokią sąvoką, kad 
užmigdytų mūsų budrumą. 

— Visa kita niekis - ką čia reiškia priešą sutvarkyti, - tarė Oilė. 

— Na, tai ką jūs siūlote? - paklausė Vunderlichas. 

— Reikia pagaliau baigti su tuo /ndividualistu, - pareiškė Grabsas. — 
Tuomet jau imsimės tos postgrupės. 

— Koks šiuo momentu Individualisto bylos status guo? - pasiteira- 
vo Oilė. 

— Turiu dar kartą pasirausti jo namuose, - tarė Grabsas. - Tuomet 
jau galėtume jį suimti. Jei apklausa seksis, mažiau trejų metų negaus. 

— Taip ir padarysim, - sutiko Vunderlichas. - Bet iš esmės. 

Šitaip aš tapau įsilaužėliu. Įsilaužėliu! Drebančiais keliais tapsėjau 
po Individualisto butą, vaidenosi policijos sirenos, vos nepristūmiau 
kelnių, bet vis tiek nedrįsau pasinaudoti Individualisto tualetu, - juk 
žinot mano kompleksą dėl unitazo atbrailų. Grabsas lakstė po butą, 
nufotografavo keletą laiškų ir šiaip rašliavos, o aš tik painiojausi po 
kojų blykšdamas iš baimės ir pilamas šalto prakaito. Kas žino. kuo 
čia viskas baigsis! Mažvaikis supranta, kad laužtis į svetimus butus 
draudžiama, o kriminaliniuose romanuose įsilaužėliai dažniausiai 
užklumpami ir tada yra priversti žudyti liudytojus! Kur aš pakliuvau! 
Aš jau buvau beveik žudikas! Toks, apie kurį obdukcijoje rašoma: 
auka žuvo smogus buku daiktu, galimas daiktas, veržlėrakčiu... Aš 
būsiu nuteistas kalėti iki gyvos galvos ir kaip grafas Montekristas 
tupėsiu vienutėje, visai atbukęs tatuiruosiu savo rankas undinėmis, 
o ką jau kalbėti apie Vakarų leidinius! BESTIJA SU VERŽLĖRAK- 
ČIU: IKI GYVOS GALVOS! Kol šitas butas dar netapo mano nusi- 
kaltimo vieta, norėjau sprukti laukan, bet ir vaikas skaito kriminalus: 
sprunkantys įsilaužėliai visuomet užsirauna ant kaimyno, o šis aps- 
tulbęs pastoja jiems kelią, ir tada prasideda grumtynės ir kūlversčiai 
nuo laiptų, kurie obdukcijoje įvardijami antrojo sprando slankstelio 
lūžiu arba kraujo išsiliejimu smegenyse. Jei sprandą nusilaužčiau aš, 
tuomet tvarka, bet jeigu viskas pakryptų kitaip ir per neapsižiūrėjimą 
nužudyčiau kaimyną, pavyzdingą pilietį, - tai jau ne! Jo šeima prie 
atdaro karsto! Antrankiai! Našlės nosinaitė! Ir ašarų dusinami žo- 
džiai teismo rūmų koridoriuje paskelbus nuosprendį: Tai nebeprikels 
mano vyro iš mirusiųjų. Geriausia būtų tiesiog iš /ndividualisto buto 
paskambinti policijai ir paprašyti, kad ji mus tuojau pat suimtų, kad 
nereikėtų žūti kokiam netikėtai pasirodžiusiam liudytojui. Aš, žagin- 
tojas ir įsilaužėlis, nedaug trūko, kad tapčiau žudiku! (Antrojo pa- 

saulinio karo aukoms prilygstantys nuostoliai ant Dešrininkės laiptų 
tebūnie šikart pamiršti.) Tiesa, jokio veržlėrakčio aš neturėjau, bet 
ir čia iš kriminalų žinoma: tik ranką ištiesk, įnagis visuomet atsiras! 
Ėmiausi atsargumo priemonių ir apimtas panikos stvėriau pirmą po 
ranka pakliuvusį daiktą, kuris nieku gyvu neįstengtų nužudyti, jei iš 
baimės prarasčiau savitvardą - ir tai žinomas atvejis iš teismo kroni- 
kos — ir užpulčiau niekuo dėtą žmogų, - taigi nučiupau kažkokią 
knygą, beje, su kūdikiu viršelyje. Kol mano rankos laiko šį stilizuotą 
ginklą, jos nenustvers jokio veržlėrakčio! Grabsas, išvydęs mane su 
knyga, apstulbo: 
— Tau niekas neprasprūsta pro akis! 


Tariamasis elementorius pasirodė besąs romanas, ir ne bet koks, 
o Pasaulis pagal Garpą. Grabsas pamanė, jog aš norėjau jam tą knygą 
duoti dėl to, kad man iš galvos vis neišeina jo įgeidis ieškoti G 
prasidedančių vienskiemenės šaknies vardų. Jis priglobė knygą, kad 
civilinių aktų įrašų biure galėtų pagrįsti vardo Garpas teisėtumą, o 
kitądien per tarnybinį posėdį išgyrė mano apdairumą ir stiprius 
nervus. Aš tik kukliai gyniausi. 

— Smulkios žuvelės, ar ne? - paklausė Vunderlichas. 

— Na, taip... Ne kaži kas... - atsakiau. 


— Nieko, kartais mums tenka gaudyti dar mažesnes. Tokia mūsų 
kasdienybė, - nusišypsojo jis. 

Dar smulkesnės žuvelės - juk tai užuomina į mikrožuveles! Vadinasi, 
tai ne prasimanymas! Tai aš žvejosiu NATO Generalinio sekreto- 
riaus mikrožuveles! Vykdant istorinę misiją, man bus patikėta 
didžiausioji, svarbiausioji ir pavojingiausioji užduotis! Aš! Aš! Iš 
susijaudinimo negalėjau susikaupti, ir kai vėl įstengiau sekti posėdžio 
eigą, jau nebesusigaudžiau, apie ką čia šnekama. 

— Ouelle katalogas yra neišvengiamai būtinas, - kalbėjo Grabsas. 
Pakako poros žodžių, ir aš vėl viską puikiausiai supratau: Ouelle 
katalogas! 

— Hm, - numykė Vunderlichas. - O tu kaip manai? - atsigręžė jis 
į mane. 

— Kur... kur tas Ouelle katalogas? — paklausiau kaip apdujęs. 

— Katalogas — tai tik vieno iš IB slapyvardis, - paaiškino Vunder- 
lichas. 

- Ji vadinasi IB Katalogas, nes dirba bibliotekoje. - pridūrė Grab- 
sas. 

Vos nenualpau. Ji? Jis pasakė ji? Moteris? Gyva moteris? 

— Ar ji panaši į moteris iš Ouelle katalogo? — paklausiau, o iš 
gašlumo man stačiai užgniaužė kvapą. Ir dar blogiau: nuo to karto 
aš iš tikrųjų įsikalbėjau, kad mes esą kalbame apie mano karštai 
mylimas Ouelle moteris (negalėjau išmušti šito iš galvos). Protas sakė, 
jog tai nesąmonė, bet to reikėjo mano vaizduotei. 

Bibliotekininkė, /ndividualisto pažįstama, vengė bendradarbiauti. 
Vunderlichas sumanė, kad baigiant kaupti medžiagą apie Individu- 
alistą reikėtų dar poros sunkinančių pranešimų. Čia jis buvo meist- 
ras. Jis, tik sužinojęs, kad jo įtariamieji Naujųjų metų naktį Žaidė 
„Monopolį“, nusprendė: Priešas jiems gerai, labai gerai užmokės. 
Turime žinių, kad postpoststruktūralistai neseniai, visiškai nesislapsty- 
dami, Naujuosius metus pradėjo žaisdami „Monopolį“. Jie jau dabar 
mokosi, kaip elgtis su krūva pinigų! 

Vunderlichas pasiūlė vienai popietei pagrobti Katalogo vaiką. 

— Ji tiesiog privalo vėl truputėlį baimintis. 

Šią užduotį jis pavedė man, ir aš, vis dar veikiamas tos jo užuomi- 
nos apie mažas ir dar mažesnes žuveles, kurios esą yra mūsų kasdie- 
nybė, sutikau. Logiška, kad pirmiausia išmoksiu grobti vaikus, o 
paskui, pamažu kildamas vis aukštyn, vieną dieną pagrobsiu pen- 
kiasdešimt milijonų NATO Generalinių sekretorių iškart. Vaikas, 
kurį aš pagrobiau, buvo aštuonerių metų mergaitė, vardu Sara. 
Palaukiau jos prie mokyklos, o indentifikavau iš fotografijos, atosto- 
gų metu darytos nuotraukos, - ją Vunderlichas buvo gavęs iš vieno 

IB, kuris šiandien, be abejo, tvirtina niekam nepakenkęs, tik „perda- 
vęs keletą niekuo dėtų atostogų nuotraukų“. Pasakiau Sarai, kad 
mane siuntusi jos mamytė ir kad popietę mudu praleisime kartu. 
Eidama prie automobilio, ji įsikibo į mano ranką. Nuvažiavome į 
konspiracinį butą, ir aš paklausiau ją, ar nevertėtų mums paskambinti 
jos mamytei. Ji atsivertė mamytės sąsiuvinį, kur pirmame puslapyje 
buvo užrašytas telefono numeris. Sara surinko jį ir ėmė pasakotis, 

kad dabar esanti pas tokį dėdę bute. Paskui atkišo ragelį man saky- 
dama: Dabar tu. Išgirdau tik neryžtingą Alio! ir padėjau ragelį. 
Moteris iš Ouelle katalogo ištarė man: „Alio!“ Kokia džiugi, viltinga 
pradžia! Netrukus aš vyksiu į šalį, kur Ouelle moterys žvdėte žvdi, ir 
grįšiu iš ten su penkiasdešimčia milijonų mikrožuvelių! Su Sara 
žaidėme „Nepyk, žmogau!“ ir Memory. Kartais pasukčiaudavau ir 
nedaviau jai nė kartelio laimėti. Ji prakišinėjo vieną Žaidimą po kito. 
Kaukė iš apmaudo, o aš jaučiausi nuostabiai. Septintą vakaro nuga- 
benau ją į Aleksanderplacą ir išlaipinau — Sarai beliko pulti į polici- 
ninko glėbį. 

Kokia diena! Pirmučiausia pagyros už mano stiprius nervus įsilau- 
žus, paskui mįslingas Vunderlicho patvirtinimas, kad man bus paves- 
ta žvejoti mikrožuveles, o dar vėliau telefoninė pažintis su moterimi 
iš Ouelle! O kur dar puikiai nusisekęs pagrobimas! Tarsi nieko 
daugiau per visą gyvenimą būčiau ir nedaręs! Kada gi pagaliau 
draugai už to didelio kaip valstybė konferencijų stalo skirs man 
užduotį, kada svies mane kaip kozirių tūzą? Ko gi jie dar laukia? 
Nejau neturi tokio uždavinio, kuriam atlikti vertėtų pasitelkti mane? 

Pasikalbėjęs telefonu su Ouelle moterimi, panūdau ją ir išvyst — 
idiotiškai rizikingas sumanymas, už kurį ministras Mielkė paleistų 
mane pelenais: jei Sara užeitų į motinos darbavietę, atpažintų mane, 
savo pagrobėją! Man būtų surengtas procesas! Su antrankiais įvestų 
į teismo salę! Riebios Vakarų leidinių antraštės: VAIKO PAGROBI- 
MAS - STASI DARBAS! Kaip pasijustų mano ministras! O mano 
tėvui būtų paskutinis įrodymas, kad esu nevykėlis! Ir vis dėlto aš 
nuėjau į tą biblioteką, kur dirbo Ouelle moteris. Jūs juk žinot, kad 
susidūręs su Ouelle aš pametu galvą, mane užvaldo aistra, pamirštu 
net menkiausią atsargumą. 

Toji moteris dirbo tokioje bibliotekoje, kur aš dar nebuvau įsirašęs 
į skaitytojus, todėl skaitytojo pažymėjimą man išrašė viena jos kole- 
gių ir stebėjau, kaip ji dėžutėse rūšiuoja korteles; kartą jai paskam- 
bino, kažkas norėjo pratęsti knygas, ji ištarė Simone de Beauvoir, 
gerai, iki septynioliktos. Tada pažvelgė į mane, tarsi visąlaik būtų 
Įtarusi, kad būtent aš esu jos dukrelės grobikas. Mane nusmelkė 
baimė. Reikia dingti! Taigi žinojau, kad Simone de Beauvoir pratęsta 

iki septynioliktos dienos, o kad daugiau nebekelčiau į/arimo, pasiė- 
miau pirmą po ranka pakliuvusią knygą, Anos Frank dienoraštį, ir 
nusiploviau. Nors turėjau keturis - dabar jau penkis - skaitytojo 
pažymėjimus, Anos Frank dienoraščio dar niekad nebuvau skaitęs; 
perskaičiau jį tik dabar, kad grąžindamas knygą neatrodyčiau įtarti- 
nas — kas bus, jeigu toji moteris ims ir paklaus, kaip man knyga 
patikusi, ir jei aš nieko svaraus negalėsiu atsakyti, ji nuspręs, kad aš 
suvis tos knygos neskaičiau ir nusistebės: kaip čia, imat knygą, o 
neskaitot; kaži koks keistuolis: įsirašo į biblioteką, kad pasiimtų vienut 
vienintelę knygą, O ir tos neskaito; argi tai ne ĮTARTINA! Matot, 
misteri Kicelšteinai, aš puikiausiai nuvokiu, kaip galima sužadinti 
įtarumą, taigi prieš pat išsiunčiant mane į NATO Vyriausiąjį štabą 
pargabenti mikrožuvelių, visiškai negeidžiau įkliūti dėl kažkokios 
juokingos istorijėlės — vaiko pagrobimo. Todėl ir tik todėl aš ir 
perskaičiau Anos Frank dienoraštį. Ir tada pirmą kartą gavau progą 
pažvelgti į savo gyvenimą apimtas siaubo. 

Ana. Čia tik metmenys. Bet Klausai Ūleštai, kas darosi su tavimi? 
Tu jau nebekiurksai prie to dansingo, tavo gyvybei niekas negresia: 
savojo likimo kapitone, kur plaukia tavo laivas? 

Aš. Aš pagrobiau vaiką, aš knisausi po svetimus laiškus, aš ištisas 
savaites sekiau nepažįstamą Žmogų, aš variau Žmonėms siaubą, aš 
Iuošinau juos ir tyčiojausi iš jų. Aš darau viską, kad pasaulis būtų 
blogesnis, nei ir be to yra. Aš jaučiau malonumą pravirkdyti aštuon- 
metę mergytę... 

Ana. Kodėl? 


Tupėjau savo saugiame, pasprukti tinkamame pusantro kambario 
bute kažkelintame daugiaaukščio namo aukšte, galvojau, kad esu 
padugnė, ir žiūrėjau televizorių, o kai patyriau, kad Olandijos rink- 
tinė Europos futbolo čempionate skina vieną pergalę po kitos, prisi- 
miniau Ivoną ir tai, ką tąkart grįždamas iš jos mintijau miesto trau- 
kinyje: kaip mudu gyventume drauge. Kaip dvi žydinčios saulėgrąžos. 
Gyvenimas be įsilaužimų ir vaikų grobimo. Palaimos kupinas gyve- 
nimas. Mieliausiai būčiau parašęs jai laišką, meilės laišką, supranta- 
ma, tik, deja, neišmaniau, kaip tai daroma. 

Aš. Ana, aš nemoku net meilės laiško sukurpti. 

Ana. Tai gali kiekvienas. Juk mes visi netveriame meile. Visi dėl jos 
kraustomės iš proto. Tu irgi, Klausai Ūlcštai. Nagi, imk ir pabandyk! Jei 
aš dar tebebūčiau gyva, meilės laiškai būtų mėgstamiausias slaptas 
nano užsiėmimas... 

Ir tai mane galiausiai įtikino. 


Miela Ivona! 

Kai mudu aną puikią popietę atsisveikinome, aš, tiesą sakant, pagal- 
vojau — kaip gaila, kad mudu nebesusitiksime, bet taip ir neišdrįsau 
pasakyti: aš vėl noriu Tave matyti. 

Vėliau pastebėjau, kad itin atidžiai laikraščiuose perskaitau tas žinu- 
tes, kur bent užsimenama apie Olandiją. Galop nutiko taip, kad aš 
pirmučiausia ėmiau juose ieškoti, kas rašoma apie Olandiją, o tik 
paskui visa kita. Pastaruoju metu kioske ėmiau pirktis net tuos žurnalus, 
kurių paprastai nė neskaitau, svarbu, kad tik juose rasčiau ką nors apie 
Olandiją. Tuomet aš greičiau prisimenu Tave ir tikiu, kad tai turi 
prasmę. Žiūrėjau netgi futbolo finalą - o tai jau visai nepanašu į mane 
— ir įsivaizdavau, kad tai Tu esi reporterė prie mikrofono. 

Miela Ivona, galima ausyse girdėti zvimbiant žodžius: „Pirmiausia 
gerai pagalvok, ką sakai!“ arba „Tu juk pats netiki savo žodžiais!“, arba 
„Pamiršk tai!“ Betgi galima ir taip pasakyti: „O, kokios puikios gėlės!“ 
arba „Matyt, tu mėgsti plepėti telefonu?“, arba „Taip, kaip tu norėtum!"“, 
arba „Manyje bręsta švelnus jausmas“. Nuostabu! Juk žodžiai yra 
nedidelės žavingos dovanos, kurias mes vienas kitam teikiame tarsi 
Velykų kiaušinius - juos išmarginę ir padėję, kad surastų kiti - tai teikia 
džiaugsmo. Buvau tai pamiršęs, bet Tu vėl man pniminei. 

Noriu Tave pamatyti. 

Tavo Klausas 


Žinoma, ji neatsakė į mano laišką, ir aš sau smarkiai priekaištavau. 
Nejau ją taip galėjo priblokšti mano jausmai? Ar įžvelgiau joje tai, 
kokia ji nėra ir nenori būti? Gal ji nutarė, kad mano lūkesčiai 
pernelyg toli siekia? Che, juk čia kalbama apie meilę! Pažįstat, aišku, 
šitą dalyką iš šlagerių, kai prasiskiria dangus ir kas, savaime supran- 
tama, yra pats svarbiausias dalykas pasaulyje... 

Pagaliau ji man atsakė. Ji atostogavusi, tad mano laiškas ištisą 
mėnesį pragulėjo pašto dėžutėje. Rašė, kad manasis laiškas buvęs jai 
didžiausias atostogų nuotykis,ir aš galįs artimiausią sekmadienį ją 
aplankyti. Ir visa tai parašyta sensacinga rašysena — peteliškės rašy- 
sena, kurią pažinau tik šitaip susiklosčius aplinkybėms. 

Tai nutiko tuojau po dvidešimtojo mano gimtadienio, paskutinį 
rugpjūčio sekmadienį. Sėdėjome pievutėje už jos namų, jos man vis 
dar nepažįstami tėvai buvo išvykę visam savaitgaliui. Išsitiesę vasari- 
nėse kėdėse plepėjome apie šį bei tą. Ivona buvo nusipirkusi kalei- 
doskopą, kuriuo begal didžiavosi. Leidžiant popietę pievutėje, ji vis 
imdavo tą kaleidoskopą į rankas, dėdavosi prie akių, o išvydusi itin 
puikią kombinaciją, nušvisdavo ir stengdamasi nesujudinti paduoda- 
vo man — buvo matyti, kad jai tai labai patinka daryti. Aš irgi 
sukinėjau kaleidoskopą ir taip pat jaučiau būtinybę rodyti jai ypač 
įstabius raštus. Taip visą popietę ir žaidėme su tuo kaleidoskopu 
siuntinėdami iš rankų į rankas. Galiu prisiekti, jos kombinacijos 
visuomet buvo pačios nuostabiausios! Ir jeigu jau būtinai reikia ką 
nors pasakyti apie viršelin kitados patekusį Klausą ir jo santykius su 
kaleidoskopu, tai šekit faktą: jau aštuonerių metų aš šikau ant grožio 
ir žavesio, jau tuomet nelyginant Faustas siekiau viską pažinti, todėl 
norėdamas suprasti, kaip jis veikia, išardžiau tą stebuklingą daiktą. 
Ir ką ten atradau - tris veidrodėlius ir kelis stiklo rutuliukus, buvo 
pernelyg kvaila, kad dar bent kiek domėčiausi tokiu žaislu. Dabar, 
praėjus dvylikai metų, rugpjūčio sekmadienį sėdėjau pievutėje su 
žavinga peteliške ir graužiausi. Buvau pasiryžęs viską paaukoti už 
gebėjimą žavėtis kaleidoskopu. Juk tasai kaleidoskopas ne iš dangaus 
nukrito. Ivona pirkosi jį parduotuvėje! O jei taip, tai jai teko nueiti į 
žaislų skyrių ir tarti pardavėjai: „Labai norėčiau įsigyti kaleidoskopą, 
parduotuvę ir sumokėti pinigus už kartoninį vamzdelį su trimis 
veidrodėliais ir keliais spalvotais rutuliukais? Gal ji iš Mėnulio nuk- 
ritusi? Ar iš pasakų knygos? Beje, pasakų knyga: ar jau sakiau, kad 
nuo jos palėpės kambarėlio lubų karojo oranžinės ir violetinės ska- 
ros? Kaip kokioje pasakų pilyje! O svarbiausias šviesos šaltinis buvo 
žibalinė lempa! Kaip kokiame vaiduoklių grote, toks būtų buvęs mano 

motinos komentaras, o tėvas būtų pagrįstai užsipuolęs su pamokslų 
apie gaisro pavojų: atvira liepsna, užgriebusi tas nutįsusias skaras, 
plykstelėtų kaip deglas, jos supleškėtų kaip pintys, iš tos pastogės aki- 
mirksniu nieko nebeliktų... Kad skirtumas tarp Ivonos ir manęs būtų 
dar aiškesnis, negaliu susilaikyti nekonstatavęs, kad ji lankosi ne tik 
žaislų parduotuvėse — misteri Kicelšteinai, kur perkamos žibalinės 
lempos? Lempų parduotuvėse? Žibalo parduotuvėse? Minske? Tai- 
gi tvirtinu, kad ji nuėjo į vieną kokią nors parduotuvę ir pasiteiravo, 
ar yra žibalinių lempų. Vadinasi, jai ne vis tiek, kas apšviečia jos 
kamarėlę? Ne, ji elgiasi taip, kad turėtų tokį apšvietimą, kokio pati 
nori. Ar tai reiškia, kad šviesa jai yra šis tas daugiau nei tai, ką gali 
įjungti ar išjungti nuspausdamas mygtuką? Kas nors tokio, ką ji geba 
vertinti? Kaip paslaptinga! O ašvisąlaik maniau, kad šviesa namuose 
reikalinga tik tam, kad negestų akys. 

Visą tą popietę mudu žvelgėme vienas į kitą meilės kupinais 
žvilgsniais ir šnekučiavomės — visiškai naujas mano patyrimas, bet 
toks malonus, kad tiesiog vengiu nusakyti skirtumą tarp plepėjimo ir 
pasišnekučiavimo... Vakarop, kai pasidarė vėsiau, grįžome į namus, 
kur pradėjome glamonėtis ir bučiuotis. Pakilome į jos kambarėlį, ant 
Jos širdžiai brangių daiktų sienos smeigtukais buvo pritvirtintas atvi- 
rukas su Amsterdamo vaizdu, plunksnele piešta Marijos bažnyčia (ji 
tikinti?), Hermano van Veno fotografija, lapukai su ranka rašytais 
Jazz Dance Clubs telefonais bei adresais ir nespalvota oro baliono 
nuotrauka. Ant šios sienutės buvo prismeigtas ir mano laiškas. Aš? 
Čia? Nejau tai tiesa? Aš, ką ir sakyti, Stasi tipas, vaikų kankintojas, 
žmonijos padugnė, galiu parašyti tokį laišką, kuris vis dėlto šį tą 
reiškia šiai peteliškių piešėjai? Kuris rado vietą tarp jos relikvijų? Ar 
turiu jai pasisakyti, kas iš tikrųjų esu? Ir ar tuomet ji nukabintų mano 
laišką? 

Ji uždegė žvakes ir atsisėdo man ant kelių. Ėmėme bučiuotis, ir aš 
patekau į kančias keliančią etinę moralinę situaciją, nes pajutau — 
vadinkim daiktus tikraisiais vardais, - kad jau noriu ją dulkinti. Ar 
galima tai suderinti su savo sąžine — dulkinti angelą? Be to, tokį 
angelą, kurį myliu. Ar tikrai galėčiau šito geisti? Ar tokioms kiaulys- 
tėms daryti būtinai turiu pasinaudoti tik Ivona? Jau vien tai, kad aš 

(aš!) noriu (noriu!) dulkintis (dulkintis!), yra ganėtinai smerktina, 
bet kodėl gi būtinai ją? Argi nepakanka tūkstančių kitų niekingų 
pizučių, kurias galėčiau išbaksnoti? O padariniai! Niekad negali 
žinoti, kas gyvena šitame puošniame namelyje Berlyno pakraštyje! 
O kas, jeigu jos tėtukas yra koksai kritiškai nusiteikęs ir tarptautinę 
šlovę jau pelnęs menininkas? Juk tokių istorijų Vakarų leidiniai tik 
ir laukia, argi ne? STASI BUDELIS IŠNIEKINA DISIDENTO DUK- 
TERĮ. Majoras Vunderlichas, mano tėvas ir ministras Mielkė pada- 
rytų iš manęs kotletą už neleistinus kontaktus su priešiškais elementais. 
Karjerai galas, niekas manęs net nemanytų siųsti žvejoti mikrožuve- 
lių NATO Vyriausiajame štabe, o Ivona, patyrusi teisybę apie profe- 
sinį mano gyvenimą, užsinertų kilpą! Iš gėdos! Juk ji išdavė tėvo 
reikalą! Mano sąžinę amžinai slėgtų Ivona! Nereikia nė galvos sukti, 
kaip tai praverstų ideologiniam priešui! PO STASI IŠŽAGINIMO: 
JI NEBENORĖJO GYVENTI! Nesąmonė, tariau pats sau, galbūt jos 
tėvas visai ne kritiškai nusiteikęs menininkas, o tik skeptiškas menin- 
inkas? O gal ne visuomet problemų vengiantis menininkas? O gal tik 
vidinėje emigracijoje esantis skulptorius? Ir tokius niekus aš mintiju 
vykstant tam, ką visi sutartinai vadina priešžaismiu! Galop mano 
politinės atsakomybės jausmas taip užvaldė mane, kad net nedrįsau 
pagalvot apie savo pimpalą. Norėdamas laimėti laiko, atsidėjau jos 
kūnui, ir neįtikėtinai greitai mano nosis ėmė raustis po jos makštį. 
Tuomet ėmiau glamonėti jos kūną — ji išsitiesė, įsitempė ir nustvėrė 
mano rankas norėdama užsiversti mane ant savęs. Noriai paklusau, 
juolab kad nebežinojau, ką toliau veikti su jos putėn įbesta savo 
nosimi. 

Ir tuomet ji ištarė tai, ko jai nederėjo sakyti, tuos tris lemtingus 
žodžius, ne, ne tuos tris žodžius; ji sukuždėjo: „Padaryk, kad man 
skaudėtų!“ Vaje, to man buvo per daug, suprantat, širdyje jau buvau 
susitaikęs, kad išdulkinsiu angelą, bet padaryti, kad jai skaudėtų, 
vadinasi, teoriškai įrodyti jai savo meilę — ne, šito man buvo per daug! 
Atsisėdau ant lovos krašto ir pabandžiau rimuoti. Padaryk man, kad 
skaudėtų. Padaryk man, kad skaudėtų. Padaryk man, kad skaudėtų. 
Suradau po apklotu jos ranką ir spustelėjau, bet ji neatsiliepė. Tik 
gulėjo sumerkusi akis, ir aš nė nenutuokiau, kaip viskas būtų buvę. 

Ką gi tai reiškia: Padaryk man, kad skaudėtų? Misteri Kicelšteinai, 
ar Jūs suprantat, kad tą akimirką manyje viskas apsivertė? Tai gai 
man ją iki kraujų apdraskyti? Primušti? Sukandžioti? O galji geidžia, 
kad išsukinėčiau jai sąnarius? Jutau, kad nieko panašaus neįstengsiu 
padaryti. 

Aš pakilau, apsirengiau ir išėjau. 

„„buvo pusė penkių ryto, jau brėško, o aš žinojau, kad mano 
gyvenimas suknistas. Po mano kojomis girgždėjo Žvyras, aušo 
apniukusi diena, sodo varteliai nė negirgžtelėjo, ir aš net neatsisukęs 
nuėjau. Šis pasaulis buvo sklidinas poezijos, daiktai kalbino mane, 
viskas buvo mano malonumui - tik aš buvau aklas aklas aklas. 
Neregėjau nei aušros, nei švelnių samanėlių ant tvoros statinių, metų 
laikų kaitą ir saulėtekių palaimą mieliausiai patirdavau tik kine. Oro 
kvapas ir lietaus klanų formos man nė iš tolo nerūpėjo. Dangus 
nusidažė tam tikra spalva (gal tai vadinamoji pastelinė? Ar pilkšva? 
Aršvelniai rausva? Tik ne žydra, tuo buvau tikras, dangaus mėlynumą 
net aš atskirčiau); taigi dangus buvo nusidažęs tam tikra spalva, betgi, 
Dieve mano, jis kasdien koks nors būdavo, tai juk nebuvo kas nors 
ypatingo. Esama žmonių, kurie kvaršina galvas, kokiu gyvūnu jie buvę 
aname, ankstesniame gyvenime arba kokia gėle norėtų tapti būsima- 
jame. Esama Žmonių, kuriems debesio forma primena veidą ar 
pasakų būtybę ir kurie išsigalvoja nepamatuotai perdėtas istorijas. 
Šalia autobuso stotelės gulėjo suvažinėta katė šlapiu sudraskytu 
kailiuku, išsiviepusiu snukiu, bet man į galvą atėjo tik tokia mintis: 
kritusių gyvių negalima liesti, gresia pavojus apsinuodyti. Man sveti- 
mi ir žmonės, liejantys džiaugsmo ašaras. Viskas turi savo tvarką. 
Kodėl ji taip kuždėjo: Padaryk man, kad skaudėtų! Nieko nesupratau, 
visiškai nieko. Buvo pusė penkių, brėško rytas, o aš suvokiau, kad 
mano gyvenimas suknistas, ir jei pasaulis galėtų rėkti, tai nuo tos 
dienos sulig kiekvienu mano žengtu žingsniu jis būtų pavymui klykęs: 
Prarastas! Prarastas! Prarastas! 


Šešta dalis. TRIMITININKAS, TRIMITININKAS 


Vunderlichas dažnai primindavo, kad mes privalome: A - prasis- 
melkti į priešo vidų, kad B - įspėtume iš anksto jo veiksmus, ir kartą 
ant Grabso rašomojo stalo aš aptikau nusiklausyto telefoninio po- 
kalbio nuorašą, kur Individualistas buvo tituluojamas „vištų dulkin- 
toju“. Vištų dulkintojas? — nejučia paklausiau savęs. Kas tas vištų 
dulkintojas? Ką tai reiškia? Kaip suprasti - tiesiogine prasme ar kaip 
metaforą? Kaip Individualistas pelnė tokį vardą? Galbūt ir aš, tapęs 
vištų dulkintoju, sugebėčiau dar geriau prasismelkti į priešo vidų, dar 
greičiau įspėti jo veiksmus? Gal tuomet man nušvistų akys, galbūt 
išvysčiau daiktus visai kitoje šviesoje, galbūt įstengčiau suprasti prie- 
šą? Taip pasvarstęs, savaitgaliui nusipirkau visą broilerį, kurį net 
nepasitaręs su savo viršininkais panaudojau sekso reikalams. Kad 
Vunderlichas mums primindavo, jog prasismelkimas į priešo vidų 
esąs: A - ne visuomet toks jau lengvas ir B - tam būtinas ypatingas 
charakterio tvirtumas bei C - aiški klasinė pozicija, suteikianti mums 
imunitetą nuo: A- tam tikrų irzlių žodžių ir B - tam tikro priešiškos 
argumentacijos loginio uždarumo, aš prisiminiau tik po to. Gal aš 
pernelyg toli nuėjau? Ar charakterio tvirtumą ir aiškią klasinę pozi- 
ciją nuo maisto produktų pievartavimo skiria neperžengiama prara- 
ja? Ka čia pasakytų Zygfrydas Šnablis? Ar jo knygoje „Vyras ir 
moteris“ nagrinėjami vyro ir broilerio santykiai? Trečioje šios knygos 
dalyje („Lytinio gyvenimo variantai ir iškrypimai“), devintame sky- 
riuje („Nukrypimai nuo lytinio gyvenimo normų“), keliomis eilutė- 
mis užsimenama apie zoofiliją, tokią deviaciją, į kurią autorius 

nenorįs pernelyg gilintis, kad skaitytojas nenuobodžiautų, - taip ten 
buvo rašoma. O ir apsigimę fetišistai su jų sunkiai įgyvendinamu 
potraukiu sunykusioms galūnėms minimi tik puse lūpų. Užtat plačiai, 
su užmoju Šnablis rašo apie pedofiliją, tuo tarpu apie nekrofiliją nėra 
nė žodžio (nors skyrelyje apie sadizmą nenutylima nei apie iškrypė- 
lišką nužudymą išžaginant, žudymą siekiant seksualinio pasitenkini- 
mo). Paskui dar ten buvo petingo mėgėjai, mėgėjai stebėti kitų lytinius 
santykius 1 ekshibicionistai... Misteri Kicelšteinai, man išsisklaidė 
visos abejonės - ištvirkavimas su broileriu išsprogdina devintą skyrių! 
Aš tai dariau su gyvūnais! Su negyvais gyvūnais! Negyvais gyvūnų 
jaunikliais! Kurie jau buvo netekę galvos! Taigi su luošais! negyvais! 
jaunikliais! Ketvertas perversijų iškart! Be to, trys perversijos tokios 
įmantrios ir šlykščios, kad savo pavyzdiniame moksliniame veikale 
apie seksą Zygfrydas Šnablis apie jas beveik arba visai neužsimena. 
Ką aš padariau! Jeigu tai iškiltų aikštėn! 

Kai per tarnybinį posėdį, dieną prieš suimant /ndividualistą, Vun- 
derlichas paklausė manęs: „Ar tau ką nors sako žodžiai — viršutinė 
laiptų aikštelė?“ , aš jau išvydau save atvestą į ministro kabinetą bausti. 
Aš taip ir nujaučiau - jie seniai žinojo apie mano onanizmo seansą, 
tiktai niekuo neišsidavė. Tik iš kur? Nejau ištisas savaites stebėjo 
mane, ar nesugrįšiu slapčia į Dešrininkės namus, savo nusikaltimo 
vietą? Ar rado liudytojų, savo akimis mačiusių, kaip aš tą nelaimingą 
naktį -su praviru klynu klaidžiojau po miestą? Nuo to laiko, kai 
nusiverčiau nuo laiptų, onanizmą priskyriau prie gyvybei pavojingos 
seksualinės praktikos — grėsė nusisukti sprandą! — todėl jau niekad 
ir niekur (ne tik tamsiose laiptinėse!) nebesitaškiau milijonais gyvy- 
bių. Ar dėl to negalėčiau tikėtis lengvinančių aplinkybių? 

Oilė. Ar tujau esi kada nors dalyvavęs akcijoje Viršutinė laiptų 
aikštelė? 

Aš. Mhmmn... 

Grabsas. Kurjau ne, kur nežinos! 


Vunderlichas. Tai rytoj tu tai padarysi, gerai? Viršutinė 
aikštelė, aišku? 

Aš visiškai nesupratau, kaip galėsiu suimant /ndividualistą dar ir 
onanizuotis. Vunderlichas pridūrė: „Bandymo pabėgti sutrukdy- 

mas“. Gal jis moka skaityti mintis? Tik kaip jis įsivaizduoja bandymo 
pabėgti sutrukdymą? Gal Individualistas turėtų paslysti ant mano 
mikrožuvelių? Ar egzistuoja koks nors ryšys tarp Vunderlicho įsaky- 
mo dirgintis ir girdo, kad daugelis suimtųjų yra priversti pasirašyti, 
kad susižeidė „krisdami nuo laiptų“? Gal jie nusivertė nuo specialiai 
tam paruoštų laiptų? Ir man dabar pavesta paruošti laiptus specialiai 
Individualistui? Kaipgi aš čia ir vėl ničnieko nežinau? Kaipgi taip? 
Bet galbūt Vunderlichas nė nenujautė, kad aš į viršutinę laiptų 
aikštelę pakylu dažniausiai tam, kad ištrėkščiau savo mikrožuveles į 
apatinį aukštą? Tuomet bėgti bandas Individualistas, pasileidęs laip- 
tais aukštyn, būtų pritrenktas išvydęs ten besionanizuojantį Stasi 
darbuotoją! Ir norėdamas išsipirkti, aišku, viską išplepėtų Vakarų 
leidiniams! STASI TERORAS RYTŲ BERLYNE: SUIMTAS DISI- 
DENTAS VAROMAS PRO BESIONANIZUOJANTĮ EKSHIBICIO- 
NISTĄ! Ką pasakytų mano ministras, išvydęs šitokią antraštę savo 
spaudos aplanke? Socializmo patrauklumo menkinimas! Žmogaus 
teisių ekspertų klyksmai! Mūsų derybų delegacijos pozicijų silpnini- 
mas! Nusiginklavimo varžybų žlugdymas, Trečiojo pasaulinio karo 
pradžia! O, misteri Kicelšteinai, kad aš nuolat galvočiau apie pada- 
rinius! Kad aš tik apie padarinius galvočiau! Esu gramatinių kon- 
strukcijų meistras — jos prasideda tariamaja ir pereina į tiesioginę 
nuosaką. Kad tai būtų tik formuluotė! Deja, aš taip pat ir galvoju! Jei 
nesuvokčiau Vunderlicho užuominos apie viršutinę laiptų aikštelę, 
ir Individualistas bando sprukti, tuomet užklumpa mane smaukant 
savo kuolą ir išpirktas, žinoma, apie tai informuoja Vakarų leidinius, 
o šie jau pasirūpina riebiomis antraštėmis, kurios menkina mūsų 
respublikos orumą ir galią, o šiais įtemptais laikais tai atsiliepia ir 
taikos reikalui... 

— Tai man reikės... ko nors papilti, kad būtų slidu? - paklausiau 
Vunderlichą jau važiuojant suimti Individualistą. 

— Nebūtina, — atsiliepė Vunderlichas, ir nepraėjus nė dešimčiai 
minučių jis ir Grabsas jau vedėsi Individualistą, kuris individualizmo 
turėjo tiek pat kiek Vunderlichas įstabumo. Ne Džimis Hendriksas 
ir ne Karlas Lagerfeldas. Eilinis veidas, toks nenusakomas, kad po 
valandėlės aš nesugebėčiau atkurti jo fotoroboto ir šiandien nebeat- 

pažinčiau sutikęs gatvėje. Rafinuota maskuotė! — iškošė Oilė pro 
sukąstus dantis. Savaitgalį su aliuminio folijon įvyniotu broileriu 
sėdėjau miesto traukinyje ir suvedinėjau savo istorinės misionieriš- 
kos veiklos Stasi tarnyboje balansą: /ndividualistas buvo suimtas, 
kada nors (anksčiausiai po metų) bus išpirktas, ir tai į gera išeis 
valstybės devizų fondui. Vis šis tas. O dar? Kad vienas kitas išsigąs? 
Sutinku, kas būtinai nori bijotis mūsų - Vunderlicho, Grabso, Oilės 
ir manęs, - tas bijos... Bet kad mes išmokytume bijoti — ne, būtų per 
daug garbės. Šalyje viešpatauja ramybė ir tvarka. Taip, žinoma. Tai 
mes palaikom ramybę, jie palaikė tvarką. Niekuo dėtų piliečių skai- 
čius jau baugino. Jeigu kaskart vis daugiau žmonių leidžiasi įbaugi- 
nami nuolatos švelnėjančiomis bauginimo priemonėmis - tai ką mes 
netolimoje ateityje už devizas pardavinėsime Vakarams? Nejau tai 
nepataisoma eiga, jei visi mūsų bijo ir niekas nebegali būti suimtas 
ir parduotas? 

— Taip, tai darosi problema, - patvirtino Vunderlichas, kai aš jį 
apie tai paklausiau. - Bet jeigų sumažės devizų, tuomet pablogės 
ekonominė padėtis. Pablogės ekonominė padėtis, padaugės prašymų 
bei reikalavimų išvykti. Tokie pareiškimai prieštarauja įstatymui — 
Baudžiamojo kodekso 213-asis paragrafas, tai kenkimas valstybinei 
veiklai. Už tai gresia kalėjimas, taigi vėl atsiras kalinių parduoti. 
Viskas čia veikia pagal švytuoklės dėsnį. 

— Tai yra neigimo neigimas, - įsiterpė Oilė. 

— O užvis geriausia, - kalbėjo Vunderlichas, - kad būsimieji mūsų 
kaliniai, savaime suprantama, savo prašymuose išvykti nurodo ir 
pavardę, ir adresą. Jie gali laukti metų metus, o mes galime planingai 
suiminėti. 

Reikia pripažinti: tasai 213-asis paragrafas buvo tiesiog nepapras- 
tas. Kokiam nors buvusiam būsimajam Nobelio fizikos laureatui 
213-asis paragrafas piršte pirštų analogiją su perpetuum mobile. Argi 
aš, praleidęs beprasmius metus Stasi, per kuriuos prisidėjau tik prie 
vienui vienintelio potencialaus devizų fondo gausintojo arešto, ne- 
galėjau būti apdairiai supažindintas su devizų problema? Argi mano 
ministras negalėjo kokiu nors būdu parodyti, kad iš manęs laukia 
genialių idėjų, kaip reikėtų padidinti devizų įplaukas? Jis ir davė 

tokius ženklus, misteri Kicelšteinai, aš juos puikiai supratau ir be 
perstogės sukau galvą mintydamas apie dar neišsemtus devizų šalti- 
nius. Net tokiam genijui kaip aš tai buvo kietas riešutėlis. Vakarų 
valiuta jau buvo paverstas donorų kraujas ir atliekų importas, politi- 
niai kaliniai ir alimentų išieškojimo bylos. Tik vieną šeštadienio 
vakarą — nors tai buvo draudžiama - per televiziją žiūrėjau Vakarų 
laidą .„Lažinamės, kad...“ ir išgirdęs žiūrovų salei paskelbtą lažybų 
sąlygą „Lažinamės, kad jums nepavyks užkelti į šią sceną penkiasde- 
šimties triračiais lekiojančių gaisrininkų, ant kurių triračių vairų tupi 
po tūtuojančią papūgą“, pareiškiau: Lažinamės, kad jūsų stoties ma- 
tomumo ribose neatsiras nė vieno, kuris vienu metu sugebėtų užsiimti 
keturiomis perversijomis! 

Kokia idėja! Fabrikuoti autorinių teisių saugomas perversijas ir 
eksportuoti jas už devizas! Kas, jei ne aš, buvau pašauktas perversi- 
joms kurti! Po pirmo smagaus ir greito pasidulkinimo aš susigriebiau 
gonorėją (ką susigriebsiu kitąkart? AIDS?), pamilus iš širdies, jis 
nepakilo (fenomenas, kuris specialiojoje literatūroje apibūdinamas 
kaip didžiausias sielos katarsis), masturbuodamasis susilaužiau kau- 
lus (kitąkart gal nusilaušiu sprandą), o prievartavimas, deja, yra 
baustina akcija! Mano lytinis potraukis galėjo atsimušti į įstatymo 
barjerą! Grėsė procesai! Ką jau kalbėti apie kitus teisinius atvejus, 
kurių aš —- būtent aš! turėdamas tokias perspektyvas! - neturėjau 
teisės pamiršti: kad ir tėvo besišaukiančio kūdikio riksmo. Teismas 
sumaišys mane su purvais - teisėjas, griausmingu balsu svaidydamas 
kaltinimus, pirštu rodys į nusiminusią moterį, meiliai apglėbusią 
klykiantį gniutulą. 

„Ne, misteri Kicelšteinai, dulkintis yra skirta normaliems žmo- 
nėms, 0 aš norėjau tapti minėtojo devinto skyriaus auklėtiniu, veržte 
veržiausi į Yytinio gyvenimo užribių urvą! Ištirti jį visą su savo skvarbiu, 
švytinčiu deglu! Aš suprantu, ką reiškia būti pašauktam: užuot 
tapęs Nobelio premijos laureatu, pasirinksiu istorinę misiją — 
tapsiu Didžiuoju iškrypėliu palikdamas pavojingą gyvybei, grasantį 
kaulų lūžiais ir teisiniu požiūriu rizikingą lytinį gyvenimą nuošaly. 
Taigi aš įsikibau į devintą skyrių, misteri Kicelšteinai, tai buvo prieš- 
paskutinis anos knygos skyrius! Matot, kaip toli nusikapsčiau! Visą- 


THOMAS BRUSSIG m HEROJAI KAIP IR MES 175 


laik siekiau pakilti kuo aukščiau! Po jo ėjo dešimtas skyrius, skirtas 
vien homoseksualizmui. O ankstesniame, aštuntame skyriuje, tiesa, 
pačiame jo gale, buvo kalbama apie savęs patenkinimą, šitai aš jau 
išmaniau. 

Zygfrydas Šnablis devintą skyrių pradeda tokia pastraipa: „Reiš- 
kiniai, kuriuos nagrinėsime šiame skyriuje, dar visai neseniai, o iš 
dalies ir šiandien, buvo apibūdinami kaip perversijos“. Toks pirmasis 
šio skyriaus sakinys. 

Šnablis vartojo delikatesnę sąvoką - deviaciją; galimas daiktas, 
koks funkcionierius septintajame ar aštuntajame partijos suvažiavi- 
me buvo viešai paskelbęs, kad socializmas perversijoms išmušė iš po 
kojų socialinį pagrindą, - aš to nežinau. Tokiam ekstremistui kaip aš 
šitos deviacijos rodėsi pernelyg miesčioniškos (Jūs gi Žinot - dvide- 
šimties metų, ojau priešpaskutinė stadija), joms stigo šoko, bedugnės 
pojūčio. Netgi mano pati pirmoji perversija buvo pernelyg smarki 
devintam skyriui! Zygfrydas Šnablis privalės rašyti vienuoliktą sky- 
rių! Ir pirmasis sakinys ten skambės taip: „Reiškiniai, kuriuos nagri- 
nėsime šiame skyriuje, dar visai neseniai — o būtent nuo Klauso 
Ulcšto eros pradžios - privalo vėl būti traktuojami kaip perversiniai “. 
Puiku! Su savo perversijomis įeisiu į istoriją! Aš pasieksiu, kad šaliai 
nebestigtų devizų! Išgarsėsiu kaip Katarina Vit! 

Abejojate, ar perversijos atras sau rinką? Tuomet Jūs nežiūrite 
pramoginių diskusinių laidų! Kokios rinkos analizės Jums dar reikia? 
Vartant Ouelle katalogą, nepriekaištingai besišypsančios Vakarų 
moterys tave, tiesa, įkaitina, bet tose pramoginėse laidose noras 
santykiauti su Vakarų moterimis ima zvimbti kaip įsuktas vilkelis. 
Laukiu tos dienos, kada žlugs paskutinis tabu: seksualinė nuobodybė 
vestuvių naktį. Gašlumas žadinamas kasdien, visais įmanomais bū- 
dais, tik išgirdę apie sekso turizmą, žmonės ima raukyti nosis. Girdi, 
tai, kas gera tavo pimpalui, tau pačiam nevalia. Buvau jau susigyvenęs 
su tokia dvilype padėtimi - kol atradau perversijas. Mano kūriniai, 
ateitin nukreiptos ir pasaulinės rinkos konkurenciją atlaikyti įsten- 
giančios perversijos, turėtų išsivaduoti iš šio sudvisusio vaizdavimo, 
norėčiau sumesti ką nors šviežio, lengvai virškinamo. Perversijos 
visiems! Perversijos galėtų tapti pobūvių pašnekesių tema arba nuo- 

monę formuojančių pokalbių gija, ir tik atsiradus tiek pripažintų 
perversijų, kiek esama kreditinių kortelių savininkų, galėsiu teigti, 
kad rinka jau prisotinta. 

Misteri Kicelšteinai, aš didžiai vertinu faktą, kad mano perversijos 
socializmui padės nugalėti. Mano tyrimų sritis buvo kebli; niekur 
nebuvo aiškinamas socializmo ir perversijų santykis. Kaip Jums pa- 
tinka tokia dialektika: socializmui reikia perversijos, perversijai reikia 
socializmo! Širdis juokiasi, ar ne? O, aš tai žinau, kaip skamba 
kampanijų varpeliai! Akimirką pamąsto apie slaptažodį ir nuolankiai 
pritaria tokiems šūkiams: Mano darbo vieta - mano kovos už taiką 
vieta arba: Kas pasiekta - dar ne viskas, ką galima pasiekti, arba: Geras 
tik toks socializmas, kokį mes jį kasdien kuriame. Niekad nė neketinau 
atsižadėti esminių socializmo teiginių, kruopščiai knebinėjau perver- 
sijas, kurioms visiškai nederėjo drovėtis socialistinės savo prigimties. 
Siekiau laikytis linijos kaip televizija ir būti padorus kaip masių 
portretas. Šiukštu mažą mergytę saldainiais vilioti į rūsį. Demonst- 
ratyvia mano tyrinėjimų sudėtine dalimi tapo Naujo tipo kartoteka - - 
dėžutė su kortelėmis, į kurią, panašiai kaip į dienoraštį, rašiau ir 
kroviau savo tyrinėjimų duomenis. Ilgai būtų trukę, kol būčiau tapęs 
perversiškiausia perversija, bet turėdamas galvoje užduoties svarbą 
(tik pagalvokite apie potencialią rinką), tariausi privaląs iš pradžių 
pasirinkti vienišo tyrėjo kelią ir kantriai tobulinti savo perversijas. 
Vėliau, kai mano tyrimai pasistūmės priekin taip smarkiai, kad 
niekam net nešaus į galvą, ar suteikti man klasiko vardą, ar ne, 
prezentuosiu savo atradimus ir įdiegsiu juos industriniu būdu. Gal- 
vojau apie Henrį Fordą ir jo viziją „Automobilis - masėms“, galvojau 
apie Stivą Džobsą ir jo viziją „Kompiuteris - masėms“. Aš turėjau 
savo viziją: „Perversijos - masėms!“ 

Laikas, kurį buvau numatęs palikti savo nuo visų atskirtą studijų 
kamarėlę ir su rezultatais pasirodyti viešumoje, turėjo būti 2005-ieji. 
Mat kaip tik 2005-aisiais šimtmečio jubiliejus minės trys žymūs vei- 
kalai: Einšteino visuotinė reliatyvumo teorija, Froido „Trys traktatai 
apie seksualinę teoriją“, kūrinys, kuriame perversijoms - jas Froidas 
ir vadina deviacijomis — skiriama nemažai vietos, ir Lenino „Dvi 
socialdemokratijos taktikos demokratinėje revoliucijoje“ — revoliu- 

cinės teorijos veikalas, kuris ir šiandien dar taip dažnai cituojamas, 
O nurodant šaltinius trumpinamas iki „Dviejų taktikų...“ Mano re- 
zultatų paskelbimas 2005 metais būtų Einšteino, Froido ir Lenino 
išaukštinimas. Jau vien Einšteino genialumo pakaks, kad mano vei- 
kale gražiai įsiderintų Froido tyrimų objektas ir Lenino priesakai. 
Beveikvisųrevoliuciniųkūrinių pavadinimaiyranerėksmingi; mano 
kūrinys,išsaugodamaslenininįpriesaką, turėtųvadintis „Dvi prakti- 
kos“.Jam pasirodžius, iškart greitai parašysiu porą populiarių, best- 
selerio tipo knygų („Keliai į perversiją“, „Nauji keliai į perversiją“, 
„Keliai į naująją perversiją“), organizuosiu savaitgalio mokymus ir 
individualiai konsultuosiu viso pasaulio filialuose. Kaip Holivudas 
yra tapęs pramogų industrijos sostine, taip Berlynas taps perver- 
sijų industrijos metropolitu. Kur kitur, jei ne čia, mieste su mirties 
juosta, po kuria kas penkios minutės pradunda metro traukiniai, 
yra tikrieji perversijos namai! Aš pats tapsiu vietiniu studijos bosu, 
ir jeigu mano ūkio šaka pasieks bent dešimtadalį Holivudo apy- 
vartos, gausiu Nobelio premiją už ekonomikos laimėjimus. 

Aš dariau tai ne tik su tuo vienu auksaspalviu broileriu. Dabar jau 
kiekvieną savaitę nusipirkdavau broilerį ir išnagrinėdavau jį visą, 
eksperimentuodamas ir naudodamas įvairias pozas bei kontaktus. 
Rinktiniai mano perversijų potyriai yra aprašyti ir sukaupti Naujo 
tipo kartotekoje. Šis socializmui gelbėti skirtas tyrimų objektas buvo 
toks slaptas, kad net Stasi neturėjo teisės apie tai žinoti. Vėliau Naujo 
tipo kartoteka išvengė Žmogaus teisių gynėjų kontiskacijos, o kai buvo 
atverti archyvai, nacija apstulbo patyrusi apie, na, tarkim, bandymų 
apšmeižti rinkinį, kuriuo naudojantis buvo galima bet kada apjuodinti 
kokį nori pilietį - bet apie manąją Naujo tipo kartoteką niekas nieko 
nė nenujautė. Remdamasis įstatymu, privalėčiau ją perduoti Federa- 
liniam Stasi dokumentų valdybos įgaliotiniui. Jo žinioje buvo šimtas 
aštuoniasdešimt kilometrų medžiagos, tačiau manieji dvylika centi- 
metrų būtų buvę ypatingi; kad ir ką sakytum, čia nagrinėjamas net 
toksai klausimas kaip: „Ar valgytini seksualiai vartoti maisto produk- 
tai?“ Galbūt Naujo tipo kartoteka ir nėra pačių aktualiausių duomenų 
bankas - ar jau pamiršote Guillaume aferą? - bet riebios antraštės ji 
vis dar verta: SLAPTIEJI STASI SEKSO EKSPERIMENTAI! DR. 

ŠNABLIS: „KOKTU“! 

Kita mano perversija buvo lūpų pakaitalas — pradinėje fazėje 
pavadinau ją Fellatiomat I. Du tąsūs gyvūnai - du maži drambliukai 
iš rausvos cukraus vatos, minkšti kaip svilarožė — pakaitinami ant 
elektrinės viryklės nustačius kaitinimo laipsnį 1 arba 1,5 ir suminko- 
mi į du vikšrus - jie man tiko kaip viršutinė ir apatinė lūpos. Suim- 
davau juos tarp abiejų rankų nykščių bei rodomųjų pirštų, šitaip 
išgaudamas burną. Judinant pirštus, krutėjo ir lūpos. Su tokiu pakai- 
talu aširsužiaumojau broilerį -vieną kartą, kitą. Tai buvo paprasčiau 
nei valgyti su lazdelėmis. Bet, šiaip ar taip, jutau, kad čia dar esama 
šio to netikro. Tai nebuvo kelrodis perversijų istorijoje. Kas pasiekta, 
dar ne viskas, ką galima pasiekti. Aš juk siekiau įsitvirtinti pasaulinėje 
rinkoje. Kokį triuką sugalvoti norint pakerėti Mėlynojo pasaulio 
mases? Ko jos tikisi? Kas jas žavi? Pavyzdžiui, Džordžas Bušas, 
kalbos bandymus mėgusio prezidento įpėdinis, savo lozungu pasirin- 
ko posakį Ready my lips: No new taxes! Ir su šiuo Ready my lips tampi 
svarbiausias Mėlynajame pasaulyje? Tai gal ir man?.. Kita vertus, 
maniau, kad būtų pernelyg nepatogu, jei daryčiau savo eksperimen- 
tus per atstumą, iš Baltųjų rūmų, turėjau dėl to skrupulų; be to, 
visuomet troškau tvirtai remtis socialistine baze. Tuomet aš jau 
buvau Golmo aukštosios teisės mokyklos studentas, mokiausi Stasi 
akademijoje ir per paskaitas drauge su referentu šnabždėdavau 
tekstą prie lūpų pridėjęs nykščius. Šitaip patirdavau lūpų krutėjimą 
ir pajusdavau tas teksto vietas, kurios plūstelėdavo į mane intensyviu 
jauduliu. Aš sugalvojau sau užduotį! Neleidau laiko veltui! Savo lūpų 
judesius skyriau milijonams Vakarų vyrų gilių ir kotų. Deja, viskas 
nuėjo perniek - paskaitose girdėdavau visai netinkamus, negeidulin- 
gus, pro sukąstus dantis iškoštus žodžius. Mane žavėjo vizija, kad 
suėjus šimtmečiui nuo visuotinės raliatyvumo teorijos, „Trijų trakta- 
tų apie seksualinę teoriją“ ir „Dviejų taktikų...“ pasirodymo milijonai 
Mėlynojo pasaulio vyrų, prieš patirdami begalinę palaimą, panorės 
išgirsti kreipimųsi iš realiai egzistuojančio socializmo, - tačiau tam 
tinkamų nebuvo. Reads my lips, misteri Kicelšteinai: priešiški, nega- 
tyvūs elementai, partijos Skydas ir Kalavijas, marksizmas-leninizmas. 
Ir taip toliau — tik staccato. Testiprėja kastracijos baimė. Draudžia- 

masryšio priėmimas buvo vienintelis pakenčiamas dalykas; fantastinė 
lūpų motorika, užtat ritminiu požiūriu neimanoma vartoti. Kai per 
vieną psichologijos paskaitą mes išgirdome apie IB charakterių tipus, 
mano mintys nuklydo toli ir nusileido prie vienintelio IB, su kuriuo 
man kitados teko turėti šiokių tokių reikalų: prie IB Katalogas, 
moters iš Ouelle, kuri, misteri Kicelšteinai, man girdint, telefonu — 
read my lips - pasakė: Simone de Beauvoir. Atkreipkite dėmesį į 
apatinių veido raumenų dinamiką! Tiesiog akrobatika! Švelniai sru- 
venanti ritmika! Rafinuotas įsiurbimo efektas! Tai bent! Moteris, 
kuri visa tai daro (sic/) prancūziškai. Apie tai aš visuomet svajojau. 
Atsistojęs priešais veidrodį, ar-ti-ku-liuo-da-vau Simone de Beauvoir, 
studijavau lūpų judesius ir bandžiau juos mėgdžioti cukraus vatos 
lupomis. Ištisas savaites, krutindamas pirštais, vargau versdamas tas 
rausvas lūpas išmokti tarti Simone de Beauvoir. 

Neabejoju, kad ši perversija pranoko Fellatiomat I; tad naująjį savo 
projektą pavadinau Fellatiomat 2005. Dar prieš pradedant studijuoti 
Teisės mokykloje, Vunderlichas mane patikino, kad Spaudos plati- 
nimo tarnybos Bendrojo atsiskaitymo skyriuje visuomet būsiu laukia- 
mas svečias, jeigu tik kiltų kokių nors problemų. Todėl galėjau iš jo 
paprašyti diktofono ir klavišinio mikrofono, su kuriais aš nuėjau į tą 
biblioteką ir iš Ouelle moters įsirašiau Simone de Beauvoir originalą. 
Ant užsakymo lapelio užrašiau Simone de Beauvoir ir paprašiau ją: 
ar negalėtumėte pasakyti, kaip tariamas šis vardas? Klausimais 
„Kaip sakėte?“ ir „Kaipgi?“ priverčiau triskart ištarti Simone de 
Beauvoir ir įsirašiau į juostą. Išrinkau mano gašlumą labiausiai žadi- 
nantį variantą ir paprašiau Vunderlichą, kad šis įrašų studijoje užsa- 
kytų visą juostelę vien šito Simone de Beauvoir. Man tai atrodė kaip 
psichinis teroras — operatorius, aišku, pamanys, kad jau pamišo, be 
galo krašto girdėdamas tuo pačiu balsu tariamą Simone de Beauvoir. 
Bet Vunderlichas buvo sužavėtas ir pranašavo man didžią ateitį. 
Savaitgalį pasprukęs, patogiame bute Helersdorfo daugiaaukščiame 
su nusmauktomis kelnėmis nuvirtau ant lovos, įjungiau tą begalinę 
kasetę ir dirbtinėmis lūpomis ėmiau spaudyti savo giles ir kotą. Be 
to, įjungiau chronometrą; laiką irašiau į Naujo tipo kartoteką. Žino- 
ma, negalėjau būti tikras, kad kambaryje nėra blakių. nes ministras 

Mielkė, siedamas mano ateitį su didžiais dalykais, savaime aišku, 
galėjo norėti patirti apie mano gyvenimo būdą, taigi, aišku, nesitikė- 
jau, kad mano karjera sužėrėtų, jei jam būtų pateiktas toks pasiklau- 
symo protokolas, iš kurio paaiškėtų, kad kiekvieną savaitgalį dvide- 
šimt minučių klausausi kasetės, kuri be perstogės ar-ti-ku-liuo-ja 
kažkokios prancūzų intelektualės vardą. Todėl išbandydamas Fella- 
tiomat 2005, visuomet dirbdavau su ausinėmis. Kitomis savaitės 
dienomis gyvenau Teisės mokyklos bendrabutyje, keturiems skirta- 
me kambaryje su dviem dviaukštėmis lovomis. Mano kambario 
bičiuliai nė nenujautė, kad šalia jų gyvena būsimoji perversijų Žvaigž- 
dė. Šnablis rašo, kad dauguma iškrypėlių yra socialiai prisitaikę prie 
aplinkos ir nekrinta į akis. Aš buvu /abai prisitaikęs ir visai nekrin- 
tantis į akis - ar tai įrodymas, kad esu itin perversiškas? Karštligiškai 
mąsčiau apie naujas perversijas. Troškau tapti neišsenkamu perver- 
siškų idėjų šaltiniu. Galop netgi išsižadėjau savo ilgai puoselėtos 
vilties, kad vieną dieną ministras Mielkė, majoras Vunderlichas ir 
koks didis asas įteiks man padirbtus dokumentus, lėktuvo bilietą į 
Briuselį, lieps atmintinai iškalti savo legendą ir pasiųs žvejoti NATO 
Generalinio sekretoriaus mikrožuvelių. Naujo tipo kartoteka nedavė 
nė truputėlio laiko žvalgytis į šalis. Ir, didžiam palengvėjimui, buvusi 
mano svajonė bei viltis ir dabartinė baimė būti pasiųstam pargabenti 
penkiasdešimt milijonų NATO generalinių sekretorių galop pavirto 
į nieką: per vieną kriminalinės technikos paskaitą docentas prie 
pakelto projektoriaus pavartojo žodį mikrostelės, ir man toptelėjo, 
kad Oilė labai panašiai tarė mikrožuvelės galvoj, aišku, turėdamas 
mikrojuosteles, tai yra mikrofilmus... Koks nesusipratimas! Teisybė, 
kartais išgirsdavau, kad sėklos banke būdavo supainiojami mėgintu- 
vėliai, bet juk galėjau supainioti NATO Generalinio sekretoriaus 
ejakuliaciją su jo mikrofilmais. Galima įsivaizduoti, kas būtų nutikę, 
jei Oilė man būtų žodžiu įsakęs įvykdyti slaptą užduotį - pargabenti 
mikrožuveles, būčiau žūtbūt ieškojęs progos nugriebti kelis lašus 
NATO Generalinio sekretoriaus spermos. Kokia būtų buvusi gėda, 
jeigu aš, atlikęs savo misiją, būčiau atsidūręs ministro Mielkės kabi- 
nete! Vietoj lauktų dokumentų būčiau patėškęs ant darbo stalo 
NATO aukščiausiojo pareigūno spermą! Juk nedidelei draugų gru- 

pelei jis pats paskelbė: „Verčiau iš mirties nasrų išgelbėti milijonus 
žmonių, nei palikti gyvą vieną banditą, kuris vėliau mus visus išžudy- 
tų“. O aš būčiau pargabenęs penkiasdešimt milijonų negyvėlių. Kaip 
būčiau galėjęs įrodyti, jog tai mūsų priešininkų lavonai, pargabenti 
iš anapus? Tam banditui, kuris vėliau mus visus išžudytų, ministras 
Mielkė surengtų greitą procesą! Mane nubaustų mirties bausme. o 
kas blogiausia - pažemintų! Teisėjas rūsčiai žvelgtų man į akis ir 
kreiptųsi: kaltinamasis! 

Bet svarbiausia, misteri Kicelšteinai, štai kas: nukniaukti iš priešo 
mikrofilmus buvo senas slaptųjų tarnybų užsiėmimas - tik ką tai davė 
istoriniu požiūriu? Ar tai lėmė globalinę Raudonos ir Mėlynos spalvų 
kovą? Ne. Taigi man būtų buvę patikėti ne slapčiausi ir neatidėlio- 
jami uždaviniai, tik, švelniai tariant, būtų tekę įsivelti į slapčiausius 
ir reikšmingiausius sąmokslus. Aš neabejojau savo istorine misija, ir 
viskas, kas tik man nutikdavo, buvo neatsiejama nuo jos. Nes viską, 
ką tik dariau, judino pasaulį ir keitė istoriją - vien del to, kad aš tai 
dariau. 

Jau anksčiau lyginau Baudžiamojo kodekso 213-ąjį paragrafą su 
Perpetuum mobile. Kiekvienas žino, kad joks Perpetuum mobile ne- 
egzistuoja. Vieną kartą vanduo viršutiniame inde baigiasi ir visas 
nuteka į apatinį. Kada nors nebeliks ir kalinių parduoti, mano apytik- 
riu skaičiavimu - 2005-aisiais. Dėl mano perversijų iš Naujo tipo 
kartotekos socializmas, išdažytas VDR spalvomis, suklestės. Kai Veng- 
rijoje buvo sudraskyta Geležinė uždanga, mano perversijos prarado 
visas galimybes vaidinti istoriją lemiantį vaidmenį. Netgi aš tai nu- 
jaučiau. Viršutiniame inde buvo pragręžta skylė, vanduo nebekrito 
ant ratų. Tačiau aš išbandžiau vieną naują perversiją. 1989-ųjų vasarą 
kasdien nutykindavau prie netoli mokyklos tyvuliuojančio ramaus 
tvenkinio ir tankiu sieteliu gaudydavau buožgalvius — jų knibždėte 
knibždėjo prie pat kranto. Tiek, kiek perdien būdavo bėglių, tiek 
buožgalvių sugrūsdavau į prezervatyvą ir užsitempdavau jį. Na, ką 
dabar pasakysit, pone daktare Šnabli? Matot, ir manoji »masinė 
sodomija tiktų į neparašytą vienuoliktą skyrių! Išprievartautų buož- 
galvių skaičius vis didėjo. Kuo labiau augo pabėgėlių banga, tuo 
daugiau šių gyvių knibždėjo apie mano trimitą. Tikriausiai visame 

Stasi aš buvau vienintelis, taip nuoširdžiai simpatizavęs bėgliams. 

Paaiškėjo, kad mano tėvas tetvers vos kelias dienas; man paskam- 
binusi motina pranešė - mūsų tėvas mirštąs. Jis ką tik parvežtas iš 
ligoninės, kur jam buvo prapjautas pilvas, bet išvydus, kad jokios 
vilties nebėra, tuojau pat vėl užsiūtas — metastazės išsiplėtusios 
pernelyg toli, o virškinimo trakte išsikerojęs toks auglys, kad tėvas 
negali iškakoti susikaupusio jame šūdo. Būklę blogina netgi ryjami 
karkalai. Jam grėsė visam virsti šimtą dešimt kilogramų sveriančiu ir 
su pižama lovoje drybsančiu šūdo gabalu. Vienintelė išeitis - ničnie- 
ko neimti į burną, bet tada jo laukė bado mirtis. Jis tegalėjo rinktis 
vieną iš dviejų — arba padvėsti, arba nusprogti. Jis nebepratarė nė 
žodžio. 

Jis numirė, 0 aš po šiai dienai vis atsidaužiu į mūsų bute paliktus 
jo pėdsakus — mažytes, neįmantrias konstrukcijas bei įrenginius iš 
raktų žiedų, valo ir apskritų tarpuveržlių. Visiems šiems niekdar- 
biams būdinga tai, kad jie buvo arba turėjo būti nepastebimi ir 
nematomi. Tam tėvas negailėjo pastangų. Dvidešimties centimetrų 
telefono kabelį jis užmaskavo kilimo krašteliu, nors teko stumtelėti 
nuo sienos visą sieninę spintą. Spintos antresolių dureles, kurias mes 
varstydavome du ar tris kartus per metus ir kurios visuomet atsida- 
rydavo pačios, jis užsandarino, bet ne įspraustu popiergaliu, o mag- 
netu, kuris buvo taip rafinuotai paslėptas, kad jį galėjai atrasti tik 
žinodamas čia tokį esant. Miegamajame aptikau mįslingą meškery- 
kočio valą - spėju, jog tai buvo speciali konstrukcija, kad nesikelda- 
mas iš lovos galėtų uždaryti kambario langą. Vis dar randu daiktų, 
kurių paskirties neįstengiu įspėti: štai pora ant dešimties centimetrų 
ilgio juostelės kyburiuojančių vinių, veidrodėlis vidinėje šiukšliadė- 
žės dangčio pusėje. Arba centrinio šildymo vamzdis (uždengtas, 
aišku, skydu), vienoje vietoje kažkodėl apvyniotas folija. Ar Jūs 
įstengtumėte pats sau paaiškinti, kokią tai gali turėti prasmę? 

Lig šiol nenutuokiu, ką jis per dienų dienas veikdavo. Ir mano 
motina nežinojo. Kai ji pabandė gauti leidimą laidoti tėvą Socialistų 
kapinėse Frydrichsfelde — šitaip ji tikėjosi gauti funkcionierių naš- 
lėms skiriamą padidintą pensiją, paaiškėjo, jog maža ką konkretaus 
tegali pasakyti apie jo veiklą, kad įstengtų svariai pagrįsti savo pre- 

tenziją. Uždirbdavo tėvas labai gerai. Praėjus daug laiko po jo mir- 
ties, kažkuris laikraštis paskelbė 1987 metų Stasi darbuotojų atlygi- 
nimus pradėdamas tais, kurie gaudavo iki šimto tūkstančių markių 
per metus. Tėvas į pirmąjį trišimtuką nepateko, buvo kiek žemėliau. 
Tik neklauskite, už ką jam mokėjo. Spėju, kad jis buvo susijęs su 
spaudos informavimo priemonėmis. Jam mirus, propagandoje ėmė 
dėtis keisti dalykai: pirmuosiuose visų laikraščių puslapiuose pasiro- 
dė pranešimai apie stulbinančius mūsų mokslininkų laimėjimus 
branduolinės fizikos tyrimų srityje - dabar jiems pavykę atlikti bran- 
duolio sintezę šaltuoju būdu. Laikraščiuose galėjai aptikti ir Mitro- 
pos" kelnerio nuotykį — mat kažkoks neaiškus Žmogėnas kelneriui 
pasiūlęs užrūkyti cigaretę su mentolu, ir šis nė nepajutęs, kaip iš 
Budapešto atsidūręs Vienoje, kur tik po visokiausių nuotykių šiaip 
ne taip ištrūkęs. Tėvui gyvam esant, tokių istorijų spaudoje nebūda- 
vo, tik tai dar toli gražu joks įrodymas, kad jis iš tikrųjų darbavosi 
propagandos srityje. Bet stovyklaudamas aš vis dėlto išgirdau, kad 
kažkada kažkas iškėlė kažkokį pionierių į žurnalo viršelį! Čia ratas 
ir užsidaro, nes vasaros stovyklų informacijos visuomet būdavo pa- 
čios patikimiausios. Bet juk jis turėjo kažką veikti. Mes visi kažką 
veikėme. 

Vieną rugpjūčio šeštadienį, praėjus lygiai metams, kai Ivona kuž- 
dėjo: Padaryk man, kad skaudėtų, man galiausiai paskambino iš Stasi, 
beje, iš tikrojo Stasi. Tai įvyko lygiai taip netikėtai, kaip aš visuomet 
ir vaizduodavausi, nors niekas nė nemanė brautis į mano patogų 
sprukti pusantro kambario butą Helersdorfo daugiaaukščiame — 
kam, juk aš turiu telefoną, pakanka skambučio. Vienas štabo karinin- 
kas, jis buvo ir Golmo mokyklos rektoriaus adjutantas, pranešė, kad 
turiu tučtuojau atvykti į ministeriją Magdalėnenštrasėje. „Tai įsaky- 
mas“. Kam kviečiasi, jis nepasakė. Kitko ir nesitikėjau - itin skubiais 
atvejais taip visuomet juk būna. Kas būtina, sužinosiu ministerijoje. 
Ir sužinojau: turiu prisistatyti į polikliniką - ten manęs laukias dak- 
taras Rychfingeris. 


Vidurio Europos miėgamujų vagonų ir vagonų-restoranų ukcinė bendrovė. Verr. 

Štai šito momento visuomet labiausiai ir bijojau! Pagaliau jie mane 
demaskavo. Ką gi, tolesnis mano perversijų tobulinimas buvo apmi- 
ręs — pabėgėlių banga iš Vengrijos per Austrijos sieną kilo sulig 
kiekviena diena. Jūs juk žinote, būčiau galėjęs verstis su savo kasdie- 
ne buožgalvių kvota, tačiau valdžios neveiklumo nesupratau, tai yra 
visuomet nujaučiau, kad valdžia tik dedasi nieko nedaranti — jos 
pinklių fabrike jau buvo parengtas kruopštus, rafinuotas planas. Ir 
šit dabar paaiškėja: įgyvendinant šį planą man skiriamas svarbiausias 
vaidmuo. Kodėl gi jie paskambino man kaip tik šeštadienį? Argi 
nebūtų galėję luktelėti iki pirmadienio? Ogi todėl, kad nebegalėjo 
laukti! Mes neturėjome teisės prarasti nė truputėlio laiko! Čia buvo 
rimtas dalykas. 

Dabar jie man patikės begal svarbią ir sudėtingą specialią užduotį. 
Aš tebuvau jų įrankis. Visas savo viltis jie siejo tik su manimi. Burtas 
buvo mestas prie didžiojo konferencijų stalo - ten gavęs instrukcijas, 
būsiu pasiųstas atlikti pavojingą misiją. Per ateinančias keturias 
paras veikiausiai neturėsiu kada sumerkti akių, užtat paskui sumir- 
gėsiu viršeliuose ir pateksiu istorijon. Aš būsiu kviečiamas į mokyk- 
las, tiltų pastatymo iškilmes, daužysiu šampano butelius nuleidžiant 
į vandenį laivus. Jeigu šventą šeštadienio popietę į Berlyno valstybės 
saugumo centrą jie kviečiasi net dr. Rychfingerį, kad šis dalyvautų 
mano medicininėje apžiūroje, o jam atvykti vis dėlto reikia pusantros 
valandos, vadinasi, jiems labai rūpi gera mano sveikata. O ir patikri- 
nimas įvyks šeštadienį, kai poliklinikoje nė gyvos dvasios. Aš jiems 
esu taip reikalingas, kad visoks išsisukinėjimas atrodytų tolygus įsta- 
tymo pažeidimui. Pernelyg daug pastatyta ant kortos. Žinojau, visą 
laiką Žinojau: vienąkart išmuš ir mano valanda. Išauš kada nors tokia 
diena. 

O kaipgi su mano perversijomis? Ar turėčiau apie jas nutylėti savo 
ministrui? Juk jis siunčia mane į kitą barikadų pusę su kovine čekisto 
užduotimi —- užkariauti priešo sekretorių širdis... Ar tikslinga siųsti 
perversijų apsėstą žmogų su slapta užduotimi į priešo stovyklą? Ar 
tai neprieštarauja Hagos sausumos karo konvencijai? O jei įkliūsiu? 
Jei man ten surengs procesą, ir viskas iškils aikštėn? Nejau priešo 
propaganda nepasinaudotų tokiu gatavu kąsniu? IŠKRYPĖLIŠKI 

HONEKERIO AGENTAI - NAUJAUSIOS STASI KLAULYSTES! 
Su nuotrauka! Mano nuotrauka! Pirmame Bild puslapyje! Galas 
mano reputacijai! Puikus respublikos įvaizdis, už kurį turime būti 
dėkingi Kati iškovotam auksui, - perniek! Paties Zygfrydo Šnablio 
vaizduotę pranokstančios perversijos plūsta (plūsta — Dieve, kokios 
asociacijos!) iš socializmo idėjoms atsidavusios smegeninės! Jau vien 
kasdienis ir masiškas buožgalvių prievartavimas - o, kas būtų, jei apie 
tai patirtų priešas! Tad ar verta rizikuoti siunčiant kaip tik mane? 

Ministerijoje manęs laukė daktaras Rychfingeris. Jis ištiesė man 
donoro sutikimo duoti kraują formuliarą. Aš pasirašiau. Tada mudu 
nusileidome į rūsį, kur mus pasitikęs nepažįstamas gydytojas jau kitu 
liftu nugabeno į požemius. 

— Mums reikia jūsų kraujo, - šyptelėjo jis antrame požemio aukšte 
atsidarius lifto durims. 

Mano kraujo? Nejau? O kas gi čia ypatingo? Jiems reikia tam 
tikros sudėties kraujo? Ar už tai turėčiau būti dėkingas svarbiausiai 
savo seksualinio brendimo užduočiai - nevaikščioti su stačiu? Ar ne 
todėl mane traukė perversijos? Tuomet aš - o, visapusiško tyrimo 
stebukle! — turiu tipišką išnirkėlio kraują? Vadinasi, Stasi reikia 
perversiško kraujo? 

— Nenorėčiau jūsų varginti grynai dalykinėmis detalėmis, - pasakė 
antrasis gydytojas, — bet įsivaizduokite viską daugmaž taip: jūsų 
kraujas bus panaudotas kaip medikamentas. Jums bus suleista seru- 
mo, kuris pradės dalyvauti jūsų organizmo medžiagų apykaitos pro- 
cese, ir jūsų kraujo sudėtis pakis taip, kaip mums reikia šitam medi- 
kamentui. 

— Pasirinkome jus, nes turint galvoje ypatingą jūsų kraujo sudėtį, 
galima tikėtis fantastiško medžiagų apykaitos proceso, - tarė dr. 
Rychfingeris. 

Ypatinga kraujo sudėtis, fantastiški medžiagų apykaitos procesai - 
tas vyras mokėjo pakutenti savimeilę. Kur jau ne, pagalvojau, juk ne 
veltui tam treniravausi. 

Kaivienoje Frankenšteino laboratoriją primenančioje to bunkerio 
kameroje man suleido serumą, aš gal porą valandų kvaršinau galvą 
ieškodamas ryšio tarp mano donorystės ir pabėgėlių bangos, bet 

tikriausiai jokio ryšio čia nė nebuvo, - nejaugi visa ši operacija buvo 
skirta dopingui? Ar jie, naudodamiesi manimi, nori sukurti naujas 
dopingo rūšis? Po 1988 metų skandalo Seule, kai Benui Džonsonui, 
greičiausiam sprinteriui, teko grąžinti aukso medalį, baigėsi idilė 
skaičiuojant dopingo dozes ir veikimo terminus. O gal jie jau išrado 
tokį dopingą, kurio vartojimo neįmanoma įrodyti visu šimtu procen- 
tų? Surasti terpę draudžiamoms substancijoms yra kur kas rafinuo- 
tesnis užsiėmimas, nei kimšti veršiams penėti skirtus preparatus. Ir 
kurį gi aš aprūpinsiu? Kieno labui turiu kraujuoti? Tik dėl vienos 
vienintelės žvaigždės? Ar dėl visos olimpinės rinktinės? Ar tik dėl 
savo kraujo grupės įžymybių? Sunkumų kilnotojų? Lengvaatlečių? 
Tų sportininkų, kuriems reikia daug jėgos ir ištvermės? O gal netgi 
plaukikų? Aš, paskutinis tarp besikapstančių plaukikų, savo krauju 
kilniai paremiu olimpinę plaukimo komandą! Mano kraujas plaukia 
į nesuskaičiuojamas pergales! O, kad apie tai sužinotų mano plauki- 
mo treneris! Jis atsiklaupęs prašytų mano atleidimo už visus įžeidi- 
nėjimus! Misteri Kicelšteinai, kad Jūs žinotumėt, kaip nedavė ramy- 
bės tolesnis mano kraujo likimas: net jeigu vos keli mililitrai mano 
gyvasties taptų Olimpiados čempionu - aš privalau tai žinoti! Kad 
nereikėtų nieko išsigalvoti. Jei truputėlis manęs pakiltų ant aukščiau- 
siojo garbės pakylos laiptelio, likusi mano dalis šito nė nenujaustų. 
Ar bent keturiolika kartų tapęs Olimpiados nugalėtoju, pasijusiu 
galop įžymybe? Ar pakvies jie tada mane į olimpinį pokylį, kur aš, 
kaip kuklus didvyris, galėčiau sėdėti šalia savo kraujo grupės medalių 
laimėtojų? O gal aš kraujuoju Kati labui? Galbūt ji planuoja come- 
back, sugrįžimą? Ar susimaišys mūsų kraujas? Aš sėdėsiu tuomet 
tame pokylyje tarp jos ir trenerės Jutos Miuler, kuri dar kiekvieną 
pajėgi sutvarkyti? Ar smagiai plepėdamas prisės šalia mūsų Erichas 
Honekeris? Tai bent būtų nuotrauka! Spalvota, atverstinė per abu 
lapus, blizganti nuotrauka naujausiame Olimpiadai skirtame albu- 
me: Honekeris, mūsų auksinė Kati, šalia trenerė ir donoras — 
Aš-aš-aš! 2 

Šios mano kraujo ląstelės netrukus pakils ant aukščiausiojo garbės 
pakylos laiptelio, sujaudintas pamaniau, o kai dr. Rychfingeris įbedė 
man į ranką kaniulę, išvydau savo kraują, plūstantį į guminį rezervu- 

arą. Sušikta romantika! Baisi nesąmonė! Koks naivumas! Misteri 
Kicelšteinai, aš buvau nugrūstas į giliausią Berlyno bunkerį ir 
jaučiausi kuo puikiausiai! Nors tėvai nuolat mane perspėdavo, kad 
nesileisčiau svetimų vyriškių įviliojamas į kokį nors rūsį! Po kelių 
minučių buvo prijungta lašelinė, šalia lovos ėmė pypsėti kažkokia 
mašina, o aplink buvo matyti vien žarnelės, laidai, guminiai ranko- 
galiai ir elektrodai. Tai buvo tikras Stasi. Jokių dvejonių. Viskas, kas 
čia vyksta, niekad neprasiskverbs į viršų. Baigta! 

Pasijutau prislėgtas. Kokie įstatymai galioja čia, požemiuose? Ko- 
dėl jie tikrina mano širdies plakimą? Galbūt nėra įsitikinę, kad ji dar 
ilgai plaks? Ar tik nebūsiu atsidūręs intensyvaus gydymo stotyje? Ko 
aš turiu tikėtis? Kodėl leidausi čia atvedamas? Kas čia dedasi? Ką 
jie su manimi daro? Kodėl nieko man nesako? Guliu bunkeryje, šalia 
lašelinė, iš manęs siurbiamas kraujas, visur prie manęs pritaisytos 
žarnelės ir kabeliai, čia nėra langų, nėra laikrodžio, radijo, bet kodėl 
jie man nieko nesako, kas čia vyksta? Kodėl man niekad nelemta 
žinoti, kas su manimi darosi? 

— Kiek visa tai truks? — išdrįsau paklausti po geros valandos, kai 
pypsėjimas darėsi greitesnis. 

— Neužtruksim, - pasakė Rychfingeris. - Porą dienelių, ir baigta. 

— O aš maniau, kad tai donorystė! —- sušnabždėjau kaip įmanyda- 
mas iššaukiamai. 

— Taip ir yra, - Rvchfingeris pasilenkė prie lovos, pašvietė man į 
akis ir pareiškė: — Jūs tik nesinervinkite, jei dabar aptems akys. 
Sveikas organizmas yra taip sutvarkytas, kad ir netekęs kraujo užtik- 
rina gyvybines funkcijas tam tikram laikui paaukodamas tas, kurios 
nėra būtinos gyvybei palaikyti. Todėl laikinas regėjimo aptemimas 
yra visiškai normalus dalykas ir nepaliks jokių neigiamų padarinių. 

Kitas gydytojas atsikrenkštė. 

— Bet vis dėlto jūs neužsimerkite, kol neprarasite sąmonės. Mums 
reikia užfiksuoti atskaitos tašką. kada jūs pereisite į nesąmoninga 
būseną. 

— Nesąmoningą... - bejėgiškai pakartojau aš. 

— AK, tai tik laikinas funkcijų praradimas be jokių neigiamų pada- 
rinių. 

— Natūrali organizmo reakcija. 

— Apsauginė funkcija. 

— O jeigu jūs pernelyg ilgai užsibūtumėte be sąmonės, mes jau 
dabar pasirengę imtis atitinkamų priemonių... 

— Maitinti jus dirbtiniu būdu. Galit nesirūpinti. 

Akys aptemo, ir aš padariau tai, kas ėjo iš mano vidaus: ėmiau 
dailinti savo paskutinius žodžius. Jie privalėjo tapti cituotini ir ištarti 
laikantis vokiečių humanizmo tradicijos. Jei būčiau žinojęs, kad taip 
greit sulauksiu galo, būčiau kur kas anksčiau pasukęs galvą. Daugiau 
šviesos! man visuomet nepatiko. O dabar buvo sunku greitosiomis 
sukurpti ką nors cituotino, vokiško ir humanistiško, tad, nusivylęs 
ieškojimais, su būsimaisiais ainiais atsisveikinau: Ak, šūdas! tai ne- 
buvo tie žodžiai, kuriuos visuomet svajojau matyti iškaltus granite. 
Savo paskutinių nevykusių žodžių beveik nesuvokiau; jau kitame 
sapne išvydau, kaip dr. Rychfingeris, sėdėdamas šiame bunkeryje 
prie rašomojo stalo, pildo mano mirties liudijimą įrašydamas į grafą 
Paskutiniai žodžiai didžiosiomis raidėmis du žodžius: KARALIENĖS 
GAMBITAS. O nuo lubų krentanti šviesa buvo tokia švytinti, tanki, 
minkšta, tobula. Ji traukė ir kvaitino, ji jaudino ir ramino drauge. 
Visa kita, palyginti su šia šviesa, tebuvo apšvietimas. Šviesa pradingo, 
ir rankoje pasijutau laikąs Ivonos kaleidoskopą, o ir ji pati netikėtai 
atsidūrė šalia. Padaviau jai kaleidoskopą, ji pažvelgė pro jį ir ištarė: 

— Tai... ne... žaidimas. 

Nubudęs išvydau abiejų gydytojų veidus. 

- Jūs atlaikėte, — tarė dr. Rychfingeris. 

— Netrukus jūs atsigausite, - pasakė kitas gydytojas. 

Kai jiedu išėjo iš palatos, ploname aplanke ant rašomojo stalo iš 
tikrųjų aptikau jau užpildytą — išskyrus mirties datą — savo mirties 
liudijimą. Su dviem parašais. Puiku, toptelėjo man, jeigu mano 
mirties liudijimas jau išrašytas, jiems dabar belieka tik mane nudai- 
goti... Cha, pakliuvau! Matote, misteri Kicelšteinai! Štai kaip kalbu 
apie savo mirtį! Aš taip mažai terūpiu pats sau, kad net mirties 
akivaizdoje sugebu šiurkščiai juokauti! O savo žudikus pasveikinsiu 


Paskutiniai J.V. Gėtės žodžiai. Vert. 

kaip senus bičiulius! Sveiki, dr. Rychfingeri ir dr. Nepažįstamasis, 
atėjote manęs nukepti, kadangi aš per daug žinau? Apgailestauju, tai 
nėra maloni užduotis, bet tiesiog džiaugiuosi, kad ne aš esu jūsų vietoje. 
Gal galėčiau kaip nors palengvinti jūsų darbą? Koks jūsų paskutinis 
noras prieš man mirštant? Štai koks šaunus kandidatas mirti buvau! 
Štai kiek savigarbos turėjau sulaukęs dvidešimt vienerių metų! Ga- 
lėjau imti pavyzdį iš savo motinos, kuri vis dar tebešaukė mano 
ausyse: Greičiau vežkit mano vaiką į gelbėjimo tarnybą! O ką tas jos 
vaikas daro atsidūręs mirtiname pavojuje? Šaukia, kaukia, blaškos? 
Daužo kumščiais duris bliaudamas: Išleiskit, aš noriu iš čia išeiti! 
Nieko panašaus. Ne, Liucijos Ulcšt sūnus, amžinai vienas paliktas su 
savo problemomis, darė tai, ką visuomet darydavo — jis ir šįkart 
stengėsi įminti savo mįsles: kodėl jie tai darė? Ar jie mane nužudys? 
Nejaugi aš mirsiu? Kodėl jie paliko mane vieną? Kas bus, jei jie 
nebegrįš? Mirsiu badu ar uždusiu? 

Na, gerai, leiskit man pakalbėti apie mirtį -bet rimtai, viena oktava 
žemiau. Pažvelkime vienąkart, koks iš tikrųjų esu atbukęs. Aš jau 
supratau, kad negaliu lyg niekur nieko kalbėti apie savo tėvo mirtį. 
Prie to monstro, kuris vadinosi mano tėvas, praleidau paskutines jo 
gyvenimo valandas. Jis tysojo netekęs jėgų, pritvinkęs šūdo ir beveik 
be sąmonės. Jis kentė pragariškas kančias, bet niekuo neišsidavė. 
Tvirtas tipas. Vis dar tebejaučiau jam baimę. Ir vis dar tebelaukiau 
ženklo, įrodančio, kad esu jo sūnus, kad jis manimi tiki, laiko savu ir 
panašiai. Nors jis pagaliau tiktai drybsojo ir nieko nedarė, tik pamažu 
dvėsė, negalėjau atsikratyti savo amžino menkavertiškumo jausmo, 
savo nevykusios egzistencijos pojūčio ir savo beprasmiškumo. Vieną 
kartą, bet tikrai vienintelį, jis sunkiai sušnopavo. Tada paskutinį sykį 
pažvelgė į mane savo amžinu teisuolio žvilgsniu, kuris turėjo reikšti, 
kadpamoka, kaip miršta tikri vyrai, baigėsi... Jis užmerkė akis, ir širdis 
liovėsi plakus. Nebėra tėvo, pagalvojau su palengvėjimu ir norėjau 
dainuoti, bet vis dėlto neįstengiau. 

Jis drybsojo - šūdas Žmogaus pavidalu. Ir toks man nurodinėjo, 
kaip privalau gyventi. O vydamasis tramvajų, žvelgdavo ne į vairuo- 
toją, bet į duris. Moteris jis sugebėdavo paversti klastingais padarais, 
kurie grasindami tėvu sugebėdavo išspausti slaptą tarnybinę infor- 

maciją. Pas gydytoją nuėjo tik tuomet, kai jam jau nebeįmanoma 
buvo pagelbėti, nes antraip save būtų laikęs skystablauzdžiu. Net 
mirties patale kamavosi sukandęs dantis. Ir toks mane mokė, kaip 
reikia gyventi. Toks darė man įtaką. Štai toks padarė mane, išaugino 
ir dominavo prieš mane. Dabar štai gavo galą, o aš likau gyventi, ir 
manyje išliko viskas, ką jisai įdiegė. Ką daryti, kad ir aš nesusilaukčiau 
tokio galo? Atsistojau ir pakėliau užuolaidas. Jis tarė: „Nuleisk!“, bet 
aš žinojau, kadjis nebegyvas. Vėl prisėdau prie jo patalo ir mėgavausi 
tuo jausmu —- Nebėra tėvo, tada jis atsiduso dar kartą, ir tai nebuvo 
mano vaizduotės padarinys. Tai priklausė myriui. Jo krūtinės ląsta 
įdubo tarsi iš visų kūno kertelių išėjęs atodūsis. Šitas šiknius, šitas 
mano tėvas iš tikrųjų pasiekė savo mane apgaudamas, kad jo kūne 
gyvavo Ir siela. 

Kaip sakyta, lig šiol nežinau, ką jis veikė, bet štai ką pirmučiausia 
padariau jam mirus: nutraukiau nuo jo antklodę ir apžiūrėjau tai, ką 
jis visą gyvenimą nuo manęs slėpė - jo kiaušius. Ir lygiai taip pat, kaip | 
mirdamas mačiau Rychfingerį pildant mano mirties liudijimą, taip, 
tikiuosi, mano tėvas matė, kaip suimu jo kiaušius į saują ir sugniaužiu. 
Nagi, galvojau, nagi, jeigu tu toks visagalis, tai dabar turi pašokti, trenkti 
per ranką ir mane parblokšti žemėn. Bet tai padaryti jis buvo pernelyg 
negyvas. Ištisas dvidešimt sekundžių galėjau gniaužyti jo kiaušius. 
Manuosius jis maigė dvidešimt metų, tokius, kokie jie jau buvo. 

Esama dalykų, kuriuos padariau ir apie kuriuos šiandien galvoju — 
verčiau jau būčiau taip nedaręs. 

O šito nesigailiu. 

Taigi aš jau stovėjau prie mirties slenksčio, jau esu patyręs, ką 
reiškia atsidurti ties riba... Bet ne, būkim preciziški, ribos potyrį gali 
išgyventi kiekvienas... Mano atveju tai siejosi su šviesa ir švytavimu. 
Aš palengva pasikėliau ir išvydau dr. Rychfingerį prie rašomojo stalo, 
kur jis, kaip jau sakiau, pildė mano mirties liudijimą, be to, regėjau 
save gulintį lovoje, apraizgytą laidais ir žarnelėmis. Tačiau buvau 
visiškai tikras, kad nesusipainiosiu juose — jaučiausi juk toksai lengvas 
ir, kaip čia pasakius, toksai dvasingas. Ir tuomet apakino toji šviesa. 
Tokia švelni, švytinti šviesa. Joje buvo šio to raminamo, ir kai aš, 
lengvesnis už lapą vėjyje, siūbavau prieš tą šviesą, tai siūbavau jos 

link. Bunkeris staiga virto šachta, aš kilau vis aukštyn, bet šviesa 
darėsi vis silpnesnė. O gal ji pakeitė mano gyvenimą? Nė truputėlio! 
Tik prašau Jūsų nesutrikti, tam nėra jokio pagrindo; čia tik rungėsi 
gyvybė su mirtimi, ir nieko daugiau. Kad būtų visiškai aišku, pasaky- 
siu: buvau visai apdujęs, kad net mano paties mirtis nekėlė jokių 
emocijų, o kai tai suvokiau, elgiausi kaip visados. Tokius kaip aš 
būtinai reikia nudobti. Tokie grįžta iš mirusiųjų karalystės ir daro, ką 
darė: suka sau galvą. Giliai mąsto rankose laikydami savo mirties 
liudijimą, nesuvokdami, ar jie grįžta gyventi, ar jau pasmerkti pūti. 

Dabar jie grįžo. Kyštelėjau dr. Rychfingeriui savo mirties liudijimą 
panosėn - išties delikati situacija, juolab kad negalėjau būti tikras, 
kad jis nesistvers už galvos ir nesušuks: „Teisybė, buvo juk, galėjo ir 
taip nutikti!“ Rychfingeris pašvietė man į akis ir tarstelėjo: Nuostabu, 
dabar jis mums jau nebereikalingas ir paslaugiai suplėšė mirties liudi- 
jimą. Sviedė ji į šiukšliadėžę ir pasišalino. Jei jau čia ne kafkiška 
situacija, tai kas tuomet? 

Kaip matote, aš iš tikrųjų išsikapsčiau. To savo mirties liudijimo 
skutelius susirinkau iš šiukšliadėžės, paslėpiau piniginėje ir namuose 
susiklijavau lipnia juosta. Po šiai dienai visur nešiojuosi tą mirties 
liudijimą — privilegiją, kurios man turėtų pavydėti kiekvienas tikras 
egzistencialistas. O ką jau kalbėti apie visus padarinius mano Naujo 
tipo kartotekai: štai, pavyzdžiui, mano seksualinis potraukis dabar jau 
neišvengiamai dvelkė nekrofilija; galėjau tai patvirtinti oficialiu raštu. 
Šiaip ar taip, esu numirėlis su seksualiniu potraukiu! Kaip mes tai 
vadiname? Zombizmu? Tokios perversijos dar niekas niekur nebuvo 
minėjęs! Netgi patsai Zigmundas Froidas savo 1905 metais pasiro- 
džiusioje ir perversmą padariusioje knygoje Trys traktatai apie seksu- 
alinę teoriją nė žodeliu nepamini mano praktikuojamos perversijos! 
Jis netgi nenutuokė, kad tokia gali egzistuoti, kaip, pavyzdžiui, Einš- 
teinas, išpranašavęs šviesos lūžį. Stokitės: pirmoji socialistinė perver- 
sija! Atverianti naujus kelius kaip Gagarinas su savo Vostok 1. Tai aš 
įrodžiau istorinio socializmo pranašumą dėl perversijų, aš - perver- 
sijos Gagarinas! 

Jau sakiau, kad aš dariau, ką ir visada daręs: po kelių dienų poilsio 
pasveikau ir vėl ėmiau lankyti Teisės aukštąją mokyklą. Padėtis — 

dabar jau buvo įpusėjęs rugsėjis - dar labiau paaštrėjo, darėsi įtemp- 
tesnė, ji buvo kaitinama, kitaip tariant, dirbtinai kaitinama. Ir taip 
toliau, ir taip toliau. Aš visiškai rimtai tikėjau, jog visam Valstybės 
saugumui (kaip šiandien žinome, apie šimtas tūkstančių darbuotojų) 
bus įsakyta sprukti iš respublikos, kad priešo pusėje kiltų kolapsas — 
bet užuot bėgę, mes trynėmės sporto aikštynuose ir treniravomės, 
kaip apsupti, sučiupti ir išsklaidyti nesankcionuotų sambūrių dalyvius. 
Tai matote, misteri Kicelšteinai, vidaus priešui buvo leisti paskutiniai 
dalykai: jis siunčia į nesankcionuotus mitingus savo agentus. O kaipgi 
anksčiau būdavo? Atėjai, tarkim, į policiją ir sakai: Laba diena, štai 
mes, keturiasdešimt ramybės drumstėjų, ar nemalonėtumėt leisti su- 
rengti mitingą? 

Dariau tą, ką visuomet darydavau, o kai buvau nusiųstas į vyriau- 
sybinę ligoninę, nieko nelaukdamas ten ir nukakau. Ir šįkart įsakymą 
man perdavė tasai Golmo mokyklos rektoriaus adjutantas; jei mano 
gyvenimas būtų buvęs man mielas, būčiau turėjęs neabejotino pa- 
grindo maištauti. Bet aš nemaištavau. Vis dėlto — tai buvo mano 
maišto Stasi gretose viršūnė - įsidrąsinęs iš anksto paklausiau, kas 
manęs ten laukia. Į tai man su šypsenėle buvo atsakyta: Nieko tokio, dėl 
ko galėtumėte gailėtis atvykęs. — Vadinasi, viskas kaip ir aną kartą? — 
paklausiau. Eikite, pasakė jis, ir pagalvokite, ką jums sakiau. Prakei- 
kimas, jis juk žinojo, kas manęs laukia! Kodėl jis žino, o aš nieko 
nežinau? Kaip čia išeina, kad visi visuomet Žino, kas su manimi 
nutiks? Kas rezga tuos planus, į kuriuos nuolat įpainiojamas aš? 
Kodėl aš toks atlėpausis, kuris visuomet viską sužino pats paskutinis? 
Kitas mano mirties liudijimas jau nebebus suplėšytas į skutus. Bet 
jeigu jau man lemta mirti, tai bent norėčiau žinoti, kur čia šuo 
pakastas. Mirti? Aš pasakiau mirti? Gal aš koks Šekspyro dramų 
personažas? Jie miršta! Arba jie laimina laikinumą. Arba palieka 
mus. O ką aš galiu palikti? Kas padės gėlių ant mano kapo? Tokie 
kaip aš paprasčiausiai padeda šaukštą. Padarykime taip, kad niekas 
nieko nežinotų, pasakysiu daktarui, ir: Ak, būkit toks malonus, leiskite 
man savo mirties liudijimą užsipildyti pačiam, jaučiu silpnybę tokiems 
paradoksams. 

Vyriausybinėje ligoninėje manęs laukė tas pats gvdytojas iš bun- 
kerio, bet tai, ką jis man pasakė, skambėjo visiškai nepavojingai: 
mano krauju buvo išgelbėta gyvybė, tasai ligonis nori man asmeniškai 
padėkoti. Ir jis dar kažką pasakė, kažką tokio, kad aš net suvirpėjau 
pagalvojęs apie Nobelio premiją. Panaudota terapija iki šiol buvo 
laikoma neįmanoma - ji buvo įdiegta vien dėl mano pasiaukojamos 
ir begal rizikingos donorystės. 

Akimirksnį, prieš įžengdamas į savo palatą, nugirdau tylų, švelnų 
spragtelėjimą. Kažkas nuleidžia pistoleto saugiklį, pamaniau, bet 
tuojau susivokiau, iš kur kilo tas garsas: tai buvo mikado, kurį tasai 
ligonis, likęs gyvas dėl mano pasiaukojamos ir begal rizikingos dono- 
rystės, mestelėjo ant stalo. Pro didžiulius langus plūdo saulė. Seselė 
užvėrė duris ir paliko mane su mikado žaidėju vieną. Aš jį pažinau. 
Visi jį pažinojo. Jis kone kiekvieną dieną mirgėjo viršeliuose. 

Aš nusišypsojau, džiaugiausi, kad mudu pagaliau susitikome. Mū- 
sų laukė pašnekesys apie didžius dalykus. Artėjo sunkūs laikai, bet 
jis manęs nepamiršo. Aišku, dabar mudu jau ką nors sugalvosim, ką 
reikėtų daryti su ta bėglių banga. Ilgiau taip nebegali tęstis. 

Rankos mostu jis pakvietė sėstis už stalo. Prisėdau. Buvau pasi- 
rengęs kantriai laukti. Jis, didysis strategas, jau žinos, ką nori man 
pasakyti. Ieškodamas tinkamos įžangos — aišku, tai bus istoriškai 
reikšmingi žodžiai — jis susikaupęs krapštėsi su savo mikado. Paste- 
bėjau, kad šitaip stengiasi susiimti prieš pranešdamas svarbius nuro- 
dymus. Jis nuėmė porą lazdelių, tuomet įsidrąsino paliesti ir kitą, 
sudėtingesnę porą. 

- Šitą mikado, - pasakė jis patylėjęs, - padovanojo vieno kinų 
miesto delegacija. Tuomet... 

Nebaigęs sakinio, vėl susikaupė prie savo mikado. Šalia jo lovos 
stovėjo grotuvas. Plokštelė buvo nudėvėta ir trisdešimt tris kartus per 
minutę spragtelėdavo. Galvutė buvo uždėta ant paleidimo pozicijos, 
bet neveikė išjungiklis. 

Sėdėjau kur sėdėjęs ir laukiau. Kodėl jis neapverčia plokštelės? 
Kodėl jis nieko nesako? Juk jis turėjo ką nors, ką nors pagalvoti 
siųsdamas atvesti manęs! O dabar aš buvau čia, pas jį! Svarbiausias 
ir reikšmingiausias šalies viršelis pasitiko mane su pižama! Koks 

pasitikėjimas, koks intymumas! Mudu buvome kraujo broliai, ir jo 
įsakytas buvau pasiryžęs su istorine misija pulti į pasaulio maišatį, bet 
jis visąlaik žaidė mikado - žaidimą, kuris būna pralaimėtas, kai vos 
kas sujuda... Taigi, misteri Kicelšteinai, o dabar imkim ir suveskim 
Mažojo trimitininko balansą: aš, kaip ir Mažasis trimitininkas, paau- 
kojau savo gyvastį Generaliniam sekretoriui, nesvarbu, kad mirties 
liudijime. Teisybė, aš negalėjau pagelbėti karštu raudongvardiečio 
krauju - atidaviau tik bailų perversišką kraują. bet juk niekas, išskyrus 
Jus ir mane, šito nežino. Nagi, leiskite man išsišnekėti apie kraują, 
mums, vokiečiams, tai įaugę į kraują. Būdamas tenai, supratau, kad 
mes buvome kraujo broliai - nujaučiau, ką tai reiškia! Man, jam, 
šaliai, pasaulio istorijai! Ar žinote, kad mano gelbimasis retos sudė- 
ties kraujas tik todėl buvo toksai retas, kad aš beveik nieko negerda- 
vau. Ir tik todėl beveik nieko negerdavau, kad nuslopinčiau visus 
seksualinius dirgiklius. O kadangi slopinau visus seksualinius dirgik- 
lius, nudreifavau į perversijas. Ergo: tik toks iškrypėlis kaip aš galėjo 
tapti gelbėtoju, tik Aš-aš-aš galėjau padaryti, kad tas žmogus ir toliau 
žaistų savo mikado. Biografija, aišku, gerokai suteršta, bet ją juk 
galima pakreipti ir apversti, kaip Jums patinka: tada randasi ir 
prasmė. Ir tuomet visai netikėtai iškyla istorinės sąsajos: iki šiol aš tik 
nuolat spėliojau, ką jie rengiasi daryti sa mano brangia gyvybe, ir šit 
paaiškėja, kad mano brangios gyvybės kaina gelbstimas Generalinis 
sekretorius, kurio širdis išgyveno krizę, tai beveik galima daryti 
išvadą, kad ir mūsų visų širdis jis išgelbės iš sunkios padėties. Tuo 
buvau tvirtai įsitikinęs! Antraip verčiau būčiau savo gyvybę paauko- 
jęs slibinui! Tik taip negalėjo nutikti! Vis dėlto aš buvau beveik 
genijus! O genijai šiaip sau neaukojami! Ir todėl - tautos, klausykit 
signalo! - šis Generalinis sekretorius išgelbės jus! 

Keista, kad tokios mintys grūdasi galvoje, kai tu valandų valandas 
vienas, neištardamas nė žodžio, sėdi šalia pižama vilkinčio vyriškio, 
kurį šiaip jau pažįsti tik iš viršelių... Aš žinau, kad mano veržimasis 
išsiaiškinti pasaulio prigimtį yra mano žiaurus likimas. Tačiau klasta 
beprotybėje tuo ir pasireiškia, kad ji visuomet randa įrodymų esanti 
teisi. 

Kai jau pasidarydavo nebeįmanoma nuimti nė vieno pagaliuko 
nepajudinus kitų, jis imdavo be galo ir be krašto juos skaičiuoti. 
Pedantiškai dėliodavo stiebelius pagal jų vertingumą. Tylėdamas 
spoksodavo į žaidimą ir svarstydavo situaciją visapusiškai. Jis netgi 
persėsdavo nuo vienos kėdės ant kitos apeidamas aplink visą stalą, 
kad tik rastų išeitį. Kai nieko neišeidavo, vildavosi stebuklo. Jis nieko 
nekalbėjo, nerizikavo - bet ir neketino nusileisti. Nenorėjo pripažin- 
ti, kad dabar tegali pralaimėti, o aš nenorėjau pripažinti, kad savo 
gyvybę būčiau galėjęs paaukoti tik šitam beviltiškai papaikusiam 
seniui — O pagal mirties liudijimą netgi paaukojau. 

Ištisą popietę jis prasėdėdavo bukai, tarsi praradęs nuovoką spok- 
sodamas į krūvelę pagalėlių ir nieko, išskyrus grotuvo spragsėjimą, 
negirdėdavo. O aš ištisas popietes sėdėdavau šalia ir vis dar karštai 
tikėjausi. Buvau juk jo bendrininkas, vienintelis jo patikėtinis sunkią 
valandą. Atėjusi dengti vakarienės stalo, seselė nužerdavo jo mikado. 
Būdavo dešimt po šešių, ir jis niurnėdavo: dabar jis nebegalįs įrodyti, 
kad jam dar ne galas. 

Aplankęs didįjį ligonį, gydytojas nusivedė mane į savo kabinetą ir 
išdidžiai paskleidė priešais pluoštą B/LD laikraščių. „Šiandienos! — 
sududeno jis ir atpakalia ranka plekštelėjo per blokines raides: 
GANDAI APIE HONEKERIO MIRTĮ. - Arba štai, žiūrėk!“ šūktelėjo 
rodydamas į antraščių rinkinį: KASOS VEŽYS - HONEKERIS - GA- 
LAS NEBETOLI. Pagalvojau apie savo mirties liudijimą ir pasakiau: 
„Pasmerktieji gyvena ilgiau už kitus“. Gydytojas sužavėtas nusikva- 
tojo ir prižadėjo apie tai pranešti savo ligoniui. Kai po kelių savaičių 
Erichas Honekeris grįžo į viešumą, mano šūkis Pasmerktieji gyvena 
ilgiau už kitus tarsi piktdžiugiškas mokinuko šypsnys pasirodė pir- 
muose spaudos puslapiuose. Jo vadovavimo stiliuje pasijuto perver- 
siško kraujo įtaka. Paskutiniame jo viešame pasisakyme iki terapijos 
perversišku krauju nuskambėjo toks pasakymas: Kas socializmą nori 
pjauti, tam nepadės nei asilas, nei jautis! Tai buvo taip vaikiška, kad 
niekas net nekreipė dėmesio; tokį jau mes jį pažinojome. Tačiau po 
terapijos perversišku krauju jis pasidarė pavojingas! Apimtas liguisto 
pasipūtimo, įsakė traukiniams pakeisti maršrutus, uždarė paskutinį 
atviros sienos ruožą ir šalį pavertė zona. Jubiliejaus proga jis surengė 

eitynes su šimtu tūkstančių deglų. jis uždraudė liūdėti, jis liepė 
užtaisyti ginklus ir laikyti juos paruoštus. Sukelti protestų audrą 
dažniausiai yra taktika, iššaudyti protesto demonstracijas - nusikal- 
timas, bet sukelti protestus tam, kad jų dalyvius sušaudytum - jau 
perversija. Matot, aš net negaliu suformuluoti citatos vertų banaly- 
bių. Štai stoviu čia ir suprantu viską, kas tuomet dėjosi, taip puikiai 
esu perpratęs tą metą, kad galiu netgi perrėžti Berlyno sieną. Ko 
gero, esu vienintelis žmogus, kuriam posūkis į susivienijimą nėra 
Jokia mįslė - juk ne kas kitas, o aš tai padariau. 


Septinta dalis. IŠGANYTAS PIMPALAS 


Renė, miegojęs su manimi vienoje palapinėje Freienbrinke, ir Gol- 
mo bendrabutyje gyveno tame pačiame kambaryje. Kol metus leidau 
Pašto ir spaudos platinimo tarnybos Bendrojo atsiskaitymo skyriuje, jis 
tupėjo Radijo namų Nalepaštrasėje rūsyje, kur turėjo klausytis visų 
tiesioginių radijo siųstuvų telefoninių pokalbių. Tiesioginiai telefo- 
niniai pokalbiai per radiją su atsitiktiniais pašnekovais prasidėjo tik 
devintajame dešimtmetyje, ir kiekvienas Stasi darbuotojas žinojo, 
„kad priešas bus lengviau demaskuojamas, jei radijas bus kuo įvai- 
riapusiškesnis“. Renė buvo įsakyta pasirūpinti, kad klausytojos ir 
klausytojai niekad nesijaustų sukiršinti. Jo uždavinys buvo sukliudyti 
„nepalankius“ pokalbius, o blogiausiu atveju - nutraukti ryšį. Renė 
tekdavo ne vieną kartą šitaip įsikišti, ir skambinusio į radiją balsas 
nuslopdavo - Stasi neva niekad nebūdavo prikišusi nagų. Kai lapk- 
ričio septintosios vakarą mes suėmėme keletą demonstrantų, Renė 
jau sakėsi nebesuvokiąs šito pasaulio. 

— Teoriškai tokių tikrai nebeturėtų būti! — šnypštė jis, išvydęs 
demonstrantus. — Juk iš šitų tai tikrai nė vienas niekad neskambino! 

— Nesikarščiuok, - raminau jį. - Ne kaži kiek čia jų tėra. 

Kitą naktį Aleksanderplaco metro stotyje mes areštavome visus, 
įtariamus ardomąja veikla ir atvykstančius nuo Pankovo pusės. Tuo 
metu demonstruojama daugiausia būdavo vakare ir nakti, o kai 
demonstrantai imdavo skirstytis po namus, Aleksanderplaco stotyje 
jiems tekdavo persėsti, ir čia jie tapdavo lengvu grobiu. Kiekvieną 
suimtąjį mes įmesdavome į policijos sunkvežimį, kuris stovėdavo 

universalinės parduotuvės kieme, grįždavome į metro stotį ir lauk- 
davome kito traukinio. Mūsų dalinio vadas dėjosi pilietinio karo 
melyje. Geležinkelio telefonu susisiekdavo su kitomis stotimis, klau- 
sinėdavo apie padėtį jose, o mums komandavo per stoties garsiakal- 
bi. Po vidurnakčio jis ėmė nerimauti. 

— Sambūris pradėjo sklaidytis. Kitas traukinys pilnas tokių. Trau- 
kinys lekia nesustodamas! Jie sulips Šionhoizer alėjoje ir nesustodami 
važiuos iki mūsų! 

Stryktelėjęs nuo pakylos, kur buvo stoties mikrofonas, jis nutrink- 
sėjo į peroną. Spindėte spindėjo. 

— Jie jau spąstuose. Sučiupsim juos. Aliai vieno! - šaukė mums. 

Pasirodė traukinys. Jis buvo tuščias. Mašinistas, dirbęs naktinėje 
pamainoje, jau buvo keliskart stabtelėjęs Aleksanderplace ir tapęs 
suėmimų liudytoju. Gavęs nurodymą paskutiniu savo reisu, beje, 
traukinys buvo sutrumpintas, nesustodamas vykti į Aleksanderplacą, 
per traukinio radijo ryšį įspėjo demonstrantus ir stabčiojo kiekvieno- 
je stotyje. Galimas daiktas, jis pirmukart ir pasinaudojo tuo ryšiu. 
Galbūt tai buvo pirmas kartas, kai pasipriešino. Iškart prisiminiau 
savo tėvą Ir jo įprotį vejantis tramvajų mojuoti durims, 0 ne vairuo- 
tojui. Tikriausiai Stasi vyrai sirgo profesine liga manydami, kad 
susisiekimo priemonės yra kokios nors mąstančios būtybės, visiškai 
nepriklausomos nuo vairuotojo. 

— Suimti! — per stoties garsiakalbį riktelėjo dalinio vadas. - Maši- 
nistą suimti! 

Raimundas ir aš stvėrėm mašinistą už rankovių; vedamas jis nesi- 
priešino. 

— Aha, jis, rodos, netgi didžiuojasi tuo! — paleido gerklę vadas. 
Mašinistas neatrodė didžiuoklis, bet dalinio vadas aprėkdavo kiek- 
vieną suimtąjį. Kai metro mašinistą atvedėme į universalinės parduo- 
tuvės kiemą, aš pasakiau Raimundui: 

- Paleisk jį, tada galėsime nušauti kaip bėglį čia pat. Visai neturiu 
upo dar trenktis kažkur į mišką. 

Raimundui mano žodžiai pasirodė puikus pokštas, jis ėmė kvatotis 
ir iš tikrųjų paleido mašinistą. 

— Nori pabėgti? - klausė Raimundas mašinistą. Šis nieko neatsa- 
kė. - Tuomet ką darysi, - pasakė Raimundas, - eisi drauge. 

Mes jį perdavėm ir įlaipinom į sunkvežimį. 

— Nepasinaudojai proga, būtume tave paleidę, - atsisveikindamas 
pasakė Raimundas. 

Kodėl aš Jums tai pasakoju? Kaip žinoma, „už bandymą pabėgti“ 
naciai šaudė tik geruosius komunistus. Kodėl aš staiga imu šitaip 
elgtis? Kaip galėjau susilyginti su naciais? Jei šią bylą imtųsi nagrinėti 
partija, turėčiau sakyti, jog šis sakinys buvo pasakytas auklėjamąja 
prasme, kad mašinistas, patyręs, jog niekas nė nesirengia jo šaudyti, 
pajustų esminį skirtumą tarp nacių diktatūros ir mūsų socialistinės 
valstybės, ir šitaip dar labiau sustiprėtų jo dėkingumas ir lojalumo 
pastarajai jausmas. Tai yra neigimo neigimas. Arba apskritai dialek- 
tika. Vienas neginčijamų socializmo pranašumų yra tas, kad sprun- 
kant iš respublikos niekas nešaudo už „bandymą pabėgti“. Kaip 
sakydavo Oilė? Jie netgi nenutuokia, kaip jiems gera čia, pas mus, 
gyventi. Ir tas metro mašinistas turėjo tik atsidusti ir pasakyti: „Man 
net į galvą negalėjo ateiti, kad būsiu nušautas bandydamas pabėgti! 
Tokių dalykų pas mus nebūna. Taip būdavo seniau“. Netikit manimi? 
Ranką galiu ant širdies padėti — bet kurių galų aš gąsdinau tą vargšą 
mašinistą? Todėl, kad esu bjaurus, todėl, kad esu šlykštus, kad esu 
Stasi žiurkė? Pakanka prisiminti savo pirmąjį pagrobtą vaiką, prisi- 
minti, kaip kankinau Sarą nuolat versdamas ją pralaimėti žaidžiant 
„Nepyk, žmogau!“ Kodėl aš toks niekšiškas? Gal todėl, kad pats noriu 
būti niekšiškas? Todėl, kad jau pats mano gyvenimo būdas yra daryti 
mėšlinus, šlykščius, atkarius darbus? Gal todėl, kad mano kaltės 
jausmas gautų naujo peno? Ten, kur aidi vaikučių, didžiausio mūsų 
turto, juokas - 0 gal puikiausio atlygio? Gerai nepamenu, bet super- 
latyvas ten buvo, - tik žemai puolęs Žmogus gali jausti pasitenkinimą 
regėdamas vaikų ašaras! Tik pats niekingiausias padaras, kurio ne- 
gąsdina net penkiasdešimties milijonų gyvybių žūtis, pavyzdžiui, na- 
ciai arba aš, gali būti toks ciniškas ir gąsdinti nušauti bandant pabėgti! 
Gerai, aš šlykštus, aš padugnė, tegul mane užmėto akmenimis! 

Tai, kad mane, nepaisant įsakmaus tarnybinio draudimo, traukte 
traukė į didžiąsias demonstracijas Aleksanderplace, nulėmė mano 

kaltės jausmai. Taip, tikrai aš buvau Aleksanderplace lapkričio ket- 
virtąją, kad vejamas kaltės jausmų surasčiau savo žudiką. Galbūt ten 
mane atpažins Sara ir parodys pirštu. Jai sušukus: „Mama, žiūrėk, 
čia tas pats, su kuriuo aš turėjau žaisti „Nepyk, žmogau!“, man būtų 
galas, mano dainelė sudainuota, išmuštų atpildo valanda. Kelios 
minutės, ir aš jau kadaruočiau ant žibinto stulpo. 

Bet kodėl gi mane turėtų demaskuoti Sara, kodėl ne kyšantis iš 
kišenės Stasi pažymėjimas? O jei pasimaišytų tasai metro mašinistas — 
tada aš irgi sveikas dingęs. Ką gi, jei jau atpildas toks neišvengiamas, 
nėra ko trauktis jam iš kelio. Kas pageidauja suvesti su manimi 
sąskaitas — tegul suveda, turi juk vienąkart viskas baigtis! Nenoriu 
sprukti išnešdamas sveiką kailį! Beje, Aleksanderplace buvo tokios 
minios, kad vargu ar būčiau turėjęs šansą susidurti su kuria nors savo 
auka. Kitądien visi pirmieji laikraščių puslapiai šaukė: trys ketvirčiai 
milijono žmonių! Sunku patikėti! Dar visai neseniai visi potencialūs 
protestuotojai būtų tilpę į sutrumpintą metro traukinį, o po mėnesio — 
sausakimšas Aleksanderplacas! Už transparanto su užrašu PRO- 
TESTO DEMONSTRACIJA, kuris užėmė gatvės plotį, bėgo šimtai 
tūkstančių nekaltų piliečių! Kas čia jiems pasidarė? Jau ne kokia nors 
Žmonių grupė, galinti susėsti į sutrumpintą metro traukinį, dabar jau 
visi protestuoja! Nejaujjie ten tai pamiršo? Kaipgi aš tuomet iš tikrųjų 
galiu jaustis esąs kaltas, ką galiu sau jų akivaizdoje prikišti? Gerai, 
esu bjauriausias ir šlykščiausias, esu sugrįžęs iš mirusiųjų pasaulio, 
esu Mažasis Honekerio trimitininkas, iškrypęs saugumietis, vaikų 
grobikas ir, ir, ir - bet juk esu vienas iš jų, jų pačių kūnas! Aš juk nieko 
nedariau, ko manęs nemokė mano mokytojai, mano televizijos pro- 
gramos! Kodėl jie neįspėjo? Aš niekad nedariau to, ką būčiau norėjęs 
daryti, antraip juk būčiau buvęs laimingas! Nusispjaut, ar tokios 
mintys vertos, kad į jas gilintumeisi ar nesigilintum - tada atėjo eilė 
kalbai, ir viskas iš esmės pasikeitė. 

„Kiekvienas revoliucinis judėjimas išvaduoja ir kalbą“. Čia jau 
buvo nebe su kalbininkais mėgstanti diskutuoti mano motina - šis 
lozungas sklido iš garsiakalbių. Pakako jau vien išgirsti šitą balsą, tą 
ramų tembrą, kad pasijusčiau užganėdintas. O ir apskritai: kaip tokią 
dieną galima šnekėti apie kalbą! Kodėl tuomet iškart nepereinama 

prie orų prognozės? Tai būtų nuosekliausias nenuoseklumas! Reikia 
kalbėti apie visumą, o ne apie kalbą! Prie mikrofono stovinti moteris 
buvo taip toli, kad negalėjau jos pažinti. Kas ji tokia? Kas toji 
moteris? Aišku, kiekvienas daugmaž normalus žmogus būtų galėjęs 
kreiptis į bet kurį iš šimto tūkstančių ir mandagiai pasiteirauti: 
„Atleiskit, man visai išėjo iš galvos, kas toji dabar kalbanti oratorė?“ 
Tiktai ne aš. Sūnus tokio žmogaus, kuris spurtuodamas paskui skam- 
bantį tramvajų žvelgdavo į duris, o ne į vairuotojo akis, vienas iš 
nepatiklumo iškamuotų Stasi tipų, kuris iš esmės nepasitiki nė 
vienu, niekad neklausinėja nepažįstamųjų tokių dalykų, kuriuos 
gali iššniukštinėti ir pats. Paklaustasis gali paskui ko nors prišnekėti. 
Taigi, norėdamas identifikuoti tają kalbėtoją pats, yriausi per minią 
prie mikrofono. Ir išgirdau supainiotą, kraupių padarinių sklidiną 
dvidešimtojo amžiaus istoriją. 

Mielos bendrapilietės ir bendrapiliečiai! Kiekvienas revoliucinis judė- 
jimas išlaisvina ir kalbą. Tai, ka iki šiol buvo taip sunku ištarti, dabar 
tarsi skriste skrenda nuo lūpų. Mes stebimės - tai, apie ką jau seniai 
galvojome, šiandien pareiškiame garsiai: „Demokratija - dabar arba 
niekad!“ Galvoje turime liaudies valią. Mes gerai prisimename istoriją - 
uždusintus arba kraujy paskandintus judėjimus ir norime, kad šįkart 
nebūtų pražiopsota proga, slypinti šioje krizėje ir žadinanti visas mūsų 
kūrybingąsias jėgas. Tardama žodį „Posūkis“, aš kiek sutrinku. Tarda- 
ma jį, regiu burlaivį, kurio kapitonas šaukia: „Posūkis!“ Posūkis, nes 
vėjas pasikeitė arba pučia jam tiesiai į veidą. O komanda gūžiasi, nes 
stiebas užgriuvo laivą. Tik ar tinka mums toksai vaizdas? Ar dera jį 
lyginti su padėtimi, kuri kasdien keičiasi į gerąją pusę? Norėčiau prabilti 
apie revoliucinį atsinaujinimą. Revoliucijos kyla iš apačių. Apačia ir 
viršus pasikeičia vietomis su savo vertybių sistemomis. Ir šis pokytis 
socialistinę visuomenę apverčia galva žemyn. Prasideda dideli sociali- 
niai judėjimai. Dar niekad šioje šalyje mes tiek daug nekalbėjorne, 
nesišnekėjome vienas su kitu, dar niekad nebuvome prabilę su tokia 
aistra, pykčiu ir liūdesiu, bet ir su tokia viltimi kaip per šias kelias 
savaites. Mes norime išnaudoti kiekvieną dieną, mes visiškai arba 
beveik nemiegame. Mes iškart susidraugaujame su žmonėmis, kurių 
anksčiau niekad nepažinojome, ir skausmingai ginčijamės su tais, 

kuriuos tarėmės gerai pažįstą. Dabar tai vadinasi dialogas. Mes jį 
pažadinome, o dabar beveik negirdime nė žodžio. Ir dar neišmokome 
išreikšti iš tikrųjų to, ką norėtume išreikšti. Nepatikliai žvelgiame į kai 
kurias staiga tiesiamas rankas, į kai kuriuos anksčiau tokius sustingu- 
sius veidus. Nepatiklumas - geras dalykas, bet kontrolė dar geresnis. 
Mes apsukame senus lozungus, tuos, kurie mus slėgė ir žeidė, ir atsily- 
giname tuo pačiu. Mes bijome, kad mumis pasinaudos, mes bijomės 
pateikti garbingą pasiūlymą. Šiandien visa mūsų šalis yra draskoma 
panašių vidinių prieštaravimų. Mes žinome, kad turime išmokti sugy- 
venimo meno, kad šios prieštaros nevirstų konfrontacija. Šios kelios 
savaitės, šios galimybės duotos mums tik vieną kartą, mes patys jas sau 
suteikėme. Apstulbę stebime, kad greiti apsiversti žmonės, liaudyje 
vadinami kūlverstukais, anot enciklopedijų, skubiai ir lengvai prisitaiko 
prie naujos situacijos, sumaniai ja naudojasi ir geba gauti iš viso to sau 
naudos. Man rodos, tokie labiausiai ir užkerta kelią naujosios politikos 
patikimumui. Dar nesame tiek pažengę, kad galėtume žvelgti į juos su 
atlaidžia šypsena, nors kitais atvejais tai visai nesunkiai darome. „ Šalin 
balastą!“ matau parašyta transparantuose, O policijai skirtas toks šūkis: 
„Apsigręžkit ir prisijunkite prie mūsų!“ Kilnus pasiūlymas, reikia pasa- 
kyti. Mes mąstome ir ekonomiškai: „Teisėtvarka padeda valstybės tvar- 
kai!“ O šiandien viename plakate perskaičiau kone neįtikėtiną šūkį: 
„Daugiau jokių privilegijų mums, berlyniečiams!“ Taip, kalba plinta iš 
įstaigų ir laikraščių, iš tos kalbos, į kurią jie buvo įvynioti, ir primena, 
kad joje esama žodžių, išreiškiančių jausmus. Vienas tokių - svajonė. 
Taigi pasvajokime budint protui: įsivaizduok, klesti socializmas, ir 
niekas nebėga svetur! Tačiau mes matome kitokį vaizdą - žmonės 
traukiasi, taigi klausiame savęs: ką daryti? Ir kaip aidą išgirstame 
atsaką: „Ką daryti!“ Tai prasideda dabar, kai reikalavimai tampa 
teisėmis, taigi ir pareigomis. Tyrimo komisijos, Konstitucinis teismas, 
valdymo reforma. Darbo daug. Ir viską reikia nuveikti drauge su pagrin- 
diniu darbu. Ir dar spėti perskaityti laikraštį. Iškilmingoms eitynėms ir 
iš aukščiau primestoms manifestacijoms mes nebeturėsime laiko. Štai 
šiandien yra tikra demonstracija - leista, nesmurtinė. Jeigu šitaip bus 
iki galo, mes vėl gausime progą patirti, ką iš tikrųjų galime. Ir tada jau 
laikysimės išvien. Pasiūlymas dėl Gegužės pirmosios: vadovybė žygiuo- 

ja, o liaudis priima paradą. Ne aš tai sugalvojau. Tai jau literatūrinis 
liaudies lobynas. Neįtikėtinas pokytis. VDR valstybės vyrai išeina į 
gatves, kad pasijustų liaudimi. Ir štai pats svarbiausias pastarųjų savai- 
čių sakinys - tūkstančių žmonių šūkis: „Mes esame tauta!“ Kuklus 
prisipažinimas, ir mes nenorime jo pamiršti. 

Čia kalba ir baigėsi. Prasibroviau arčiau: iki tribūnos buvo likę 
kokie aštuoniasdešimt metrų. Pakankamas nuotolis, kad atpažin- 
čiau, kas ten kalbėjo: ogi Juta Miuler, dailiojo čiuožimo trenerė, 
mano motinos stabas ir moteris, „dar vieną iškėlusi į padebesius“, 
mano seksualinių fantazijų viršūnė! Tai kas dedasi, jei tokia kaip ji 
taikosi į oratorius! Kas dabar lips kalbėti? Smėlio žmogeliukas? 

Kiekviena revoliucija susilaukia tokių kalbų, kokių yra nusipel- 
niusi, tad šitą kalbą Jums perteikiau visą todėl, kad ji ir šiandien 
vertinama kaip 1989 metų rudens kristalizavimosi pradžia, ką aš — 
galit tikėti, galit netikėti — iš karto perpratau. Dailiojo čiuožimo 
trenerės verta kalba, kaip Jums atrodo? Toji griežta elegancija, 
mėgavimasis pasažais, garantuojantis aukštą įvertinimą — ir tuo pat 
metu dusulinga politinė pragmatika su keliais negrakščiais, 
nepasisekusiais arba padykusiais šuoliais, kurių apkvaitusi mėgėjų 
publika nė nepastebėjo. Neklauskit manęs, už ką aš buvau, bet kai 
išgirdau Jutos Miuler kreipimąsi, bent žinojau, prieš ką buvau. Buvau 
prieš šitą mėšlungį, įvardytą - reikalavimai tampa teisėmis, taigi ir 
pareigomis. Galbūt iš dailiojo čiuožimo trenerės ir tereikia laukti, kad 
ji kalbėtų kaip dailiojo čiuožimo trenerė, bet kaip tai susiję su 
išlaisvinta kalba? Arba tas kupinas mėgavimosi žodžio Posūkis čiul- 
pimas, arba kaip ji ar-ti-ku-lia-vo: Mes bijomės, kad mumis pasinau- 
dos, o, misteri Kicelšteinai, aš jaučiausi kaip saviškių būry. Aišku, ji 
pasikniso enciklopedijoje, bet, žinoma, surado ne tą žodį, grynai kaip 
mano motina: ji ieško straipsnio apie Graikiją, kai aš teiraujuosi apie 
pimpalą. Kūlverstukas. Pirmučiausia reikia, kad tokia mintis tau 
šautų į galvą. Bet iš tikrųjų man viskas nušvito, kai Juta Miuler, mano 
motinos stabas, ėmė svajoti: /sivaizduok, klesti socializmas, ir niekas 
nebėga svetur! Nesuvokiama! Pirmoje savo kalbos dalyje ji žarstyte 

žarstėsi žodžiu Posūkis, po to nežinia iš kokio žodyno ištraukė tą 
kūlverstuką - ir visa tai aidint išlaisvintos kalbos leitmotyvui, o vėliau 
šit ką ji sako: tai, apie ką ji svajoja, vadinasi socializmas, ir užgriebia 
kontroles nė nežvilgtelėjusi į enciklopediją, nenučiupinėjusi Žodžio 
Posūkis iš visų pusių. Na, gerai, tarkime, kad ji žvilgtelėjo i enciklope- 
diją, galbūt netgi susirado: Socializmas - visuomeninė santvarka, kuri 
remiasi visuomenei priklausančiomis gamybos priemonėmis. Ar galė- 
tumėte apie tai svajoti, iš tikrųjų kaip viziją matyti? Įsivaizduok, 
produkcija yra suvisuomeninta, ir niekas niekur nebėga. Gaila, ponia 
Miuler, bet mano širdis nepradeda tankiau tvaksėti. Ir ne dėl to, kad 
būčiau nusistatęs prieš suvisuomenintą produkciją, kuri užkerta kelią 
bėgliams. Bet kaip pateikta svajonė ji man keliais numeriais per 
ankšta. 

Misteri Kicelšteinai, tiesą sakant, iš viso to imtų vien juokas, jeigu 
nebūtų taip sušiktai tragiška — juk tos motulės ir dailiojo čiuožimo 
trenerės iš tikrųjų prisirišusios prie socializmo. Jos visos iššliaužusios 
iš tūkstantmečių griuvėsių. Oro antpuolių siaubas taip giliai buvo 
įsismelkęs į jų kaulus, kad ir šiandien išvydusios fejerverką jos galvoja 
apie priešlėktuvinę gynybą. Joms teko badauti. Moralesnė jų dalis 
gėdijosi, kad yra vokietės. Jų praeitis tikriausiai nebuvo pavyzdingą, 
o ir dabartis teikė maža džiaugsmo. Užtat ateitis! Ji viską atneš! O 
jeigu jos vakarais dar buvo sėdėjusios prie stovyklos laužo, FDJ“ 
iškelta šalies atstatymo iniciatyva vienuolika valandų padirbėjusios 
ir truputėlį prisidėjusios statant užtvanką per Sosos slėnį ar sausinant 
Frydlando pievas, tai ši karta turbūt pirmą kartą galėjo didžiuotis 
savimi, ir visos jos palaimingai svaigo gerdamos iš vieno didžiulio 
butelio, kurio etiketėje buvo užrašyta: socializmas. Tai šildė. Jos dar 
ir šiandien kliedi apie tikrąjį socializmą, bet joms tai tėra kažkada 
liepsnojusio stovyklos laužo pojūtis. Ne, aš neperdedu. Man irgi būtų 
lygiai taip pat nutikę. Bet prieš leisdami Jutai Miuler ir jos bičiulėms 
pakilti tribūnon ir iš naujo pradėti: Įsivaizduok, klesti socializmas 
budint protui, įsivaizduokime, kad socializmas tėra abstrakti sąvoka 
ir kad viskas, ko verta siekti, tiksliau, mes žinome ko, sukasi apie 


VDR jaunimo organizacija, komjaunimo SSRS analogas. Vert. 

išlaisvintą kalbą. Bet netgi dabar, kai viskas tarsi skriste skrenda nuo 
lūpų, jos kalba apie socializmą, o ne apie tai, kad mums pagaliau 
privalo atsiverti pasaulis. Taigi. Norėjau veržtis prie mikrofono, 
norėjau daužyti pats save, gulintį sunkvežimio kėbule, kad tik baig- 
tųsi tas socializmo fokus marokus - aš, Stasi žiurkė, iškrypėlis, Maža- 
sis Honekerio trimitininkas, norėjau kreiptis į tris ketvirčius milijono 
žmonių kaip siaubingas socializmo invalidumo pavyzdys. Dar labiau 
mane paakino asociacija, kad Juta rimuojasi su Mutter'. Juta Miuler, 
visų motinų motina! Dailiojo čiuožimo trenerei puikiausiai pavyko 
įkišti lozungo Mes esame tauta! sagą į kilpą! Į sveikatą, pirmyn! Mano 
motinos sūnus virto iškrypėliu - kas liks iš šalies nugalėjus čiuožimo 
trenerių ir higienos inspektorių sukeltai revoliucijai! 

Aleksanderplacu galima pereiti tuneliu, ir už kelių metrų nuo 
oratorių sunkvežimio kaip tik buvo pėsčiųjų tunelio išėjimas. Todėl 
nutariau iki to sunkvežimio nueiti tuneliu, - taip, aišku, buvo kur kas 
paprasčiau, nei brautis per minią. Mintyse jau kurdamas savo karš- 
tos, liepsningos, uždegančios kalbos pirmuosius sakinius, pasileidau 
tuneliu... Na ir pražiopsojau kartoninį ant šluotkočio pamautą skydą, 
kurio nors demonstranto paliktą laiptų viršuje, aš ne tik jo nepama- 
čiau, aš kluptelėjau ant jo, paspyriau, susipainiojau, praradau pusiau- 
svyrą ir būčiau nusiritęs nuo laiptų — bet man tarp kojų įsispraudė 
tasai šluotkotis... Jis įsmigo man tiesiai į pautus, aš griuvau priekin ir 
drauge su tuo kotu nusiritau iki kitos laiptų aikštelės, tik tas strypas 
dar skaudžiau įsirėžė, taigi verčiausi žemyn, paskui smuktelėjau iki 
trečios laiptų aikštelės ir po šito cirko numerio, praradęs nuovoką, 
dėjausi galva į laiptus, o tai, palyginti su dribimu per pakopas, buvo 
stačiai palaima. O kad būtų aiškiau, pasakysiu: ant skydo buvo 
užrašyta: Apsisprendimo teisę - kiekvienam! 

Atsitokėjęs pasijutau gulįs vidurinėje laiptų aikštelėje. Virš manęs 
buvo pasilenkę keturi ar penki Žmonės ir susirūpinę žvelgė man į 
veidą. Moteris įstabiai rudomis akimis nestipriai, ko gero, net meiliai, 
plekštelėjo man per skruostą. 


— Ar girdit mane? Kaip jaučiatės? 


Mutier - motina (vok.). Vert. 

— Girdžiu. - sukuždėjau aš. 

— Esu medicinos sesuo, — tarė ji ir nubraukė nuo mano kaktos 
prakaitu sumurusią plaukų sruogą. - Ar žinote, kas jums nutiko? 

— Taip, - sukuždėjau aš. —- Ten kalbėjo Juta Miuler, dailiojo 
čiuožimo trenerė. Aš irgi norėjau prie mikrofono, nes aš, deja, esu iš 
Stasi. Aš norėjau... 

— Ramiai, - tarė medicinos sesuo. — Tik nesijaudinkit. 

— Aš norėjau pasakyti: „Įsivaizduokit, socializmas, ir niekam tai 
neįdomu“. 

Į mane susmigo nerimastingi žvilgsniai. 

— Stogas jam prakiuręs, - nuo savo kojūgalio išgirdau susirūpinusį 
moters balsą. 

Seselė paglostė man kaktą, - gestas, po kurio man paaiškėjo, kokia 
gili praraja tarp motinystės ir motiniško rūpinimosi. Mes laukėme 
sanitarų, kurie turėjo nunešti mane į greitosios pagalbos mašiną, ir 
ji neatsitraukdama žvelgė į mane savo šiltomis rudomis akimis, tik 
staiga ėmė kūkčioti. 

— O Dieve, niekad nemaniau, kad šito sulauksiu! Ar jums atrodė, 
kad tai įmanoma? Kad mes taip... kad mūsų fiek daug ir kad mes turime 
idėjų ir žinome, ko norime. O Jūs, - ji nusijuokė pro ašaras, - o Jūs kaip 
tik tokią dieną susikūlėt makaulę. Bet viskas bus gerai, iš tikrųjų 
viskas bus gerai. 

Tai buvo begaljaudinama ir nepakartojama. Jei nebūčiau iš skaus- 
mo vos nepraradęs sąmonės, tas momentas būtų buvęs įstabus net 
tokiai padugnei kaip aš. Viskas bus gerai, ar netiesa, viskas bus gerai. 

Mano identitetas tiesiogine prasme užmetė mane ant operacinio 
stalo, chirurgas nusismaukė nuo burnos kaukę ir ėmė kalbėti apie 
Stasi. Ten tik kiaušinių salotos, pasak jo, mane būtina nedelsiant 
operuoti. Manęs pažiūrėti subėgo visas klinikos personalas, - žiaurus 
sužeidimas, nors, kita vertus, ko čia stebėtis, jie ir buvo pasirengę 
galimų gatvių grumtynių aukoms. 

— Aš tik nusiverčiau nuo laiptų, - gal dvidešimtą kartą teisinausi 
kiekvienam gydytojui ir kiekvienai seselei, driįsusiems užmesti akį į 
mano žaizdą. Bet kai laukdamas narkozės jau gulėjau ant operacinio 
stalo, įėjusi seselė pasišaukė chirurgą, ir jiedu kaži ką pasikuždėjo. 

Sugrįžęs jis nepatikliai nužvelgė mane ir kažkuo pamojavo man prieš 
akis. Tai buvo mano pažymėjimas. 

— Kaip, sakėt, susižeidėte? — paklausė jis iš po kaukės. 

— Aš tik nusiverčiau nuo laiptų, - suvapėjau. 

— Aha, tai šitaip privalote man sakyti, - tarė jis. 

— Iš tikrųjų, - sukuždėjau, - dėjausi nuo laiptų. 

- Žinot ką, - pareiškė jis, - mes ne taip jau retai susilaukiam 
pacientų iš jūsų... institucijos, ir visi jie tvirtina nusivertę nuo laiptų. 
Niekad daugiau negali mums paaiškinti, - jis pranašiai nusijuokė. — 
Kaip čia yra su tais laiptais. Tiesiog smalsu darosi. 

Jo asistentai glaudžiai susispietė aplink mane. 

— Ar gali būti, kad jūs piktnaudžiaujate mumis? - griežtai paklausė 
chirurgas ir su įniršiu nusitraukė kaukę. - Ar jums svarbiausia atžyma 
ligonio lape? Sužeidimo priežastis: kritimas nuo laiptų. Tai tam, kad 
teisme Stasi galėtų tvirtinti: netgi jų pačių žmonės, pavyzdžiui, - jis 
perskaitė iš pažymėjimo, - Valstybės saugumo karininkų mokyklos 
kursantas Klausas Ulcštas, taip kvailai nusivertė nuo laiptų, kad 
susikūlė makaulę ir susižeidė genitalijas. 

— Ne, - silpnu balsu ištariau aš, ir kaktą išpylė šaltas prakaitas. — 
Aš tikrai nukritau nuo laiptų. Tai nutiko pačiame Aleksanderplace. 

Jis įdėmiai pažvelgė man į akis. Ką tai galėjo reikšti? Vadinasi, aš 
buvau pasmerktas. Manęs laukė peilis — jo peilis! Teisingiau, jo 
skalpelis. Kur aš pakliuvau? 

— Ar jūs mane operuosite kaip ir kiekvieną ligonį? — įsibaiminęs 
paklausiau. 

— Žinoma! - suirzęs atsiliepė jis. - Antraip kur mes nusivažiuotu- 
me? 

Po operacijos nubudau kamuojamas siaubingų skausmų. Užmigti 
su stačiu buvo senas mano įprotis, o dabar, ką tik po operacijos... 
Paskutinis intymių refleksų kerštas. Melsdamas palengvėjimo, žindau 
pagalvės kampą ir stengiausi galvoti apie marmurinį mirties skausmų 
kamuojamo tėvo veidą. Aš buvau drėbtas iš kitokio molio. Tikras 
nevykėlis. Kai aš jau įstengiau pasižiūrėti, ką čia nuveikė su manimi 
chirurgo peilis, man kraujas gyslose sustingo. Tai, ką aš išvydau, 
priminė sutraiškytą varlę. Būtent taip aš ir įsivaizdavau tipišką kare 

sužeistą kareivį, kuriam kelnių kišenėje sprogo granata. Man buvo 
stačiai nesuvokiama, kaip šitoks gniutulas galėjo suveikti erekciją. 

Bet naktį, kai kamuojamas skausmo nubudau, galiausiai ėmiau 
domėtis kitais klausimais: kodėl tai ištiko būtent mane? Kodėl tai 
manęs neaplenkė? Kodėl būtent aš čia guliu, o ne kuris nors kitas? 
Ką gi aš ne taip padariau, kad būtent mane likimas verčia kęsti šiuos 
beprasmius skausmus? Kodėl visa tai? Kodėl, kodėl, kodėl? Pagaliau 
turėjau pagrindą nekęsti savo gyvenimo. Misteri Kicelšteinai, aš 
buvau taip nedviprasmiškai atsidūręs šiknoj, taip nusivaręs, taip 
žemai puolęs, toks niekam tikęs, kad pagaliau ėmiau graužtis. Kai aš 
pergyvenau savo mirties liudijimą, dar galėjau dėtis prie didžiųjų, 
laikyti save išrinktuoju. Bet dabar, alinamam skausmų, nebeliko 
nieko paguodžiamo. Skausmai nesiliovė, jie buvo realūs, jie persmel- 
kė mane ir taip mane pažemino, kad nebūtų paguodusi jokia prana- 
šystė. Tai be galo mane slėgė. Aš egzistavau tik kaip skausmas, todėl 
ir kitomis naktimis žįsdavau pagalvės kampą dejuodamas nuo nek- 
ontroliuojamų savo erekcijų ir keikiau save už tai, kad turiu čia gulėti, 
kad nukritau nuo laiptų, kad susidėjau su Stasi, kad mano gyvenimas 
susiklostė taip, jog negaliu pasipriešinti savo likimui ir kad viskas 
prarado prasmę. Atradau, kad turiu savo praeitį ir toji praeitis turi 
reikšmę, o ši dabartis — skausmai ir sutraiškyta varlė neatsitiktinai 
įsibrovė į mano gyvenimą, tik pratęsė visa tai, kas buvo ligi šiol. Jei 
viskas klostėsi logiškai, vadinasi, turėjo taip ir baigtis. Skausmas buvo 
pirmoji tiesos valanda. Aš patyriau savo bausmę ir ėmiau ieškoti 
kaltės ir atsakomybės. Nors tai skambėtų pastorališkai, aš — teisybę 
sakau! - išgyvenau biblines būsenas. Ničnieko nesiėmiau, kad pasi- 
darytų bent kiek lengviau. Skaudėjo pašėlusiai, bet tai buvo pašėlu- 
siai garbinga. Kaip manot, kodėl aš šiandien galiu su tokiu begaliniu 
nusivylimu kalbėti į Jūsų diktofoną? Kuo gi būčiau virtęs, jei anomis 
naktimis su manimi nieko nebūtų nutikę, jei skausmas ničnieko 
nebūtų pakeitęs? 

Jau nekalbu, kad kiekvienas pagalys mane dabar tiesiog varė iš 
proto, tris dienas dar negalėjau ir vaikščioti. Kai pirmą kartą atsikė- 
liau, aš 7€ nuėjau į tualetą, aš ten nušliaužiau. Basas, keturių centi- 
metrų ilgumo žingsneliais ir pernelyg trumpu elfo kostiumu, atviru 

ant nugaros, tik su raišteliu ant sprando. Tualetas buvo kitame 
koridoriaus gale, tad teko ilgai slinkti. Virtinė pažeminimų, iš kurių 
ir buvo sudėtas mano gyvenimas, atrodo, nesibaigė, bet tualete 
pastebėjau tai, kas mane beprotiškai pakerėjo: mano pimpalas pasi- 
darė didesnis nei prieš operaciją! Kaip čia dabar? Patinimas? Pau- 
gėjimas? Transplantacija? Nejau tas chirurgas atliko organų perso- 
dinimą? O kodėl gi, čia juk Nelaimingų atsitikimų klinika, jis turi iš 
ko rinktis. Ar jis gavo ką tik lavoną su nesužalotais organais? Bet 
kodėl jis taip pasielgė? Gal tai buvo užuojauta? Gailestingumas? 
Kilnumas? Ar tai buvo bibliška, ar tai siejosi su religija? Vieni 
klausimai. 

Dabar grįžkime prie mano ligoninėje patirtų piligrimo kančių: 
netrukus pajutau poreikį paskaityti knygą. Be savo laikraščių, ir tai 
ne visada, vyrai čia teturėjo vienintelę knygą, kurios, aišku, nė neiš- 
sitraukdavo. Taigi aš narsiai susiruošiau į moterų skyrių — Žygis 
paprasčiausiai galėjo baigtis moraliniu skandalu, nes tas mano elfo 
kostiumas buvo toks trumpas, kad jaučiausi tarsi Zygfrydo Šnablio 
aprašytas langus valąs ekshibicionistas, vienomis glaudėmis stovintis 
ant palangės pirmame aukšte, o po plačiomis glaudėmis nieko netu- 
rintis. Jau pirmoje moterų skyriaus palatoje ant naktinio staliuko 
išvydau kupetą knygų. Moteris, kuriai priklausė tos knygos, šaukšte- 
liu valgė jogurtą. Ji priminė mano buvusią muzikos mokytoją, kuri 
tik tuomet pasijusdavo saugi, kai pasislėpdavo už savo didžiulio 
akordeono. Aš ketinau paprašyti ją mano padėtį atitinkančios kny- 
gos, bet nutariau luktelėti, kol ji išsrėbs savo jogurtą, kad nesugadin- 
čiau pusryčių, jei mano elfo kostiumas jai iš tikrųjų pasirodytų esąs 
per trumpas; apdairumas visuomet buvo viena svarbiausių mano 
būdo savybių. Galop išdrįsau įeiti ir pasiteiravau, ar ji nesutiktų 
paskolinti man knygos. Kokios gi? Ne pirmos pasitaikiusios, atsa- 
kiau, „esu ieškojimų kelyje“. 

— Argi mes visi nesame? Tam tikra prasme? 

— Aš turiu išsiaiškinti keletą dalykų. 

— Suprantu. Norėtum išstoti iš partijos, bet nepasitiki savimi? 

— Tai kur kas daugiau. 

— Visi taip sako. Gerai, pasiieškok. 

Ant naktinio staliuko gulėjo Kristos Volf „Perskeltas dangus“. 
Nors ir buvau penkių bibliotekų skaitytojas, iki Kristos Volf nebuvau 
prisikapstęs, ji buvo „sunki“ - Jūs galėtumėt tai išsiversti sophistica- 
ted. 

— Kažin kas čia, - tariau. - Tai turėtų... tai turėtų manęs nejaudinti. 

— Aš jau pastebėjau. - šyptelėjo ji ir padavė man knygą. - Tiesa, 
čia meilės romanas, bet, - ji mirktelėjo, - nepavojingas. - 

Knygą atsiverčiau tik atsigulęs lovon. Skiriu G. Ką tai galėtų 
reikšti? Kam ji ją skiria? Gustavui? Giminėms? Gamtai? Ar tasai G 
vienskiemenės šaknies, o jei taip, ar Gerdas Grabsas Žino pilną 
skiriamojo vardą? Gal čia meilės romanas, skirtas G taškui? Gelbė- 
kit! Aš norėjau tokios knygos, kuri manęs nedirgintų! Misteri Kicelš- 
teinai, aš ir šiandien tebesu tos nuomonės, kad norint suvokti Kristą 
Volf galima pradėti nuo jos pirmojo romano dedikacijos apmąstymų. 
Kitados buvo kilęs vokiečių literatų ginčas su kitais vokiečiais litera- 
tais, ištisos intelektualų armijos kovėsi įrodinėdamos vienokias ar 
kitokias Kristos Volf interpretacijas. Gerai, Krista Volf parašė ro- 
maną. Jis kam nors kaip nors skirtas. Ji būtų galėjusi aiškiai parašyti, 
kam ji skiria. Bet ne, ji taip nedaro, ir aš nežinau, kas už to slypi. Tai 
gali reikšti ką tiktai nori, ir tikriausiai turi reikšti ką tiktai nori. 
Nesitikėkite jokio aiškumo - jis jums užgintas net pačiuose papras- 
čiausiuose dalykuose. 

„Perskeltas dangus“ prasideda siaubo aprašymu, kuriam apibū- 
dinti tereikia vos kelių sakinių. Ko ten tik nėra toje vienintelėje 
pastraipoje! Nuo chemijos fabriko smarvės žūva miestas. Teršalai, 
besiveržiantys iš šimto to fabriko kaminų, užtemdo saulę, gyventojai 
vos įstengia kvėpuoti, upė užnuodyta, vanduo netinkamas vartoti. 
Kokia pradžia! — pagalvojau aš ir jau buvau bepamirštąs tą miglotą 
dedikaciją. Štai iš ko pažinsi autorės meistrystę! Tai vyra veiksmo 
kulisai, o viskas. kas ten nutinka, nutinka tame dvokiančiame mieste. 
kur neispįsta joks saulės spindulys. Kiekvienas kavos puodelis geria- 
mas gargaliuojant, kiekvienas pašnekesys pertraukiamas kosulio 
priepuolių. Meilės romanas? Boy (odos uždegimas) meets girl (su 
išberta oda). Bet paskutinį pirmos pastraipos sakinį perskaičiau tris 
kartus. „Bet žemė juos dar nešiojo ir būtų nešiojusi, kol jie būtų buvę 

gyvi.“ Kas čia dabar? Ar žaislų skrynelė vėl uždaryta? Nejau tai iš 
tikrujų turėjo reikšti: Mieli žmonės, kad ir koks būtų šlykštus gyvenimas 
mūsų miestuose, mes neturime panuršti, kad žemė mus nešioja ir kad 
tai jau vis šis tas. Šiaip ar taip, aš nesupratau, kas tie „jie“, kuriuos 
dar nešioja ir nešios žemė — miestas, žmonės ar ir viena, ir kita, 
pirmučiausia nesuvokiau štai ko: kam ta pirmoji pastraipa reikalin- 
ga? Nejau visus savo gebėjimus ir sutelkė tik tam, kad paskui tuo 
vienu sakiniu viską skersai išilgai nubrauktų? O gal čia kaip tik ir 
slypėjo jos jėga - kiekvieną teigimą tuoj pat paneigti? Prie šito reikėjo 
priprasti net tokiam skaitytojui kaip aš, kad ir penkių bibliotekų 
skaitytojo pažymėjimų savininkui. Kaip matot, įveikęs pusę puslapio, 
domiuosi labiau autore nei jos kūriniu. Kas gi taip rašo? Perskaitęs 
maždaug dvidešimt puslapių, išvydau ją — trylikos metų mergytę, 
kuriai ima daužytis širdelė, kai mokytoja atneša rašinius „Gražiausias 
mano atostogų nutikimas“. Čia mergytė buvo parodžiusi narsą - juk 
ji neparašė apie Vakarą prie stovyklos laužo, Medžioklę su dėde Hu- 
bertu ar Ekskursiją į Reicho sostinę. ne, ji parašė apie Saulėtekį prie 
jūros ir galop pajuto palengvėjimą, jei nesakysi — pasijuto laiminga, 
kai mokytoja švytėdama klasei paskelbė: Bet gražiausią rašinėlį ir vėl 
parašė mūsų Krista. Taip tada nutiko mūsų Kristai ir jau nebebuvo 
kur dėtis. Ji ir liko mergaitė, rašanti gražiausius rašinėlius. Bet graži- 
ausią romaną ir vėl parašė mūsų Krista. 

Dar nespėjau perskaityti knygos, kai įvyko tai, kas kada nors vis 
tiek turėjo nutikti: ji stovėjo prie mano lovos. Pasijutau visiškai 
žlugęs. Kaipgi ji mane surado? 

— Klausai, - kūkčiodama ištarė ji. - Aš tai žinojau. Motina tokius 
dalykus nujaučia. 

Matote, misteri Kicelšteinai, tai ir yra tai. apie ką aš visalaik kalbu. 
Ko neįstengia visas Stasi paieškų aparatas —- susekti, kur aš, — tą 
instinktyviai padaro mano motina. Nėra ko abejoti — aš tikrai jos 
vaikas. Jeigu prisireiktų dar kokio įrodymo - būkit ramus, daugiau 
nereikės — ji būtų dar kartą mane pagimdžiusi. Kodėl tu man nepra- 
nešei, kur esi? — perskaičiau nebylų priekaištą jos akyse ir: Kas gi 
nutiko? Nejau negali būti atsargesnis? Argi ne ji visuomet ir, beje. gan 
sėkmingai sergėjo mane nuo visų pavojų. netgi nutrūktgalvysčių? Ar 

mudu kada nors važiavome tramvajumi jai nesušukus: Pasitrauk nuo 
durų! Argi net mane, sulaukusį trylikos metų, ji neperspėdavo, kad 
nevalia kišti galvos į plastikinį maišelį, nes taip galima ir uždusti? 
Argi per Naujuosius metus po šešioliktos valandos mane kas leisdavo 
į gatvę, kur nuo tų lengvabūdiškų sproginėjimų galima tik prarasti savo 
akių šviesą? Argi man nebuvo uždrausta žaisti griaunamuose namuo- 
se, kur grėsė pavojus užgriūti? Argi ji nevertė manęs vengti patiekalų 
iš grybų? Sėstis ant priekinės sėdynės? Ką jau kalbėti apie karstymąsi 
po medžius. Ir kam visa tai? Nejau aš ničnieko nepasimokiau? Kodėl 
aš, vos atsikratęs jos globos, nepraleidžiu progos nusiristi nuo laiptų? 
Beje, tik nuo laiptų, kuriais kylu atlikti savo 0! na!/ nizmo!!// lažo arba 
pasipriešinti jos stabui Jutai Miuler. Klausyk motinos ir Jutos! Nes 
iš Dievo teismo nesulauksiu pasigailėjimo, jei bandau priešją sukilti! 

— Mama, - pasakiau, - šūdas, bet viskas tikrai taip ir nutiko! — aš 
paėmiau jos ranką. 

— Nebežinau, ką ir galvoti, - tarė ji linguodama galvą. - Juk mes 
taip aukojomės dėl žmonių. Dėl visiškai normalių žmonių. Todėl mes 
esame herojai. 

— Herojai, - pakartojau kurčiai. 

— Žinoma, - pasakė ji. - Herojai kaip ir mes neturi ko graužtis. 

Kaip galima dėl tokių žodžių prieštarauti? Tuoj va ims pasakoti 
apie savo herojiškus darbus. O aš? Apie kokius žygdarbius aš galė- 
čiau pasipasakoti? Aš, Mažasis Honekerio trimitininkas. Tai aš iš- 
gelbėjau jam gyvybę! Tai aš antraštės Pasmerktieji gyvena ilgiau už 
kitus! autorius. Tik niekad taip kaip ji naiviai nesižavėjau atstatymo 
metais ir tyra širdimi neprisidėjau prie to atstatymo. Aš neturiu teisės 
skelbtis, kad aukojausi dėl žmonių! Aš nesvajoju ir apie socializmą, 
ir jeigu ji tai žinotų, turėčiau klausytis, kad jų karta buvusi visai 
kitokia, dar ne tokia sumaterialėjusi... 

Ne, apie tai mes vis tiek nesusišnekėtume. Lygiai taip pat kaip ir 
apie daugelį kitų dalykų. 

— Taigi, - galiausiai ištarė ji. - Na, leisk pažiūrėti! 

Ji norėjo mane nukloti, bet aš tvirtai laikiau antklodę. Tikras savo 
tėtuko sūnus - slėpiau pimpalą kaip Eislėbenas raudonąją vėliavą. 

— Oho! - išsprūdo jai. - Ponulis nenori tikrai savo motinai parodyti 
žaizdos? 

Matot, misteri Kicelšteinai, toks jau jos būdas. Jeigu aš, konfron- 
tuodamas su savo kotu, būčiau jai leidęsis apžiūrimas, ji būtų nutarusi, 
kad aš vel žaidžiau su juo nedorus žaidimus, o kai neleidžiu, aš jai jau 
ponulis. Ir jeigu tik pasitaikytų tinkama proga, ji vėl pultų prie jo su 
savo vaikiška pudra. Iš kur toji aistra? Kokie šaltiniai maitina tokį jos 
veržiumą? 

— Mama! - prašiau ją ir tvirtai laikiau antklodę. 

— Tik jau neišsigalvok. Aš dar esu ir gydytoja. 

Kadangi vis nepaleidau antklodės, ji trūktelėjo ją iš kojūgalio, ir 
tada jos veide išvydau tikrą siaubą, tarsi būtų aptikusi kokį siaubingą 
radinį, tarsi po savo antklode būčiau slėpęs baisingai sužalotą ar 
suanglėjusį lavoną ar dar ką panašaus. Ji paleido antklodę ir išlėkė 
iš palatos. 


— Daktare! Daktare! - išgirdau ją šaukiant koridoriuje. Tada pats 
žvilgtelėjau į save. 

Mano tarpukojy taikiai susirangęs gulėjo kažkas panašaus į gyvu- 
liuką. Nejau tai mano?.. Pabandykit įsivaizduoti: vieną rytą nubudęs 
Jūs vietoje įprasto pimpeliuko aptinkate tokią didžiulę varpą, kokios 
savo gyvenime niekad nesate regėjęs. Kas Jums nutinka? Man į galvą 
šovė Jutos Miuler kalbos nuotrupa: neįtikėtini pokyčiai. Antroji mano 
mintis buvo apie džinsus, kuriuos tik vienąkart buvau užsimovęs ir į 
kuriuos jau niekad nebejtilpsiu. Čia jau nebe mano sūnus! - tarsi 
girdėjau nebylų savo motinos priekaištą budinčiajam gydytojui, kurį 
ji atsitempė prie mano lovos, kad ir jo akivaizdoje nutrauktų nuo 
manęs antklodę. Gydytojas, dar nė trisdešimties nesukakęs vyrutis, 
trumpai dirstelėjo į tai, ką jam rodė mano motina, pačiaupė lūpas ir 
mirktelėjęs man sumurmėjo: Šitokio galima tiesiog pavydėti. Paskui 
paaiškino, kad toks penio padidėjimas po operacijos esąs normalus 
dalykas, mat operuojant buvo atskirti limfų kanalai - jis kalbėjo 
labiau jai nei man. Tokie pokyčiai nereti, ir kai po kelių savaičių, na, 
vėliausiai po trijų mėnesių, limfų drenažas vėl stabilizuosis, tai ir penis 
susitrauks iki normalaus dydžio. Teisybė, jis pripažino, kad jo prak- 
tikoje dar niekad nebuvo tokio atvejo, kad penis taip greitai ir be 

saiko užaugtų kaip manasis — tik prašau Jūsų. misteri Kicelšteinai, 
nevartyti akių, pasakoju apie tai ne tam, kad norėčiau pasipuikuoti 
tokiu pubertatiniu pokštu! Aš ką nors galvoju. kai tarsi koks mižnius 
manekenas rodau savo pimpalą visam pasauliui ir tarsi Madona, 
jeigu ji toki būtų turėjusi, kalbu apie tai! Tokio nepaprasto augimo 
unikalumas galėjo būti išsiaiškintas tik po kelių mėnesių: serumas, 
kurį man tada bunkeryje išvirkštė, pavertė mano kraują medikamen- 
tu. Jis buvo išsiurbtas kaip medikamentas, tačiau manyje likęs kraujas 
sukūrė nenumatytas „kumuliatvvines sąveikas“, kurios betgi pasi- 
reiškė ne iškart, o pažeidus limfų drenažą. Tik taip būtų galima 
paaiškinti unikaliai greitą augimą ir unikaliai didelį pimpalą. Kuris, 
beje, unikaliai ilgai išsilaikė toks didelis. Kur kas ilgiau, nei žadėjo 
prognozė - kelias savaites, daugiausia tris mėnesius, anot ano budin- 
čiojo gydytojo. Na o dabar giliai įkvėpkit ir iškvėpkit, nes turiu Jums 
nedidelę sensaciją, kurią pasaulis patirs iš Jūsų laikraščio: aš, kaip 
žinote, buvau ne vienintelis pacientas, kurio gyslomis sruvo naujoviš- 
kas kraujas, taigi ir kiti pacientai ožiavosi ir nepasidavė tai prognozei, 
kuri paaiškėjo daugiau nei po trejų metų ir į kurią buvo delikačiai 
atkreiptas teismų dėmesys, o, pasak tos prognozės, šitoks pacientas 
turėjo gyventi keletą savaičių. daugiausia tris mėnesius. Vokietijoje 
esama būrelio gydytojų, kuriems dabar tarsi migla nuo akių nuslinko, 
dabar, kai jie jau pažino šią tikrai indėnišką kraujo brolystę. dėl 
kurios mano vaizduotę pranokstančio dydžio pimpalas ir mano buvęs 
Generalinis sekretorius turėjo ši tą bendro. — dėl to kraujo jie abu 
laikėsi ilgiau, nei skelbė prognozė. Pasmerktieji gyvena ilgiau už kitus. 
Jeigu tie ekspertai būtų žinoję apie serumą ir jo poveiki (ji būtų 
galima tirti remiantis mano genitalijomis), jeigu jų tyrimai nebūtų 
buvę tokie pesimistiški, jei būtų iki galo įvykęs Honekerio procesas, 
būtų buvę užganėdinti niekuo dėtų piliečių jausmai, o Honekeris po 
laisvėn paleisto Nelsono Mandelos visame pasaulyje būtų buvęs 
traktuojamas kaip žymiausias politinis kalinys. 

Bet tuomet, kai gulėjau ligoninėje, nieko nežinojau apie šias prie- 
žastis ir sąsajas. Aš nenumaniau, kaip viskas klostysis toliau. Gydy- 
tojas prižadėjo mano motinai į šią problemą vizituojant atkreipti 
vyriausiojo gydytojo dėmesį. Misteri Kicelšteinai, mano pimpalas 

išmušė iš vėžių tuziną medikų! Tokia problema aš visuomet troškau 
turėti! 

— Profesoriau, mano nuomone, reikėtų sumažinti krūvį ligonį 
pakabinant. Tuomet nenatūraliai didelio svorio organai nukartų 
žemyn. Neprognozuojamas veiksnys. 

— Visiškai teisingai, gerbiamas kolega. Bet. mano ponai, kas bus 
tada, jei augimo procesas nesiliaus? 

— Tuomet po dvieju savaičių jo mašna kliudys judėti, jis jausis tarsi 
katorgininkas su svarsčiu ant kojos. 

— Po mėnesio, kilus erekcijai, jis neteks sąmonės, nes jai reikės tiek 
kraujo, kad smegenims pristigs deguonies. O kąjau kalbėti apie regos 
trikdžius. 

— Per šešias savaites šis pacientas visiškai pasikeis ir virs vienu 
milžinišku peniu, tarsi būtų įvykusi metamorfozė. Šioje lovoje dryb- 
sos devyniasdešimt kilogramų sveriantis penis. Kaip negyvas ruonis. 

— Pone kolega, leiskit paklausti - ar šitoks penis gali eriguoti? 

— Savaime suprantama, tik reikia, kad šioje lovoje gulėtų kas nors 
panašaus į stipriai užšaldytą ruonį. 

Mane vartaliojo nuo vieno šono ant kito. Viena, aš troškau daly- 
vauti mokslininkų ginče, pasimėgauti šių dievų baltais chalatais be- 
jėgiškumu, kita vertus, visai nenorėjau prarasti savo nuosavybės, bent 
jau ne tuojau pat ir tik jau ne įsigeidus mano motinai. Kiekvienas 
vyras nori turėti patį didžiausią — 0 aš jau turėjau! Kodėl turėčiau 
leisti tiems gydytojams šundaktarauti su mano daiktu būtent dabar, 
kai dėl savo neregėtai didžiulio pimpalo pirmą kartą negalėjau skųs- 
tis likimu! Taigi reikia iš čia mauti! Pimpalu prasiskinti kelią! 

Už galimvbę pasprukti turėjau būti dėkingas korto kelnėms, kurias 
visąlaik mūvėdavau. Jei būčiau čionai atgabentas su džinsais. Berlyno 
siena ir šiandien tebestovėtų. nes pernelyg ankštos kelnės būtų suk- 
liudžiusios man pabėgti iš ligoninės. Jūs jau nujaučiat. kad pabėgau 
lapkričio devintosios vakare. Tiesą sakant. aš visai nenorėjau nuvers- 
ti tos sienos! Aš tenorėjau išgelbėti savo milžiną! 

Sutemus ilindau į tas korto kelnes ir grąžinau „Perskeltą dangų". 

— Na ir? — susidomėjusi paklausė ji. 

— Taip, taip... - atsakiau. 

— Ir aš taip manau, - atsiliepė ji. - O jau jos kalba! - bakstelėjo ji 
į laikraštį. 

Kokia dar kalba? — pagalvojau, o galvoje jau smilktelėjo: Bet 
gražiausią kalbą ir vėl pasakė mūsų Krista. 

Man aptemo akyse. Tai buvo klaida! Viskas buvo klaida! Aš 
supainiojau Jutą su Krista! Oratorė juk buvo Krista Volf, rašytoja! 
Tai skelbė pirmasis laikraščio puslapis! Supraskit, misteri Kicelštei- 
nai, visko gali nutikti, kai revoliucinę kalbą rėžia dailiojo čiuožimo 
trenerė, žinot, jaudinasi ir taip toliau, bet kai rašytoja rėžia revoliu; 
cinę čiuožimo trenerės kalbą - neee, ačiū, tai jau pavojinga! Jūs tik 
pagalvokit! Aš taip netikėtai puoliausi - na, reikia pripažinti, ne prie 
paskutinių dalykų, puoliau prie pirmųjų — ir ūmai paaiškėja, kad 
veikiau skatinamas visiškai klaidingų paskatų, gal suprasit, ką turiu 
galvoje? Ašniekad nebūčiau lėkęs prie tų laiptų, kad nurungčiau savo 
kalbarašytoją; iš Liucijos Ulcšt sūnaus, penkių skaitytojų pažymėjimų 
savininko, buvo galima tikėtis šventos pagarbos dvasinių vertybių 
kūrėjams. Būčiau tik atidžiai klausęs ir plojęs kaip ir kiekvienas 
mitingo dalyvis, būčiau nesiskverbęs prie to kalbėtojų sunkvežimio, 
būčiau nenusiritęs nuo laiptų, būčiau ir nesusižeidęs. Chirurgui ne- 
būtų prisireikę darbuotis peiliu, juodam kitų pavydui nebūtų šitaip 
išaugęs mano kotas, būčiau išsivertęs ir be baisių skausmų ir be 
klausimų, į kuriuos negavau atsakymų - jie man paprasčiausiai būtų 
nė nekilę... Po to, kai aš nuverčiau sieną ir pradėjau, kaip sakoma, 
„aiškintis savo žygdarbio poveikio dydį“, mane persekiojo klausimas, 
kurį kažkada uždavė sutrikusi motina šunybę iškrėtusiam sūnui: 
„Pasakyk man, ką tu galvoji šitaip elgdamasis?“ Tikrai, ką gi aš taip 
elgdamasis galvojau? Ogi visiškai nieko. Klausimas Ką aš ne taip 
padariau? žadina man siaubingus kompleksus, - Jūs juk žinot, kad 
jeigu tik kokio iš jų neįveikiu, iš atsargumo puolu į iškrypimus, o jei 
kas suniurna, jog aš stoviu kam skersai kelio, tai tokia pastaba jau 
sugadina man ne vieną popietę. Esu be galo jautrus, ir netgi papei- 
kimai už menką žioplumą išmuša mane iš vėžių, todėl ir dabar 
negaliu sau atleisti, kad be jokios prasmės ir proto nuverčiau tą sieną. 
Ką aš padariau! Jeigu Krista Volf, žodžio meistrė, ar dar kokia ten 
aura apgaubtoji, nepaisydama išlaisvintos kalbos, lapkričio ketvirtąją 

vengė bent žodeliu užsiminti apie sienos atvėrimą, tai ji tikrai žinojo, 
kodėl taip elgiasi. O aš ją vis tiek atvėriau! Savavališkai! Net nesude- 
rinęs su ja! Per neapsižiūrėjimą užsikroviau sau ant sprando siaubą 
keliančio dydžio politinę priešininkę, nes kas gi yra moterėlė, kurios 
viso gyvenimo užduotis tėra mokyti kitus slysčioti bei šokinėti ant 
ledo, palyginti su šiuolaikinės vokiečių literatūros intelektualinio 
svorio centru! Vaje, ką aš padariau! Kankinantys klausimai, privertę 
mane pasiknisti po Kristos Volf knygas. Galbūt toje savo lapkričio 
ketvirtosios kalboje ji nereikalavo nuversti sienos tik todėl, kad jau 
daugybę kartų buvo ją nugriovusi savo knygose? Gal susijaudinusi ji 
visai pamiršo tą sieną? Tuomet aš, tiesa, vis dėlto būčiau tasai, kuris 
nuvertė sieną, tačiau tokiu atveju mano veiksmas būtų mažų ma- 
žiausiai tylus pritarimas žymiausiai mano šalies literatei, ir pasirody- 
čiau esąs vertas savo penkių skaitytojo pažymėjimų. Norėjau kapsty- 
tis jos knygose taip ilgai, kol galėsiu už savo darbą atsakyti jos 
žodžiais. Kur nors tai vis tiek tokius atrasiu! Tik tuomet vėl galėsiu 
ramiai miegoti! Ir jau galėsiu nesibijoti kūrėjų ir mąstytojų prakeiki- 
mo! Galgi Krista Volf net labai troško sienos atvėrimo? Gal ji netgi 
rengė tam jausmingus žodžius? Įsivaizduok, sienos nėra, ir taip toliau. 
Tuomet jau niekas man nebegalėtų užkrauti atsakomybės užistorijos 
pabaigą! Tada galėčiau atsikirsti, kad veikiau atsižvelgdamas į švie- 
siausių mūsų visuomenės protų valią! Tiesą sakant, viskas turėjo 
baigtis gerai, ir aš, kupinas džiugių vilčių, įsigilinau į rinktinius Kristos 
Volf raštus, beje, likus daugiau nei pusmečiui, kai dėl jos kūrybos 
vokiečių literatai susiginčijo su kitais vokiečių literatais. Iš pradžių 
aptikau vien užuominas, jos man buvo nereikalingos; man padėti 
tegalėjo tiesus, atviras tekstas. Ką ir sakyti, Krista Volf parašė meilės 
romaną, kuris, kaip pamenate, labai pravertė slopinant erekcijas, 
tokie patys ugningi buvo ir jos politinės pakraipos raštai. Po to, kai 
praėjus pusmečiui nepasiekiau jokių apčiuopiamų rezultatų ir užver- 
čiau jos raštus, pasirodė „Kas belieka“, aštuntajame dešimtmetyje 
rašytas apsakymas, kuriame pagaliau suradau tai, ko visąlaik ieško- 
jau. 

Įsidėjau į knygą atsklandą - ar Jūs neprieštarausit? Ten pasakoja- 
ma apie Frydrichštrasės stoties keleivių išvykimo paviljoną... žmonių 

vadinamą „Ašarų duobe“, kur nuo žalsvų sienos plytelių atsimušusioje 
šviesoje vyksta nuolatinis įvairiausių šalių, mano šalies irgi, piliečių, 
tranzitinių keleivių, turistų, atvykstančių ir išvykstančių, judėjimas... O, 
misteri Kicelšteinai, koks ekstravagantiškumas aprašant šviesą ir 
spalvas! Ar ji kada nors atsikratys ano savo rašinėlio „Saulėtekis prie 
jūros“ dvasios? Skaitau toliau: ...iš aukštybėse žvelgiančių siaurų lan- 
gų, kur policininkais arba muitininkais persirengę šį miestą užvaldžiusio 
meistro pameistriai mokėsi gauti teisę supančioti ir alpančioti. Šis 
statinys turėjo čia stovėti kaip monstras, išoriniu savo pavidalu atitin- 
kantis siekiamą tikslą... Taip, misteri Kicelšteinai, tai buvo kaip tik tie 
žodžiai, kurių aš taip ilgai ieškojau. Užduotis buvo ne nuversti sieną, 
o sukurti monstrą. Tokiais momentais mane nuolat suima nepalau- 
žiamas priešiškumas intelektualams. Viską buvo galima pasakyti 
vienu šūkiu „Šalin sieną!“, tačiau šitą šūkį, deja, paskelbė ne Krista 
Volf, o Ronaldas Reiganas, bandomąsias kalbas mėgęs prezidentas. 
Ir labai paprastai: be veiksmažodžių dalyvių-participų, be žalsvos 
šviesos, kokliais aprėmintų langų, aukštybėse įsikūrusių policininkų 
ir vieno itin aptemptu rūbu vilkinčio pameistrio, kuris dažniausiai ir 
valdė šitą miestą. Prieš porą savaičių Neues Deutschland skaičiau, kad 
Apskritojo stalo nurodymu Krista Volf netgi suformulavo konstitu- 
cijos preambulę; jos galutinis rezultatas buvo vienut vienintelis saki- 
nys, kurį ji garbės trokštančiomis dalyvinėmis konstrukcijomis ištem- 
pė iki keturių pastraipų ir paleido pasaulin. Nejau kilni demokratinė 
participacijos idėja turėjo būti išbūgnyta dalyvinėmis konstrukcijo- 
mis? Potekstė ar metakalbinė struktūra? Ką aš žinau! Tik viena aišku: 
bet gražiausią konstitucijos preambule ir vėl parašė mūsų Krista. Kaip 
ir mano pavardė, kurioje priebalsės lipa viena ant kitos, mindo ant 
kojų ir nesileidžia ištariamos, taip ir ši jos preambulė yra gryniausias 
ūlcštas, jei Jūs suprantate, ką aš noriu pasakyti. Viskas, bet iš tikrųjų 
viskas ten buvo sukišta - kilnumas, tikrumas, didingumas, pamoky- 
mai ir t. t. - sujungta it grandine veiksmažodžių dalyviais-participais, 
suprantama. įtaigesniu Participu I. Šį stilių aš pažįstu iš savo motinos: 
jis tarsi prievarta užmauta maudymosi kepuraitė, bet šiaip jau libe- 
ralus. Kas tiki, kad kalbos išlaisvinimas neprieštarauja formuluotei, 
jog reikalavimai tampa teisėmis, taigi ir pareigomis, natūraliai suteikia 

ir šiai konstitucijos preambulei žavingos namų tvarkos pojūtį. Kas 
norėtų gyventi tokioje visuomenėje, kurios griežtumą ir įtampą pa- 
junti jau iš konstitucijos preambulės? Dailiojo čiuožimo trenerė? O 
jeigu jau laisvinam kalbą, tai laisvinkim ją iš tikrųjų: Oplia! Ganėtinai 
svari konstitucijos preambulė, ar ne tiesa? Arba A-Wop-Bop A-Loo- 
Bop, arba And now for something completely different, arba trečiadienis 
yra kino diena, arba tiū de liū diū diū, tiū de liū diū diū... 

Misteri Kicelšteinai, taip jau nutiko, kad tais padūkusiais vokiečių 
metais, netgi po kelių savaičių, paėmiau Kristą Volf savo globon, 
gyniau ją kiek pajėgdamas, o būtent - jau nujaučiate kada? - taip, 
prasidėjus Literatūriniam vokiečių ginčui. (Tai, beje, kas kita nei 
literatūrinės vokiečių varžybos.) Tuomet dėl savo, tiesiog pavydėti 
galima, anatomijos buvau paklausus pornografinių vaidmenų atlikė- 
jas, kaip vokiečių metų pornožvaigždė netgi mirgėjau gausiuose 
viršeliuose, nors ir ne visu ūgiu. Pradžią tam literatūriniam ginčui 
davė vienas Kristos Volf apsakymas, kuriame viena rašytoja, išsekin- 
ta begalinių Stasi šnipinėjimų, taip įvaroma į kampą, kad tiesiog per 
pusvalandį suryja visą dėžę šokoladinių saldainių. Gal ten buvo 
kalbama ir apie ką nors kita, nes tą apsakymą iš pradžių skaičiau tik 
ieškodamas atsakymo į savo klausimą, ar būtent mano nuversta siena 
atitinka Kristos Volf nuostatas. Apie tą literatūrinį ginčą nieko 
nenujaučiau, jo ir nesitikėjau, o kai išgirdau, kad toks buvo, jau nieko 
nebesupratau. Argi galima tokią rašytoją, kuri politine prasme be- 
veik niekad nieko aiškiai nėra pareiškusi, vertinti kaip politinę tei- 
suolę? Ar žinot, ką Krista Volf rašė apie 1956 metų Budapeštą? Kad 
žmonės susirūpinę sėdėjo prie radijo imtuvų. Ką gi tai reiškia? Nejau 
buvo tokių, kurie prie tų imtuvų sėsdavosi su palengvėjimu? Kas 
tokie? Ulbrichtas? Ar Adenaueris? O kurgi buvo toji saldainių dėžė? 
Tas, kuris mėgsta kalbėti daugiareikšmiškai, negali būti tikras, kad 
nebus ir įvairiopai komentuojamas, bet šita diskusija absurdiška 
darėsi ir todėl, kad iš jos kiekvienas lipdė ką tik nori. Todėl siekdamas 
bakstelėti pirštu į šią paradoksalią situaciją, tikrai rimtai panūdau 
įvertinti jos kūrybą visiškai kita prasme. Na, kaip atrodytų, jei į Kristą 
Volf, kurios pirmasis romanas į mano rankas pakliuvo kaip erekcijų 
stabdys, pažvelgčiau kaip į pornografinių tekstų autorę? Jokių pro- 

blemų, reikalingą tekstą aptikau „Apmąstymuose apie Kristą T.“: 
ten net per du puslapius buvo pasakojama, kad Krista T. mokėdavo 
šaukti tokį konkretų riksmą: Ho-0-o ha-a ho-0o, maždaug taip. - Aš 
norėjau patirti tokį gyvenimą, kuris skleidžia tokius garsus, ho-0-0 ha-a 
ho-0, ir tai ji turėjo sužinoti. Ten buvo tik raidės, o kaip toks riksmas 
skamba iš tikrųjų? Kodėl tą šūksmą ji užrašo iš pradžių su trimis „O“, 
o paskum jau tik su dviem? Ar esama, kai klausaisi, skirtumo tarp 
ho-o-o ha-a ho-o0-0 ir ho-o-o ha-a ho-0? O jeigu esama, koks jis? Ir 
apskritai, kaip šitą riksmą, nesvarbu su keliom „o“, suprasti? Šiaip 
ar taip, Krista T. ėmė tą riksmą pūsti ar šaukti, tam nerasi tinkamo 
žodžio. Ho-0-0- ha-a ho-0-0, maždaug taip. 

Misteri Kicelšteinai, tokiam pornovaidmenų atlikėjui kaip aš dau- 
giau teksto nė nereikia. Aš išmaniau savo darbą, ir progai pasitaikius 
visuomet praturtindavau Kristos Volf citatos vyksmą: Ho-0-0o ha-a 
ho-0-0 arba Ho-o0-o ha-a ho-o. Taigi jos sakinys Aš norėjau patirti 
tokius garsus skleidžiantį gyvenimą, deja, įgauna šį tą konkretaus. O 
ką aš galėjau padaryti, juk turėjau pateikti įrodymą, kad ji yra 
universalių — išties universalių — galimybių autorė. Jūs pats tai dar 
geriau patirtumėte, jeigu rastumėte laiko pasirausti po jos vaizdo 
įrašų užkaborius. 

Kas būtų galėjęs pamanyti, kad mūsų motinos tokios negailestin- 
gai ne-prie-kaiš-tin-gos! Jos gi viską sugeba įsikalti į galvą! Nugalė- 
davo Olimpinėse žaidynėse! Kūrė konstitucijos projektų preambu- 
les! Jos pakėlė šalį iš griuvėsių ar bent stebėjo atstatymą iš vaikiškų 
vežimėlių! Jos gali pateikti biografijas, kurios man kelia tokią baugią 
pagarbą, jog ima linkti keliai: karas, griuvėsiai, oro pavojai, tremtys, 
atstatomieji darbai sekmadieniais. Pabandykite tik išaugusiai su 
maisto kortelėmis moteriai padejuoti, kad iki gyvo kaulo pakyrėjo 
vis tie patys sekmadieniniai kiaulienos kepsniai su bulvėmis ir gūži- 
niais raudonaisiais kopūstais! „Griežčiais būtume džiaugęsi... grife- 
linėmis lentelėmis...“ Aš net nežinąs, kaip man gera gyventi! Taip, 
taip, taip! Jos nesistengia net isivaizduoti, koks sušiktas mūsų gyve- 
nimas! Net aš pats neįstengiu! Kaipgi! Apsuptas tų olimpinių motu- 
lių, kaip gali drįsti kalbėti savais, netvirtais žodžiais! Juk tik jos teturi 
išskirtines teises kalbėti apie išlaisvintą kalbą, nors pirmučiausia nuo 

jų lūpų laisvai nuskrieja žodžiai apie reikalavimų tapimą teisėmis, 
taigi ir pareigomis. Ir tarsi būtų verčiamos šturmuoti paskutinę 
dorybės aukštumą, dovanoja mums konstitucijos projekto preambu- 
lę, kad juodu ant balto išvystume, kam privalome dėkoti arba kuo 
kliautis mąstydami apie 1989 metų įvykius. Jos jau nusipelnė būsi- 
mųjų kartų istorikų nepakantumą! Nuostabi įvykių tėkmė! Už tai, 
kad įsitraukiau į šiuos debatus, turiu dėkoti savo perversijoms, ma- 
žajam savo trimitui, savo šnipinėjimui, o ir savo skundikiškai veiklai, 
iškrypėliškoms erotinėms fantazijoms, savo beprotybei ir stulbina- 
mam savo nenuovokumui. Ką ir sakyti, mano istorija — toli gražu ne 
sėkmės istorija. Bet žinot, aš dabar beveik džiaugiuosi, kad tarnavau 
Stasi. Aš galiu kelti sau tam tikrus klausimus. Turiu galimybę skver- 
btis iki savo nuosmukio šaknų. Man nėra ko net griebtis tų apgailė- 
tinų išsisukinėjimų: „Aš niekam nepakenkiau...“, „O kita vertus, ten 
būdamas, aš galėjau...“, „Aš jau tuomet...“ Absoliučiai bevaisė dis- 
kusija, ir niekas to net nepastebi! Jei jau visi sakosi buvę nepatenkinti, 
tai kaip tokia visuomenė galėjo gyvuoti ištisus dešimtmečius? Misteri 
Kicelšteinai, nenuleiskit mano klausimo negirdom, tai ne retorinis 
klausimas! Visi buvo prieš, bet vis dėlto visi buvo integruoti, visi darė 
ką liepti, visi buvo silpnadvasiai, apakę arba paprasčiausiai kvaili. 
Noriu tiksliai tai Žinoti, nes tikiu, kad ši dilema kamuoja visą šių laikų 
visuomenę. 

Kol milijonai nevykėlių nesuvokia šios savo nelaimės, tol jie ir bus 
nevykėliai. Galėčiau nekreipti į tai dėmesio, tik ar pasikeis kupinas 
baimės ir pažeminimų mano gyvenimas - o Jūs kaip tai pavadintu- 
mėte? Gal turit kokią idėją? Nagi! - kai niekas net neprasižioja apie 
baimę ir pažeminimą? Tai, ką aš Jums pasakojau, viskas taip ir buvo, 
bet kaip aš Jums pasakojau... Nemalonu pasakyt, bet nuo viso to aš 
jaučiuosi dar bejėgiškesnis ir žinau, kad mes, Rytų vokiečiai, ir patys 
sau, ir pasauliui dar esame neišsišnekėję. Tai, ką Jums papasakojau, 
ir tai, ką išspausdins Jūsų laikraštis, nieku gyvu dar nėra pradžia, tai 
tik nuoroda į būtinybę pradėti debatus. Mielai būčiau kitokiu, slogiu 
tonu pasakojęs savo istoriją, kokia ji iš tikrųjų yra. Bet jeigu visi tik 
teisinsis, tai ir man beliks tik teisintis, ir visas viešumas nueis perniek! 
Todėl to, kas prasideda žodžiais: „Aš jau tuomet...“, Jūs galit nė 

nesiklausyti. Išgirdus: „Aš jau niekad nebengrėčiau...“, darosi įdo- 
miau. Bet irgi neužkibkit. Visi „jau tuomet buvo...“ Todėl ir neturi 
kas nors pasikeisti. „Juk tai tas pat, kas ir buvo, - niurna jie. - Dar 
blogiau!“ Ne, jie tokie, kokie ir buvo, tik nesuvokia šito. Mano, kad 
jeigu kartą nuvertė kažkokią sieną, tai dabar jau amžinai išganyti. 
Todėl ir baigiu kalbas apie netikrus kerus. Apsakysiu Jums, kaip 
viskas iš tikrųjų vyko tą lapkričio devintosios naktį. 


Vyras išėjo į naktį, vyras su savo pimpalu. (Čia aš apie save, 
tikriausiai supratot.) Turėjau organą, vertą savo pavadinimo. Nieko 
panašaus į mažąjį trimitą. Einant mano kiaušių svoris teikė lig tol 
nepatirta jausmą. Jau nelėkiau, nesiblaškiau į šalis tarsi slydinėdamas 
ant įkaitusios keptuvės. Jutau save, savo kiaušius ir tvirtą žemę po 
kojom. Oje! Šventoji Trejybe! Nuo šiol tik šitaip ir ne kitaip. Man 
labai knietėjo paskambinti Bogiui ir persimesti su juo keliais vyriškais 
niurgzliais sakiniais, tik, deja: pirma, jis buvo miręs (pernelyg miręs, 
kad prieitų prie telefono, pasakytų Raimondas Čendleris), o antra, 
neturėjau jo telefono numerio. 

Ištrūkęs iš ligoninės, pirmučiausia panūdau nuvažiuoti pas Dešri- 
ninkę. Tai ji išjuokė mano mažąjį trimitą — tad ši sąskaita tebebuvo 
atvira. Pats nežinojau, kodėl pas ją noriu, bet pamaniau, kad su tokiu 
pimpalu neapsijuokčiau... 

Niekad pas ją nebenukakau. Ji gyveno Islandų gatvėje, atsišako- 
jančioje nuo Bornholmo gatvės, būtent Bornholmo, kurios gale buvo 
sienos perėjimo punktas. Ten ir plūdo vadinamosios liaudies masės, 
kurios dėl man tuomet nesuprantamų priežasčių tikėjosi, kad tuojau 
atsivers dangaus vartai, pro kuriuos jos galės įžengti į Vakarus. Ten 
buvo /ūkstančiai, sustoję prieš kelis pasieniečius, saugančius grotuo- 
tus vartelius, kuriuos praverdavo tik pasirodžius ir pasą kyštelėjus 
kokiam vakariečiui. 

Tada liaudies masės pajudėjo - tiesa, tik simboliškai, bet ko dau- 
giau ir tikėtis iš tautos, kuri gėrisi revoliucinėmis kalbomis, raginan- 
čiomis valdžią sankcionuoti protesto mitingus. Juk žmonės niekur 
nenorėjo veltis. Šiaip ar taip, pasieniečiai vykdė savo mielą pareigą 
ir uždarė vartus, bet minia juos spaudė. (Spaudė, nes turėjo spausti.) 

Kareiviai įsiręžę stūmė žmones atgal, užsklendė vartus, o minia 
tiesiog nosimis prisiplojo prie sienos. 

Aš nežinojau, kad mases išjudino Giunterio Šabovskio spaudos 
konferencijoje išsprūdusi neaiški formuluotė: kas nori išvažiuoti, 
neva pasakęs Šabovskis, tam nebūtina daryti lanksto per čekų-Va- 
karų vokiečių sieną, galima, girdi, mauti tiesiai per vokiečių-vokiečių 
sieną, bet, kaip ir dera partijos veikėjui, šį paprastą dalyką jis išdėstė 
taip, kad galėjai manyti ką tik nori. Bundestagas sujudo kaip avilys, 
po kelių minučių nutraukė savo posėdį. „Kai mes ką tik sužinojo- 
me...“ - grupelė parlamentarų atsistojusi užtraukė Vokietijos himną 
šitaip tikindama, kad siena jau atvira. Taip atrodė ir žiūrint Dienos 
apžvalgą, kuriai pasibaigus dešimtys tūkstančių berlyniečių puolė 
prie sienos perėjimo punktų, tik gavo nuliūsti - jų viltys buvo bergž- 
džios. Bet laikai jau buvo kiti — viskas atrodė įmanoma, tad žmonės 
nesiskirstė, laukė ir šaukė: Mes esame tauta! Taip mudu ir susidūrė- 
me: Jūs paprasčiausiai norėjot grįžti į Vakarus, o aš ir mano didysis 
pimpalas buvome pakeliui pas Dešrininkę. 

Misteri Kicelšteinai, koks tai buvo apgailėtinas vaizdas! Prie poros 
tuzinų pasieniečių stovėjo tūkstančiai ir nedriso ryžtis. Jie skandavo: 
Mes esame tauta! - svarbiausią pastarųjų savaičių šūkį ir, šiaip ar taip, 
pataikydavo kaip pirštu į akį. Taip santūriai stoviniavo tie žmonės, 
kažko tarsi varžydamiesi, stypčiojo nuo vienos kojos ant kitos - jie iš 
tikrųjų galėjo būti, ne, ką čia, jie tikrai buvo tauta. Tokius aš juos ir 
pažinojau —- šaunius, užprogramuotus bailiam pralaimėjimui; jutau 
jiems šiokį tokį gailestį, nes buvau vienas iš jų. Buvau vienas iš jų. 
Tauta, nuo sunkvežimio kėbule irengtos pakylos kaip revoliucinį 
iškovojimą šlovinanti išlaisvintą kalbą. tauta, kuri džiaugiasi galinti 
protestuoti su valdžios sankcija, tauta, bejėgiškai sustingusi prieš 
kelis pasieniečius... tokia tauta paprasčiausiai turi per menką pimpa- 
lą, ką jau ką, o šiuos dalykus aš išmaniau! Kad ten būtų stūksoję bent 
baimę varantys tankai! O dabar? Gal dešimt ar dvylika kareivių, 
kurie išblyškę ir išsigandę ėjo savo pareigas, kartkartėmis iš pirmųjų 
publikos eilių ištraukdami ir nusivarydami kokį rėksnį aidint šūks- 
mams: „Šalin rankas!“ Keistas ritualas. Jei ko trūko, tai teisėto 
liaudies pykčio proveržio. 

Ką gi. Prieš porą dienų, kai aš, norėdamas suvesti sąskaitas, ieškojau 
savo žudiko, liaudies pykčio irgi nebuvo. Vietoj jo savo prezentaciją 
surengė visų motinų motina, dailiojo čiuožimo trenerės antrininkė. 
Ji paskaitė iš enciklopedijos ir barstė ledinukus d la: Tai yra literatū- 
rinis liaudies turtas! — ir liaudis apsalo. Kirvis atitiko kotą: ji buvo 
autorė, skirta miniai, nesugebančiai nublokšti tuzino pasieniečių. Bet 
jei ši publika ir šiąnakt išsivaikščios po namus, o šito buvo galima 
tikėtis, jei ji net po penkiasdešimties metų su romantišku ilgesiu 
akyse savo anūkams pasakos, kaip jie tada, 1989 metų lapkričio 
devintąją, jau buvo beveik atsidūrę Vakaruose - „net pasieniečiams 
tirtėjo keliai iš baimės, tiek mūsų tuomet buvo!“ — tai kol šitaip 
neatsitiko, aš nusprendžiau išjudinti ją, aš, išganytojas su didžiuliu 
pimpalu. Ir kai vartuose vėl prasivėrė plyšys, pažvelgiau pasienie- 
čiams tiesiai į akis, o kai šie vėl įsirėmė į vartus stumdami atgal 
simboliškai spaudžiančią minią, kiek pajėgdamas surikau: „Nagi, 
pirmyn! Po velniais, spustelėkit juos stipriau, kaip reikiant! Jūs galit! 
Aš žinau, jūs galit tai padaryti!“ | 

Šūkį „Jūs galit!“ tauta išgirdo. Ir pamanė: jeigu jau vienas iš mūsų, 
stovintis pirmose gretose, akis į akį su pasieniečiais, grasomas mirti- 
no pavojaus, išdrįsta sušukti kovos šūkį, tai tokį mes turime paremti. 
Kaip jis ten šaukia? Spustelėkit stipriau, kaip reikiant? Kodėl gi ne? 
Bet spaudė jie vis tiek tik simboliškai. Pasieniečiai jau šimtą kartų 
būtų galėję spėti užsklęsti tuos vartus, nors — čia aš Jums patikėsiu 
dar vieną griežtai saugomą anos nakties vokišką paslaptį - nors jie 
visai nebenorėjo jų uždaryti. Tuo savo šūkiu kreipiausi į tautą, bet 
norėdamas būti saugus, žvelgiau į akis pasieniečiams, tarsi juos 
kviesdamas į šturmą, bet jų vyresnysis tik beviltiškai numojo. Jis laukė 
lemiamo spaudimo ir nė nesirengė paskutinį kartą pasipriešinti. 
Sienos, misteri Kicelšteinai, tuo momentu jau niekas nebenorėjo. 
Net pasieniečiai jautėsi pažeminti turėdami ją ginti. Netirjie pradžiugo, 
kad pagaliau pasirodė tas, kuris panūdo ją nuversti. 

Dabar įvykių eigon įsikišo dar vienas žmogus - panašiais momen- 
tais tokie tipai visuomet iš kažkur atsiranda. Toks apkvaitęs maišti- 
ninkas, kuris šaukdamas: „Duokit šen tą, kuris už tai atsakingas, aš 
noriu su juo pasikalbėt!“ išniro į pirmą planą. Buvo gal trisdešimties 


THOMAS BRUSSIG mw HEROJAI KAIP IR MES 225 


metų ir veikė kaip begalinėse demokratų diskusijose užsigrūdinęs 
moderatorius. Jis, aišku, buvo sekamas kur kas seniau nei aš. Jis 
vadinosi Aramas Radomskis. 

— Juk turi būti kas nors atsakingas! - šaukė jis. Ir kreipėsi į tautą: 
— Negali būti, kad nėra nė vieno atsakingo! 


Tauta susidomėjo, kaip čia toliau bus su tąja atsakomybe, laukė. 
Galop atsirado vienas, pasišovęs būti atsakingas. 

— Tai jūs atsakingas? — teiravosi Radomskis. 

Ir kai jis jau ėmėsi tą atsakingąjį įtikinėti, kad šis nedelsdamas 
privaląs atidaryti vartus, man šovė idėja - galima sakyt, mane ūmai 
apėmė įkvėpimas... Galbūt, pamaniau, ir šitie pasieniečiai yra tokių 
motinų sūnūs, kurie irgi kada nors buvo užsipuldinėjami: Taiirvėlžai- 
deisusavopimpalu? - na, kaip čia pasakius, mane tikrai apėmė įkvė- 
pimas. Aš neskubėdamas atsisagsčiau apsiaustą, paskui diržą, gali- 
ausiai ir kelnes ir nemirksėdamas žvelgiau kareiviams į akis. O kai 
sušukau: „Jūs galit! Nagi! Spustelėkit kaip reikiant!“, susilaukiau 
ypatingo dėmesio, teisingiau, jie nepaleido manęs iš akių. 

Tuo geriau. Viepdamasis nusitraukiau ir apatinukes — kad taip 
darant reikia vieptis, buvau patyręs iš kitados rytiniame traukiny 
sutikto ekshibicionisto. Ir kol Aramas Radomskis aiškiai ir įtaigiai 
įtikinėjo atsakingąjį nė nepastebėdamas, ką aš visai šalia jo išdarinė- 
ju, pasieniečiai tarsi pakerėti žvelgė į tai, ką jiems rodžiau. Kol jie, it 
siaubo ištikti, stovėjo prie vartų, aš pasisukau į atsakingąjį, ir šis 
kaipmat užsičiaupė, daugiau nebeatsikalbinėjo. 

— Todėl jūs privalote leisti mums eiti į anapus! — vis dar nieko 
nenutuokdamas šaukė Radomskis, o atsakingasis nebeturėjo jėgų 
jam atsikirsti. Jis nebesugebėjo elgtis pagal instrukciją. Jis tik spok- 
sojo į mane, o jo akys vis labiau virto ant kaktos. Tiek jau daug visko 
per tas dienas buvo nutikę, tiesiog neįtikėtino, bet aš buvau tikras, 
kadtai ir jį, ir tuos pasieniečius galutinai pribaigs. Juk nieko panašaus 
jie niekad nebuvo regėję! Jei nebūtų dabar matę savo akimis, būtų 
nepatikėję, jog tai įmanoma! Tai, ką aš jiems parodžiau, buvo taip 
neįtikėtina, jog jie niekam nė prasižiot apie tai nebūtų išdrįsę — vis 
tiek niekas nebūtų patikėjęs. O aš neskubėjau, visiškai neskubėjau - 
žvelgiau visiems iš eilės tiesiai į akis, kol galiausiai vienas kareiviukas 

tarsi užhipnotizuotas ėmė ir atšovė vartus. Kol jie dar neapsigal- 
vojo - Radomskis nė neketino sustoti, argumentuotai ir protingai 
varė savo toliau - stvėriau už grotų virbų ir stumtelėjau vartus. 

— Štai! - riktelėjau ganėtinai garsiai, kad išgirstų už mano nugaros 
besigrumdantys tautiečiai, į kuriuos neužsisagstęs kelnių negalėjau 
atsigręžti veidu. - O dabar jau patys bėkit! 

Žinot, kad ir koks niūrus visas mano balansas, man pasirodė, kad 
tai buvo viena laimingiausių akimirkų per visą Vokietijos istoriją — 
kelias buvo atviras! Reti tokie nekalto džiaugsmo momentai! Paskui, 
juk Jūs pats matėt, — šampano marios prie Brandenburgo vartų, 
žmonės kaip raiteliai apžergę sienos viršūnę, hepeningai su kūju ir 
pjautuvu. Visi džiūgavo, tik nė vienas nesuvokė, kas iš tikrųjų nutiko: 
stoviniavę užnugariuose arba tie, kurie atėjo pavėlavę, buvo įsitikinę, 
kad ir jie būtų išvertę vartus, jei tik būtų stovėję priekyje, o stovėję 
pirmose gretose manė, kad tai jie tuos vartus atvėrė, nes kad ir ką 
sakytum, jie jau buvo atviri. Jeigu tuomet būčiau pabandęs tvirtinti, 
kad tai padariau aš vienas, niekas nebūtų patikėjęs. Šiaip ar taip, mus 
saugojo ne švininiai kareivėliai. Tik laiko nuotolis, tik vėlesni įvykiai 
Vokietijoje patvirtino mano versiją apie sienos žlugimą kaip įtikina- 
mą. Jūs tik pažvelkit į Rytų vokiečius prieš ir po sienos virtimo. Ir 
anksčiau, ir dabar tokie pat pasyvūs — kaipgi tokie būtų pajėgę 
nuversti sieną? Juk, tuomet galvojau, laisvės, orumo, savimonės 
pojūtis galėtų būti užkrečiamas ir sužadinti nebenuslopinamą atgar- 
sį, 1r aš buvau teisus, kad jie tikėjo esą nuvertę sieną. Tegul sau galvoja 
apie jėgą, kurios niekad neturėjo — kaip dar visai neseniai baidėsi 
niekad neegzistavusios galybės! Taip, misteri Kicelšteinai, tąnakt ir 
aš džiūgavau. Buvau tiesiog pamišęs iš laimės - kaip tik vieną tokių 
akimirkų ir pasirodė toji filmuotojų komanda, pakišusi man mikro- 
foną. Kiekvienas revoliucinis judėjimas išlaisvina ir kalbą; taigi atidžiai 
klausykitės, ką aš, senas aforizmų ir cituotinų posakių kurpėjas, 
išvapėjau toms tarptautinėms masinio informavimo priemonėms. 
Apie kalbėjimą nebuvo ko ir galvoti, nebeįstengiau kontroliuoti savo 
ar-ti-ku-lia-ci-jos aparato, tai niekis, vis tiek dar išstenėjau „1989 metų 
žodį“ —- Beeprootyyyybėėė! Iš tikrųjų! Aš jį iškosėjau 1989 metų lapk- 
ričio devintąją ant Bornholmo gatvės tilto, o pakartojau po trijų 

mėnesių Darmštadte, Vokiečių kalbos bendrijoje. Šalin, šalin, šalin 
visus tuos kupinus įtampos, drausminančius, mokslingus motinų 
motinos sakinius, nuo šiol bus tik vapama... Tąnakt man sekėsi stačiai 
viskas! Pimpalas išgelbėtas, Šaltasis karas baigtas, Metų žodis paleis- 
tas apyvarton, o kai toje sumaištyje šmėstelėjo Dešrininkė, aš jai 
subliuvau: Ei, Dešrininke! Dabar jis didelis kaip kočėlas! Nors ji manęs 
ir neišgirdo, paaiškėjo, kad gerklę laidžiau ne veltui — prišokęs 
kažkoks Vakarų Berlyno fotografas, tardamas: „Jei nori užsidirbti 
kelias markes...“, kyštelėjo man savo vizitinę kortelę. Nenorėdamas 
likti nesuprastas, savo pasiūlymą jis dar pailiustravo kraipydamas 
klubus. Tokius tuos Vakarus visuomet ir įsivaizdavau: vos Žengi 
žingsnį už linijos, tau jau perša porno. Mano triumfo pojūtis ūmai 
nuslūgo — iš vieno tiltu riedėjusio trabanto mašinos stogą daužan- 
tiems laukiniams išsigandęs vairuotojas tarsi muitą kišo Neues Deut- 
schland. O juk šis laikraštis buvo ne koks lapelis - galingas centrinis 
partijos organas! Miniai džiaugsmingai staugiant, oficiozas buvo 
plėšomas į skutus pagal visas to laiko taisykles. Gal šeši ar aštuoni 
žmonės pešėsi dėl vieno laikraščio. Keistas reginys, bet netoliese 
stovėjęs vienas Vakarų berlynietis taip pakomentavo: 

— Linčo gauja siaučia. 

Jis tai pasakė juokais, bet laikraštis buvo draskomas su tokiu 
širdingu ikarščiu, kad aš iškart prisiminiau visus savo viršininkų 
perspėjimus. O, kaip dažnai jie mums pamokslaudavo, kad priešas — 
o kiekvienas žmogus ir yra potencialus priešas! - nėra pernelyg senti- 
mentalus, jo ranka pakils ir žudyti. Vos prieš kelias dienas revoliucinė 
kalba ragino Žmones ne versti sieną, bet „nepamiršti ir laikraščio!“ 
Skaityti laikraštį! O štai visai netikėtai išvystu susidorojimą su centri- 
niu partijos organu. Šūkio „Šalin rankas!“ jau nebegirdėti, smurtas 
prieš daiktus tėra tik pradžia, kas to nežino! Tai kas man dabartės 
nutiks? Kas bus su mano galinguoju centriniu organu? O aš, aišku, 
vėl norėjau gyventi, vėl kabinausi į gyvenimą, nors prieš kelias dienas 
nutvilkiusi mintis, kad tokiam kaip aš telieka pasidžiauti ant žibinto 
stulpo, dabar atrodė vaikiška ir kvaila. Norėjau kur nors dingti, 
suėmė baimė, ir kai prieš akis vėl išvydau kamerą, iš pačios savo sielos 
gūdumos išspaudžiau tik vieną žodį: Vokietija! - tarsi sukriokiau, tarsi 

sukuždėjau. Vokietija iš baimės. Vakarų vokiečiai, aišku, suprato tai 
paraidžiui, žinoma, suteikdami tam svarumo. Mat jie manė, kad 
kiekvienas, ištaręs Vokietija, galvoja tik apie Federacinę Respubliką. 
Kokia skurdi fantazija! Jei ko ir stigo tai jų išpuoselėtai Respublikai, 
tai jausmo gyventi taip, kad kiti pavydėtų. Juk, išskyrus geriausius 
pasaulyje BMW, kas iš tos Federacinės Respublikos? O, aš visai 
nemanau, kad VFR - tai kas nors siaubingo, bet taip puiku, kad jau 
nieko geriau nebetrokštum, ten irgi nėra. Ir kaip aš galėjau nujausti, 
kad visa VDR nacija pasijus pašaukta kartoti ir kartoti mano suveltą 
šauksmą: Vokietija! Tik dabar nesakykit, kad Vokietija buvo vienin- 
telis dar neįsivaizduojamas dalykas - tuolaik, kai neįmanomi dalykai 
kasdien tapdavo tikrove, žmonėms tai teikė malonumą. Gerai, tuo- 
met paaiškinkit man, kodėl nebuvo pasitelkta kariuomenė? Bet, 
misteri Kicelšteinai, jei mes bandom sukti*'ratu — kalba primena ir 
emocionalius žodžius, vienas tokių - Vokietija, - galbūt toliau nueisim. 
Vokietija buvo mano žodis prieš kylančią baimę, dėl to, ką aš buvau 
pridaręs, dėl galimų padarinių ir dėl to, kad buvo baigta su nustaty- 
tomis teisėmis bei pareigomis. Aš nesuvokiau tokio savaime supran- 
tamo dalyko: po išsilaisvinimo juk ateina laisvė. Aš buvau pirmasis, 
kuris tendencingais kėslais apiplėšė Kristos Volf knygas, buvau pir- 
masis, kuris iš baimės teįstengė išspausti vienintelį žodį - Vokietija — 
Dieve, ar, be Leonardo da Vinčio, galėtumėt paminėti bent vieną, 
kuris taip įžvalgiai būtų pranokęs savo laiką? 

Bet kam tas vargas narstyti Jums Vokietiją po kaulelį — pats 
pažvelkit į šitą šalį! Kai įsitikinsite, kokiu būdu ji susivienijo, daugiau 
jau niekuo nebesistebėsit! Aš neturiu jokių iliuzijų: manimi, pariju- 
mi, perversijų apsėsta Stasi žiurke, vaikų grobiku ir kone prievartau- 
toju niekas nepatikės — na ir tegu! Kas netiki mano istorija, tas 
nesupras ir to, kas dedasi Vokietijoje! Be manęs čia viskas praranda 
net menkiausią prasmę! Nes aš esu naujosios vokiečių tautos istorijos 
nevykėlis! 

Ar šitai Jūs norėjote išgirsti? 

